
Gyvasis mirusiųjų karalystėje 


K... varovas atginė dramblį girdyti prie tvenkinio miške. O ten 
tuo tarpu vaikštinėjo požemio karalystės valdovas Jamaradžas, kuris 
buvo sumanęs pasidairyti po pasaulį. Jamaradžas ilgai žiūrėjo į dramblį 
ir negalėjo atsistebėti: šitoks didelis gyvulys, o visur klauso mažyčio 
žmogaus, sėdinčio jam ant nugaros. Dramblys atsigėrė, išlipo iš vandens 
ir pasuko ten, kur norėjo žmogus, o paskui dar net leidosi pririšamas 
prie stulpo kaip koks šuo. 

Neiškentė Jamaradžas, prisiartino prie įo ir paklausė: 

— Klausyk, drambly! Tu esi didesnis už kalną, galingesnis už kalnų 
upę, tai kodėl taip aklai klausai už save daug mažesnio ir silpnesnio? 
Nejaugi tau nesinori išsivaduoti, ištrūkti į laisvę, kad niekam nebūtum 
pavaldus? 

— O valdove!-— atsakė dramblys.— Nesiimk spręsti, ko nežinai, juk 
tavojoje karalystėje vien mirusieji, tad iš tiesų kokia ten jų galia? Todėl 
ir kankini juos kaip beišmanydamas. Gyvas Žmogus, nors šiaip nedidelis, 
bet galingas protu. Todėl visi žvėrys, netgi tokie dideli, kaip aš, pa- 
klūsta jam. Stai tu sutiksi kada nors gyvą sutvėrimą, o ne numirėlį, ta- 
da suprasi, kas jis toks. Pažiūrėsim, kuris kurį nugalės. 

Nepatiko Jamaradžui tokie žodžiai, ir jam praėjo noras toliau šnekė- 
tis. Nieko daugiau nepasakęs, atsitolino nuo dramblio ir patraukė į sa- 
vo valdas. 


Vienąkart, kai Jamaradžui nusibodo kankinti nusidėjėlius, staiga jis 
prisiminė, ką buvo sakęs dramblys. Susišaukė jis savo tarnus ir liepė 
atgabenti gyvą žmogų. Puolė tarnai ieškoti, ir pirmučiausia ant žemės 
jie pamatė raštininką, bemiegantį lovoje — viena ranka jis laikė raša- 
linę su plunksna, kita — lapą popieriaus. 

— Šitas mūsų valdovui bus kaip tik,— nusprendė Jamos tarnai ir, 
pagriebę raštininką su visa lova, nubrazdėjo į požemio karalystę. 

Jie lėkė kaip akis išdegę ir taip kratė lovą, kad raštininkas atsibudo. 
Žiūri — dangina jį kažkur nelabieji, iš pradžių net išsigando truputį. 
Tačiau raštininko būta ne iš bailiųjų. Įsidrąsinęs jis ėmė klausinėti ne- 
šėjus, kur jie taip skuba. 

Išgirdęs, kad paties Jamaradžo taip isakyta, raštininkas jau buvo be- 
nusimenąs. Bet argi veltui aukščiausiasis davė jam žmogaus protą? Gal- 
vojo jis, galvojo ir sugalvojo. Padažė plunksną į rašalinę ir ant lapo 
popieriaus užrašė: 


„Aukščiausiasis dievas Višnus požemio karalystės valdovui Jama- 
radžui. 

O Jamaradžai, mane pasiekė girdas, kad tu nori nusinešti į savo val- 
das gyvą žmogų. Matyt, užmiršai, kad tau priklauso tik mirusieji? Norė- 
damas tatai priminti, nusprendžiau pasiversti gyvu žmogumi ir pals ap- 
sireikšti tau. Tiek to, nebarsiu tavęs pavaldinių akivaizdoje, todėl ir 
parašiau šį laišką. 

Tačiau atleidimo nelauk ir, kai tik pamatysi mane, tuoj pat ruoškis 
į Baikunthą!, kur bus sprendžiamas tavo likimas. Aš pats pasirūpinsiu ta- 
vąja karalyste, kol susitiksime. Žiūrėk, keliaudamas neišsiplepėk niekam, 
kad aš buvau nusileidęs po žeme. Tuo tarpu — viskas! | 

Višnus.“ 


O Jamos tarnai pagaliau atbėgo į požemio karalystę ir pastatė prie- 
šais Jamaradžą lovą su išdidžiai sėdinčiu raštininku. Ilgai negaišdamas, 
raštininkas pašoko ir įteikė savo laišką mirusiųjų valdovui. Perskaitęs 
jį, Jamaradžas tuojau liepė visiems išeiti. Kai tarnai pasišalino, jis nu- 
žengė nuo sosto ir žemai nulenkė galvą raštininkui, 

— Ko lauki, daryk, kas liepta. Susitiksim Baikunthoje,— didingai įsa- 
kė žmogus. 


! Baikuntha —— vieta danguje, kur, pasak legendos, gyvena dievas Višnus. 


Jamaradžas vėl susišaukė tarnus ir įbaudė visus klausyti šio ateivio 
iš žemės, kurį jis paliekąs soste vietoj savęs. O pats išskubėjo į Bai- 
kunthą. 

Kai tiktai raštininkas atsisėdo į sostą, jis įsakė tuojau mesti kankinus 
nusidėjėlius ir visus juos paleisti. 

O Jamaradžas nusigavo į Baikunthą ir stojo priešais aukščiausiąjį. 
Višnus, pamatęs drebantį iš baimės požemio karalystės valdovą, sušuko: 

— O Jama! Su kokia žinia atkeliavai pas mane? Gal kas negera nu- 
tiko tavo valdose? 

— O didysis dieve,— nustebo Jamaradžas,— juk tu pats, pasivertęs 
gyvu žmogumi, liepei prisistatyti čia. Kaip matai, įvykdžiau tavo valią. 
Aš žinau, jog esu labai nusikaltęs, ir vis dėlto maldauju tave, o aukš- 
čiausiasis, būk man gailestingas! 

Tai taręs, Jamaradžas nusilenkė Višnui. Tačiau Višnus nustebęs žiū- 
rėjo į išsigandusį Jamą. Ir tik tada, kai požemio karalystės valdovas 
viską jam papasakojo, Višnus suprato, ko toks išsigandęs Jama, ir pra- 
trūko juoktis. 

— Taip tau ir reikia, Jama. Norėjai pasigalynėti su gyvu žmogumi, 
tai jis ir pamokė tave! Kaip matai, ne taip lengva sudoroti gyvą Žmogų, 
apdovanotą proto galia. Ne veltui žmogus laikomas protingiausia bū- 
tybe pasaulyje, todėl visi ir klauso jo. Keliauk atgal į namus ir su pa- 
garba nulydėk gyvąjį Žmogų vėl ant žemės, kur ir pridera jam gyventi. 


Miško karalaitė gražioji Lali-gurans 


Seniai, labai seniai Sunlino kalnai buvo apžėlę tankiu mišku. Tame 
miške visokių medžių augo. Ir visi jie seniausiai jau buvo suėję gimi- 
nystėn, tik vienas kitas likęs vienstypis, nesusiradęs sau poros. 

„Kaip taip gali būti, — pagalvojo kartą Bachunė, visam miške pagar- 
sėjusi medžių piršlė,— štai jau ir pusas, rudens vestuvių mėnuo, bai- 
gėsi, o mūsų numylėtoji Lali-gurans iki šiol dar vis viena. Ir kaip galė- 
jo taip atsitikti, kad tokia gražuolė, išsidabinusi skaisčiai raudonais žie- 
dais, liko be jaunikio? Juk tai sarmata miško karaliui Banradžui! Pa- 
mėginsiu aš čia įsikišti — paieškosiu Lali-gurans tinkamo jaunikio. Bent 
gerą darbą padarysiu.“ 

Ir Bachunė iškeliavo pas patį Banradžą. 

— Valdove, metas būtų rasti tinkamą jaunikį mūsų gražuolei,— tarė 
ji miško karaliui.— Nepridera ilgai laikyti namuose jauną dukrą — tik 
gėdą užtrauks tėvams, ir tiek! 

— Taip, aš jau seniai apie tai mąstau, — pritarė Banradžas,— bet kol 
kas niekas neatėjo prašyti dukters rankos. Kai tik atsiras geras jau- 
nikis, tuoj išleisiu už jo Lali-gurans. 

Išgirdusi tokius žodžius, Bachunė sušuko: 

— O miško valdove, dėl to nesielvartauk, viską pavesk man. Aš 
tuoj iškelsiu karalaitės Lali-gurans vestuves. 

— Gal esi numačiusi kurį nors? 

— O kaipgi!— atsakė Bachunė.— Pažvelk į aną antai kalną. Matai, 


kaip Utisas iškilniai išskleidęs savąsias šakas. Argi toks šaunuolis per 
prastas mūsų Lali-gurans? 

Banradžas pakėlė galvą ir ant gretimo kalno išvydo aukštą žalią Utisą. 
Ir iš tiesų šis medis buvo gražus, jaunas ir didingas, todėl labai patiko 
miško karaliui. 

„Geresnio jaunikio Lali-gurans, tur būt, nė nerasi“, — pagalvojo jis 
ir tarė piršlei Bachunei: 

— Tavo Utisas iš tikrųjų gražaus stoto jaunikaitis. Aš sutinku: tebus 
jis jaunikis Lali-gurans. Kelk vestuves, kaip pačiai atrodys geriau! 

Gavusi iš paties miško karaliaus tokį svarbų pavedimą, Bachunė tuoj 
nuskubėjo ant kalno, kur kerojo Utisas, ir pasakė jam: 

— Utise! Aš atnešu gerą žinią. Yra tau puiki nuotaka — Banradžo 
duktė Lali-gurans. Imk ją, nesigailėsi! Juk jinai ne tik graži, bet ir 
protinga. 

Argi Utisas atsisakys gražios ir protingos karalaitės, tačiau jis vis 
dėlto panoro pirma ją pamatyti savo akimis. Banradžas, žinoma, nega- 
lėjo priešintis tokiam prašymui. O kai Lali-gurans sužinojo, kad jau- 
nikis nori ją aplankyti, ji suvirpėjo iš džiaugsmo, ir josios žiedai nuo 
jaudinimosi užsiplieskė lyg purpuras. 

Ilgai ruošėsi jaunikis, vis gražinosi, lygino lapus, kad neapsijuoktų 
prieš karaliaus dukterį, tačiau kai atėjo ta lauktoji diena, kada jis ga- 
liausiai išėjo pas nuotaką, jau buvo vėlyvas ruduo, vestuvių metas 
praėjęs, ir Lali-gurans nebebuvo tokia žavi, kaip visuomet. Ji jau seniai 
buvo nužydėjusi, numetusi lapus, be to, kaip ji galėjo ryškiu apdaru 
pasirodyti nepažįstamam jaunikaičiui, nors šis ir buvo dabar jai skirtas. 
Todėl kuklioji Lali-gurans veikiau panėšėjo į kuprotą senę, negu į ža- 
vią princesę. Utisas buvo ne toks — jis ištisus metus dėvėjo puošniomis 
žaliomis drapanomis. Ir kai jis, lydimas piršlės, įžengė į Banradžo namus 
sutikti savosios nuotakos, tai nė nepažvelgė į ją. Sustojo grėta ir su- 
glumęs paklausė piršlę: 

— O kurgi mano nuotaka? 

— Nagi štai ji — priešais tave!— atsakė Bachunė.— Gražuolė drovisi 
tavęs, todėl taip kukliai išrodo. 

Tačiau Utisas nematė jokios gražuolės — prieš jo akis stovėjo medis 
be lapų, be žiedų, pliku kamienu ir kreivom šakom... 

Supyko jaunikis ant piršlės ir ėmė iškalbinėti: 

— Kam taip apgavai mane, Bachune! Žadėjai gražiausią karalaitę, 
o dabar nori seną raganą man užkarti. Ne, kaip gyvas aš jos neimsiu!.. 

Ir, išdidžiai įsisprendęs, jis išėjo iš karaliaus rūmų namo, ant aukštojo 
kalno. Visi labai sunerimo ir nuliūdo. Bet nieko nepadarysi — ne prie 
širdies jaunikiui nuotaka, ir jis nepanoro jos vesti. 

Praslinko keletas mėnesių, Bachunė vėl atėjo pas Utisą: 

— Be reikalo tu ant manęs, Utisai, supykai. Žinoma, tada tau nepa- 
tiko nuotaka, bet kad tu dabar į ją pažvelgtum! O, -niekas negalėtų ly- 
gintis su ja savo grožiu! Ji tokia jauna, visa spinduliuoja, žydi! .. Jeigu 
tu ir dabar liksi abejingas, vadinas, nieko neišmanai apie tikrą grožį! 
Jei netiki mano žodžiais, pažvelk ten į kalną, kur visa žieduos pasken- 
dusi Lali-gurans! Net iš taip toli ji atrodo žavinga. O įsivaizduoji, kokia 
ji iš arti! 

Išgirdęs šitokias piršlės pagyras, Utisas neiškentė — pakėlė galvą ir 
pažvelgė į šalimais dunksantį kalną. Ten stovėjo neapsakomai graži 
miško karalaitė. Jis netikėjo savo akimis: „Nejaugi čia ta pati, kurią 
sirodė jam tokia skurdi ir neišvaizdi. Utiso širdyje suliepsnojo meilė, 
ir jis žūt būt panūdo vesti Lali-gurans. Tuoj pat viskas buvo paruošta 
vestuvėms, o Utisas su piršle Bachune iškeliavo į karaliaus Banradžo 
rūmus. | 

Kai Utisas prisiartino prie Lali-gurans, jis visai galvą pametė. Gra- 
žioji princesė maloniai kvepėjo, stebindama savo jaunatviškumu, žalių, 
raudonų apdarų puikumu. Ji buvo tikrojo grožio įsikūnijimas, ir visi 
aplinkui tik ją vieną mylėjo. 

Pamatęs Utisą šalia savo dukters, Banradžas labai apsidžiaugė, nega- 
lėjo akių atitraukti nuo šitos gražios jaunos poros. O Utisas šypsoda- 
masis jau žengė prie Lali-gurans, norėdamas papuošti nuotaką vestuvine 
girlianda — svajambara, tačiau Lali-gurans sustabdė jį: 

— Palauk, puikuoli, neskubėk. Aš nusprendžiau niekada netekėti. Ar 
verta sujungti savo gyvenimą su tuo, kuriam tik išviršinis grožis svaI- 
bu. Kai nebuvo nei žiedų, nei lapų, tu atstūmei mane. O dabar, grožio 
ir jaunystės sužavėtas, nori jau vesti, užmiršęs, jog neseniai taip skau- 
džiai pasityčiojai iš manęs. 

Išgirdusi tokius žodžius, Bachunė prisiekė niekados daugiau nepirš- 
liauti ir, degdama iš gėdos, beregint išsinešdino namo. O didingasis 
Utisas buvo taip priblokštas Lali-gurans atsakymo, jog ryžosi geriau 
mirti. Grįždamas atgal, jis pamatė gilią prarają ir puolė į ją ant akmenų. 

Štai kodėl Utiso medis visada vienišas stūkso ant neprieinamų uolų. 


Džiaugsmo šaknis 


S aa senovėje visą žemę valdė vienintelis radža Manahangas. Jis 
turėjo begalę turtų: rūmo rūsiai buvo pilni aukso ir brangenybių, o grū- 
dai netilpo į aruodus. Ir gausybė jo pavaldinių jokio stygiaus nepaži- 
nojo. Tačiau niekas nedžiugino radžos Manahango. Jokios pramogos, 
jokie žaidimai negalėjo pralinksminti valdovo. 

Susišaukė kartą radža savo bharadarus — patarėjus ir sako: 

— O ministrai ir patarėjai manieji, nejaugi nieko nėra pasaulyje, kas 
neštų žmogui džiaugsmą? Jeigu kuris iš jūsų nurodys mums kelius 
į linksmybę ir suras džiaugsmą teikiantį balzamą, tas bus dosniai atly- 
gintas. O dabar aš laukiu jūsų išmintingo žodžio. 

Pakilo vienas ministras, vardu Bunokas, ir tarė valdovui: 

— O didysis radža, aš žinau, kur saugoma džiaugsmo šaknis. Duok 
man tris mėnesius laiko, ir aš atnešiu tą šaknį, iš kurios daromas gėri- 
mas, teikiantis džiaugsmą visiems, kas tik jo paragauja. 

Radža visas nušvito ir tuoj išsiuntė savo ministrą džiaugsmo šaknies 
ieškoti. Tada Bunokas pasivertė kurmiu ir ėmė raustis gilyn į žemes. 
O po mėnesio jis prisirausė ligi požemio karalystės — patalalcko. Tik 
atsidūrė jis požemio karalystėj, žiūri — stovi didžiuliai namai, namų 
durys atidarytos ligi galo. Įėjęs vidun, Bunokas pamatė ant slenksčio 
sėdinčią šeimininkę — senę Jumanarangą. 

— Namaste, tetule!-— pasisveikino Bunokas. 

Jumanaranga atsikėlė, patiesė priešais svečią kilimėlį ir paprašė sės- 
tis. Paskui ji išėjo, bet netrukus grįžo su taure ir ąsočiu. 

— Pas mus čia patalaloke labai karšta,— pasakė ji, duodama Buno- 
kui taurę.— Išgerk sulčių, tuoj pasidarys lengviau! 

Bunokas labai apsidžiaugė, kad jį taip svetingai priėmė. Jis jau no- 
rėjo dėkoti šeimininkei ir tuo pačiu pasisakyti, ko atkeliavęs iš toli- 
mosios žemės karalystės — prithibiloko. Tačiau šeimininkė neleido jam 
nė prasižioti. 

— Pirma numalšink troškulį, o pasakyt dar suspėsi. 

Paėmė Bunokas taurę ir išgėrė visą iki lašo. Sultys buvo labai gai- 
vios ir neapsakomai gardžios. Todėl, kai senė vėl pripylė taurę, Buno- 
kas nepajėgė atsisakyti. Tik tada Jumanaranga paklausė: 

— Na tai dėl ko palikai žemę ir atkeliavai čia pas mane į patalaloką? 

Bunokas norėjo viską apsakyti, bet liežuvis sustingo, ir jis negalėjo 
ištarti nė žodžio. 

— Taip visiems būna, kas pirmąkart paragauja šių sulčių. — ėmė ra- 
minti jį senė.— Bet kai tik pripranti prie jų, žodžiai patys plaukia, ne- 
reikia už liežuvio traukti. Še, išgerk dar, ir viskas praeis! 

Ji vėl pripylė pilną taurę ir padavė Bunokui. Šis godžiai išgėrė ir 
tuoj pat užmigo. O kai atsibudo — jam buvo nė galvoj, ko čia atsidan- 
gino į patalaloką. Jis vieno tenorėjo — malšinti troškulį. Bunokas vėl 
išgėrė dvi taures to skanaus gėrimo. Ir akys užsimerkė pačios. Taip ir 
leido jis dienas Jumanarangos namuose, užmiršęs viską pasaulyje. 

Senė akylai sekė, kad Bunokas neatsigostų vis. Juk džiaugsmo šaknis 
priklausė požemio karalystei, ir ji nenorėjo, kad ji atitektų žmonėms. 

Slinko dienos, savaitės, o Bunoko kaip nėr, taip nėr. Radža Mana- 
hangas jau pradėjo nerimauti dėl jo. Į trečio mėnesio pabaigą jis vėl 
susišaukė ministrus, patarėjus ir paskelbė: 

— Jūs žinote, kad mūsų ministras Bunokas išvyko iš rūmų ieškoti 
mums džiaugsmo šaknies. Nors skirtas laikas jau baigėsi, iki šiol jis 
negrįžta. Ar ne metas būtų siųsti ką nors ieškot dingusio ministro? Kaip 
jums atrodo? | 

Į priekį žingtelėjo ministras, vardu Budumas, ir tarė: 

— Sarkhare!, aš per du mėnesius apsiimu surasti Bunoką ir pristatyti 
džiaugsmo šaknį! 

Radža sutiko laukti dar du mėnesius ir išsiuntė Budumą ieškoti din- 
gusio Bunoko. Pasivertė Budumas gyvate ir nušliaužė į patalaloką tuo 


!Sarkhare— „jūsų didenybe"— kreipimasis į valdovą. 

pačiu urvu, kurį išrausė kurmis. Netrukus jis atsidūrė priešais Juma- 
narangą ir pasveikino ją, žemai lenkdamasis: 

— Namaste, tetule! 

Žvilgtelėjęs į kampą, jis pamatė kietai miegantį Bunoką. 

Jumanaranga tuoj suprato, ko apsilankė pas ją ir šitas žmogus. Ilgai 
negaišuodama, ji pasodino svečią ant kilimėlio ir atnešė jam sulčių. 
Budumas buvo gerokai pavargęs iš kelionės, tad nesipriešino ir išgėrė 
taurę ligi dugno. Jumanaranga pripylė jam dar, jis vėl išgėrė ir, kaip 
ir pirmasis ministras, neteko žado. Po trečiosios taurės jis jau nebegalėjo 
pakelti galvos, įmigo kaip užmuštas. O paskui, vos tik svečias iš Žemės 
pabusdavo, senė nešdavo jam vėl, kaip ir Bunokui, pilną taurę. 

Štai prabėgo penki mėnesiai, ir radža Manahangas jau neteko dviejų 
ministrų. Valdovo galva nenešė, kas jiems galėjo nutikti. Galiausiai jis 
vėl susikvietė savo artimuosius: 

— Jau greit bus pusė metų, kaip dingo du mūsų ministrai — Buno- 
kas ir Budumas, o jie garsėjo protu ir sumanumu. Jeigu ir toliau taip 
bus, tik pamanykit, koks nuostolis mūsų žemei! Juk nebeliks nė vieno 
protingo žmogaus pasaulyje! Jūs patys suprantate, jog tai ne į gera 
mūsų valstybei. Na, pagalvokit, ką reikia daryti? 

Vos tik valdovas baigė kalbėti, išėjo seniausias ir išmintingiausias mi- 
nistras Singlis; nusilenkė radžai ir prabilo: 

— Sarkhare, man tereikia vieno mėnesio, ir aš rasiu Bunoką su Bu- 
dumu. Prisiekiu, kad ne vėliau, kaip už mėnesio, pristatysiu į rūmus tą 
džiaugsmo šaknį, dėl kurios dingsta jūsų ministrai! 

Radža maloningai sutiko išleisti mėnesiui Singlį, ir senasis ministras 
iškilo kelionėn. Pasivertęs tarakonu, Singlis nušliaužė į patalaloką tuo 
pačiu keliu. Įėjo jis į Jumanarangos namus, puolė senei po kojų ir grei- 
tai prašneko: 

— Sveika, senele, na štai kada galiu nulenkti galvą prie tavo kojų. 
Dar vaikystėje tėvai vis kalbėdavo, kad mano senelė gyvena patalaloke. 
Kiek metų ieškojau tavęs, kol štai suradau. Kad žinotum, senele, ką aš 
gavau iškentėti: visai mažas likau našlaičiu, paskui ganiau avis pas sve- 
timus žmones, o jie man nė valgyti sočiai neduodavo; nieko daugiau 
nemačiau savo gyvenime, tik vargą! 

Čia Singlis apsipylė gailiomis ašaromis. | 

— Kiek kartų bandžiau eiti pas tave, bet argi lengva rasti kelią į pa- 
talaloką. Laimė, aptikau požeminį urvą, kuris ir atvedė mane šičia. Se- 

nele, nenoriu daugiau grįžti į žemę, į prithibiloką. Ką nori daryk — nie- 
kur neisiu iš tavo namų!..— Ir Singlis dar labiau pradėjo raudoti. 

Senė, žinoma, suprato, kad svečias gudrauja ir ją apgaudinėja, bet 
to neparodė. Ji patiesė kilimėlį ir paprašė sėstis pailsėti po ilgos kelio- 
nės. Tačiau Singlis nepanoro sėstis, jis stovėjo priešais senę, ir tiek. 
Tada Jumanaranga atnešė taurę sulčių, sakydama: 

— Reikia atsigaivinti po tokios vargingos kelionės, še išgerk, matai, 
patalaloke pas mus labai karšta. 

Bet Singlis atstūmė taurę. 

— Na tai kas, — tarė jis, — dabar teks gyventi požemio karalystėj, tai 
prie visko reikia pratintis! 

Kad ir kaip Jumanaranga įkalbinėjo paragauti sulčių, Singlis nė lūpų 
nepriglaudė. 

Štai šitaip Singlis ir pasiliko gyventi patalaloke. Jis visur sekiojo pas- 
kui senę. Kur tik ji eina, ką daro — anūkas neatsilieka nė per žingsnį. 

Netrukus jis nužiūrėjo, kaip Jumanaranga daro sultis iš džiaugsmo 
šaknies ir jomis girdo Bunoką su Budumu. 

„Dabar jau susidorosiu su sene, — pagalvojo Singlis— kad tik sužino- 
čiau, kur ji slepia užgintą šaknį.“ 

Tad Jumanaranga vengė tokio landaus anūko, šaknį pradėjo slėpti 
savo ilguose plaukuose. Tačiau kad ir kaip ji stengėsi, Singlis vis tiek 
užmatė. 

Kai gudrusis Singlis jau žinojo senės paslaptį, kartą pasakė jai: 

— Senele, jau kadai metas tau maudytis! Leisk, aš išprausiu tave! 
O paskui, kad nepersišaldytum iš karštos vonios, reikia truputį išgerti 
gerai įrūgusių sulčių. Pamatysi, kaip jos tave sušildys. 

Senė sutiko, tik pasakė, kad neleis plauti galvos. Anūkas ir neužsi- 
puolė. Po vonios Singlis pasiūlė senelei pasėdėti prieš saulę. Jumana- 
rangai labai norėjosi pašildyti savo senus kaulelius, ir ji negalėjo atsi- 
spirti šiai pagundai. Kai nuo šilumos ir įrūgusių sulčių senė kietai už- 
migo, Singlis negaišuodamas išsitraukė iš jos plaukų džiaugsmo šaknį ir 
beregint leidosi atgal — į žemės karalystę. 

Jumanaranga atsibudo, žiūri — nėr anūko. Išsigando senė, puolė po 
gijelę naršyti savo plaukus, ieškoti džiaugsmo šaknies. Bet kur tu ją 
rasi — nė padujų nelikę. Ir patalaloko šeimininkė suprato, kad daugiau 
neberegės džiaugsmo šaknies, kad nuo šiol ji žmogaus rankose. Ir tada 
raudodama senė Jumanaranga ištarė prakeikimą: 

— Tegu tik viena taurė šios šaknies gėrimo duoda žmonėms džiaugs- 
mą. Bet jei kas išgers nors lašą daugiau, jis atneš didžiausią vargą! 

Dabar patalaloko šeimininkė jau nebegirdė Bunoko su Budumu, ir 
šie atsipeikėjo. O kai sužinojo, kad džiaugsmo šaknį pagrobė išmintin- 
gasis Singlis, tai ir jie išskubėjo iš paskos. 

Veikiai visi trys Ministrai prisistatė radžai, ir Singlis pranešė atgabe- 
nęs į rūmus džiaugsmo šaknį. Radža tuojau įsakė ruošti puotą išmin- 
tingo senojo ministro garbei. Juk jis ne tik džiaugsmo šaknį parnešė, 
bet dar ir kitus du ministrus išvedė iš patalaloko! 

Puotai išmintingasis Singlis padarė gėrimo iš džiaugsmo šaknies ir 
atnešė pilną taurę radžai, sakydamas: 

— Sarkhare, šis gėrimas išvaduoja Žmogų nuo rūpesčio, neramumų 
ir dovanoja jam džiaugsmą. Bet tiktai gerti jo reikia visada su saiku! 
Be saiko išgėręs, Žmogus vien vargą patirs. 

Išgėrė radža, išgėrė po taurę jo artimieji pavaldiniai, ir visi pajuto 
nepaprastą džiaugsmą širdyje. Vieni pradėjo šokti, kiti — dainuoti, tre- 
ti — pasakoti linksmas istorijas. O pats valdovas, kurio anksčiau Žmo- 
nės niekada nematė linksmo, taip juokėsi, kad negalėjo susilaikyti. 

Nuo to laiko, sako, žemėje žmonės pradėjo gerti gėrimus, kurie teikia 
jiems džiaugsmą. Bet jeigu tik kuris užmiršta senės Jumanarangos pra- 
keikimą, tas džiaugsmas pavirsta sielvartu. 


Kaip išgarsėjo valstietės sūnus 


Cisis kartą teisingas ir išmintingas karalius. Jis tik ir rūpinosi, 
kad jo valstybė klestėtų, kad žmonės būtų laimingi ir visko pertekę. 
Nebijojo karalius nei priešų, nei ligų — jis buvo narsus mūšyje, stiprus 
siela ir kūnu, kaip uola. 

Bet vienąkart atsitiko nelaimė: karalius susirgo keista liga. Atsibudo 
jis rytą ir pajuto baisų skausmą ausyse. Tuoj pašaukė garsų daktarą, 
tačiau ką šis bedarė, valdovas nė kiek negerėjo. Tada atvedė plačiai 
žinomą užkalbėtoją. Šnabždėjo jis, šnabždėjo karaliui į ausį stebuklingus 
žodžius, bet ir nuo jų nesidarė lengviau. Galiausiai pakvietė budistų 
dvasininką. Ilgai meldėsi dvasininkas, bet ir dievai nesumažino karaliaus 
kančių. Net dar labiau stiprėjo sopė ausyse. Netrukus taip pradėjo gelti, 
kad karalius nė žodžio ištarti nebegalėjo. Jis tik laikėsi rankomis su- 
siėmęs už galvos ir balsu dejavo: ,„Oi-oi-o0i! Ai-ai-ai!" 

Visi matė, kad valdovas galuojasi ir kankinasi lyg žuvis ant kranto 
išmesta. Bet niekas negalėjo suprasti dėl ko, negalėjo jam padėti. 

Toje šalyje gyveno neturtinga džjapunė — valstietė. Jos vyras buvo 
seniai miręs, ir našlė teturėjo vienintelę paguodą — sūnų, kurį ji labai 
norėjo išvesti į žmones. Kad šis įgytų proto, kad daug ko išmoktų, 
leido jį į mokyklą. Bet sūnus buvo baisus pajodžarga ir visai nenorėjo 
mokytis. Kiekvieną rytą jis išeidavo į mokyklą, bet tik dėl akių, o iš 
teisybės tai ir kelią į ją buvo pamiršęs. Visą dieną žaisdavo, išdykauda- 

vo, pešdavosi su vaikais, O vakare grįždavo namo ir pasakodavo moti- 
nai, ko išmokęs. Motina džiaugėsi ir lepino sūnų, vis skanesnį kąsnelį 
jam pakišdavo. 

Vieną rytą berniukas susidėjo knygas ir išėjo neva į mokyklą, o mo- 
tina tuo tarpu ruošėsi kepti skanius paplotėlius savo rūpestingam sūnui. 
Bet į mokyklą jis, žinoma, nėjo, o nubėgo ieškoti savo draugų. Nė 
vieno neradęs, su kuo galėtų pažaisti, berniukas sugrįžo namo ir nema- 
čiom užlindo už virtuvės durų. Motina ką tik buvo pradėjusi kepti pa- 
plotėlius, tad jis ėmė ją stebėti pro durų plyšį. Kai motina nuėmė nuo 
keptuvės paskutinį paplotėlį, jis patyliukais išsėlino iš savo slėptuvės ir 
išsmuko į gatvę. Po valandėlės jis parėjo namo, smarkiai trepsėdamas 
kojomis, lyg ką tik sugrįžęs iš mokyklos. 

Užlipęs laiptais, jis įžengė į virtuvę ir sako: 

— Mama! Juk tu šiandien paplotėlius kepei, tai bus labai skani va- 
karienė. 

Nustebo džjapunė — kaipgi josios sūnelis, būdamas mokykloje, žino, 
kas darosi namie. O sūnus didžiuodamasis toliau varo: 

— Aš net galiu pasakyti, kiek tu paplotėlių iškepei! 

— Ne, tuo tai jau nepatikėsiu,— atsakė motina.— Aš pati kepiau, ir 
tai nežinau, kiek jų čia! O kaipgi tu žinosi? 

— Netiki?— paklausė berniukas.— Na, suskaityk: lygiai trisdešimt bus. 

Motina suskaitė — iš tikrųjų trisdešimt paplotėlių. Ji tiesiog negalėjo 
atsistebėti ir atsidžiaugti. Tai mat, ką reiškia būti stropiam mokiniui! 

— O sūnau!-— sušuko moteris, — tu jau dabar didelis išminčius. Galiu 
tavim didžiuotis! Pagaliau išsipildė mano svajonė!— Ir ji apkabino sū- 
nų, verkė džiaugsmo ašaromis. 

Iš kur vargšė džjapunė galėjo žinoti, kad josios sūnus ne tik baisus 
išdykėlis, bet ir apgavikas. Kaipgi galėjo jai toptelėti į galvą, kad jisai 
išvis į mokyklą neina, o šiandien viską nužiūrėjo, pasislėpęs už durų. 
Ir patikėjo našlė, kad jos sūnus nepaprastai protingas, tiesiog visų moks- 
lų žinovas. Kai ji nuėjo prie šulinio vandens, visi kaimynai sužinojo 
apie stebėtinus berniuko sugebėjimus. 

— Mano sūnus tapo dideliu mokslininku! Jis žino, kas dedasi namie, 
nors tuo metu būna mokykloje,— pasakojo džjapunė kiekvienam su- 
tiktam. 


O šie savo ruožtu tą stebuklą persakė kaimynams. Taip girdas apie 
nepaprastą džjapunės sūnų pasiekė net skaudančias paties karaliaus ausis. 


2 Bežadė karalaitė 17 


Nelaimingąjį valdovą vis tebekankino mįslinga liga. Ir kai tik kara- 
lius sužinojo apie nepaprastą valstietės sūnų, tučtuojau liepė atvesti tą 
jauną išminčių. 

Pamatęs karaliaus pasiuntinius, berniukas nutirpo iš baimės ir pagal- 
vojo: štai kada teks atsiskaityti už visas išdaigas ir apgavystę. O vargšė 
našlė nusprendė, jog karalius nori pasiūlyti jos sūnui aukštą vietą rū- 
muose. Tačiau ką jie būtų galvoję, ką spėlioję, vis tiek sūnus gavo vykti 
į rūmus, nesgi ne kas kitas, o pats šalies valdovas jį kviečiasi. 

Įvedė džjapunės sūnų į karaliaus menę, žiūri jis — karalius blaškosi 
patale, raitydamasis iš skausmo. O aplinkui susispieteę ministrai ir bha- 
radarai — patarėjai. Čia pat tupinėja žymiausi vaistytojai ir užkalbėto- 
jai, tarp jų — dvasininkas. Bet niekas nieko negali padėti karaliui, pa- 
lengvinti jo kančių, ir nelaimingasis valdovas be atlydos dejuoja, tarpais 
net pašokdamas iš skausmo. 

Pamatė berniuką pirmasis ministras, pasišaukė jį ir sako tyliai: 

— Matai, mūsų karaliui nežmoniškai skauda ausis. Viską darėm, vis- 
ką, rodos, išmėginom, o valdovui nė kiek ne geriau. Pasiekė mus garsas, 
kad tu visus mokslus išėjai, taigi dabar tau ant liežuvio galo mokslo 
deivė Sarasvatė teikėsi apsigyventi. Štai todėl ir pakvietėm į rūmus, 
norim, kad išgydytum valdovą. Jei sugebėsi tai Peearyti, gausi jaunąją 
karalaitę ir priedo dar pusę karalystės. 

Išgirdęs šitokius žodžius, valstietės sūnus visai pasimetė. Ką daryti“ 
Ko griebtis? Apie gydymą jis ničnieko neišmanė, kadangi niekada nie- 
ko nesimokė. O atsisakyti — atsisakyti irgi neišeina, jeigų jau garsas 
apie jo išmintingumą pasiekė net patį karalių. Kaip dabar jis keikė 
save už tai, kam apgaudinėjo motiną. Bet kartu širdo ir ant motinos, 
kam toji patikėjo ir išsigyrė visai apylinkei. Tačiau nei gailestis, nei 
pyktis — niekas čia negalėjo padėti. Ką gi atsakyti ministrui? Ir jis 
tarė: | 

— Darysiu viską, ką beišgalėdamas, kad mūsų valdovas pagytų. Tik 
man atrodo, kad liga jau spėjo įsisenėti. Bet jūs nesirūpinkit: namie aš 
peržiūrėsiu visas knygas, susirasiu, ko reikia, ir poryt vėl prisistatysiu 
į rūmus. 

Pirmasis ministras sutiko ir išleido džjapunės sūnų dviem dienom, ta- 
čiau perspėjo: 

— Gerai, mes palauksim iki porytdienos. Tik atsimink, jei nesurasi, 
kuo išgydyti karalių, tai ne tik turtų, bet ir galvos neteksi. 

Išdūlino valstietės sūnus namo. Jei anksčiau, kai jis ėjo į rūmus, iš 
baimės jam sukosi galva, tai dabar ir kojos buvo lyg nesavos. Vos tik 
prisimindavo vyriausiojo ministro žodžius, jį nukrėsdavo šiurpas, nebuvo 
jėgų žingsnio žengti. Sugrįžo jis namo ir krito į guolį, net valgyti atsi- 
sakė; motina ir šiaip, ir taip klausinėjo — nė žodžio neišpešė. 

Kaip tik tuo metu į kambarį šmurkštelėjo katė su kačiuku. Berniukas 
liūdnai pasižiūrėjo į juos ir staiga girdi, kaip kačiukas klausia katę: 

— Mama! Kas šiandien pasidarė džjapunės sūnui — guli, ir nė krust? 
Anksčiau jis visada vydavo mus laukan. O šiandien nė škac nepasakė. 
Kas jam galėtų būti? 

— O kas tau darbo?— atsakė katė.— Daug žinosi — greit pasensi! 

Bet kačiukas vis tiek neatstoja: 

— Bet juk tu žinai. Na, pasakyk man dabar, jei ne, aš niekur neisiu 
iš čia. 

Mato katė, kad nieko nebus, neatsikratys kitaip, ir sako: 

— Oi, koks tu užsispyrėlis! Na gerai jau, gerai! Tai klausyk ir dėkis 
į galvą! Kas tauškia nebūtus daiktus, tas visada patenka bėdon ir pas- 
kui nežino, kaip išsipainioti. 

— Tai kas gi jam atsitiko?— nekantriai pertaria ją kačiukas. 

— Džjapunės sūnui liepė išgydyti karalių, jei ne — galvą nuims. O jis 
nežino, nuo ko karaliui ausis skauda ir kaip jas gydyti. Todėl ir guli 
nei gyvas, nei miręs iš baimės. 

— O kas yra karaliui?— vėl klausia smalsus kačiukas. 

Dabar jau valstietės sūnus pastatė ausis, bijo ir žodį praleisti. Bet katė, 
užuot atsakiusi, ėmė barti kačiuką: 

— Nutilk man! Atsibodo tavo šnekos. Vis kas ir kas. Bėk iš čia! 

Dingo paskutinė viltis berniukui: nejaugi jis taip ir nesužinos, kuo 
serga karalius. Bet kačiukas vis neatlyžta: 

— Niekur neisiu iš čia, kol visko man nepapasakosi,. 

Ką darys katė, ir turėjo pasakyti užsispyrėliui kačiukui, kodėl kara- 
liui ausis skauda. 

— Dėl to karalius kenčia, kad vorai jo ausyse voratinklius nusitiesė. 
Štai jeigu paguldytų karalių į kvepiančių gėlių patalą, jeigu jo karališką 
klausą glostytų maloniausia muzika, tai vorai išlįstų iš ausų, o jų vora- 
tinkliai ištekėtų kartu su siera. Jeigu šitaip nepadarys, karalius neiš- 
tvers ir mirs iš skausmo. 

Tai pasakiusi, katė pagaliau išsivedė kačiuką iš kambario. 

Berniukas lyg iš gilaus miego atsibudo. Pašoko jis, greit apsirengė ir 
išskubėjo tuojau į rūmus. O karalius jau visai merdėjo. Pamatę džjapu- 
nės sūnų, visi puolė prie jo.. 

— Juk tu prašei dviejų dienų. Tai jau tikriausiai sužinojai, kuo serga 
mūsų valdovas, — džiaugsmingai sušuko pirmasis ministras. 

— Taip, dabar man žinoma karaliaus liga ir vaistai nuo jos, — išdidžiai 
atsakė džjapunės sūnus.— Aš pradėsiu gydyti nuo rytdienos. Ligi ryto 
tegu apšvarina rūmus, kad niekur nei šiukšlelės, nei dulkelės neliktų, 
ir tegu prineša kvepiančių gėlių. O kai rytoj anksti rytą ateisiu, tegu 
sukviečia šičia visus muzikantus. 

Prisakęs, ką daryti, valstietės sūnus sugrįžo namo. Pirmasis ministras 
negaišuodamas išsiuntinėjo visur žmones rinkti kvepiančių gėlių, tarnai 
įniko švarinti rūmus, o šaukliai pradėjo kviesti muzikantus. Sūnus smul- 
kiai nupasakojo motinai, kaip jis gydys karalių, ir tik tada našlė nusi- 
ramino, o kupina vilties josios siela trejetu uolekčių pakilo nuo žemės. 

Kitos dienos ankstų rytą valstietės sūnus apsivilko naujais drabužiais 
ir išdrožė į rūmus. Visais keliais skubėjo žmonės su didžiausiais glėbiais 
kvapnių gėlių. Ėjo ten ir muzikantai su savo instrumentais. Kai jau visi 
susirinko, berniukas-sustatė muzikantus aplinkui karaliaus gultą ir liepė 
jiems groti visa, ką tik moka. Karalius skendėjo gausybėje kvapniausių 
žiedų. Atokiau būreliu stovėjo ministrai, vaistytojai ir užkalbėtojai, gūž- 
čiojo pečiais, šnabždėjosi tarp savęs. Tik vienas valstietės sūnus sėdėjo 
priešais karalių susidėjęs rankas ir nenuleido akių nuo jo karališkųjų 
ausų. Praėjo valanda, paskui ir kita, trečia, o vargšas valdovas nesiliovė de- 
juoti, ir niekas iš jo ausų nesirodė. Jau pradėjo imti baimė: nejaugi 
katė jį apgavo? Bet pagaliau iš karaliaus ausų pasiliejo siera, o paskui 
pasirodė ir vorai. Džjapunės sūnus tuoj sučiupo juos ir oriu veidu padavė 
pirmajam ministrui. Karaliui beregint palengvėjo. Jis paliovė dejavęs, 
o netrukus ir visai sveikas pakilo iš savo gėlėto guolio. 

Rūmuose visi džiūgavo. Linksmumo pagautas karalius pasiūlė išgel- 
bėtojui savo dukterį ir dar pusę karalystės. Bet jis atsisakė šito. Jis tiktai 
paprašė, kad ta proga visoje šalyje būtų prisodinta kvapniažiedžių krū- 
mų ir kad kasmet tą dieną muzikantai grotų — kaip per didžiąsias šven- 
tes. O pats sugrįžo namo, kur jo laukė mylinti motina — neturtinga vals- 
tietė. 


Pančų teismas 


(ass kitados kiratų genties žmogus, vardu Čukmiba. Jis buvo ne 
pagal metus protingas ir nuovokus, todėl, nors ir gerbė senovės papro- 
čius, nelabai paisė įvairių prietarų bei ženklų, laikė juos tuščiu svai- 
čiojimu. 

Kai Čukmiba vedė, netrukus jis, kaip jau buvo priimta, turėjo atlikti 
dulano apeigas — leisti pačią pasisvečiuoti pas saviškius. O jų kaime 
buvo nusistovėjusi tokia tvarka: dieną, kada jaunamartei reikia vykti 
į tėvų namus, paprastai nuskiria kaimo žvaigždininkas, panditas Džok- 
hana. Todėl kaimynai ir laukė, kad Čukmiba pasikvies gerbiamą panditą 
prašyti patarimo. O Čukmiba nė negalvojo kreiptis į žvaigždininką. Jis 
pats išsirinko tinkamą dieną ir anksti rytą, paėmęs uošviams dovanų, 
kartu su pačia leidosi į kelionę. 

Sužinojo apie tai kaimynai ir tik rankas skėstelėjo: 

— Na ir drąsus tas Čukmiba! Žiūrėk tik, nori savo galva gyventi! 

O panditas, išgirdęs, kad Cukmiba su pačia išėjo, nieko nepasitaręs 
su juo, baisiai įširdo ir ryžosi atkeršyti įžūliajam jaunikaičiui. Ilgai ne- 
galvodamas, jis puolė vytis jaunavedžius kalnų taku ir labai greitai 
pavijo. į 

Kaip sykis Čukmibos pati užsinorėjo gerti. Saulė buvo aukštai, nežmo- 
niškai kepino, ir moteriškę kas žingsnis vis labiau ir labiau kamavo 

troškulys. Galiausiai jaunamartė atsisėdo po medžiu ir pasakė, jog ne- 
pajudėsianti iš vietos, kol negausianti atsigerti. Ir Čukmiba nuėjo ieš- 
koti vandens, bet argi taip lengva jo rasti kalnuose? Laipiojo jis laipiojo, 
kol galų gale pamatė augantį bananą, išraižė medžio kamieną ir ėmė 
rinkti lašus gaivinančių sulčių. Tuo metu klastingasis Džokhana, pasi- 
vertęs Čukmiba, prisiartino prie jaunosios moteriškės ir atkišo jai ąsotį 
su vandeniu. 

— Štai atsigerk, brangioji! Ir metas judintis, mums dar visa dieną 
Kelio. 

Numalšino jaunamartė troškulį ir žingsniuoja toliau su savo vyru. Jai 
ir į galvą neatėjo, kad šalia jos dabar ne Čukmiba, o gudrusis panditas, 
pasivertęs josios vyru. 

O Čukmiba prisilašino sulčių iš banano kamieno ir skuba atgal, kur 
buvo palikęs pačią. Pribėgo prie medžio, po kuriuo ji sėdėjo, žiūri — 
nieko nėra. Ilgai Čukmiba ūkčiojo ir šaukė, bet tiktai kalnų aidas atsi- 
liepdavo jam. 

„Tikriausiai taip jau nukankino troškulys, kad nebeištvėrė vargšelė ir 
nušoko nuo uolos“, — pagalvojo Čukmiba, apžvelgdamas dangų, ar ne- 
pamatys pirmųjų mirties pranašų — peslių. Bet padangė buvo plyna. 
„Ačiū dievui, maitėdos neskraido, vadinasi, mano pati gyva! Užlipsiu 
ant viršukalnės, iš ten tai pamatysiu, vis tiek, kur ji būtų.“ 

Užkopė Čukmiba ant artimiausio kalno, apsidairė ir žemai apačioje 
pamatė du keleivius. 

— Ehė, matyt, kažkas ją pagrobė!-— sušuko įtūžęs.— Na palauk, niek- 
še, toli tu nenueisi!— Ir puolė vytis. 

Jis bėgo labai greitai, tad nepraėjo nė valanda, ir jau pasivijo pačią 
su panditu. Kai Čukmiba tiek priartėjo, jog galėjo įžiūrėti žmonių vei- 
dus, jis staiga nustėro iš nustebimo: jo-pati ėjo už parankės... su juol 

Vargšui kiratui net akys aptemo. Ar tik jis nesapnuoja? O gal visai 
kuoktelėjo? Nusiskynė Čukmiba titepačio! lapelį ir ėmė kramtyti. Taip 
kartu pasidarė burnoje, kad jis vos įstengė nusispiauti. Vėl pažiūrėjo 
į einančiuosius: taip, jis su pačia žingsniuoja keliu. Kas gi čia darosi?! 
Čukmiba papurtė galvą, paskui nusiskynė gandhe-džharos? stiebelį, su- 
trynė tarp pirštų ir pauostė. Tfu! Tokia smarvė, net kvapą užėmė! Va- 
dinasi, tikrai čia ne sapnas, ir ne vaiduokliai!.. 


I! Titepatis — labai kartus augalas. 
2 Gandhe-džhara —-biauriai dvokianti žolė. 

„Tai kažkas pasivertė manimi ir apgavo pačią, 0 ji, vargšelė, nenu- 
tuokia nieko“, — pagalvojo Čukmiba ir vėl pasileido įkandin jų. 

Labai greitai jis prisivijo keleivius, čiupo pačiai už rankos ir sušuko: 

— Na tik pažiūrėk gerai, su kuo eini? 

Atsigrežė jaunamartė, žiūri — dar vienas Čukmiba laiko ją už rankos! 
Ji pastatė akis ir neteko žado. 

— Eik paskui mane, argi nematai, kad šitas yra apgavikas ir suk- 
čius! — pašaukė Čukmiba. 

— Neklausyk, brangioji, jis nori apgauti tave!— sukliegė Džokhana. 

— Ak tu, šunsnuki!-— įširdo Čukmiba.— Aš teisėtas šios moters vyras, 
o ne kas nors kitas. 

Tai taręs, kiratas užsimojo ir skėlė skambų antausį gudreivai pandi- 
tui. O šis, ilgai negalvodamas, rėžė jam atgal. Tada kiratas pagriebė 
Džokhaną už plaukų ir trenkė jį veidu į uolą, tačiau panditas įsikibo 
priešininkui į gerklę ir ėmė smaugti. Nežinia, kuo būtų pasibaigusios 
šitos peštynės, jeigu staiga nebūtų pasirodęs kalnų dievas. 

— Koks čia triukšmas mano valdose?— sugriaudėjo jis.— Nustokit ir 
dorai Man paaiškinkit, kas atsitiko, ko nepasidalinat? 

Džokhana nusišluostė kruviną veidą ir paskubėjo prabilti pirmas: 

— Aš ėjau su savo pačia keliu. Staiga pribėgo šitas niekšas, griebė 
jai už rankos ir tempia sau... 

— Meluoja jis viską, čia mano pati!-— pertarė panditą -Čukmiba.— Mu- 
du neseniai susituokėm ir dabar ėjom pas josios tėvus. Kelyje ji iš- 
troško gerti, aš nuėjau ieškoti vandens, o šitas nenaudėlis tuo metu 
pasivertė manimi ir pagrobė ją. Tai kaipgi aš galėjau susilaikyti ir ne- 
smogti jamė 

Išklausė juos kalnų dievas ir sako: 

— Jūs abu tvirtinate, kad esat vedę šią moterį. Ir ji pati negali pa- 
sakyti, katras iš jūsų tikrasis jos vyras, nes abu esat panašūs kaip du 
vandens lašai. Bet yra būdas rasti teisybę. ..— Ir kalnų dievas parodė 
į ąsotį su plonu ilgu kakleliu — Matote štai šitą ąsotį? Taigi katras 
sugebės išlįsti pro ąsočio kaklelį, vadinasi, tas ir bus tikrasis šios mo- 
ters vyras. 

„Čia man vieni niekai“, — apsidžiaugė Džokhana, beregint pasivertė 
kirminu ir lengvai išlindo pro ploną ąsočio kaklelį. Kai atėjo eilė Čuk- 
mibai, šis tarė: 

— Tai bent teisingumas! Argi paprastas mirtingasis gali išlįsti pro 
ąsočio kaklelį! Aš — žmogus, kaip ir visi kiti, o ne koks burtininkas, 
todėl mano teisėjai gali būti tik paprasti žmonės. Aš reikalauju pančų! 
teismo. 

Kalnų dievas sutiko, ir jie visi patraukė į artimiausią kaimą pas pan- 
čas. Kai suėjo seniūnai, kalnų dievas kreipėsi į vyriausiąjį: 

— Štai šitie du,— parodė jis į Čukmibą ir Džokhaną,— susipešė dėl 
šios Moters. Jie abu tokie panašūs, kad pati moteris negali atskirti, kat- 
ras josios tikrasis vyras. Ginčininkai — žmonės, todėl čia reikalingas jū- 
sų teismas. Bet pirma aš norėčiau patikrinti, ar jūs sugebate spręsti to- 
kias bylas. 

Ir kalnų dievas pastatė priešais pančas tris uždengtus ąsočius. Pirma- 
jame buvo kraujas, antrajame — vanduo, o trečiajame — driežas. 

— Na štai, pasakykite man, kas yra šiuose ąsočiuose? Jeigu teisin- 
gai atsakysite — vadinas, galite teisti, o jeigu suklysite — galvas paly- 
dėsite! j 

Pasitarė tarp savęs pančos ir nusprendė priimti kalnų dievo sąlygas. 
O kad nesuklystų, sutarė, jog sakys visi kaip vienas, nes tik vienbalsis 
sprendimas gali būti teisingas. 

Tada kalnų dievas parodė į pirmąjį ąsotį ir paklausė, kas jame yra. 
Pančos pasitarė, paskui vienu balsu atsakė: 

— Vanduo! 

Nusišypsojo kalnų dievas, jog viršus bus jo, ir nudengė ąsotį. Bet 
kaip jis nustebo, kai pamatė, jog ten iš tikrųjų vanduo, o ne kraujas. 
Vadinasi, pančų teisybė. 

Paskui kalnų dievas parodė į antrąjį ąsotį ir paklausė: 

— O kas čia? 

Pančos vėl pasišnibždėjo ir atsakė: 

— Pienas! 

Jis nekantriai nuvožė dangtelį nuo antrojo ąsočio, žiūri —ir dabaI 
pančos teisūs: ąsotyje vietoj vandens — pienas. 

O kai į trečią klausimą pančos atsakė, jog ąsotyje gyvatė, ir kai tik- 
rai iš ten iššliaužė gyvatė, o ne driežas, kalnų dievas suprato, kad su 
pančomis verčiau nesiginčyti. 

Dabar Džokhana ir Čukmiba ėmė įrodinėti, katram iš jų priklauso mo- 
teris. Išklausė juos pančos ir kai sužinojo, jog Džokhana išlindo pro ąs0- 


! Panča— kaimo seniūnas, pančų taryba sprendžia kaimiečių bylas. 

čio kaklelį, — o šitaip padaryti galėjo tik burtininkas, vadinasi, jis ir kitu 
žmogum galėjo pasiversti — bylą išsprendė Čukmibos naudai. 

Taip pančos grąžino Čukmibai pačią ir įrodė, kad žmonių teismas — 
teisingiausias. 


Kaip mokinys mokytoją pralenkė 


as vienoje šalyje brahmanas. Jis turėjo du sūnus. Kai sūnūs 
paaugo, tėvas nuvedė juos pas mokslo vyrą — panditą. Šis pasakė, jog 
priinis brolius mokytis, bet tik su tokia sąlyga, jeigu vienas kuris visam 
laikui pasiliks jo namuose. Pagalvojo, pagalvojo brahmanas ir sutiko. 
Pradėjo panditas brolius auklėti, tiktai jaunėlį mokė visokios išminties, 
o vyresnįjį vien penėjo, ir tas kas dieną darėsi vis storesnis ir augesnis. 

Kai baigėsi sutartas laikas, brahmanas atvyko pasiimti savo sūnaus, 
o pandito kaip tik tuo metu nebuvo namie, taigi jaunėlis pradėjo įti- 
kinėti tėvą: 

— Imk geriau mane, tėve, nes tik mane vieną mokė visokių mokslų 
ir gudrybių, o brolį vien penėjo. Juk mokytojas tikėjosi, kad išsirinksi 
tą, kuris bus tvirtesnis ir sveikesnis. Žiūrėk, nesileisk apgaunamas: rin- 
kis mane, 0 ne brolį. 

Grįžo gudrusis panditas. Padėkojo brahmanas jam už tai, kad mokė 
sūnus, ir panoro pasiimti savo jaunėlį. Dabar mokytojas pradėjo visaip 
girti vyresniojo brolio jėgą, ištvermingumą, įkalbinėdamas brahmaną 
rinktis jį. Tačiau brahmanas užsispyrė, nė už ką nesutiko su pandito 
išvedžiojimais, pasiėmė savo jaunėlį. 

Kai juodu pargrįžo namo, sūnus, kuris iš pandito buvo išmokęs viso- 
kiausių gudrybių ir galėjo bet kuo pasiversti, pasiūlė tėvui: 

— Ar nori, aš pasiversiu gražiu žirgų, o tu parduosi mane turguje 

ir gausi gerus pinigus? Tik atsimink: pardavęs žirgą, neatiduok pirkėjui 
kamanų. Tuomet kitą dieną aš grįšiu namo ir vėl atvirsiu žmogum, kaip 
buvęs. 

Brahmanas viską padarė taip, kaip jam buvo liepęs sūnus: nuvedė 
žirgą į turgų, pardavė už didelius pinigus, o kamanas pasiliko sau. Ne- 
praėjo nė diena — sūnus vėl namie. 

Taip ir pradėjo brahmanas keliauti iš turgaus į turgų, žirgus pardavi- 
nėti, ir greit praturtėjo. Vienąkart jis atvedė žirgą į prekyvietę. O kaip 
tik tą dieną ten atėjo ir gudrusis panditas. Jis tuoj pažino savo mokinį, 
pasivertusį žirgu, ir pasišovė jį atgauti. Priėjo panditas prie brahmano 
ir pasiūlė už žirgą tiek, kiek už dešimt geriausių ristūnų, bet paprašė 
atiduoti ir kamanas. Tėvas norėjo atsakyti pirkėjui, bet jį pagavo baisus 
godumas, ir jis atidavė žirgą kartu su kamanomis. 

Ne veltui jaunėlis sūnus buvo išėjęs visus mokslus, kokius tik žinojo 
panditas. Žirgas staiga pasistojo piestu, numetė raitelį ir nurūko su 
visomis kamanomis. Pabėgęs jis vėl atvirto žmogum. Panditas atsikėlė 
nuo žemės ir — vytis. Jis bėgo greičiau, rodės, jau jau griebs mokinį. 
Bet šis tą akimirką pasivertė balandžiu ir purptelėjo aukštyn. Dabar 
ir mokytojas, negaišdamas nė minutės, irgi pasivertė balandžiu ir nu- 
skrido paskui jį. 

Ilgai vijosi panditas savo mokinį. Kai saulė buvo ant laidos, jauni- 
kaitis pajuto, jog jėgos jau mąžta. Reikėjo gelbėtis nuo klastingojo mo- 
kytojo — jis pasivertė perlų apyranke ir įkrito į šulinį. Tuo metu atėjo 
moteriškė vandens. Prisėmė ji kibirą, žiūri — kažkas blizga kibire ant 
dugno. Išgriebė moteriškė iš vandens apyrankę, užsisegė ant dešinės 
rankos, žiūri į ją, atsidžiaugti negali. 

Dabar panditas vėl atvirto žmogum, prisiartino prie moteriškės ir pra- 
šo atiduoti apyrankę, nes ji tikrai esanti jo. Tačiau kuri moteris sutiks 
atiduoti tokį radinį? Moteriškė nieko jam neatsakė, pasiėmė kibirą su 
vandeniu ir eina namo. Panditas nė per žingsnį neatstoja nuo jos, vis 
prašo grąžinti apyrankę; moteriškė tylėdama taip priėjo ligi namų ir 
prieš pat nosį įkyriajam kaulytojui užtrenkė duris. Tuomet panditas atsi- 
sėdo ant slenksčio ir pasakė: niekur iš čia neisiąs, nė kruopelės nieko 
į burną neimsiąs, kol ji neatiduosianti apyrankės. 

Kitą rytą Žvilgtelėjo moteriškė į kiemą — sėdi panditas, kur sėdėjęs. 
Ji nebeištvėrė ir įpykusi trenkė apyrankę po kojų, kad tik jis nueitų 
sau. O kai apyrankė nukrito ant žemės, perlai ir pabiro aplinkui. Bet 
panditas nesutriko: pasivertė balandžiu ir puolė lesti juos. Tik vienas 

perliukas, kuriame buvo mokinio siela, nuriedėjo po spygliuotu krūmu, 
ir balandis niekaip negalėjo jo pasiekti. O perliukas tuo tarpu staiga pa- 
sivertė vanagų, ir nespėjo balandis nė atsitokėti — užskrido plėšrūnas 
ir sudraskė jį į skutus. 

Taip jaunėlis brahmano sūnus galiausiai atsikratė persekiotoju. Taip 
tad mokinys pralenkė savo mokytoją. Kai jau žuvo piktasis panditas, 
vanagas atvirto jaunikaičiu ir sugrįžo namo sveikas ir gyvas. 

O namie tėvas per tą laiką dūsavo dėl sūnaus, keikdamas save už 
godumą. Ir kai išvydo sūnų, jo džiaugsmui nebuvo galo. Netrukus jau- 
nėlis parsivedė namo ir vyresnįjį brolį. Nuo to laiko jie gyveno visi 
drauge — visa ko pertekę ir laimingi. 

Šiširas ir Basanta 


akis seniai vieną šalį valdė galingas karalius. Jis turėjo gražuolę 
pačią ir du sūnus: Šiširą ir Basantą. Karalius juos didžiai mylėjo. 

Vienąkart jis išėjo į Mišką medžioti. Karalienė, jo laukdama, atsisėdo 
prie lango verpti. Verpė ji, verpė, kol pavargo. Žvilgtelėjo pro langą, 
mato: priešais — žvirblio lizdas. Ir ėmė karalienė žiūrėti, kaip rūpestin- 
gai žvirblė peni savo vaikus. Atlekia, išdalina visiems, ką snape atsine- 
šusi, ir vėl lekia. Tik staiga — o nelaimė!— kažkoks vaikėzas paleido 
į žvirblę akmenį ir užmušė ją... 

Karalienei iki ašarų pagailo vargšės paukštės ir josios nelaimingų vai- 
kelių. Paskui ji mato: atskrenda į lizdą žvirblis. Papenėjo jis paukšty- 
čius ir suskato ieškoti žvirblės. Ilgai suko ratus —ir šen lekia, ir ten, 
tačiau veltui — nebesuranda savo draugės ir liūdnas nutupia ant šakelės. 

Kitą dieną karalienė pasižiūrėjo pro langą ir pamatė, kad žvirblio liz- 
das jau nebe tuščias. Naujoji žvirblio draugė uoliai penėjo vaikus. Ta- 
čiau greit jai atsibodo: „„Penėk, kimšk, kiek nori, o jie vis tiek išsižioję 
ir išsižioję. Koks vargas svetimi vaikai!“ — pagalvojo ji. Ir kai tik Žžvirb- 
lis išskrido, jinai išmėtė paukštelius iš lizdo. Paukšteliai buvo dar visai 
mažyčiai, nemokėjo skraidyti: jie kaip akmuo nukrito žemėn ir užsimušė. 

Ir vėl baisiai nuliūdo karalienė, savo akimis matydama, ką gali pa- 
daryti pamotė. 

„O jeigu aš mirsiu anksčiau, — pamąstė ji, — tai karalius juk antrą kar- 
tą ves, ir Mano vaikai turės netikrą motiną...“ 

Jau vien tik apie tai pagalvojus karalienė puolė į ašaras ir praverkė 
visą dieną. 

Į pavakarį grįžo karalius iš medžioklės. Pamatęs verkiančią karalienę, 
jis ėmė klausinėti: 

— Mieloji, kas išdrįso tave nuskriausti? Ko taip gailiai verki? 

— Aš verkiu, pagalvojusi, kad vienąkart teks palikti šį gražų pa- 
saulį, — atsakė karalienė. 

— Žinoma, visi mes turėsime atsisveikinti su šiuo pasauliu. Nuo mir- 
ties nėra vaistų, bet argi verta dėl to lieti ašaras? Ne, tave, matyt, kaž- 
kas kita jaudina. Pasakyk man tikrą savo liūdesio priežastį. 

— Kitos priežasties nėra. Aš sielvartauju, galvodama apie mirtį, ta- 
čiau ne save apraudu — man gaila vaikų. 

Ir karalienė papasakojo vyrui, kas nutiko žvirblei ir josios žvirbliu- 
kams. 

— Juk ir jiems gali taip atsitikti... Jeigu aš pirma mirsiu, be abejo, 
tu vesi kitą. Ir kas tada bus su mūsų sūnumis? 

Karalius apglėbė savo pačią ir tarė: 

— Šito niekados nebus. Pagalvok, tu dar tokia jauna, tau tik gyventi 
ir džiaugtis. O jeigu jau būtų lemta mirti pirma laiko, aš niekada neieš- 
kosiu sau kitos karalienės. 

Išgirdusi tokius žodžius iš savo vyro lūpų, karalienė šiek tiek nusi- 
ramino. Bet netrukus josios širdį vėl pradėjo slėgti liūdesys. Ji dieną 
naktį galvojo vis apie tuos paukštelius, palikusius be motinos. Sunkios 
mintys graužė sveikatą, trumpindamos kelią ant pomirtinio laužo. Dak- 
tarai nerado jokių ligų, o karalienė nyko ne dienomis, bet valandomis. 
Nedaug praėjo laiko, ir ji paliko šį pasaulį. 

Visi rūmai apraudojo karalienę. Bet labiausiai sielvartavo karalius. Il- 
gą laiką jis nė girdėti nenorėjo apie jokias vedybas. Tačiau negi amži- 
nai Mylėsi mirusiąją, be to, ir karalystei nepridera būti be karalienės. 
Pagalvojo, pagalvojo valdovas ir vedė antrą kartą. | 

Iš pradžių pamotė dėjosi labai mylinti našlaičius Šiširą ir Basantą. 
Bet iš teisybės tai ji nekentė savo posūnių. Piktai grieždavo dantimis, 
išgirdusi linksmą karalaičių klegesį. 

Kartą broliai žaidė sode sviediniu, ir pataikė sviedinys į naujosios ka- 
ralienės miegamojo langą. „Šitokios progos tai jau negalima praleisti“, — 
pagalvojo piktoji pamotė. 

Po valandėlės įbėgo Basanta pas karalienę ir sako: 

— Nepyk, mama, mudu žaidėm sode, ir sviedinys netyčia pataikė į ta- 
vo langą. Būk maloni, grąžink mums sviedinį. 

Pamotė nė nepažvelgė į Basantą. 

— Niekšai!-— ėmė šaukti ji. — Jūs išdrįsot mesti sviedinį į mane. Už 
tai atsiimsit! 

Ką galėjo atsakyti Basanta, matydamas tokią įtūžusią karalienę. Sugrį- 
Žo pas vyresnįjį brolį. 

— Mama labai pyksta ant mūsų ir neatiduoda sviedinio,— pasakė jis 
liūdnai Šiširui. 

— Gerai, tu pasėdėk, o aš nueisiu sviedinio. Pamatysi, kad grįšiu ne 
tuščiomis rankomis, — nuramino Basantą brolis ir nubėgo pas karalienę. 

Vos tik ji pamatė berniuką ant savo kambario slenksčio, pratrūko 
plūstis visokiais žodžiais, bet Šiširas lyg niekur nieko pagriebė nuo sta- 
liuko sviedinį ir išbėgo į kiemą. 

Karalienė iš piktumo neteko žado. Siautulio pagauta, ji nusitraukė pa- 
puošalus, tėškė juos žemėn ir pradėjo plėšti nuo savęs drabužius, rautis 
plaukus. Kai vakare karalius sugrįžo į rūmus, karalienė užsirakino ir ne- 
panoro jo įsileisti. Ilgai stovėjo už durų valdovas, ilgai maldavo liautis 
verkus. Kai pagaliau ji pasirodė tarpduryje suplėšytais drabužiais, su- 
veltais plaukais, karalius išsigando nejuokais. O pamotė, kuri tik ir 
laukė patogios progos, pradėjo paistyti visokius nebūtus daiktus, šmeiž- 
ti karalaičius: 

— Tavo sūnūs metė į mane sviedinį. Bet aš susitvardžiau ir tik švel- 
niai pabariau juos. Tada jie pripuolė, ėmė plėšti nuo manęs drabužius, 
mušti, rauti plaukus. Šiaip taip pasisekė ištrūkti ir užsidaryti kambaryje. 
Nejaugi tau nė motais, kad tavo sūnūs šitaip pažemino šviesiąją ka- 
ralienę? 

— Nerūstauk, rani!, Šiširas ir Basanta bus skaudžiai nubausti, — sušu- 
ko įtūžęs karalius.— Jeigu jie tave pažemino, tai tu juos ir bausk. Pati 
skirk bausmę. 

Piktoji pamotė nusprendė, kad atėjo parankus metas. Ji privertė kara- 
lių prisiekti, jog šis išpildys bet kokį josios norą, o paskui tarė: 

— Tegu išveda mano įžeidėjus į mišką, nužudo ir atneša man jų 
širdis! 

Išgirdęs šitokį žiaurų nuosprendį, karalius sutriko. Jam buvo gaila 
siųsti sūnus myriop, bet laužyti karaliaus žodžio jis irgi negalėjo. Juo 

labiau kad pažadas buvo duotas ne kam nors kitam, o jaunajai karalie- 
nei. Todėl kitą dieną jis pasišaukė kareivius ir įsakė: 

— Išveskit karalaičius į mišką, nužudykit ir atneškit jų širdis! 

Net žiauriausias karaliaus įsakymas turi būti įvykdytas! Nori nenori, 
teko kareiviams gabenti į mišką abu karalaičius. Bet kieno širdis leis 
žudyti tokius puikius jaunikaičius? Nudobė kareiviai du elnius ir grįžo 
į rūmus su jų širdimis, o karalaičiams prisakė kuo toliau dangintis iš tos 
šalies. 

Liko Šiširas su Basanta vieni tuščiame miške, kur eiti, nežino. Visai 
svetimos vietos, o ir naktis jau. Broliai dreba nuo šalčio, reikėtų susi- 
kurti laužą, bet kuo gi padegsi žabus. Šiširas ir sako Basantai: 


— Taip nieko nebus, brolau. Tu palauk manęs čia, o aš eisiu, gal kur 
gausiu ugnies. 

Paliko Šiširas brolį ir nuėjo akiplotu per mišką. Netrukus jis pamatė 
toli žiburėlį ir iškart pasuko tenai. Ėjo jis, ėjo, tačiau kelias iki žibu- 
rėlio nė kiek netrumpėjo. Taip ir žingsniavo karalaitis ligi pat paryčių. 
Miškas jau baigėsi, kai danguje patekėjo saulė ir prieš jaunikaičio akis 
išniro miestas. Šiširas panoro įeiti ten. Bet vos tik jis atsidūrė už miesto 
vartų, didžiulis, auksu ir brangakmeniais išpuoštas dramblys ištiesė 
straublį, pagriebė jį ir užsisodino ant nugaros. Dramblys nugabeno Ši- 
širą prie rūmų, kur jau laukė būrys dvariškių. Jie labai pagarbiai su- 
tiko karalaitį, įvedė į rūmus ir pasodino į sostą. 

Viskas buvo kaip sapne. Šiširas niekaip negalėjo suprasti, kodėl bū- 
tent jį uždėjo šios šalies valdovu. Per puotą jis pabandė išsiklausinėti 
iš savo ministrų. Pasirodo, jis pakliuvęs į tokią šalį, kur kiekvieną dieną 
keičiami karaliai. Nuo ryto ligi vakaro karalius tvarko valstybės reika- 
lus, o nakčiai pasitraukia į karalienės miegamąjį. Bet iš ten jis jau ne- 
beišeina, jį išneša nebegyvą. Ir niekas — nei ministrai, nei pati karalie- 
nė — nežino, nuo ko vis miršta kiekvienas, kas tik įžengia į karalių mie- 
gamąjį. | 

Šiširas dienos metu viską darė pagal tos šalies papročius. Bet kai 
atėjo vakaras, jaunikaitį apėmė nerimas: nejaugi ir jam teks mirti, kaip 
ir kitiems? Paskirtą valandą Šiširas nužingsniavo į miegamąjį, ir dingo 
visas liūdnumas, kai jis pamatė gražuolę karalienę. Karalienė irgi neap- 
sakomai apsidžiaugė, išvydusi tokį šaunų jaunikaitį. Ilgai juodu šneku- 
čiavosi. Pagaliau karalienė pradėjo snūduriuoti, ir Šiširas paguldė ją, 
O pats, pasiėmęs kardą, pasislėpė kampe. 

Atėjo naktis. Viskas aplinkui nutilo nurimo, tik buvo girdėti karalie- 
nės kvėpavimas. Pakerėtas josios grožio, Šiširas akių negalėjo atplėšti 
nuo mMiegančiosios. Tik staiga karalienės veidas sutrūkčiojo, o iš dešinės 
šnervės išlindo kažkokia ilga lyg plonas siūlas būtybė. Šiširas nesuspėjo 
nė mirktelėti, kaip toji būtybė pavirto milžinišku juodu slibinu — Kali- 
nagu. Slibinas puolė karalaitį, bet šis užsimojo lenktu kardu ir užkapojo 
Kalinagą. Taip Šiširas pirmasis sužinojo, kodėl šioje šalyje kasdien ieš- 
koma naujo karaliaus. 

Nudobęs Kalinagą, Šiširas nėjo gulti, vis laukė, ar nepasirodys dar 
kas nors, kas kėsintųsi į jo būsimą laimę. Bet naktis praėjo ramiai. 

Išaušo rytas. Ministrai, kaip visada, išsiuntė dramblį ieškoti naujo 
valdovo, o prie karalienės miegamojo atėjo duobkasiai plikai skustom 
galvom — reikėjo išnešti vakarykščio karaliaus lavoną. Kai jie pasibel- 
dė į miegamojo duris, ant slenksčio pasirodė pats karalius. 

— Ak, jau prašvitę?! 

Pamatę karalių gyvą, duobkasiai ilgai negalėjo atsikvošėti iš nustebi- 
mo. Bet kai tik jie atgavo žadą, pradėjo šaukti: 

— Tegyvuoja išmintingas ir narsus valdovas! 

Žaibiškai pasklido po rūmus žinia, kad karalius gyvas. Susirinko mi- 
nistrai, patarėjai ir dvariškiai. Ir dabar jie sužinojo, kad tų visų šalies 
nelaimių kaltininkas buvo Kalinagas. O kadangi Šiširas nudobė pabaisą, 
tai visoje šalyje buvo paskelbta šventė. Žmonės linksminosi ir džiūga- 
vo, kad dabar kraštą valdys vienas karalius, jie šlovino išmintingą ir 
galingą Šiširą. 

Na, o dabar grįžkim atgal, pasižiūrėkim, kas nutiko Basantai, kai 
brolis išėjo ugnies. Veltui jis laukė miške Šiširo. Barškėjo dantys nuo 
šalčio vargšeliui. Kai netoli prasliūkindavo koks žvėris ir trekšteldavo 
sausa šakelė, Basanta pašokdavo, manydamas, kad jau brolis. Tačiau 
kiekvienąkart nusivildavo. Jau ir dangus rytuose pradėjo rausti, o Ši- 
širas vis negrįžo. Kai visiškai prašvito, leidosi Basanta brolio ieškoti. 
Ilgai jis klaidžiojo po mišką, pakol išėjo į kelią. Ėjo jis, ėjo, sunkiai 
vilkdamas kojas, ir pagaliau užklydo kažkokią krautuvėlę. Pamatė krau- 
tuvininkas gražų augalotą jaunikaitį, šitaip išvargintą ilgos kelionės, ir 
klausia: 

— Ar nenorėtum, sūneli, apsigyventi mano namuose? Aš neturiu vai- 
kų, tai būsi man už sūnų. 

Negi galėjo Basanta atsisakyti nuo šitokio pasiūlymo, juk jis dabar 
liko vienui vienas pasaulyje! Ir pradėjo jaunikaitis gyventi pas prekiją, 

padėjo jam. Nuo šiol kur kas geriau ėjo prekyba. Galų gale prekijas 
praturtėjo ir dar kartą vedė. O paskui susilaukė sūnaus. 

Ir ėmė tada jis galvoti: „Dabar mano paties sūnus auga, kam reika- 
lingas man svetimas vaikas. Imsiu ir atsikratysiu juo..." Ir pradėjo ieš- 
koti visokių kliaučių, kad galėtų išvaryti Basantą iš namų. | 

Ko tik neprisikentėjo Basanta, bet nė karto šiurkščiu žodžiu neatsi- 
kirto prekijui. Tačiau, kai jau visai pasidarė nebepakenčiama, pats pali- 
ko namus ir išėjo į mišką. Ėjo jis, ėjo, kol pavargo, tada atsisėdo po 
medžiu ir uždainavo dainą apie du brolius našlaičius, dainą apie Šiširą 
ir Basantą. Jaunikaičio balsas buvo toks gražus, kad net plėšrūnai žvė- 
rys stabtelėdavo pasiklausyti. Taip pasitaikė, jog Basantos dainą išgirdo 
tos šalies valdovas — jis kaip tik medžiojo tuose miškuose. Priėjo ra- 
dža, pamatė gražų jaunikaitį ir paklausė, iš kur jis ir kaip čia atsiradęs. 

— Aš — našlaitis, nuskriaustas likimo, — atsakė Basanta. 

Bet radža nepatikėjo, širdis jam sakė, jog tai karaliaus sūnus. Parsi- 
gabeno jis Basantą į rūmus, o po kurio laiko išleido už jo savo dukterį. 

Prasidėjo linksmas ir nerūpestingas gyvenimas. Tačiau netrukus Ba- 
santa pajuto gailesį: „Ką pagalvos mano įtėvis prekijas, kodėl aš din- 
gau? Juk jis pirmasis mane priglaudė..." Ir susigalvojo jaunikaitis grįž- 
ti atgal. Papasakojo jis viską radžai, paskui paprašė, kad išleistų juos 
abu su pačia. Radža dosniai apdovanojo jaunuosius ir pasiuntė savo 
žmones, kad šie nulydėtų dukterį su žentu. Pamatęs, koks didelis pačios 
kraitis, Basanta pagalvojo, kad šitiek turto vis tiek netilps prekijo na- 
muose, ir jis liepė palydovams grįžti su visomis valdovo dovanomis. 
O pats be nieko patraukė pas įtėvį. 

Išvydęs Basantą drauge su gražuole, prekijas paklausė: 

— Kur taip ilgai buvai prapuolęs? Matyt, spėjai tolimuose kraštuose 
pasibūti. O šitą mergaitę atvedei, kad išpirktum savo kaltę? 

— Taip, — atsakė Basanta,— aš keliavau po svetimus kraštus. O šita 
mergaitė bus tavo pačiai tarnaitė. 

Bet prekijas kitaip nusprendė. „Ir man pravers šitokia gražuolė“, — 
pagalvojo jis ir ryžosi nusikratyti Basanta. 

Papirko jis šešis batsiuvius ir užsakė pasiūti didelį odinį maišą. Naktį 
krautuvininkas su batsiuviais prisėlino prie miegančio Basantos, pačiupo 
ji, įkišo į maišą ir įmetė upėn. O gražuolę Basantos pačią krautuvininkas 
nuvedė karaliui Šiširui, kuris valdė tą šalį, tikėdamasis gauti didelius 
pinigus. Karalius iš tikrųjų buvo dosnus. Tiesa, jis neketino dar kartą 
vesti — turėjo mylimą pačią. Gražuolę jis nupirko savo broliui, su kuriuo 

vis tikėjosi susitikti. Kad ir kaip Šiširas buvo laimingas, niekas negalėjo 
nuslopinti brolio ilgesio. Ir štai jį pasiekė girdas, kad žmonės sudėję 
daimą apie Šiširą ir Basantą. Tada jis liepė išsiuntinėti po visą karalystę 
pasiuntinius ir surasti žmogų, kuris galėtų išdainuoti jam tą dainą — nuo 
pradžios ligi pabaigos. 

O Basantai štai kas nutiko per tą laiką. 

Plaukė odinis maišas upe, ir pamatė jį pakrantės žvejai. Visiems labai 
parūpo sužinoti, kokį ten neregėtą daiktą sūpuoja bangos. Didžiausias 
smalsuolis nebeištvėrė — šoko į vandenį. Priplaukė jis ir ištraukė maišą 
ant kranto. O kai tą maišą žvejai prapiovė — savo akimis negalėjo pa- 
tikėti: ten gulėjo žavus jaunikaitis. Kada jaunikaitis atsipeikėjo, vienas 
neturtingas žvejys parsivedė jį į savo namus. Taip Basanta buvo įsūny- 
tas trečią kartą. 

Tuo tarpu vis toliau ir toliau sklido žinia, jog karalius norįs išgirsti 
dainą apie Šiširą ir Basantą; ši žinia galiausiai pasiekė ir tą kaimą, kur 
dabar gyveno Basanta. Sužinojęs šitokį karaliaus norą, jaunikaitis labai 
nustebo ir ryžosi keliauti į rūmus. Atėjęs pasisakė mokąs tą dainą, ir 
tuojau jį nuvedė pas patį karalių. Kai jaunikaitis pamatė karalių, tuoj 
suprato, kodėl šiam taip rūpėjo išgirsti dainą apie Šiširą ir Basantą. Ta- 
čiau jis nepasisakė savo vardo: o jeigu karalius supyks, nenorės pripa- 
žinti, kad šis neturtingas žvejo įsūnis — tikras jo brolis? 

— Girdėjau, kad tu moki dainą apie Šiširą ir Basantą. Ar teisybė?— 
paklausė karalius. 

— O valdove, visos dainos iki galo nemoku. Bet aš žinau, kas buvo 
po to, kai Basanta išsiskyrė su Šiširu miške,— atsakė žvejo įsūnis.— Be 
to, valdove, pradėsiu dainuoti tik su tokia sąlyga: kol nebaigsiu, tu ne- 
pertrauksi manęs nei žodžiais, nei ašaromis. 

Karalius sutiko, ir jaunikaitis uždainavo. .. 

Jis dainavo, kaip augo rūmuose du broliai, kaip piktoji pamotė liepė 
"išvesti juos į mišką, kaip Šiširas nuėjo ieškoti ugnies ir negrįžo, o Ba- 
santa laukė jo miške, drebėdamas nuo šalčio ir iš baimės. 

Kai Basanta atidainavo iki šios vietos, Šiširas nesusilaikė, ir iš akių 
jam pabiro ašaros. 

— O valdove, tu neištesėjai savo pažado,— tarė tada Basanta ir nu- 
tilo. 

Karalius bematant nusišluostė ašaras. 

— Ne, aš neverkiu. Dainuok toliau, noriu greičiau sužinoti, kas išti- 
ko Basantą. 

Bet kai Siširas išgirdo, ką teko broliui iškentėti pas prekiją, jis vėl 
negalėjo sulaikyti ašarų. Tuomet dainininkas dar kartą priminė karaliui, 
ką šis buvo prižadėjęs. Paskui jis uždainavo, kaip Basanta vedė radžos 
dukterį, kaip krautuvininkas odiniam maiše įmetė jį į upę. Šiširas vėl 
nebeištvėrė ir pravirko balsu, pagalvojęs, kad Basantos jau nebėra gyvo. 

— O valdove, nereikia taip sielotis— ėmė jį guosti Basanta.— Tavo 
brolis tikriausiai gyvas. Štai paklausyk, kas toliau buvo. 

Ir Basanta uždainavo, kaip tą odinį maišą su jaunikaičiu išgriebė Žve- 
jai, o vienas iš jų, pats neturtingiausias, parsivedė Basantą namo ir 
įsūnijo, kaip Basanta, sužinojęs, kad karalius nori pasiklausyti dainos 
apie Šiširą ir Basantą, iškeliavo į rūmus ir čia atpažino savo brolį... 

Basanta dar nespėjo baigti paskutinio posmo,— nuo sosto pakilo ka- 
ralius ir apkabino dainininką. Dabar jau abudu broliai verkė iš laimės. 
Kai jie kiek nusiramino, Šiširas tarė: 

— O broli mano, nuo šiol bus pasibaigę tau vargai, ir tavo pačią tik- 
Iai surasim. Pats likimas taip panorėjo, kad tas niekšas prekijas, kuris 
įmetė tave į upę, parduotų man gražuolę. Ir, rodosi,— ji tau pažįstama. 

Tai pasakęs, karalius liepė atvesti karalaitę. Pamatė ji Basantą, iškart 
pažino savo vyrą ir puolė prie jo, sušuko iš džiaugsmo. Nuo tos dienos 
visi buvo be galo laimingi. Šiširas paskyrė Basantą savo pirmuoju mi- 
nistru, ir abu jie teisingai valdė šalį. 

Na, o neturtingas žvejys, kuris išgelbėjo Basantą, buvo dosniai apdo- 
vanotas; piktadarys prekijas, kuris įmetė tada savo įsūnį į upe, irgi at- 
siėmė pagal nuopelnus. 


Neregio noras 


Cik mieste vienas beturtis. Vaikų jis neturėjo, gyveno tik su 
motina ir savo pačia. Bet ir tų negalėjo išmaitinti. Nors ir kaip sunkiai 
vertėsi, jis niekada neužmiršdavo apsiplauti šventojoje Bahmatės upėje 
ir pasimelsti dievo Ganešo šventykloje. Kad ir pačiam dažnai tekdavo 
badauti, jis kiekvieną antradienį aukodavo Ganešui šimtą aštuonis cuk- 
rinius tešlainius — ladu. 

Skurdžiai ir vargetos daugiausia kenčia šiam pasauly. Jeigu tu nieko 
neturi, tai nieko nepadaugės, tiktai dar sumažės. Negana to, kad nelai- 
mingasis badavo, ilgainiui jis pradėjo akti, kol galų gale visai neteko 
regėjimo. Vargšas negalėjo nieko dirbti, ir jis gavo eiti išmaldos pra- 
šyti. Bet jis ir toliau vaikščiojo į Ganešo šventyklą melstis ir, gavęs 
išmaldą, kas antradienį aukojo ladu garbinamam dievui. 

Ganešas Matė tokį vargdienio atsidavimą, gerokai nustebo ir, pasijutęs 
skolingas, vienąkart apsireiškė neregiui. 

— O žmogau, tu taip ištikimai meldiesi ir tokias gausias dovanas man 
neši, kad aš pasiryžęs išpildyti bet kokį tavo norą. Prašyk! Bet žinok, 
kad aš galiu išpildyti tik vieną prašymą! Na, tai ko norėtum? 

Kai beturtis išgirdo tokius Ganešo žodžius, jo širdis į padanges pasi- 
kėlė. Jis visą gyvenimą laukė šito, o dabar visai pasimetė, neišmanyda- 
mas, ko būtų geriausia paprašius. Nusilenkė jis dievui ir paprašė, kad 
leistų jam pirma pasitarti su motina ir su pačia. Kai dievas maloningai 

leido, neregys tuojau nuskubėjo namo. Pirmiausia jis pasakė savo moti- 
nai, kad Ganešas pažadėjęs išpildyti tik vieną vienintelį jo prašymą. 
Apsidžiaugė motina šitokia žinia ir patarė: 

— Jeigu tik vienas tavo noras gali išsipildyti, tai prašyk dievą Ga- 
nešą, kad duotų mums sūnų. Nes, jei niekas nepratęs mūsų giminės, ne- 
matysime rojaus po mirties. Jau kad čia, žemėje, nelengvai mums ei- 
nasi, tai kad bent po mirties laimingesni būtume. Užtat prašyk, kad 
tau padovanotų berniuką, daugiau nieko... 

Paskui jis viską papasakojo savo pačiai ir paklausė, ar verta prašyti 
dievą Ganešą sūnaus, bet toji kad paleis gerklę: 

— Žiūrėk, ko užsimanė! Namie nė skatiko, o ji vaiko užsigeidė. Neuž- 
tenka, kad patys badaujam, tai dar jai reikia, kad vaikai badu mirtų. 
Kuriems galams tas rojus po mirties? Kol gyvi, kad nors trupinėlį lai- 
mės pamatytume. Nebūk kvailys, prašyk Ganešą pinigų. Tada pagyven- 
sim be rūpesčių; prisivalgysim, kiek širdis geis; prisipirksiu drabužių 
ir papuošalų, juk dabar net per šventes vaikštau apsiskarmaliavusi. .. 

„Motina nori sūnaus, pačiai reikia turtų,— galvojo neregys — o ma- 
no didžiausias noras — kad mano akys pamatytų dienos šviesą. Juk blo- 
gesnės dalios, kaip manoji, jau negali būti! Tad ko gi prašyti Ganešą?" 

Į keblią padėtį pakliuvo neregys. Jeigu norėsi praregėti — nieko gero 
neturėsi nei šiame, nei aname pasaulyje. Panorėsi sūnaus — liksi aklas 
kaip buvęs. O juk berniukas vis tiek gyvatos neišneš. Ko gero, patys 
kojas iš bado patiesime. Na, o jeigu paprašysi Ganešą pinigų, — koks 
džiaugsmas iš jų aklam? Numirsi, ir jie atiteks kokiam nors.dykaduoniui, 
jeigu nebus įpėdinio. 

Galvojo galvojo žmogus, ir šiaip mėklino, ir taip — nieko negalėjo 
sugalvoti. Nuo sunkių minčių net galvą ėmė skaudėti. Nenusėdėjo jis 
namie, išėjo į gatvę. Eina keliu ir vis negali sumesti, kas geriau: sūnus, 
turtai ar akių šviesa. Jis net užmiršo, kad aplinkui žmonės: tai rankomis 
sumostiguoja, tai griebiasi sau už galvos ir ima garsiai pats su savim 
šnekėtis. Žiūri į jį praeiviai ir galvoja: visai protelis vargšui pasimaišė. 

Taip beeidamas, sutiko pažįstamą valkatą. Tasai sustabdė neregį ir 
klausia: 

— Tai kur keliauji? Ką čia šneki pats su savim? Ar nekvėštelėjai 
kartais iš netyčių? 

Ir neregys papasakojo, kaip dievas Ganešas pažadėjo išpildyti tik vie- 
ną jo norą, ir motina jam patarė prašyti dievą sūnaus, pati — pinigų, 
o jis labiausiai norėtų vėl išvysti dienos šviesą. 

— Ir tu nesuvoki, ko prašyti Ganešą? Nebent tau protas aptemo kartu 
su akimis. O juk nieko negali būti paprasčiau! 

Valkata pamokė neregį, ką sakyti dievui. Ir šis tarytum atgimė. Nesi- 
tverdamas džiaugsmu, jis įpuolė į Ganešo šventyklą. Čionai neregys že- 
mai nusilenkė ir keliskart ištarė: 

— Tebūnie garbė tau, o Ganeše! 

Kai dievas pasirodė, jis paprašė: 

— Tepamatau aš, kaip naujuose namuose iš auksinio dubens ryžius 
su pienu valgo mano sūnus, atsisėdęs ant auksu išklotų grindų! 

Taip neregys pasakė tik vieną savo norą. 

Dievas Ganešas labai nustebo ir paklausė: 

— Kas gi tave pamokė taip prašyti? 

— Mane pamokė vienas pažįstamas valkata,— prisipažino atlapaširdis 
neregys.— Mažas būdamas, jis dienų dienas lošdavo kauliukais šalią 
tavo šventyklos ir nenorėjo nieko mokytis. Ir vis tiek dabar neblogai 
gyvena iš savo gudrybių. O kai pasiseka išlošti, dar ir draugus pa- 
vaišina. 

Išgirdo Ganešas tokius neregio žodžius ir labai supyko. Įtūžęs jis pra- 
keikė visus valkatas: 

— Nuo šiol tegu nė vienas doras žmogus netiki valkatomis, nes val- 
katos gyvens ne iš savo proto, o tik iš apgavysčių. 

Bet neregio prašymą Ganešas turėjo išpildyti, jis juk negalėjo laužyti 
duoto žodžio. 

Praėjo nedaug laiko, ir neregys praregėjo, turėjo nuosavus namus, 
gimė jam sūnus, kuris valgė ryžius iš auksinio dubens. Taip išsipildė 
ir motinos, ir pačios, ir jo norai. ' 

Tik nuo tol niekas nebetiki valkatomis, kurie gyvena iš žmonių mul- 
kinimo. Visi pasikliauna tik tais, kurie eina doros ir tiesos keliu. 


MNVNNS 


Dvi seserys 


K... gyveno dvi seserys, plačiai pašauktos gražuolės. Nuo pat vai- 
kystės jos buvo neperskiriamos draugės: ir gulė, ir kėlė, ir žaidė — vis 
kartu. Vieną sykį atvyko karaliaus pasiuntinys prašyti savo valdovui 
vyresniosios sesers rankos. 

— Aš tik tada vyksiu į rūmus, jeigu karalius ves mudvi abi. Mes 
nenorim skirtis, negalim gyventi viena be kitos, — atsakė mergaitė. 

Sužinojo karalius tokią sąlygą, ir sutiko vesti abi seseris. 

Pradėjo jie visi draugėje gyventi. Karalius stengėsi būti toks pat ge- 
ras ir vyresniajai, ir jaunesniajai, tenkino kiekvieną jų užgaidą. Seserys 
irgi visaip stengėsi įtikti savo valdovui. Kiauras dienas jos nieko daugiau 
neveikė, tik puošė ir dabino viena kitą. Kartą, kai abi seserys sėdėjo 
kambaryje ir, kaip visuomet, šukavosi prieš veidrodį, jaunėlei staiga ding- 
telėjo: „O būtų puiku, jei valdovas mane labiau mylėtų, negu seserį.“ 
Ir nuo tol ši mintis nedavė jai ramybės. Vienąkart, kai abi seserys vėl 
žiūrėjo į veidrodį, jaunėlė ir sako: 

— Šitas veidrodis per mažas dviem, ar nenori eiti su manim pasižiū- 
Iėti į sodo šulinį? 

Vyresnioji sesuo visur klausydavo jaunėlės ir tuojau išėjo su ja. Pa- 
silenkė seserys virš vandens, žiūrinėja savo atvaizdą. Tik staiga jaunėlė 
kumšt ir įstūmė seserį į šulinį. Kai toji dingo vandenyje, ji, lyg niekur 
nieko, sugrįžo į kambarį ir šukuojasi. 

Karaliui pasirodžius kambaryje, tuojau prie jo pripuldavo abi sese- 
Iys, O šiuokart jį sutiko tik jaunesnioji. Karalius, savo širdyje labiau 
mylėjęs vyresniąją, iškart paklausė: 

— O kur vyresnioji karalienė? 

— Ką aš galiu žinoti? Jau seniai išėjo kažkur, — atsakė jaunėlė. 

Sunerimo karalius, išsiuntinėjo tarnus jos ieškoti. Tarnai visur išnar- 
šė, viską apžiūrėjo, išgriozdė, bet karalienė dingo kaip į vandenį. II- 
gesys ir liūdnos mintys ėmė slėgti karalių, nieko jis nei valgė, nei gėrė, 
užsidarė savo miegamajame ir aštuonias dienas niekam nesirodė. 

Kai pirmąkart karalius išėjo iš rūmų ir klaidžiojo po sodą, užtiko 
šulinį. Žvilgtelėjo į vidų ir pamatė šulinyje plūduriuojantį nuostabiausią 
lotosą. Karalius ilgai negalėjo atitraukti akių nuo žiedo. Jis sugrįžo 
į rūmus ir tuojau pasiuntė savo kariūną, kad nuskintų jam tą gražųjį 
lotosą. Tačiau kad ir kaip stengėsi kariūnas — niekaip negalėjo pasiekti 
žiedo: žiūrėk, tik išties ranką, ir lotosas pasineria, atitrauks — jis ir vėl 
iškyla iš vandens. Baisiai nustebo kariūnas, jog žiedas tarsi gyvas pa- 
bėga nuo jo. Sugrįžo jis į rūmus ir viską apsakė karaliui. Valdovas su- 
pyko, apibarė kariūną už tokį negrabumą ir pats nuėjo nusiskinti lotoso. 
Tik jis priėjo prie šulinio, ištiesė ranką, ir — o stebuklas!-— žiedas iš- 
kilo iš vandens — tiesiai į karaliaus rankas. 

Pamilo karalius šį lotosą labiau už viską pasaulyje. Kur eidavo ar 
važiuodavo, vis nesiskirdavo su juo, o naktį pasidėdavo žiedą greta. Ir 
lotosas, šildomas karaliaus meilės spindulių, nevyto: jis buvo toks pat 
sodrus ir gražus, kaip tą pirmąją dieną, kai valdovas jį pamatė šulinyje. 

Jaunesnioji karalienė visa širdimi neapkentė lotoso ir, nutaikiusi pro- 
gą, kai karaliaus nebuvo kambaryje, pagriebė, nudraskė visus lapelius 
ir pasiautė pavėjui. Grįžta karalius, žiūri — nebėra lotoso; labai nusi- 
minė, apsiniaukė kaip debesis. 

— Ar nematei, kur dingo mano lotosas?— paklausė valdovas jaunąją 
pačią. 

— Jisai buvo sudžiūvęs, ir aš išmečiau pro langą!— lyg niekur nieko 
atsakė šioji. 

— Juk aš ką tik mačiau jį tokį gražų ir kvapnų. Kaip jis galėjo taip 
greitai nudžiūti? Kur tu jį išmetei?— susijaudinęs ir sutrikęs vis klausi- 
nėjo karalius, paskui jis išieškojo visą žolę palangėje — nė pėdsako. 

Tada karalius nuskubėjo prie šulinio, galvodamas ten antrą žiedą ras- 
ti. Bet lygus kaip veidrodis vandens paviršius buvo tuščias. O greta 
šulinio straksėjo žavinga balandėlė. Pamatė karalius ją, ir jam iš džiaugs- 

mo širdis suvirpėjo. Grįžo jis į rūmus ir liepė kariūnui tuoj sugauti 
gražiąją paukštę. 

Ilgai kariūnas gainiojo balandėlę, bet veltui — neprisileidžia paukštė, 
ir tiek. Tada karalius pats nuėjo prie šulinio, o balandėlė atskrido ir 
atsitūpė jam ant peties. Karalius atsargiai paėmė paukštę, parsinešė 
į IŪMUS. 

Dabar valdovas niekur nesiskyrė su balandėle: narvelį liepė pakabinti 
miegamajame, pats prižiūrėjo paukštę, pats ją lesino ir girdė. Karalienė 
tūžo ant balandėlės, pasiryžusi žūt būt ją nugalabyti. Tačiau karalius 
niekur nė kojos neiškėlė, grožėjosi vien savo paukšte. 

Bet štai kartą labai svarbiu reikalu valdovas turėjo trumpam išvykti 
iš rūmų. Karalienei to tik ir reikėjo: nudaigojo balandėlę, o kad vyras 
užmirštų paukštę, sumanė ją išvirti ir pateikti jam į stalą. 

Karalius sugrįžo kaip tik tada, kai pati baigė pešti virtuvėje balandėlę 
ir įmetė ją į katilą su verdančiu vandeniu. Vanduo katile kunkuliuoja, 
šneka tarsi žmogaus balsu: „Seselė žudikė, burli-burli!.. Seselė žmog- 
žudė... burli-burli! .." Žiūri karalius — narvelis tuščias. Puolė jis klau- 
sinėti karalienę, kur dingo jo mylimiausia balandėlė. 

— Ką aš galiu žinoti, — atsako šioji.— Labai man čia rūpi ta paukštė. 
Tik tu ir katė akimis ją rijote,— gal ji ir sudraskė. 

Liūdesys ir baimė apėmė karalių. Jis tylėdamas atsisėdo ir staiga gir- 
di — kažkokie garsai eina iš virtuvės. 

— Kas ten dabar?— paklausė jis pačią. 

— Kas gi ten bus? Šiandien liepiau išvirti kurapką, tai ir kunkuliuo- 
ja vanduo, verda. 

— Ne! Aš girdžiu — lyg kas žmogaus balsu šnekėtų. 

Nežino karalienė, ką beatsakyti, tačiau greit susizgribo: 

— Nejaugi tu manai, kad paika kurapka šnekėtų kaip žmogus, — ma- 
tyt, taip tik pasigirdo. Vanduo verda, ir tiek... 

Tačiau karalių pagavo nerimas ir bloga nuojauta: ne, ne veltui jam 
girdėjosi žmogaus balsas. | 

— Negalima valgyti šitos mėsos, ji tikriausiai užburta. Geriau liepk 
išmesti tą kurapką,— griežtai paliepė jis. 

Neišdrįso karalienė nepaklausyti karaliaus ir išmetė balandėlės mėsą 
į gilią duobę sode. 

Ilgai sielojosi karalius dėl dingusios balandėlės. O karalienė labai ne- 
rimavo, kad jai nepavyko suvalgydinti vyrui balandėlės. 

Taip praėjo diena, paskui savaitė ir dar pusė mėnesio. Ir kartą ka- 
ralius pastebėjo sode prie duobės mandarinmedžio diegelį. Valdovas 
neišleido jo iš akių, mato, kad jis auga ne dienomis, o valandomis. 
Netrukus medis aplipo nuostabiausiais žiedais, o paskui užsimezgė vie- 
nas vienintelis vaisius. Labai parūpo karaliui paragauti jo. Siunčia vėl 
savo kariūną. Bet šis neįstengė nuskinti mandarino. Netgi paliesti jo 
negalėjo. Kai kariūnas pasakė tatai valdovui, tasai susimąstė: „Jau ne 
pirmą kartą taip atsitinka!.. Ir lotoso niekas negalėjo pasiekti šulinyje, 
turėjau pats eiti. Ir balandėlės niekas negalėjo sugauti, o pas mane pati 
atskrido. Tikriausiai ir dabar reikia pačiam nusiskinti mandariną. Ką vi- 
sa tai reikštų?“ 

Ir iš tikrųjų, kai tik karalius priėjo, šakelė, ant kurios kybojo man- 
darinas, pati palinko — tik skink. 

O kai karalius panoro nulupti mandariną, staiga girdi: ,Lupk pamažu! 
Lupk atsargiai!..“ 

Keisti dalykai: tai kurapka verdančiam katile šneka, tai mandarinas 
žmogaus balsu prabyla! „Ką gi tai reikštų? Burtai kažkokie!" — pagalvojo 
karalius ir pradėjo pamažu, atsargiai lupti mandariną. Atlupo vieną 
žievelę, ogi žiūri — ten besanti vyresnioji karalienė!- 

— O stebuklas! Kaip tu patekai į mandariną?— džiaugsmingai sušuko 
jis. 

Ir mylimoji karalienė viską viską išpasakojo: kaip klastūnė sesuo 
įstūmė ją į šulinį, kaip ji išaugo lotosu, bet sesuo nudraskė žiedo lape- 
lius ir paleido pavėjui, kaip paskui ji pavirto balandėle, 0 sesuo nudai- 
gojo ją ir norėjo suvalgydinti karaliui, bet karalius, nors ir nenugirdo 
jos žodžių, liepė išmesti tą mėsą. Štai tada ir išaugusi ji mandarinu. 

— Bet ką gali padaryti vargšas mandarinas piktajai karalienei? Jau- 
nėlė sesuo vis tiek būtų pražudžiusi jį. Todėl aš vėl atvirtau žmogum, — 
užbaigė ji savo pasakojimą. 

Išgirdęs visa tai iš mylimosios lūpų, karalius baisiai įtūžo. Jis tuojau 
įsakė nupiauti jaunesniajai karalienei nosį ir nukirpti kasą ir tokią iš- 
vyti iš rūmų. 


Gudri beždžionėlė ir kvailas turtuolis 


K idos viename kaime gyveno neturtingas žmogus. Išėjo jis kartą 
į mišką medžioti ir nušovė kurapką. Parsinešė namo, pradėjo darinėti 
ir skilvyje rado keletą kviečio grūdelių. Tuos kviečius beturtis pasėjo ir 
ėmė saugoti. Netrukus pasirodė žali diegeliai, o paskui ir varpos. 

Vargšas žmogus labai džiaugėsi, matydamas, kaip noksta lauke jo pa- 
sėlis. Bet atėjo piūties metas, ir pradėjo kažkas skainioti varpas. Sumanė 
varguolis pamokyti vagį: lauke jis pastatė stiprius spąstus. Kitą rytą 
žiūri — ogi beždžionėlė į spąstus įkliuvusi. Supyko jis ir jau norėjo nu- 
dobti vagilę, o beždžionėlė prašo Žmogaus balsu: 

— Nežudyk manęs, gerasis žmogau! Kada nors būsiu tau reikalinga, 
tik priglausk savo namuose. 

Nustebo varguolis, išgirdęs tokią beždžionėlės šneką. „Kas žino, gal 
iš tiesų ji kada nors man pravers?“ — pagalvojo ir parsinešė beždžionėleę 
namo. 

O tame kaime, kur gyveno beturtis, buvo pirklio mahadžano krautuvė. 
Mahadžanas prekiavo geležim, variu, sidabru ir auksu. Nors jis garsėjo 
savo kvailumu, buvo neapsakomai turtingas: namai pertekę visokio la- 
bo, gražių drapanų ir įvairiausių brangenybių. 

Nugirdo kartą beždžionėlė iš kaimynų apie mahadžano turtus ir su- 
simąstė: kodėl mahadžanas visko pilnas, o josios šeimininkas toks skur- 

džius. Ilgai galvojo beždžionėlė, ką daryti, ir pagaliau sugalvojo. Priėjo 
ji prie šeimininko ir tarė: 

— Protingi žmonės sako: vesti reikia turčiaus dukterį, o savo dukterį 
leisti į turtingus namus. Tada ir pats praturtėsi. O kad dukters neturi, 
tai imsiu ir tave patį apvesdinsiu su karalaite! Tada vietoj lūšnos turėsi 
rūmus. 


— Tai ne taip paprasta padaryti, — atsakė beturtis.— Pati pagalvok: 
kokia karalaitė sutiks eiti už manęs, tokio elgetos? 


— Tu tiktai tylėk, niekam nesipasakok apie savo skurdą!— numojo 
ranka beždžionėlė.— Aš pati viską sutvarkysiu. Svarbiausia, atsimink: 
jeigu kas susigalvos klausti, iš ko esi kilęs, atsakyk: iš narsiųjų Iadžpu- 
tų — radžų palikuonių. Priešai kadaise užpuolė tavo tėvų karalystę ir 
nusiaubė. Ir dabar tu toks neturtingas, jog tau nesmagu net šnekėt apie 
savo aukštą kilmę. 

Patiko beturčiui protingas patarimas. O beždžionėlė jau kitą rytą iš- 
traukė pas mahadžaną. Priėjusi prie namų, ji smarkiai pabeldė į duris. 
Kai išsigandęs pirklys iškišo galvą pro langą, beždžionėlė užsipuolė jį: 

— Ko sėdi sau ramiausiai! Negi negirdėjai, kad priešai į mūsų pusę 
traukia. Viską pakely žudo, plėšia ir degina. Neaplenks nė mūsų kaimo. 
Bet ką jie čia daugiau plėš, jeigu ne tave? Iš skurdžių ką pelnysi! 

Tokia žinia įvarė siaubą mahadžanui: 

— A-ja-jai! Ką dabar daryti, kur dingti? Aišku, jie ateis ir į mūsų kai- 
mą. Tu viską žinai, viską išmanai: sakyk, kaip nuo jų išsigelbėti?— su 
ašaromis pradėjo maldauti beždžionėlę. 

— Yra du būdai!-— rimtai atsakė šioji. — Pirmasis — paslėpti visą tur- 
tą ir pačiam pasislėpti. Čia reikėtų dviejų didelių varinių katilų, sudė- 
tum į juos auksą, sidabrą, briliantus, šilkus, brangenybes ir pats įlįstum 
į vidų. Tuos katilus mes užkastume, o iš viršaus aš dar lapais užberčiau, 
kad priešai nieko nepastebėtų. Taip išsigelbėtum ir savo turtus išgelbė- 
tum. Na, o antraip štai ką reikėtų daryti. Už keturių dienų kelio nuo 
čia stovi miestas, kurį užėmęs laiko mongolų valdovas. Jis turi daug 
dukterų. Jei sugebėtum vesti vieną iš tų dukterų ir susigiminiuotum 
su juo, tai tikriausiai išsaugotum savo turtą. Pats pagalvok: kas gi ims 
plėšti paties valdovo žentą? Nežinau, kaip su kilme, o turtais tu gali lai- 
mėti bet kurią karalaitę! Na, tai katras būdas tau priimtinesnis? 

— Noriu abu išbandyti, kad būtų patikimiau,— trumpai atsakė ma- 
hadžanas. 

— Tuomet daryk šitaip: atnešk du didelius varinius katilus ir dova- 
nas, vertas valdovo dukters. Aš pati vyksiu pas valdovą prašyti, kad 
jis leistų už tavęs kurią nors savo dukterį. Tik žiūrėk, nešykštėk! Ne- 
pagailėk karalaitei šilko, aukso, brangakmenių! Jeigu valdovas atsakys, 
nesutiks leisti dukters, tai aš su visomis dovanomis grįšiu atgal. Tada 
pasislėpsime variniuose katiluose. Ar šiaip, ar taip, tu vis tiek išsaugosi 
savo turtą! 

Kvailas mahadžanas apsidžiaugė ir tuoj pat įdavė beždžionėlei viską, 
ko ji reikalavo: ir šilkų, ir aukso, ir sidabro, ir brangakmenių. O ta 
negaišuodama leidosi į kelionę drauge su savo vargingu šeimininku. Po 
keturių dienų jie pasiekė mongolų valdovo užkariautą miestą. Priėjo be- 
turtis su beždžionėle prie rūmų, išsidėliojo ant didelio akmens šilkus, 
brangenybes ir kitokias dovanas ir pradėjo garsiai ginčytis, tartis. 

— Tai kokios žemės priklauso mums? Kokios upės priklauso mums?— 
garsiai teiraujasi beždžionėlė. 

— Štai šitos žemės! Štai šitos upės!— dar garsiau atsako jos šeimi- 
ninkas. 

Išgirdo žmonės šūksnius miesto aikštėje, susirinko aplink svetimšalius 
ir klausosi, apie ką taip garsiai šnekasi ateiviai. Čia beždžionėlė ir sa- 
ko jiems: 

— Mes — radžputų kilmės. Seniai seniai, kai buvom dar visai maži, 
mūsų tėvų valdas nusiaubė priešai. Štai dabar keliaujam ir aiškinamės, 
kokios žemės ir upės mums priklausė. 

Tarnai tuojau pranešė valdovui apie kilmingus svetimšalius. Valdovas 
liepė savo žmonėms atvesti juos, tačiau beždžionėlė pasakė: 

— Mes nepratę vaikščioti plika žeme. Jeigu jūsų valdovas nori, kad 
ateitume pas jį į rūmus, tegu įsako visą kelią iškloti šilkais. O jeigu 
neturi, tai tegu jo žmonės mūsų šilkais iškloja! Tik tada stosime jo 
akivaizdoje. 

Paskui mūsų keliauninkai apsitaisė brangiomis drapanomis, ant galvų 
užsidėjo šilkinius turbanus. O rūmų tarnai per tą laiką išklojo šilkais 
kelią, ir juodu nužingsniavo į rūmus. 

Atėję žemai nusilenkė mongolų valdovui, įteikė jam brangias dova- 
nas. Kai valdovas panoro sužinoti, ko jie atkeliavo į jo valdas, beždžio- 
nėlė atsakė: 

— Mes — radžputų kilmės. Kai buvom dar visai maži, mūsų valdas 
išgrobstė ir atėmė gretimų kunigaikštysčių kariuomenės. Dabar keliau- 
jam, pasišovę tiksliai sužinoti buvusių savo valdų ribas. Dėl to ir atvy- 

kom šičia. O kartu aš ieškau tinkamos pačios savo broliui!-— Ir ji parodė 
į savo šeimininką. 

Mongolų valdovas pagalvojo, kad nereikia pražiopsoti tokios progos, 
ir mielai sutiko išleisti vieną iš daugelio savo dukterų užu šitokio kil- 
mingo ir turtingo svečio. Kitą dieną rūmuose visi atšventė šaunias ves- 
tuves. i 

Praėjo keletas dienų, beždžionėlė vėl tarė savo šeimininkui: 

— Po savaitės turėsi vykti medžioklėn į tą mišką, kur netoli mūsų 
kaimo. Tik žiūrėk — kuo smarkiau šaudyk, kad tratėtų dundėtų visa apy- 
linkė. Paskui grįši su palyda į rūmus, o aš už kelių dienų, kai sutvarky- 
siu visus reikalus, atkaksiu paimti tavęs. Dar truputį, ir mes galėsim lai- 
mingai sau gyventi kaime. 

Lygiai po savaitės prisistatė beždžionėlė pas mahadžaną ir ėmė dvė- 
suodama pasakoti: 

— Mongolų valdovo kariuomenė jau visai netoli. Aš atsidūriau į ją, 
kai su tavo dovanomis jau artėjau prie miesto, skubėdama stoti prieš 
valdovą. Bet kareiviai nenorėjo nieko nė girdėti, jie apiplėšė mane, ir 
tik per stebuklą išsigelbėjau. Jie tuoj tuoj bus kaime. Nevalia gaišti nė 
minutės! Greičiau krauk visą turtą į varinį katilą ir slėpkis pats! 

Kvailas mahadžanas patikėjo beždžionėlės žodžiais ir puolė mėtyti 
į vieną katilą auksą, sidabrą, brangakmenius, į kitą — šilkus, brangias 
drapanas. Paskui abu katilus juodu su beždžionėle nuvilko į sodą, kur 
buvo iškasta didžiulė duobė. Į vieną katilą šmurkštelėjo pats mahadža- 
nas, užsivožė dangtį ir klauso, ar nesiartina mongolų kariauna. 

O tuo metu gretimame miške taip ėmė pyškėti šautuvai, pakilo toks 
triukšmas ir šauksmai, kad mirtinai persigandęs mahadžanas tuoj liepė 
dar sandariau uždaryti katilą, užpilti jį žemėmis, o iš viršaus apibarstyti 
lapais. Beždžionėlė viską taip ir padarė, kaip liepiama. 

Paskui ji ramiausiai iškeliavo pas savo šeimininką, besiilsintį po sėk- 
mingos medžioklės, — norėjo pranešti linksmą žinią, jog metas grįžti 
į kaimą. 

Kai mongolų valdovas sužinojo, jog žentas su pačia ruošiasi namo, 
jis liepė duoti jiems dramblį. Rūmų tarnai pabalnojo žirgus, sukrovė 
brangias dovanas, ir visi leidosi į kelionę. 

Prie mahadžano namų jų jau laukė beždžionėlė. Ji dosniai apdovano- 
jo palydą ir pakvietė visus vidun, kur svečiams buvo paruoštos gausios 
vaišės. 

Po kelių dienų beždžionėlė iškasė iš duobės mahadžano turtus; pats 
mahadžanas jau seniai buvo nusigalavęs uždarytame katile. Nuo tada 
beždžionėlė, jos šeimininkas ir karalaitė gyveno gražiuose namuose, ne- 
pažindami jokių nepriteklių. 


Piktoji pamotė 


(šio vienoje šalyje mergaitė, vardu Punachunė. Motina mirė, kai 
ji buvo dar visai mažytė, ir tėvas netrukus vedė kitą. Pamotė jau iš 
pirmų dienų ėmė neapkęsti Punachunės, net žiūrėti į ją negalėjo. Puna- 
chunei ji užkrovė visus juodžiausius ruošos darbus, mitino sužiedėju- 
siais paplotėliais ir vis barė ir skundė tėvui. Greitai ir tikras tėvas pasi- 
darė mergaitei blogesnis už patėvį. Sunku jai buvo gyventi savo na- 
muose. Bet ką gi bepaveiksi, reikėjo kęsti visas skriaudas, kurios degino 
jai širdį aitriau, negu raudonieji pipirai. 

Prabėgo dveji metai, ir pamotei gimė dukrytė. Buvo beapsidžiaugianti 
Punachunė, sulaukusi sesutės, bet nuo šiol josios gyvenimas visai ap- 
karto. Piktoji pamotė savo dukrą penėjo ryžiais su sviestu, pienu ir 
mėsa, O jai, vargšelei, net sausos plutelės gailėdavo. 

Vienintelė Punachunės paguoda buvo senoji ožka, kurią mergaitė la- 
bai mylėjo. Ir ožka buvo ištikima Punachunei: ji viską būtų padariusi, 
gyvybės savo negailėjusi, kad tik palengvėtų vargšei našlaitės dalia. 

Punachunė rūpinosi ir prižiūrėjo ožką; kad ir kaip būdavo pavargusi 
nuo darbų, vis tiek dar suspėdavo dieną paganyti ją miške. Ir niekas 
daugiau nežinojo, tik Punachunė, kad ta ožka nepaprasta. Kai juodvi pa- 
silikdavo miške vienos, senoji ožka mergaitę penėdavo ryžių koše, išvir- 
ta piene. 

Taip ir slinko dienos. Ilgainiui pamotė pastebėjo, kad josios dukra, ku- 
riai viskas kemšama, auga tokia sunykusi ir silpna, o podukra, nors ir badu 
marinama, tiesiog trykšta sveikata. Rytą ir vakare Punachunė ruošėsi 
išsivaro ganyti senąją ožką, niekas nežinojo. 

„Matyt, ji ten ir valgo slapta“, — nusprendė pamotė ir sugalvojo nu- 
siųsti į mišką dukterį, kad ta pasergėtų, ką vyresnioji sesuo veikia. 

Miške Punachunė, kaip visada, pradėjo valgyti ožkos išvirtą košę. Pa- 
matė jaunesnioji sesuo, kuri lindėjo krūmuose, neiškentė ir pribėgo prie 
Punachunės. 

— Ką čia valgai? Duok ir man! 

Nusigando Punachunė, paslėpė ryžių košę ir sako: 

— Tau gal pasivaideno, aš ir rankose nieko neturėjau. 

— Ne, mačiau, mačiau, kaip valgei. Duok ir man, aš irgi noriu!— pra- 
dėjo kaulyti pamotės duktė ir įsileido į ašaras. 

Punachunė nežino nė ką daryti. Atskleisti seseriai paslaptį ir duoti 
ryžių košės? Juk ji viską išpasakos motinai. Bet sesutė taip verkia, ma- 
tyt, iš tiesų nori valgyti vargšelė. Ir pagailo jos Punachunei. 

— Gerai, duosiu tau valgyti, bet pažadėk, kad nesakysi nei tėvui, nei 
motinai. 

Jaunesnioji prisiekė, kad nė žodžiu neprasitars namie, ir abi susėdo 
valgyti košės. Tačiau pamotės duktė nė nemanė tesėti savo pažado, ji 
netgi pasislėpė truputį košės, kad turėtų ką motinai parodyti. Kai tik 
seserys grįžo namo, jaunesnioji tuoj pripuolė prie motinos ir viską jai 
išpasakojo. 

Užvirė pamotė pykčiu ant senosios ožkos ir ryžosi ją nugalabyti. Tą 
patį vakarą, kai Punachunės tėvas sugrįžo namo, ji liepė papiauti ožką. 
Tėvas nė nesipriešino. 

— Ką gi, rytoj paaukosim ožką deivei Durgai!,— pasakė jis. 

Išgirdo ožka šeimininko žodžius ir išsigando. Bet ji išsigando ne dėl 
savęs, o dėl Punachunės. Kaip ta vargšelė gyvens be jos? Pasišaukė ji 
mergaitę ir tarė: 

— O Punachune, žinok, kad tavo sesuo sulaužė duotą žodį ir papa- 
sakojo motinai, jog aš tave peniu koše. Rytoj mane papiaus. Bet tu nesi- 
sielok, aš, ir negyva būdama, tau padėsiu! Tik daryk, kaip liepsiu. Kai 
visi valgys mano mėsą, tu nė kąsnelio neimk jos į burną, o paskui 


! Durga, arba Kali, — viena iš induizmo deivių. 

surink mano kaulelius ir užkask miške. Toje vietoje išaugs jomario 
medis, — jo vaisiais tu ir maitinsies. 

Punachunė visą naktį gailiai verkė. Kad ir kaip ją guodė ožka, mer- 
gaitė negalėjo nusiraminti. Juk dabar per jos kaltę žus ožka, vienin- 
telė užtarėja. Ji sielojosi, kam patikėjo pavyduolė seserim ir išdavė pa- 
slaptį. .. 

Kitą dieną tėvas su pamote išėjo į Durgos šventyklą atlikti aukojimo 
apeigų deivei ir papiovė senąją ožką. Namie pamotė pataisė visokių 
patiekalų iš ožkienos ir kviečia Punachunę: 

— Eikš, dukrele, paragauk ir tu gabalėlį; paimk deivės Durgos žiedą 
šventą! 

— Aš negaliu valgyti, man skauda galvą, — atsakė Punachunė. 

Kai visi pasisotino, pamotė dar kartą pašaukė mergaitę: 

— Na, eikš gi, suvalgysi gabalėlį mėsos! 

Ir vėl ji nėjo, pasakė, kad skauda pilvą. Niekas labai ir neprašė, šir- 
dyje dargi džiaugėsi. Trečią kartą pašaukė Punachunę jau tik apgraužtų 
kaulų išnešti. Surinko ji visus kaulelius, kaip buvo liepusi senoji ožka, 
ir užkasė miške. Visą tą dieną mergaitė nieko nevalgė, atsigulė alkana. 

O rytą žiūri — ten, kur buvo užkasti senosios ožkos kaulai, auga di- 
delis ir gražus medis. Jo šakos nulinkusios nuo prinokusių jomarių. Įsi- 
lipo mergaitė į medį ir gardžiuojasi sultingais vaisiais. Tuo metu prie 
medžio priėjo du rakšasai, du demonai žmogėdros. Pamatė jie Punachu- 
nę ir šaukia: 

— Ei mergaite, numesk mums jomarių! 

Punachunė numetė jiems keletą vaisių, bet rakšasai vėl ėmė šaukti: 

— Kam tu meti vaisius į purvą? Ei, lipk iš medžio ir paduok mums! 

Nulipo Punachunė žemėn, o rakšasai tik to ir laukė. Jie pasičiupo 
mergaitę ir nusinešė į savo urvą. 

Namie rakšasai davė Punachunei miltų, sviesto ir liepė iškepti apskri- 
tų raguolių, o patys išėjo peilių galąsti. Punachunė nieko nenujautė, 
ramiai užmMaišė tešlą ir pradėjo kepti raguolius. Tik staiga išbėgo iš ur- 
velio pelytė ir sucypė: 

— Duok jomarį, aš tau šį tą pasakysiu! 

Punachunė numetė pelytei raguolį. Toji nusinešė jį į urvelį, o po va- 
landėlės ir vėl strykčioja aplinkui mergaitę, vėl cypčioja: 

— Duok jomarį, aš tau pasakysiu didelę paslaptį. 

Ir šį kartą geroji Punachunė numetė jai raguolį. Tada pelytė sako: 

— Žinok, šitų namų šeimininkai — piktieji rakšasai. Jie dabar išėjo 


51 


galąsti peilių — nori tave nugaluoti. Tai bėk, kol dar ne vėlu. O už 
savo gerumą pasiimk aukso ir brangakmenių, jie paslėpti ten sandėlyje. 
Kai jau eisi, ant kiekvieno laiptelio padėk po degančią žariją ir pa- 
spiaudyk. Ir nepamiršk tvirtai uždaryti durų iš lauko pusės! 

Tai pasakiusi, pelytė padavė Punachunei sandėlio raktą ir šmurkšte- 
lėjo į urvelį. Punachunė žvilgtelėjo į sandėlį, o ten — aukso ir brangak- 
menių devynios galybės. Pasiėmė mergaitė, kiek galėjo panešti, išsku- 
bėjo į prieangį, uždarė duris, paskui, kaip buvo liepusi pelytė, padėjo 
ant kiekvieno laiptelio po degančią žariją ir paspiaudė. 

Grįžta rakšasai, žiūri — durys uždarytos. Pradėjo jie kumščiais daužyti 
ir šaukti: 

— Ei mergaite, greičiau atidaryk! 

O žarijos ant laiptelių tyliai šnypščia: ,„Aš-š tuoj... Aš-š tuoj...“ 

Rakšasai galvoja, kad tai Punachunė iš vidaus jiems atsako, palaukia 
palaukia ir vėl daužo kumščiais. O mergaitė per tą laiką bėgo vis tolyn 
ir tolyn. Pagaliau baigėsi rakšasų kantrybė: išlaužė jie duris, įbėgo vi- 
dun, o viduje — nė gyvos dvasios. Suprato rakšasai, kad Punachunė bu- 
vo gudresnė už juos, sugriežė dantimis iš pykčio. Bet ką dabar padarysi, 
metgaitės ir pėdsakai dingę. 

Kol Punachunė nusigavo ligi namų, visai buvo sutemę. Tėvas su pa- 
mote jau seniai buvo atsigulę ir duris užsisklendę. Eidama gulti, pamo- 
tė pasakė tėvui: 

— Nežinia, kur bastosi visą dieną ta biauri mergiščia, jau visai ne- 
beklauso. Ogi uždarysiu duris ir neleisiu į trobą!.. 

Kaip tarė, taip padarė. Ilgai Punachunė beldėsi, prašė atidaryti, šaukė 
tėvą, pamotę, seserį — niekas nenorėjo keltis. 

Tėvas sakė: 

— Tegu motina tave įleidžia! 

Pamotė sakė: 

— Prašyk seserį, gal ji atidarys! .. 

O sesuo sakė: 

— Imsiu, mat, ir bėgsiu. Patys uždarėt, patys ir atidarykit! 

Galiausiai Punachunė nebeištvėrė ir sušuko: 

— Nagi atidarykit kuris nors! Man sunku laikyti tokį nešulį. 

Po šių žodžių pamotė tuoj pašoko ir nubėgo atidaryti: jai labai ma- 
gėjo, ką gi podukra bus parsinešusi. Punachunė užlipo laiptais, įėjo 
į trobą ir prašo ką nors patiesti ant grindų. Kai pamotė drebančiomis 

rankomis paklojo staltiesę, ji viską ant jos ir papylė. Pamatė pamotė 
tokį lobį — vos neapkvaišo, tuoj ėmė švelniai klausinėti Punachunę: 

— Iš kur, dukrele, gavai tiek brangenybių? 

Tada Punachunė viską apsakė, kaip ji skynė jomario vaisius, kaip 
atėjo rakšasai, kaip paskui ji pabėgo iš rakšasų namų. Tiktai apie pe- 
lytės patarimus nieko neužsiminė — tikriausiai užmiršo. Su pavydu vis- 
ką išklausė pamotė ir nusprendė savo dukrą irgi nusiųsti pas rakšasus. 
Kitą rytą ji ėmė mokyti dukterį, kaip ir ką daryti, kad sutiktų rakša- 
sus ir patektų į jų buveinę. 

Nuėjo mergaitė miškan, įsilipo į medį ir pradėjo skinti jomario vai- 
sius. Rakšasai jau iš anksto tykojo: jie manė, kad čia vėl bus Puna- 
chunė, ir džiaugėsi, kaip atkeršys jai už vakarykščias gudrybes. 

Jie ėmė prašyti mergaite jomario vaisių, paskui liepė nulipti žemėn, 
o kai ji nulipo, pagriebė ir nusinešė į savo urvą. Ten jie, kaip ir anuo- 
kart, liepė kepti apvalius raguolius, o patys išėjo peilių galąsti. 

Pradėjo mergaitė kepti raguolius. Staiga iš urvelio išbėgo pelytė ir 
sucypė: 

— Duok jomarį, aš tau šį tą pasakysiu! 

Tačiau mergaitė nė klausyti jos nenorėjo. Kai pelytė dar kartą pa- 
prašė, piktoji pamotės dukra dūrė jai karštomis žnyplėmis, kuriomis 
traukė raguolius iš krosnies. Šmurkštelėjo pelytė į savo urvelį ir dau- 
giau nepasirodė. 

Pavakare pargrįžo rakšasai. Jie pavakarieniavo ir pasitaisė miegoti, 
o mergaitę pasiguldė vidury. Tik ji ėmė migdytis — rakšasas šnikšt pei- 
liu kojos gabalėlį ir prarijo. Mergaitė suriko iš skausmo, o rakšaso pati 
apkabino ją, ramina: 

— Glauskis prie manęs, tai rakšasas nieko tau nedarys. 

Vos spėjo pamotės duktė aprimusi užmigti — rakšaso pati išsirėžė gerą 
gabalą mėsos iš antros kojos. Mergaitė vėl suklykė iš skausmo. Dabar 
jau rakšasas ėmė guosti: | 

— Gulkis šalia manęs, dukrele, tai mano pati nieko pikta tau negalės 
padaryti. 

Taip paeiliui jie skvarbė mergaitės kūną ir smaguriavo jos Mėsa visą 
naktį. Rytą jau buvo likę tik vieni kauleliai. Surinko juos rakšasai ir 
nunešė prie mergaitės namų slenksčio. Visą naktį pamotė neuždarė durų 
ir pati nėjo gulti — laukė, kol duktė parsiras su brangenybėmis. Bet ir 

išaušo, o duktės vis nėra. Kai jau saulė buvo pakilusi aukštai, atskrido 
po langu varna ir sukvarkė: 

— Kvarr-kvarr! Neregėsi nei turtų, nei dukrelės, iš jos liko vieni kau- 
leliai!.. 

Pamotė puolė baidyti varną, o toji vis kvarksi: 

— Kvarr-kvarr! Neregėsi daugiau savo dukrelės, pažiūrėk pro langelį, 
ten baltuoja josios kauleliai! 

Pamotė žvilgt pro langą — ogi iš tiesų kieme jos dukters kaulai bal- 
tuoja. 

Tai taip senoji ožka nubaudė gobšuolę piktą pamotę ir jos dukrą. 


AT ATA LA NV 


Ir karvė gali nugalėti dramblį 


Seniai labai seniai gyveno pelė. Jos tėvai buvo įsikūrę Bhadgaono 
mieste, o vyras — Katmandu mieste. Vienąkart, kai pelė grįžo iš tėvų 
ir jau buvo priėjusi prie Manoharos upės, ją surėmė skausmai. 

„Nebenusigausiu iki namų“,— pagalvojo pelė ir pasiprašė į dhobinės — 
skalbėjos — lūšną, stovėjusią ant upės kranto. Ten ji ir susilaukė penkių 
vaikų. Vyriausiasis buvo tigras, antrasis — šliužas, trečiasis — karvė, ket- 
virtasis — berniukas, o penktasis — labai graži mergaitė. 

Tačiau motina tuoj mirė, palikdama juos našlaičius. Vyriausiasis sūnus 
tigras išėjo į mišką, kuris augo palei Manoharos krantus. Šliužas nušliau- 
žė prie Manoharos upės ir apsigyveno vandenyje. O trys mažesnieji 
pasiliko lūšnoje. Skalbėja su vyru neturėjo vaikų, tai ir priglobė tėviš- 
kai našlaičius. 

Slinko dienos, ir vaikai paūgėjo. Bet netrukus juos ištiko nelaimė: 
mirė globėjai, ir dabar sesuo su broliu patys turėjo savimi rūpintis. 

Kartą į jų namus užėjo naunė — moteris, kuri ir plaukus kerpa, ir 
nagus karpo,— ir pasisiūlė mergaitei patrumpinti nagus. O mergaitė už- 
augo graži kaip reta, ir brolis vis bijojo, kad kas nors, sugundytas tokio 
grožio, nenuskriaustų jos arba dar ko blogiau nepadarytų... Todėl jis 
neleisdavo mergaitei rodytis žmonėms. Ir dabar jis liepė užsidengti vei- 
dą, apsisiausti plačia skara, kad tik pirštų galiukai būtų matyti, ir tik 
tada išleido pas naunę. 

Kai naunė pamatė mergaitės pirštus, — o ji pačiam karaliui nagus kar- 
pydavo,— pagalvojo: „Šios mergaitės net pirštų galiukai nepaprasto gra- 
žumo. Koks gražus turėtų būti jos veidas! Jeigu man pasisektų gauti 
ją mūsų senajam valdovui, jis mane auksu apipiltų.“ 

Rytojaus dieną ji jau viską apsakė karaliui apie jaunąją gražuolę. 
Karalius tuoj išsiuntė savo dvariškius, kad tie pažiūrėtų, ar teisybę sako 
naunė. Atvyko karaliaus tarnai ir privertė našlaitę atidengti veidą. Iš- 
vydo ją — atsižiūrėti negali ir, grįžę į rūmus, pasakė karaliui, kad nė 
viena jo pati grožiu negali lygintis su šia mergaite. Ji tckia puiki, jog 
karalienės net į tarnaites jai būtų per prastos. Išgirdęs šitokią žinią, 
karalius užsigeidė žūt būt dar kartą vesti. Jis pradėjo tartis su pirmuoju 
savo ministru, kaip gauti mergaitę. 

Ministras, kuris garsėjo žiaurumu ir klasta, pamokė karalių, kad pir- 
ma reikia susidoroti su mergaitės broliu. Tada nebus kas ją gina, ir ji 
lengvai atiteks karaliui. Patiko valdovui ministro patarimas, ir jis liepė 
atvesti Mergaitės brolį. 

— Duodu tau laiko keturias dienas, — pasakė karalius berniukui, — nors 
iš žemės iškask, bet turi atnešti man tigrės pieno. Neatneši — ir turto 
neteksi, ir galvą palydėsi. 

Išgirdo berniukas tokį žiaurų karaliaus įsakymą ir baisiai nusiminė. 
Iš kurgi žmogus gaus tigrės pieno. Ir kuo jis nusikalto valdovui, kad 
šis reikalauja to, kas Žmogui neįmanoma. 

Ilgai sėdėjo berniukas, paskendęs liūdnose mintyse, net užmiršo, kad 
jau metas šerti karvę — vyresniąją savo seserį. Kai jis atsiminė ir nu- 
nešė jai pašaro, karvė tuoj pajuto, jog čia kažkas negera. 

— Kodėl tu toks nusiminęs, broli? — paklausė ji — Na, pasakyk, kas 
atsitiko? 

Nenorėjo brolis Žmogus graudenti gerosios savo sesers karvės, bet to- 
ji prisispyrus reikalavo pasakyti, ir jis viską papasakojo, ką jam liepė 
žiaurusis karalius. 

— Pati matai, sesute, karalius pareikalavo iš manęs to, ko nė vienas 
žmogus neįstengtų padaryti. Tikriausiai jis nori mano mirties, — užbai- 
gė brolis ir pravirko. 

— Būta čia ko krimstis,— ėmė raminti jį karvė.— Ar verta dėl tokių 
niekų lieti ašaras? Negi nežinai, kad mūsų vyriausiasis brolis — tigras, 
ir ne šiaip sau, o visų tigrų karalius! 

Tai pasakiusi, ji padavė broliui žiedą ir tarė: 

— Šitas žiedas buvo mūsų motinos, imk jį ir keliauk į mišką. Netoli 

pamiškės pamatysi didelį didelį medį. Įsilipk į jį ir lauk. Po kiek laiko 
po medžiu susirinks tigrai į pasitarimą, o į sostą pakils mūsų vyriausiasis 
brolis. Štai tu tada ir mesk jam po kojų šitą žiedą. Kai brolis jį pamatys, 
tuoj duos tau, ko reikia. 

Berniukas taip ir padarė, kaip jam buvo patarusi sesuo karvė. Nuėjo 
jis į mišką, susirado aukščiausią medį ir įsilipo į jį. Kai sutemo vakaras, 
po tuo medžiu susirinko visi tigrai, o vienas — pakilo į sostą. Nutaikęs 
patogią progą, berniukas ir metė žiedą jam po kojų. O tigrų karalius 
pamatė žiedą, pakėlė aukštyn galvą ir liepė berniukui lipti iš medžio. 

— Ko tu nori, brolau, sakyk, nebijok, — paklausė tigras. 

— Tik tu vienas gali išgelbėti mane iš bėdos, — atsakė berniukas.— 
Aš atėjau pas tave tigrės pieno. Man karalius liepė gauti jo ir davė 
keturias dienas laiko. Jei negausiu — atims ir turtą, ir gyvybę. 

Išklausė tigrų karalius ir įsakė savo pavaldiniams: 

— Na, duokite jam tigrės pieno ir priedo dar dešimt tigrių, Maitinan- 
čių tigriukus. 

Ir tuoj pat atsirado visas pulkas tigrių su tigriukais. Berniukas išsi- 
rinko dešimt pačių baisiausių, padėkojo broliui ir patraukė su jomis 
į karaliaus rūmus. 

Kai pamatė karalius berniuką, apsuptą tigrių, persigandęs ėmė šauk- 
ti, kad jam nereikia jokio tigrės pieno, kad jis tiktai prašo, jog tigrai 
grįžtų sau sveiki vėl į mišką. 

Tada berniukas atsisveikino su tigrėmis ir paleido jas. 

Po kelių dienų karalius vėl kviečiasi į rūmus savąjį ministrą ir vėl 
tariasi su juo, siunčia tarnus atvesti mergaitės brolio. Nori nenori — 
berniukas dar kartą gavo vykti į rūmus. Stojo jisai prieš karaliaus švie- 
sybę, o karalius įsako: 

— Kad esi jau toks sumanus, jog sugebėjai atnešti tigrės pieno, tai 
dabar pristatyk manį! iš gyvatės galvos. Duodu tau laiko keturias dienas. 
Jei nepristatysi — neteksi ir galvos, ir turto. 

Nusiminęs berniukas sugrįžo namo. Pamatė sesuo karvė nuliūdusį bro- 
li žmogų ir, kaip ir anuokart, paklausė, kas atsitiko. Šis pasakė, jog 
karalius liepęs jam atnešti brangakmenį iš gyvatės galvos. Karvė ir dabar 
ėmė raminti brolį, o paskui vėl įdavė žiedą ir tarė: 

— Mūsų antrasis brolis šliužas — visų gyvačių valdovas, ir gyvena 
jisai Manoharos upėje, ant kurios kranto stovi mūsų namas. Išeik, pa- 


! Manis — brangakmenis, pasak padavimų, esąs šventos kobros galvoje. . 

šauk jį, o paskui parodyk šitą žiedą, ir jis tau duos visko, ko tik 
panorėsi. 

Berniukas taip ir padarė, kaip liepė sesuo karvė. Priėjo prie upės 
ir pašaukė gyvačių valdovą, o kai šis atplaukė, parodė žiedą ir papasa- 
kojo, kokį uždavinį gavęs iš žiauriojo karaliaus. 

Atidavė šliužas jam savo brangakmenį ir dar įsakė, kad visas pulkas 
gyvačių lydėtų brolį. 

Kai pamatė karalius, kad prie rūmų artėja berniukas su pulku gyva- 
čių, mirtinai išsigando ir ėmė maldauti, kad jis tik greičiau jas paleistų 
atgal į Manoharos upę — nereikią jam daugiau jokio brangakmenio. Pa- 
leido berniukas savo gelbėtojas į jų buveinę, o pats vėl sugrįžo namo. 

„Na, dabar jau karalius nieko daugiau manęs nesiuntinės“,— lengviau 
atsiduso jis. 

Bet senasis karalius vis negalėjo nurimti: baisiai troško jaunos gra- 
žios pačios. Pirmasis ministras iš kažkur sužinojo, kaip berniukui pa- 
vyko atvesti pas karalių tigres ir gyvates: čia jam padėjusi vyresnioji 
sesuo karvė. Štai tada karalius, ministro pakurstytas, ir ryžosi nudai- 
goti karvę, o paskui bus galima kaip nors sudoroti ir jos brolį. Ir vėl 
karalius šaukia berniuką į rūmus, ir vėl duoda tokį įsakymą: 

— Labai džiaugiuosi, kad tu dukart įvykdei mano paliepimus. Beliko 
įvykdyti trečiąjį. Įvykdysi — gausi didelę dovaną. Neįvykdysi — blogai 
bus: ir tavo turtas, ir tavo gyvybė pareis nuo sosto valios. Taigi klau- 
sykis: aš noriu pasižiūrėti karvės ir dramblio kautynių. Štai toms kau- 
tynėms ir parinkau tavo karvę, kuri, sako, viską galinti padaryti, ir 
savo dramblį, vienu kartu įkvepiantį devynių dharnių! tabako dūmus. 
Žiūrėk, kad rytoj tavo karvė būtų pasiruošusi stoti į kautynes. Jei ne- 
bus — kaltink save! 

Tai išgirdęs, berniukas visai nusiminė. Kuo gi gali baigtis tokios kau- 
tynės? Aišku, dramblys nudobs jo seserį. Grįžo jis namo ir vis tyli, bijo 
ir pažvelgti į karvę. O kai ji pradėjo klausinėti, ko jis toks nuliūdęs, 
berniukas su ašaromis papasakojo apie paskutinį karaliaus įsakymą. 

Karvė pagalvojo kiek ir sako: 

— Ką gi! Gausiu pasigalynėti su drambliu, kuris vienu kartu gali 
įkvėpti devynių dharnių tabako dūmus. Tu nesikrimsk, geriau duok man 
kuo daugiau žolės ir gerai pagirdyk. 

Berniukas viską padarė, ką liepė sesuo; prišėrė ją sočiai žolės, 0 pas- 
kui nuvedė prie upės. Karvė gėrė gėrė, kol išsipūtė šonai. Tada jie 
"1 Dharnis— svorio matas, apie 2,5 kg. 

abu patraukė į rūmus, kur turėjo vykti kautynės su galiūnu drambliu. 
Dramblys jau buvo kautynių lauke. O aplinkui apspitę žiūrovai: kara- 
lius, ministrai ir patarėjai. Pamatė karalius berniuką ir tuoj jam liepė 
varyti savo karvę prie dramblio. 

Ir štai priešininkai vienas prieš kitą. Dramblys grėsmingai žengė prie 
karvės, karvė — nuo jo atbula. Dramblys paspartino žingsnį, karvė ap- 
sisuko ir, pastačiusi uodegą, leidosi bėgti. Dramblys paskui karvę tapsi, 
o ta rūksta tolyn ir kelią paskui save skysto mėšlo čiurkšle čiurškia. 
Įsiuto dramblys — kojos slidinėja, jis šlitinėja į visas puses, o karvė vis 
bėga, dar labiau žemę tręšia. Dramblys iš pašėlimo visai galvą pame- 
tė — puolė į priekį, bet paslydo ir išsitiesė žemėje, atsistoti negali. Ne- 
beištvėrė jis šitokios negarbės ir pabėgo iš kautynių lauko. 

Taip karvė padarė gėdą karališkajam drambliui. Ir turėjo senasis ka- 
ralius atsižadėti piktų savo užmačių vesti gražuolę mergaitę. O berniu- 
kas gavo žadėtą dovaną ir sugrįžo namo su savo mylima seserim karve, 
kuri tiek kartų jį iš bėdos vadavo. 


Karalaitis Čandraprakašas 
ir gražioji karalaitė Čampavatė 


(us kartą radža. Jis turėjo septynis sūnus. Kai jie jau suaugo, 
radža pats panoro surasti jiems pritinkančias karališkos kilmės pačias 
ir iškeliavo į pasaulį. 

O gretimą šalį valdė kitas radža, kuris turėjo septynias dukteris. Kai 
šios paaugo, radža irgi iškeliavo ieškoti jaunikių savo dukroms. Štai 
ir susitiko abu radžos ant vieno kalno viršūnės ir išsipasakojo savo rū- 
pesčius. Tada jie sutarė suvesdinti savo sūnus ir dukteris taip, kad 
vyriausiajam sūnui atitektų vyriausioji duktė, o jauniausiajam — jauniau- 
sioji. Ir visas septynerias vestuves nuskyrė kelti tą pačią dieną. 

Iš radžos sūnų stipriausias ir protingiausias buvo jaunėlis. Be jėgos 
ir proto, jis turėjo dar vieną nepaprastą savybę — jo veidas švytėjo kaip 
mėnuo. Todėl ir vadino jį Čandraprakašu — Mėnulio šviesa. 

Artėjo vestuvių metas, ir tos dienos išvakarėse, kada jaunikiai turėjo 
jau vykti pas savo nuotakas, jaunėlis karalaitis susapnavo pranašingą 
sapną: rodos, ateina jis į žalią laukymę prie didžiulio ežero, kur augo 
dubo! žolė; žiūri — tiesiog ant žolės išdėliota aštuoniasdešimt keturi du- 
benys su skaniausiais patiekalais; karalaičiui labai panūdo pasmaližiauti, 


!Dubo— pasak nepaliečių padavimo, šventa žolė — nemirtingumo simbolis. 

bet jis staiga pajuto, kad, vos tik paragaus bent vieno kurio valgio, tuo- 
jau žus; karalaitis atsispyrė šiai pagundai, ir mirtis jį aplenkė. 

Kitą dieną ilgiausias vestuvininkų karavanas išlingavo į tą šalį, kur 
gyveno nuotakos. Tiktai Čandraprakašo nebuvo jame,— pasakęs, kad 
serga, jis pasiliko namie, o vietoj savęs pasiuntė artimą dvariškį ir įda- 
vė jam savo durklą. Išlydėdamas brolius, Čandraprakašas ilgai įkalbinė- 
jo juos nieko nevalgyti, kad ir ką rastų kelionėje. Bet vos tik vestuvi- 
ninkų karavanas pasiekė didelę laukymę prie ežero, broliai pamatė ant 
žolės sustatytus aštuoniasdešimt keturis dubenis su įvairiausiais patie- 
kalais. Užmiršo jie Čandraprakašo persergėjimus ir drauge su visa pa- 
lyda puolė prie valgių. Niekas negalėjo atsisakyti tokių skanumynų. 
Kai tik jie viską suvalgė, beregint pasirodė rakšasas — milžinas, kuris 
vieną savo ausį pasiklodavo, o kita — užsiklodavo, ir vienu mirksniu 
prarijo visus, kas nors truputį buvo ragavęs tų gundomų valgių. Tik 
vienas radža liko gyvas. 

— Aš grąžinsiu tau tavo sūnus ir visą palydą, — pasakė jam rakša- 
sas,— jeigu sutiksi man atiduoti jauniausiąjį karalaitį. 

Ką darys radža? Turėjo duoti žodį rakšasui, ir tada jis vėl išvydo savo 
sūnus ir dvariškius. Daug negaišdamas, karavanas pajudėjo tolyn, kur 
jau seniai laukė radža su savo septyniomis dukterimis. 

Vestuvės nebuvo atidėliojamos, ir prasidėjo linksmybės. Viskas ėjo 
gerai, tik jauniausioji karalaitė užsidarė kambaryje — nenori tekėti už 
dvariškio, nors jisai ir karalaičio patikėtinis, nors ir durklą jo nešioja. 
Ilgai ją įkalbinėjo: girdi, įaunėlis karalaitis sunkiai serga, ir ji neturinti 
temdyti visų džiaugsmo, o svarbiausia — laužyti susitarimo, juk tėvai 
prisiekė visas vestuves atšvęsti tą pačią dieną, — tad ir teko jai sutikti... 

O tuo metu jaunasis karalaitis Čandraprakašas sužinojo, kokį pažadą 
jo tėvas davė rakšasui, ir pats ryžosi prisistatyti milžinui. Susiruošė jis 
į kelionę, nuėjo į sodą, kur buvo šulinys pieno ir šulinys sviesto, ir 
tarė: 

— Jeigu man teks žūti, jums lemta išdžiūti. 

Paskui sėdo karalaitis ant žirgo ir nujojo į tą pačią laukymę, kur 
augo dubo žolė. Pririšo žirgą prie medžio ir pasakė jam: 

— Lauk manęs, o jeigu aš žūsiu, tai ir tau gyventi nebus lemta.— 
Pasakė taip ir šoko į ežerą, kuriame gyveno ilgaausis rakšasas. 

O šis jau seniai po vandeniu jo belaukiąs. Pirmiausia rakšasas liepė 
karalaičiui suskaldyti didžiulę uolą — eidamas pro ją, jisai vis prasi- 
mušąs sau kaktą. 

Tokia užduotis karalaičiui vieni juokai — juk buvo sunku rasti stip- 
resnį už jį visame pasaulyje. Rėžė kumščiu, ir uola sutrupėjo į gabalus. 
Rakšasas liko labai patenkintas ir nepanoro išleisti princo į namus. 

O už devynių jūrų ir devynių marių gyveno gražuolė karalaitė Čam- 
pavatė, apdovanota visomis trisdešimt dviem dorybėm. Ji taip buvo 
vadinama todėl, kad, kai karalaitė šypsodavosi, pražysdavo stebuklingos 
gėlės čampa, o kai ji verkdavo — iš dangaus žiedais lydavo. Tos gėlės 
garsėjo ne tik savo gražumu, jos turėjo dar vieną nepaprastą ypatybę — 
išgydydavo sergančius raupsais. Ši baisi liga labai kankino ilgaausį rak- 
šasą. Užtat jis liepė Čandraprakašui keliauti į tą šalį, kur gyvena Čam- 
pavatė, ir gauti jam tų stebuklingų gėlių. 

Ilgai keliavo karalaitis. Kartą eina jis per mišką, žiūri — medžiotojas 
šerną vejasi. Pagailo gerajam karalaičiui šerno ir paslėpė jį savo maiše, 
o kai medžiotojas dingo iš akių — paleido. Už išgelbėjimą šernas paža- 
dėjo bet kur ir bet kada jam padėti. Eina Čandraprakašas toliau ir mato: 
skruzdėlytės sukritusios į vandenį — tuoj tuoj nuskęs. Karalaitis negai- 
šuodamas puolė ir išnešė jas ant kranto, o skruzdėlytės už tai pažadėjo 
atskubėti jam į pagalbą, kai tik jis pašauks. Toliau keliaudamas, jis dar 
išgelbėjo balandį nuo peslio ir pelę nuo gyvatės, ir šie pasižadėjo padėti, 
jei prireiktų. O paskui karalaitis pamatė rakšasą — jis sėdėjo didžiulėje 
upėje, viena ranka stabdė vandens srovę, kita — graibė žuvis sau pie- 
tums. Čandraprakašas pagyrė milžiną už tokią jo jėgą. 

— Ką jau čia aš! Ogi karalaitis Čandraprakašas — tai visai kas kita!— 
tarė jam rakšasas.— Jis trenkė kumščiu ir suskaldė didžiausią uolą, ku- 
ri trukdydavo praeiti ilgaausiui milžinui. 

— Tai juk aš nuverčiau tą uolą ilgaausiui milžinui nuo kelio!— nusi- 
juokė karalaitis. 

Tada rakšasas paliko savo žuvis ir prisidėjo prie Čandraprakašo. Ėjo 
juodu, ėjo ir pamatė dar vieną rakšasą,— milžinas irgi taisėsi sau pietus: 
praskiria dviejų kalnų viršūnes, paskui paleidžia — žiūrėk, ir pakliūva 
lyg į spąstus koks nors gyvūnas... Kai rakšasas sužinojo, kad priešais 
ji stovi pats karalaitis Čandraprakašas, metė savo medžioklę ir nuėjo 
drauge. 

Taip jie trise ir pasiekė tą kraštą, kur tarp devynių jūrų ir devynių 
marių giliai po žeme buvo karalaitės Čampavatės rūmai. Tūkstančiai 
karių saugojo rūmus, kad niekas į juos neįsįgautų. O kiek buvo norin- 
čių patekti tenai: šimtai princų ir karalaičių iš įvairių šalių ir valstybių 
svajojo vesti karalaitę Čampavatę. Bet visų jaunikių laukė sunkūs išban- 


62 


dymai, ir kol kas niekam nepavyko atlikti užduočių, kurias skirdavo 
pati karalaitė. 

Didelėje aikštėje, tiesiai viršum karalaitės rūmų, buvo stovykla, kur 
palapinėse gyveno jaunikiai, laukdami savo eilės. Čia ir apsistojo kara- 
laitis Čandraprakašas su rakšasais. 

Ilgai galvojo karalaitis, kaip jam įsigavus į nepasiekiamos karalaitės 
rūmus, pagaliau jis prisiminė šerną, pelę ir skruzdėles. Tik Čandrapraka- 
šas šūktelėjo, ir šie beregint prisistatė. Šernas tuojau įniko knisti, o pelė 
ir skruzdėlės — nešioti žemes. Greitai jie iškasė platų urvą tiesiai į Cam- 
pavatės rūmus. Auštant, kai karalaitė dar miegojo, Čandraprakašas įėjo 
į miegamąjį ir ant kaktos jai sinduru! uždėjo tiku. Rytą atsibudo kara- 
laitė, pažvelgė į veidrodį ir pamatė tiku. Apsidžiaugė Čampavatė,— ne- 
jaugi atsirado toks narsuolis, kad išdrįso pažymėti jai kaktą. sinduru, — 
juk karalaitė seniai laukė jaunikaičio, kuris išmintim ir drąsa nugalėtų 
visas kliūtis. Panūdo ji pamatyti tą narsuolį, ir labai greitai juodu susi- 
tiko. Čandraprakašas karalaitei krito į širdį. Tačiau, nors ir patiko ka- 
Ialaitis, ir jį turėjo išbandyti, kad kiti nebūtų įžeisti. 

Pirmoji užduotis buvo tokia: į vieną krūvą sumaišytus visų žemės 
augalų grūdus reikėjo per naktį suskirstyti ir sudėlioti atskirai — grūde- 
lis į grūdelį. Jau susimąstė Čandraprakašas, bet prisiminė balandį, kurį 
buvo išgelbėjęs nuo peslio. Pašaukė, ir tas atskrido su visu būriu balan- 
džių. Jie beregint išrankiojo grūdus — išskirstė sėklelė į sėklelę. 

Antroji užduotis buvo sunkesnė: priešais karalaitį pastatė didžiulį ka- 
tilą košės, išvirtos iš šimto muriųž ryžių. Nori vesti karalaitę — iškabink 
visą katilą vienu prisėdimu. 

Karalaitis buvo benusimenąs, bet atsiminęs pasišaukė du ėdriuosius 
rakšasus, ir tie vienu mirksniu surijo visą košę. 

Trečioji užduotis irgi buvo ne iš lengvųjų: atnešti tigrės pieno. Čand- 
zaprakašas visai sutriko, bet čia jam pati karalaitė atėjo į pagalbą. Ka- 
daise jos sesuo buvo išgelbėjusi nuo pražūties pulką tigrų, ir dabar 
esanti jų valdovė. Čampavatė įdavė Čandraprakašui žiedą ir liepė eiti 
pas josios seserį, kad toji padėtų gauti tigrės pieno. 

Paskutinė, ketvirtoji, užduotis buvo tokia: reikėjo užlipti ant aukšto 
stulpo, vienoje rankoje laikant lėkštę pieno, o kitoje — vandens. Šiuo- 
kart karalaičiui padėjo milžinas rakšasas: jis nemačiom užkėlė Čandra- 


!Sinduras— raudoni dažai, kuriais jaunikis vestuvių dieną paženklina jaunosios 
kaktą — deda tiku. 
2 Muris—tūrio matas, lygus 80 1. 

prakašą ant pat stulpo viršaus, ir taip atsargiai, kad nenuliejo nė lašo 
nei vandens, nei pieno. O tas stulpas buvo toks aukštas, jog nuo jo 
viršūnės karalaitis pamatė savo tėvynę, o kai pamatė — susigraudino, 
ir iš akių pabiro ilgesio ašaros. Teisėjai apačioje pamanė, jog vanduo 
laša iš lėkštės, ir nusprendė: karalaitis neatliko paskutinės užduoties. 

— Čia ne vanduo, o ašaros, — šūktelėjo jiems karalaitis nuo stulpo.— 
Jeigu netikite — paragaukit!.. 

Tai būta tikrų ašarų, nes buvo sūrios. Dabar, kai karalaitis atliko visas 
užduotis, buvo galima ir vestuves kelti. Štai šitaip karalaitė Campavatė 
tapo karalaičio Čandraprakašo pati. 

Grįždamas namo su gražiąja Čampavate, karalaitis užsuko pas ilga- 
ausį rakšasą — turėjo atiduoti gėles gyduoles, kurių jis buvo siųstas. Mil- 
žinas už tai apdovanojo Čandraprakašą auksu, deimantais ir. kitokiomis 
brangenybėmis. Čia pat laukymėje stovėjo ir jo žirgas, laukdamas šei- 

to šulinys, kadangi karalaitis grįžo sveikas ir gyvas. Jis ir dabar lai- 
mingai gyvena ten su savo mylima Čampavate. 

Žinok ir mokėk 


No D seniai viename kaime, kuris vadinosi Maghabora, gyveno se- 
nelis su senele. Ir nieko jie neturėjo, tik keturias dukteris. Kai mer- 
gaitės užaugo ir atėjo metas leisti jas už vyrų, senelis su senele netu- 
rėjo iš ko duoti jokio kraičio. Todėl jie vyriausiąją dukterį išleido už 
tigro, antrąją — už lokio, trečiąją — užu žalčio, 0 pačią jauniausią — 
už peslio. 

Ištekėjo dukterys ir išsiskirstė iš tėvų namų. Ilgai seneliai nematė 
nei dukterų, nei žentų. Kaipgi juos pasikviesi svečiuosna? Namai tušti 
lyg iššluoti. Taigi ir sumanė senelis juos aplankyti pats. 

Pirmiausia jis iškeliavo pas vyriausiąją dukterį, kuri gyveno oloje su 
savo tigru. 

Senelis juos abu rado kaip tik namie. Pamatęs uošvį, tigras jam pa- 
"klojo savo minkštą uodegą vietoj kilimo ir paprašė sėstis pailsėti. „„Rei- 
kia deramai pavaišinti brangų svečią“, — pagalvojo šeimininkas ir tarė 
pačiai: 

— Mudu su tėtušiu eisim pamedžioti, o tu per tą laiką užkaisk puodą. 

Sutemo naktis, ir tigras su uošviu patraukė į medžioklę. Ėjo jie, ėjo, 
kol pagaliau priėjo vieną sodžių. 

— Tu, uošveli, pakol kas pabūk čia,— sako tigras.— Aš vienas įlįsiu 
į tvartą, nugaluosiu ožį ir išmesiu tau. Tada iškart čiupk jį ir vilk tolyn, 
į dilgėlyną. 

Pasakė tigras ir dingo kažkur tvarte. Po valandėlės — bumbt, nukrito 
prie senelio kojų papiautas ožys; senelis griebė jį ir nuvilko į dilges. 
Netrukus atskubėjo ir tigras, ir jie dviese parsinešė laimikį namo. Vy- 
riausioji duktė pataisė iš ožienos tokį skanų kepsnį, dar su visokiais 
prieskoniais, jog senelis valgė valgė ir atsivalgyti negalėjo. O kai su- 
grįžo į namus, ilgai gyrėsi senelei: 

— Tai skaniai ožiena šiandien mane privaišino duktė su žentu! 

— Gerai tau: nuėjai ir prisivalgei — ėmė priekaištauti alkana sene- 
lė.— O kas man, vargšei, skanesnį kąsnelį pakiš? 

— Ogi aš — tuoj pamatysi, manai, esu blogesnis už mūsų žentą tigrą? 

Senelis pasiėmė senelę ir tą pačią naktį patraukė į sodžių, kur lankėsi 
su žentu. Priėjo jie prie tvarto, senelis ir šnabžda senelei: 

— Tu pastovėk čia, o kai aš ožį papiausiu, išmesiu jį iš tvarto, tada 
griebk ir tempk toliau į dilgėlyną. Bent namie papuotausim! 

Ir senelis šmurkštelėjo į tvartą. O ten — didžiausias ožys ilgais ra- 
gais. Tik senelis žingtelėjo artyn, ožys kaip duos ragais —ir ištrenkė 
iš tvarto. Patamsyje senelė pamanė, kad tai būsiąs ožys, sugriebė stip- 
riai ir velka į dilges. 

— Čia gi aš!— iš skausmo suklykė senelis.— Ar nematai, ką grūdi 
į dilgėlyną? Oi, kaip dilgina! Oi, mirštu! 

Žiūri senelė — iš tiesų gi savo senelį į dilges įmurdžiusi. Šiaip taip 
ištraukė, ištempė, ir teko abiem tuščiomis rankomis namo keliauti. 

Praėjo kelios dienos, ir senelis išėjo pas antrąją dukterį į svečius. 
Žentas lokys irgi panoro kaip reikiant priimti savo uošvį ir sako: 

— Einam, uošveli, parsinešim aliejaus ir miltų, o tu, pačiute, dėk 
keptuvę ant ugnies! Tegu kaista. 

Ėjo jie, ėjo ir priėjo aliejinę, kur iš garstyčių aliejų spaudė. Pamatė 
žmonės lokį, išsigando ir išlakstė į visas puses. O lokys pasivoliojo po 
žemę, prisimirkė gaurus aliejaus ir su uošviu patraukė į malūną. Ten 
jis išgąsdino malūnininką, o kai šis išbėgo, ėmė raičiotis po miltus. 
Netrukus lokys atrodė lyg didžiulis kamuolys sniego. Tada jis atsikėlė 
ir sako seneliui: 

— Na ką gi, uošveli, dabar jau turėsim atsargų, galim drožti atgalios. 

Pargrįžo jie namo, lokys klest ant keptuvės — aliejus nuo jo upeliais 
tvinsta, o miltai saujomis byra. Prikepė duktė skaniausių paplotėlių — 
selročių. Ir pradėjo šeimininkai vaišinti brangų svečią. Senelis valgė 
valgė, kol jau ėmė nebetilpti. Paskui pailsėjo kiek ir parpėdino namo. 

Tik įžengė jis į trobą, tuoj senelė puola klausinėti, kuo antroji duktė 
pamylėjo. 

— Šiandien ligi sočiai prisivalgiau skanių paplotėlių, — atsakė senelis. 

— Nors sprok iš pavydo, kaip tau sekasi, — atsiduso senelė, rydama 
seilę.— O kas manim pasirūpins? 

Išgirdęs josios skundą, senelis linksmai tarė: 

— Na, statyk keptuvę ant ugnies! Tuoj tau parnešiu aliejaus ir miltų. 

Ir jis išėjo ieškoti aliejaus. Kai žmonės baigė spausti aliejų ir išsi- 
skirstė po namus, senelis pasibrūžino į akmenis, kur buvo dar likę kiek 
aliejaus, ir leidosi tekinas namo. Parbėgęs šast ant karštos kepluvės ir 
laukia, kada aliejus iš jo ims tekėti. Bet kai prilipo prie įkaitusios kep- 
tuvės — nušoko ant grindų, strykčioja kaip be galvos ir visa gerkle 
plyšoja: 

— Oi senele! Liek ant manęs vandenį! Pilk greičiau, nebeištversiu! 

Senelė pylė pylė vandenį, bet vis tiek senelis visas pūslėm paėjo. 

Prabėgo nemažai laiko, užgijo seneliui pūslės, ir pasiilgo jis trečio- 
sios savo dukters. Šiuokart žentas žaltys panorėjo įsiteikti uošviui — 
sumanė parodyti jam nuostabią požemio karalystę patalaloką. Štai jis 
liepia seneliui stipriai laikytis jam už uodegos, o pats šliaužia urvu. Ne- 
spėjo senelis nė mirktelėti — atsidūrė neregėtame pasaulyje. Kokių ten 
stebuklų neprisižiūrėjo! Pargrįžo namo visas nušvitęs. Ir panūdo jis 
savo senelei parodyti patalaloką. Liepia įsitverti jam į koją, o pats lenda 
į žalčio urvą. Bet tas urvas per siauras buvo, ir senelis tuoj įstrigo. Il- 
gai senelė mugino jį, kol ištraukė visą suraižytą, subraižytą ir vargais 
negalais parvedė namo. 

Beliko seneliui aplankyti jaunėlę dukterį, ir netrukus jis jau buvo 
pas žentą peslį. Šisai džiaugsmingai pasitiko savo uošvį ir, jį pagerbda- 
mas, užsisodino ant nugaros, pakilo aukštai aukštai, aprodė jam visą 
pasaulį. Sugrįžo senelis namo, papasakojo senelei, kaip įdomu aukštai 
danguje skraidyti. 

Labai parūpo senelei nors akimirką pažvelgti į žemę iš aukštai. Sene- 
lis tuoj pasišovė išpildyti šitą jos norą. Prisiklijavo plunksninius spar- 
nus, užsisodino senelę ant nugaros ir šoko nuo kalno. Deja, vargšė 
senelė nieko nepamatė, tik visa mėlynėmis ir gumbais paėjo. 

Ne veltui sakoma: ,„ Maža žinoti, reikia mokėti!" 


Karalienė Malaija 


V leną šalį valdė karalius Čandanas. Jis turėjo gražuolę karalienę 
Malaiją ir du sūnus: Nirą ir Sarbarą. Karalius buvo labai geras — savo 
turtus dalino visiems, kas skurde gyveno. Galų gale jis pats liko be 
nieko. 

Vienąkart pasišaukė karalius Malaiją ir tarė: 

— O mylimoji karaliene. Tu žinai: aš visados dalinausi su žmonėmis 
visu kuo, ką turėjom, o dabar patys įpuolėm į skurdą. Todėl pasiimu 
tik lazdą su ąsočiu vandeniui ir išeinu į mišką — gyvensiu atsiskyrėlio 

— O svami!, imk kartu ir savo tarnaitę, — ėmė maldauti karalienė. 

Sužinojo sūnūs tėvo ketinimus, ir jie ėmė prašytis: 

— Imk ir mus su savim, tėve. Pats pagalvok: kas gi atstos mums 
tave? 

Negalėjo karalius atsakyti nei savo pačiai, nei sūnums, ir netrukus 
jie visi iškeliavo iš sostinės, o paskui ir visai iš gimtojo krašto. 

Čandanas nusivilko karališkus drabužius, apsidarė geltonu atsiskyrė- 
lio apdaru ir apsigyveno kartu su Malaija ir sūnumis maldininkų būs- 
te — dharmašale. Po kiek laiko per visą šalį pasklido girdas apie naują 
didį šventąjį. Ir pradėjo eiti žmonės — kas patarimų, kas palaiminimo. 


! Svamis — šventasis. 

Kartą į tą šalį, kur apsigyveno Čandanas, atplaukė tolimo prekijo 
laivas. Išgirdo prekijas apie išmintingąjį atsiskyrėlį ir pats panoro jį 
aplankyti — tuoj išsiruošė“ į dharmašalą. Koks buvo prekijo nustebi- 
mas, kai šalia atsiskyrėlio jis išvydo moterį, spinduliuojančią tokiu gro- 
žiu — lyg mėnulio pilnatis tamsią rudens naktį. Akių negalėjo atitraukti 
jis nuo karalienės Malaijos, o kai grįžo į miestą, suprato, jog šis pa- 
saulis jam bus nebemielas be tos gražuolės. Ir sugalvojo prekijas pa- 
grobti Malaiją. Jis tik laukė patogios progos ir kasdien pradėjo lanky- 
tis dharmašale. Bet laikas bėgo, o prekijas vis negalėjo pagrobti kara- 
lienės, ėmė tolydžio džiūti ir nykti. 

Vieną sykį Čandanas paklausė svečią, kas jį taip slegia, kodėl jis 
tirpsta lyg žvakė. 

— O svami,— atsakė prekijas,— aš atplaukiau čia pardavinėti užjūrio 
prekių. Bet prekyba nekaip eina, todėl turėjau čia ilgiau užtrukti. Ir 
štai mano pati, kurią kartu atsivežiau, jau laukiasi, o aš nežinau, nė ką 
pakviesti prie jos. Man labai neramu, kad ji liks be pribuvėjos, todėl ir 
džiūstu diena iš dienos. 

Tai išgirdęs, gerasis Čandanas pasišaukė Malaiją ir sako jai: 

— O Malaija, štai šitam žmogui reikia tavo pagalbos: jo pati lau- 
kiasi, ir nėra kam prie jos pabūti. Eik su juo ir padėk. 

Karalienė paklausė vyro — nusekė paskui prekiją, pasiėmusi Nirą su 
Sarbaru. Pagaliau jie visi priėjo prie jūros, kur stovėjo prekijo laivas. 
Čia užjūrio svečias berniukams liepė palaukti ant kranto, o Malaiją 
paprašė sėstis su juo į valtį. Kai tik jie įlipo į laivą, prekijas davė 
ženklą pakelti inkarą ir išskleisti bures, ir laivas išplaukė į atvirą jūrą. 
Veltui ' broliai verkė ir šaukė motiną, niekas jiems neatsiliepė, o netru- 
kus laivas dingo iš akių. 

Keletą dienų Čandanas laukė jų grįžtant, nesulaukęs pats išėjo ieškoti 
Malaijos ir sūnų. Ant jūros kranto jis rado nenumaldomai raudančius 
Nirą ir Sarbarą. Puolė tėvas prie jų, klausinėja: 

— Vaikai, kur mama, ir ko jūs taip gailiai verkiate? 

— O tėve,— atsakė karalaičiai — mūsų mamą klastingas prekijas nu- 
sigabeno į laivą, o mus paliko ant kranto. 

Išgirdęs, kaip niekšingai pasielgė prekijas, karalius nutilo, tramdyda- 
mas raudą krūtinėje. O kai atsipeikėjo, ryžosi leistis su sūnumis į ke- 
lionę ieškoti karalienės Malaijos. 

Prekijas, pagrobęs gražiąją Malaiją, neprarado vilties įkalbėti ją tap- 
ti jo pačia: 

— O gražuole, gana sielotis! Turėtum dėkoti likimui, kad jis tau siun- 
tė tokį turtingą vyrą. Būsi mano pati, ir visi turtai — tavo. Gyvensi sau 
linksmai, visko pertekusi. 

Bet Malaija nė girdėti nenorėjo viliūgo žodžių ir piktai pertarė: 

— Nutilk, niekingas žmogau, kaip tau liežuvis apsiverčia šitaip kal- 
bėti moteriai, kuri nė sapne negalvoja išsižadėti savo vyro. Ir už ką 
aukščiausiasis siunčia man tokį išbandymą? Aš žinau, tu viską gali, net 
jėgos gali griebtis. Juk tu pratęs gyventi iš apgaulės ir suktybių! Pirksi 
už paisą, o parduosi už keturias! Tau vieni niekai apgaudinėti ir mul- 
kinti kitus, todėl taip lengvai apdūmei akis mano vyrui ir pagrobei 
mane. Bet tik išdrįsk bent pirštu paliesti — ir tu pamatysi, ką aš gebu. 

— O gražuole, — maldavo prekijas,— juk ir aš žmogus. Nedaugelis šio- 
je žemėje esti laimingi, kaip po mirties tikisi būti. O aš noriu džiaugtis 
gyvenimu šiame pasaulyje, ir ne vienas, o drauge su tavimi. Kodėl tu 
nenori šito suprasti? Matyt, teisingai sako patarlė: ,„Nors dvylika metų 
laikyk šuns uodegą bambuko lazdoje, vis tiek jos neištiesinsi.“ Jeigu 
dievas nebūtų sutvėręs tavęs tokios užsispyrėlės, pasaulis būtų kur kas 
gražesnis. 

„Ne, šitas niekšas neduos man ramybės“,— pagalvojo karalienė Ma- 
laija ir garsiai pasakė: 

— Gerai, tu nori, kad aš būčiau tavo, — gal ir būsiu. Bet pirma leisk 
man tesėti duotą įžadą: dvylika metų aš turiu šelpti beglobius ir var- 
gingus žmones grūdais ir drapanomis. O paskui pagalvosiu apie tavo 
pasiūlymą. 

— Aš sutinku laukti dar dvylika metų, nes labai myliu tave. Tesėk 
tą savo įžadą! 

Taip Malaija dvylikai metų atsikratė prekijo, ir šis vėl ėmėsi prekybos, 
tikėdamasis, jog kada nors jo svajonė išsipildys! 

O dabar pasiklausykim, kas nutiko Čandanui. Ilgai jis ėjo su savo 
sūnumis, kol atsidūrė kitoje karalystėje. Ir štai kartą jiems kelią pa- 
stojo plati upė. Laukė jie, laukė, bet nebuvo nei valties, nei keltininko, 
įr teko patiems plaukte plaukti. Pirma tėvas paėmė Nirą, nusikapanojo 
su juo į kitą krantą, paliko ir grįžo paimti Sarbaro. Kai jis antrąkart 
plaukė su- kitu sūnum, staiga pakilo banga už krantą aukštesnė ir ėmė 
nešti juos abu. Pamatė Niras, kad banga pagavo tėvą su broliu, ir šoko 
jų vytis. Bėga Niras pakrante ir verkia, kad kiek būtų liūtui į nesrus 

pakliuvęs. Galėjo sudraskyti jį plėšrūnas. bet pasipainiojo medžioklis — 
nušovė liūtą, o dailųjį berniuką parsivedė namo, priglobė ir įsūnijo, 
kadangi savo vaikų neturėjo. 

Sarbaras plaukė upe, kol pateko į žvejo tinklą. Žvejys jį ištraukė ant 
kranto, pamatė gražų berniuką ir taip pat įsūnijo. 

O Čandaną ilgai banga nešė pasroviui ir galiausiai išnešė į krantą. 
Tik jis išlipo iš vandens — ant galvos nutūpė balandis. Žiūri Čandanas: 
tiesiai prie jo bėga žmonės, lenkiasi ir pagarbiai vedasi į rūmus. Pa- 
sirodo, tą dieną miręs jų karalius, o ieškodami naujo valdovo, pagal 
čionykščius papročius, jie išleido balandį: kam jis nutūps ant galvos, 
tas ir bus šalies valdovas. Ir pradėjo Čandanas valdyti kraštą, o žmo- 
nės pasijuto laimingi kaip aukso amžiuje. Tik pats karalius nematė 
džiaugsmo. Visados jis buvo liūdnas, nes negalėjo pamiršti dingusios 
karalienės Malaijos ir sūnų — Niro ir Sarbaro. Kartą pirmasis ministras 
paklausė karalių: 

— O valdove, ko tu vis toks liūdnas? 

Nepasakojo Čandanas, kokia nelaimė jį ištikusi, tiktai tarė: 

— Aš norėčiau pamatyti visus savo karalystėje gyvenančius nuo pen- 
kerių iki dvidešimties metų jaunikaičius. Bet šito padaryti neįmanoma, 
todėl ir liūdnas esu. 

Tada ministras, pasišovęs pralinksminti valdovą, įsakė visiems nuo 
penkerių ligi dvidešimties metų jauniesiems pavaldiniams prisistatyti jo 
šviesybei. Į rūmus vienas po kito ėjo berniukai ir jaunuoliai, jų tarpe 
buvo ir Niras su Sarbaru. Karalius į kiekvieną atėjusį įdėmiai žiūrėdavo, 
bet negalėjo pažinti savo sūnų — taip jie buvo pasikeitę. O patys broliai 
vienas kito irgi nepažino. Bet šituos stotingus, gražiai nuaugusius jaunuo- 
lius pastebėjo ministras ir įsakė paimti į rūmų sargybą. 

Kaip tik tuo metu į Čandano karalystę su įvairia manta atsidangino 
prekijas, pagrobęs karalienę Malaiją. Pagal krašto papročius turtingą 
užjūrio svečią pakvietė apsilankyti karaliaus rūmuose. Prekijas atsakė, 
jog jis sutinkąs priimti kvietimą, tik paprašė dviejų sargybinių, kurie 
pasaugotų jo laivą. Ir taip jau atsitiko, kad laivo saugoti buvo paskirti 
Niras su Sarbaru. Tą patį vakarą prekijas išėjo į karaliaus rūmus, o at- 
siųstieji kariai stojo sargybon. 

Naktį vienas karys sako kitam: 

— Klausyk, vyruti, mums nevalia užmigti: jeigu išneš ką vagys, — 
mums galvas nuims. Bet ar sunku užsnūsti, nieko neveikiant! Tai papa- 
sakok man kokią nors istoriją. 

Antrasis karys sutiko ir viską apsakė apie save. 

Tą pasakojimą girdėjo karalienė, juk jinai buvo tame laive. Ir kai 
tik karys, baigęs pasakoti, paklausė: „O kaip tu manai, kur dabar ga- 
iėtų būti karalius Čandanas, karalienė Malaija ir juodviejų sūnūs — 
Sarbaras su Niruė“— ji išbėgo ant denio ir puolė prie jų. 

— O mano vaikai, ar pažįstat savo motiną?— raudodama ji paklausė 
savo sūnus, kurie dabar irgi pažino vienas kitą. 

Kai jie kiek apsiramino po šitokio netikėto susitikimo, Malaija ryž- 
tingai pasakė: 

— Vaikai, kol nieko čia daugiau nėra, kol mes vieni, — turim padegti 
šitą prakeiktą laivą. 

—- Ne, mama!-— atsakė Sarbaras ir Niras.— Už tai mus rytoj pakars. 

— Nebijokit, aš pati viską papasakosiu jūsų valdovui. Negi galima 
dovanoti niekšui, šitaip pasielgusiam su jūsų motina? Daugiau tokios 
patogios progos nebus, ir reikia atkeršyti tam nedorėliui. Padekite laivą! 

Po šitokių karalienės Malaijos žodžių broliai ilgiau nedvejojo — užkū- 
rė laivą, ir netrukus iš visų prekijo turtų beliko vien pelenai. Rytą grįž- 
ta prekijas, žiūri — ant kranto sėdi du kariai, o jūroje plūduriuoja tik 
apdegusios laivo nuolaužos. Baisiai įširdo prekijas, nuvedė brolius pas 
karalių ir ėmė reikalauti, kad žiauriai juos nubaustų. Kai valdovas pa- 
klausė karius, kodėl sudegė laivas, šie atsakė, kaip jiems buvo pata- 
rusi Motina: 

— O valdove, mes niekuo nekalti. Laivą padegė moteris, kuri ten 
buvo. 

Karalius tuoj liepė sargybiniams surasti ir atvesti tą moterį. Bet ji 
pati atėjo į rūmus ir stojo prieš valdovą. 

— Kas tave privertė padegti laivą?— paklausė karalius. 

— O valdove, aš viską tau papasakosiu, jeigu nebus čia pašalinių, — 
atsakė karalienė Malaija. 

Karalius paliepė visiems išeiti. Kai liko tik Čandanas, pirmasis mi- 
nistras ir karalienė Malaija, ji viską apsakė, kas nutiko po to, kai ji 
išsiskyrė su savo vyru. 

— Patys spręskite, ar aš galėjau padaryti kitaip ir neatkeršyti niek- 
šui?— paklausė ji, baigdama pasakoti. 

Ištarus Malaijai paskutinius žodžius, Čandanas pakilo ir apglėbė ka- 
ralienę. Koks buvo jo džiaugsmas, kai karalienė pasakė, jog tie sargy- 

biniai — jų sūnūs Niras ir Sarbaras. Tuomet karalius paliepė sučiupti 
prekiją ir nubausti už visas padarytas nedorybes. Toliau Čandanas ra- 
miai valdė šalį iki pat senatvės. Kai jau praėjo trys ketvirtadaliai am- 
žiaus, savo karalystę jis pavedė Sarbarui ir Nirui, o pats, tapęs atsisky- 
rėliu, su karaliene Malaija pasišalino į miško būstą. 


Kaip valstietė apgavo demoną 


V iaiojė šalyje gyveno neturtingas valstietis — džjapus su savo pačia 
ir dviem vaikais. Kad visus išmaitintų, jis kasdien eidavo į mišką, kirs- 
davo bambukus, o paskui juos parduodavo mieste. 

Atėjo kartą valstietis į mišką, tik įlindo į tankumyną ir staiga girdi: 

— Jei nori rasti aukštesnių bambukų, eik paskui mane! 

Apsidairė valstietis — aplinkui nė gyvos dvasios. 

„Kas gi čia mane šaukė?“ — nustebo jis ir pasuko į tą pusę, iš kur ėjo 
balsas. 

Netrukus iš tiesų jis atsidūrė aukščiausių bambukų atvašyne. Apsi- 
džiaugė valstietis ir įniko kirsti nendres, jam nė galvon, kad šie brūz- 
gynai užburti rakšaso, kurio balsas ir atviliojo šičia. 

Prisikirto valstietis bambukų, užsivertė naštą ant kupros ir patraukė 
atgal. Eina jis, eina, visai iš jėgų išsimušė — niekaip neranda kelio 
į namus. 

Rakšasas žiūri iš pasalų į valstietį ir šaiposi! 

„Ne, dabar tu iš čia per amžius neišsikapanosi. Paklaidžiok pakol kas 
šičia, O aš tuo tarpu pasiversiu tavim, užsuksiu į tavo namus, surysiu 
pačią su vaikais, o paskui tavim užsikąsiu.“ 

Taigi rakšasas, pasivertęs valstiečiu, nuėjo į jo namus. Valstiečio pa- 
čiai nė kam ko, kad čia ne josios vyras, o demonas rakšasas, padavė 
ji vakarienę, po vakarienės atnešė pypkę su tabaku. Rakšasas niekuo 

nesiskyrė, buvo baisiai panašus į jos vyrą, kaip iš akių luptas, netgi 
pypkę taip pat papsėjo, sėdėdamas prie lango. Po vakarienės, prieš mie- 
gą, rakšasas liepė moteriškei ištepti aliejais jam kojas, kad nuovargio 
nesijaustų. 

Moteris trina aliejais odą, o rakšasas šniokštuoja iš malonumo ir mėk- 
lina sau: „„Suėsti tai aš juos visus suėsiu, tegu tik užmigs. Bet ne pro 
šalį būtų pirma man pačiam kiek pailsėjus iš kelionės!“ — ir šitaip jis 
užmigo kaip užmuštas. 

O valstietė tuoj pastebėjo, kad jo kojų pirštai išsikreivalioję, kaip 
kad rakšasų būna. Ji bemat sumetė, jog čia ne josios vyras, o demonas, 
bet neišsidavė ir vis trynė kojas. Kai rakšasas kietai įmigo, ji patyliukais 
padėjo tris pagalvius šalia, kad šis manytų, jog kažkas miega pašonėj, 
ir išėjo su sūnumis iš namų. O išeidama ant grindų papylė žirnių ir 
pridengė dembliu. Paskui atitraukė šalin kopėčias, kuriomis lipdavo į apa- 
čią, ir jų vietoj pastatė didelį katilą su verdančiu vandeniu. Taip su- 
tvarkiusi, galvota moteriškė pasislėpė netoliese. 

Vidunaktį atsibunda rakšasas ir svarsto: „O, kaip gerai pailsėjau. Da- 
bar pats laikas būtų gurkštelėti karšto kraujo!“ — ir kad įsikąs dantimis 
į pagalvį, manydamas, jog šalia guli valstietė. Bet pajuto, kad nasruose 
ne kraujas, o plunksnos ir pūkai. Ilgai graibėsi rakšasas patamsy, tačiau 
nieko daugiau neužčiuopė, tik pagalvius. 

— Ak šitaip, apgauti mane panorai!— sugriežė dantimis rakšasas.— 
Nieko nebus, vis tiek toli nuo manęs nepabėgsi! .. 

Pašoko rakšasas iš guolio ir, išskėtęs rankas, pradėjo lakstyti po kam- 
barį, užmynė ant demblio: statai koją, o žirniai rieda — neišsilaikė rak- 
šasas ir žlegtelėjo kaip maišas. Šiaip taip atsistojo, nusvirduliavo prie 
kopėčių ir jau leisis žemyn. Žengė tamsoje — pūkšt!— tiesiai į katilą su 
verdančiu vandeniu. Taip rakšasas ir galą gavo. 

Moteris palaukė, kol namuose viskas nutils, nurims, paskui atsargiai 
pravėrė duris ir žvilgtelėjo į vidų. Viskas buvo taip, kaip ir tikėjosi. 
Dabar beliko sugalvoti, kur padėti negyvą rakšasą. Bet sumaniai mo- 
teriškei dėl to nebuvo didelio vargo. 

Kampe kambario stovėjo didelė skrynia, kurią ji buvo gavusi kraičio 
iš tėvų. Stovėjo ji tuščia, — juk nieko namuose nebuvo, ką vertėtų slėp- 
ti nuo svetimų akių. Valstietė vargais negalais įgrūdo į tą skrynią nu- 
sigalavusį rakšasą ir užrakino. Paskui kuo ramiausiai nuėjo gulti, durų 
nė velke neužšovusi. 

O tą naktį slankiojo gauja vagių, nieko gero nepešusių pas turtuo- 
lius. Visur atsibusdavo šeimininkai, imdavo rėkti: „Vagys!“ — ir šauk- 
davosi kaimynų pagalbos. Ką gi, gaudavo vagys pasipustyti padus. Taip 
ir prasibastė visą naktį. Kai jau turėjo pirmieji gaidžiai pragysti, vagys 
atklydo prie valstietės namų. Prieina prie durų, pabando atidaryti, o du- 
rys neužsklęstos. Dėkodami likimui, kad jis šiuokart toks palankus jiems, 
įsmuko vidun ir pamatė kampe didelę skrynią. 

— Tai bent laimikis!-— apsidžiaugė nenaudėliai, mėgindami pakelti 
skrynią. 

— Dabar ne metas žiūrėti, kas toje skrynioje, — pasakė atamanas.— 
Beregint pradės aušti, dar įkliūsim. Nuvilksim skrynią iki miško, tada 
ir pažiūrėsim, kas joje gero, grobį dalinsimės.— Vos-ne-vos ištempė sun- 
kiausią skrynią iš valstietės namų ir šniokštuodami dangina į mišką. 
Vienas jų ir sako: 

— Niekad tiek turto savo rankose dar neturėjom! Pagaliau kartą pra- 
lobsim!.. 

O kitas priduria: 

— Tik tegu nė vienas nesitiki gauti daugiau, negu priklauso. Viską 
dalinsimės po lygiai! 

Šitaip besidžiaugdami grobio dalybomis, vagys pasiekė mišką. Įbogi- 
nę skrynią į brūzgynus, jie ėmė braklinti spyną. Ilgai negalėjo nieko 
jai padaryti. Galiausiai nudaužė spyną, atvožė dangtį ir... nutirpo iš 
siaubo, o paskui išlakstė visi: taip išsigando raguotojo rakšaso. Kaip be 
galvų vagys išbėgiojo po savo namus, dar ilgai tirtėjo, neatsikvošėdami 
iš baimės. Daugelis iš tos gaujos paskui naktimis kojos nekeldavo iš 
trobos, taip ir vogti paliovė. 

O valstietė palaukė, kol vagys išneš iš namų skrynią, užsisklendė du- 
ris ir vėl atsigulė. Kai jau prašvito, ji išėjo į mišką ieškoti savo vyro., 

„Jeigu jį rakšasas surijo, tai nors kaulelius surinksiu vargšelio ir ant 
laužo sudėsiu“,— galvojo moteriškė eidama. Bet labai greitai surado sa- 
vo vyrą bambukų atvašyne. Valstietės džiaugsmui nebuvo galo — jis bu- 
vo sveikas ir gyvas, tik be žado: žiūri, nieko nekalba ir vis šypsosi. 

„Tai rakšaso burtai,— susiprotėjo moteris.— Niekis, beregint aš tave 
išgydysiu!“ Ir ji ėmė vėduoti vyrą juodo sario kampu ir kalbėti užkei- 
kimus. Ir kaip mat džjapus vėl buvo žmogus kaip ir visi. Atgavęs kalbą, 
jis pradėjo pasakoti, kas jam nutiko, manydamas nustebinsiąs savo pa- 
čią. Tačiau džjapunė papasakojo, kur kas nuostabesnių dalykų, kaip ji 


76 


nugalabijo rakšasą ir išgelbėjo namiškius nuo pražūties. Ilgai džjapus 
stebėjosi josios sumanumu ir protu, ilgai dėkojo už išgelbėjimą. 

Tą pačią dieną susirinko visa šeima prie stalo atlikti sagano — padė- 
kos už sėkmę apeigų. Džjapunė davė kiekvienam po virtą kiaušinį ir 
po dubenėlį vyno. Kaip reikalavo papročiai, visi nusilenkė vienas ki- 
tam, suvalgė gautą kiaušinį ir trimis gurkšniais išgėrė vyną. Tiesa, po 
šitokios puotos paskui tris dienas jie gavo sėdėti alkani, bet visi buvo 
laimingi ir dėkojo likimui. Nuo tol džjapaus šeima, nors ir varginga, 
gyveno gražiai ir laimingai, nes visi susiklausė, niekados neskriaudė 
vienas kito. 


Berniukas, kuriam 
ant dešiniojo peties švietė saulė, 
o ant kairiojo — mėnulis 


A ienoje šalyje gyveno karalius, vardu Subachus. Nieko jam nepa- 
gailėjo aukščiausiasis — nei turtų, nei garbės. Tik vienas kirminas graužė 
širdį: neturėjo jis sūnaus, ir nebuvo kam palikti savo karalystės. Vel- 
tui Subachus lankė šventąsias vietas, dosniai šelpė vargstančius, pasnin- 
kavo ir karštai meldėsi dievams. Veltui jis rinkosi vis naujas pačias, 
tikėdamasis, kad naujoji karalienė padovanos jam įpėdinį. Net šešis kar- 
tus vedė karalius, bet niekas nepadėjo. Galų gale apkarto žemiškasis 
pasaulis valdovui, ir jis pasišovė tapti atsiskyrėliu, pasitraukti į miškų 
buveinę, o sostą palikti broliui. Subachus su savim pasiėmė vienintelį 
artimą Žmogų — ištikimą savo ministrą, kuriuo visur ir visada pasikliovė. 

Ėjo jie, ėjo, kol vakarop priėjo nuostabiai gražų ežerą. Ir nusprendė: 
keliauninkai apsinakvoti jo pakrantėje. 

Ministras užkūrė ugnį, paskui iš sausų lapų pataisė gultą savo val- 
dovui. O kai karalius pasistiprinęs nuėjo miegoti, jis paėmė kardą į ran- 
kas ir stojo sargybon. 

Kai tik atėjo vidurnaktis, ežeras staiga sukunkuliavo,— pirmasis mi- 
nistras, kietai sugniaužęs kardo rankeną, sustingo, laukdamas, kas bus, — 
vanduo prasiskyrė, ir į krantą išlipo jaunutė gražuolė. Ji nurankiojo, 

nuvalė aplinkui visus šapus, šakeles ir paniro į vandenį, o paskui vėl 
išniro — atnešė dubenis, kaupinus visokiausių valgių. Viską sutvarkiusi, 
mergaitė dingo ežere. Ir vėl sukunkuliavo ežeras, vėl prasiskyrė vanduo, 
ir į krantą išlipo dxi neapsakomai žavios mergelės, dvi seserys, labai 
panašios viena į kitą. Abi sukalbėjo maldą ir susėdo laukymėje išragauti 
tų valgių, o kai pasisotino, ėmė žaisti kauliukais ir šnekėtis. 

Viena klausia: 

— Sakyk man, sesut, kokio tu sūnaus norėtum? 

Antra, matyt, vyresnioji, atsako: 

— Aš norėčiau, kad jis būtų panašus į mirties dievą Mahakalą. O tu, 
sesut, kokio norėtum? 

— Norėčiau padovanoti savo vyrui sūnų, kuriam ant dešiniojo pe- 
ties šviestų saulė, o ant kairiojo — mėnulis! 

Seserys pasisakė savo slaptus troškimus, po to abi pakilo, sušoko į eže- 
Tą ir dingo vandenyje. 

— Oi, kokios gražuolės!— nusistebėjo ministras ir susimąstė apie tai, 
ką jos šnekėjo. Taip bedūmojant, ir naktis prabėgo. Kai patekėjo saulė 
ir atsibudo karalius, ministras tuoj jam viską apsakė, ką matęs naktį. 

— O valdove, nedvejojant reikia vesti jaunesniąją seserį, ir tada tau 
gims sūnus, kuriam ant dešiniojo peties švies saulė, o ant kairiojo — mė- 
nulis, — pasakė pirmasis ministras ir čia pat išdėstė savo planą, kaip pa- 
sigrobti gražuolę. Karalius didžiai apsidžiaugė ir sutiko viską daryti, ką 
jam siūlė, 

Visą dieną Subachus ir jo palydovas medžiojo, o pavakare grįžo prie 
žaviojo ežero, užkando kiek ir pradėjo ilgą pašnekesį, kad nemarintų 
miegas. O kai priartėjo vidurnaktis, karalius pasislėpė užu krūmų, ne- 
toli nuo laukymės, kur seserys puotavo, o ministras — iš kitos pusės, už 
medžio. 

Per patį pusiaunaktį ežeras sukunkuliavo, vanduo prasiskyrė ir vėl, 
kaip ir praeitą naktį, pirma į krantą išlipo mergaitė — patarnautoja, o kai 
ji viską priruošė, pasirodė ir abi seserys, neapsakomai dailios mergelės. 
Pasimeldusios jos paragavo visų valgių ir pradėjo žaisti kauliukais. 

Kai karalius pamatė jaunesniąją seserį, širdis prisipildė meilės ir ne- 
rimo: nejaugi neatiteks jam šita gražuolė ir jis nesusilauks įpėdinio, am- 
žinai paliks atsiskyrėlis? .. Karalius šaukėsi dievų pagalbos, ir kai seserys 
pakilo grįžti atgalios į ežerą, kai vyresnioji jau paniro vandenin, puolė 
jis iš už krūmo ir čiupo jaunėlę už rankos. Mergaitė blaškosi, šaukia 
seserį, kad ta ją gelbėtų, o karalius stipriai laiko, prašo nusiraminti ir 

būti karaliene. Ir taip jis prašė, maldavo, kad mergaitė galų gale nusi- 
leido ir sutiko būti karaliene. Netrukus karalius su jaunąja miškų ežero 
gražuole ir su pirmuoju ministru sugrįžo namo ir atšventė šaunias ves- 
tuves. 2 

Po dviejų mėnesių rūmuose netilo kalbos, kad jaunoji karalienė lau- 
kiasi. Kai pasklido žinia, kad ji karaliui padovanos sūnų, kuriam ant de- 
šiniojo peties žėrės saulė, o ant kairiojo — mėnulis, vyresniosios kara- 
lienės tiesiog pažaliavo iš piktumo. Susirinko visos ir ėmė sukti galvas, 
kaip čia piktybę padarius laimingajai savo varžovei. Galvojo jos, galvo- 
jo ir sugalvojo papirkti, savo pusėn palenkti vyriausiąjį Žvaigždininką. 

Laikas bėgo. Ir panūdo karalius sužinoti, kokį likimą jo sūnui lemia 
žvaigždės. Pasišaukia jis žvaigždininką ir liepia pažiūrėti, kaip išsidės- 
čiusios žvaigždės danguje. Pažvelgė žvaigždininkas į dangų, pamąstė, 
o paskui nusilenkė žemai ir tarė: 

— Nesupyk, valdove! Bet žvaigždės rodo, jog ne sūnų tau padovanos 
jaunoji karalienė, o pabaisą, kokios pasaulis dar nėra matęs. 

Apsiniaukė karalius, didžiai nuliūdo valdovas. Nesinorėjo tikėti tokio- 
mis žvaigždininko pranašystėmis, ir jis nekantriai ėmė laukti sūnaus. 

Baigiantis devintam mėnesiui, vyresniosios karalienės papirko pribuvė- 
ją, kuri turėjo priimti kūdikį. Kai atėjo ilgai lauktoji diena, į jaunosios 
karalienės kambarį suėjo visos šešios josios varžovės ir senoji pribuvė- 
ja, o karalius sėdėjo gretimoje menėje ir vis siuntinėjo savo dvariškius 
pažiūrėti. 

Ir štai į pasaulį atėjo labai gražus berniukas — vos tik pribuvėja pa- 
kėlė jį ant rankų, tuoj jam ant dešiniojo peties suspindo saulė, o ant 
kairiojo — Mėnulis, ir viską aplinkui nutvieskė akinantys spinduliai. Vy- 
resnioji karalienė greit pagriebė berniuką, susuko jį į skarmalus ir įbru- 
ko pribuvėjai, liepusi tuoj jį išnešti ir įmesti į tvenkinį. O šalia jauno- 
sios karalienės paguldė medžio strampą ir liepė pasakyti valdovui, kad 
karalienė ne sūnų jam padovanojo, o paprasčiausią strampgalį. 

Ir saulė pajuodo karaliui akyse, apdujo jis iš pykčio: Visokių nelaimių 
tikėjosi, tiktai ne tokios gėdos. Ir įsakė tada valdovas jaunąją karalienę 
išvaryti iš rūmų į tvartus, o pats užsidarė menėje ir dvylika dienų nieko 
nevalgė. 

Skaudi dalia ištiko išguitą iš rūmų jaunąją karalienę, tačiau nei paže- 
minimas, nei sunkus darbas jos tiek nekankino, kiek mintys, kad žuvo 
josios berniukas, kuriam ant dešiniojo peties švietė saulė, o ant kairio- 
jo — Mėnulis... 

Tačiau berniukui nebuvo lemta žūti. Kai senoji pribuvėja įmetė ma- 
žylį į tvenkinį, jį pasigavo didžiulė žuvis ir prarijo. Ir augo berniukas 
žuvies pilve, žuvis kaip tikra motina juo rūpinosi, penėjo. O kai atei- 
davo laikas pačiai maisto ieškotis, žuvis išleisdavo berniuką,— gulėda- 
vo tada jis ant kranto: ir saulė nuo dešiniojo peties, o mėnulis — nuo 
kairiojo aplinkui skleidė akinamą šviesą. 

Kartą viena iš karalienių pastebėjo šitą švytėjimą ir suprato, kad ber- 
niukas gyvas. Pradėjo visos šniukštinėti, kas slepia vaiką, ir pamatė tven- 
kinyje didžiulę žuvį, kuri išleisdavo berniuką, pati pasimitindavo, pas- 
kui vėl jį paslėpdavo savo pilve ir nunirdavo į vandenį. 

— Na palauk, geradare!— sušuko vyresnioji karalienė.— Dar tu atsi- 
imsi už tokį savo gerumą. 

Karalienės nuėjo pas vyriausiąjį karaliaus gydytoją, prisišnekino jį, pa- 
žadėjusios dosniai atlyginti. 

Vakare, kai visi jau sugulė, rūmuose moterų pusėje pasigirdo baisus 
klyksmas. Karalius nejuokais išsigando, liepė tuoj pakviesti gydytoją — 
tegu žiūri, kokia nelaboji dvasia ten įsimetė ir kankina jo karalienes. 
Netrukus atsirado ir gydytojas. 

— O valdove,— pasakė jis, — sodo tvenkinyje gyvena didžiulė žuvis. 
Tai dėl jos šitas klyksmas, nes ta žuvis ne žuvis, o velnias žuvies pavi- 
dalu. Yra tik vienintelis būdas išgelbėti karalienes nuo pražūties: reikia 
kuo greičiau nugalabyti tą pabaisą ir jos krauju patepti jas. 

Vos prašvitus, karalius įsakė tučtuojau sugauti žuvį tvenkinyje ir at- 
gabenti į rūmus. 

Iš tiesų, toji Žuvis buvo nepaprasta — ji sužinojo karalienių kėslus ir 
sumojo, kad išsigelbėjimo jai nėra. Susirūpino žuvis, kaip išsaugoti ber- 
niuką, kam jį palikti, ir prisiminė, kad karaliaus arklidėje stovi stebuk- 
lingas sparnuotasis žirgas. Pasišaukė ji žirgą prie tvenkinio ir viską jam 
apsakė — kaip išgelbėjo berniuką, kaip jį augino, kaip dabar karalienės 
nori pražudyti ją pačią, — o paskui perdavė mažylį žirgui ir prisakė juo 
rūpintis lyg tikru savo vaiku. 

Rytą atėjo karaliaus tarnai, užmetė tinklą ir išgriebė iš tvenkinio di- 
džiąją žuvį. Atnešė jie žuvį į rūmus ir perrėžė jai pilvą, bet viduriuose 
nieko nerado. Karalienės suprato, kad žuvis bus jas apgavusi, suspėjusi 
paslėpti berniuką, tik nežinia kame. 

O sparnuotasis žirgas augino jį ir rūpinosi ne mažiau, negu žuvis. Jis 
irgi slėpė mažylį pilve, todėl pats ėsdavo tiktai naktimis, kai visi mie- 
godavo. Tačiau greit pasklido žinia, kad karaliaus arklidėje stovi žirgas, 

kuris iš niekieno rankų neima ėsti. Girdas apie šį nepaprastą žirgą pa- 
siekė ir rūmus. Karalienės suprato, kad čia kažkas ne taip, ir įsakė savo 
ištikimiesiems tarnams akylai stebėti žirgą. Ir šie nužiūrėjo, kad žirgas 
visą dieną nė prie ėdžių neina, o kai tik vidurnaktis, kai visi užmiega, 
jis berniuką paleidžia žemėn, paėda šieno ar grūdų, paskui vėl priima 
į save. Ištikimieji tarnai tuoj viską apsakė karalienėms. 

Dabar piktosios pavyduolės ėmė sukti galvas, kaip nugalabijus žirgą. 
Vieną vakarą jos nuėjo į arklidę ir atnešė jam visokiausių skanėstų. Bet 
žirgas tarytum nė nemato jų, suka į šalį snukį. 

Karalienės labai įsižeidė ir nubėgo į rūmius pasiskųsti karaliui. 

— Tikriausiai žirgas jūsų nepažino,— ėmė raminti jas valdovas.— Ei- 
me su Manim, pamatysit, kad visi mano gyvuliai savo valdovą gerbia ne 
mažiau už valdinius. 

Ilgai negaišuodamas, karalius su karalienėmis nuėjo į arklidę. Priėjo 
prie žirgo ir atkišo jam kuokštelę sultingos žolės, bet žirgas ir šiuokart 
net nepauostė jos. 

— Kaipgi taip! Gyvulys drįsta negerbti manęs, savo šeimininko ir 
visos šalies valdovo?— įširdo karalius ir tuoj liepė tarnams išvesti žirgą 
į kiemą ir perkirsti pusiau. 

Rūmų tarnai išvedė žirgą iš arklidės, užsimojo kirviu ir jau kirs, bet 
staiga — o stebuklas!-— žirgas išskleidė sparnus, mostelėjo jais ir iškilo 
aukštai į padangę. Piktosios karalienės tiek jį ir tematė. | 

Nuskrido žirgas į kitą šalį ir ten vėl augino berniuką. Laikas bėgo, 
berniukas paūgėjo, ir žirgas nebegalėjo jo daugiau laikyti savyje. Bet 
jis ir toliau globojo berniuką, be atlydos rūpinosi juo. Žiūrėk, jeigu tik 
kas ims artintis prie karalaičio, žirgas tuoj ir lekia į pagalbą, iš tolo 
-nieko neprileidžia. Bijodamas žmonių pykčio ir pavydumo, žirgas išmokė 
karalaitį slėpti, kad jam ant dešiniojo peties spindi saulė, o ant kairio- 
jo — Mėnulis, todėl berniukas visada ant pečių nešiodavo skraistę. 

Slinko dienos, ir karalaitis išaugo į gražų jaunikaitį; dažnai jį buvo 
galima matyti jodinėjantį ant savojo žirgo. Ne kartą jam teko prajoti ir 
pro šalies valdovo, radžos, rūmus. 

Panūdo vieną sykį radža sužinoti savo trijų dukterų norus. Pirmiausia 
jis klausia vyriausiąją: 

— Sakyk, dukrele, už ko tu norėtum ištekėti? 

— Tiktai už karaliaus, tėve,— atsako toji. 

Kai radža paklausė antrąją dukterį, ši atsakė, kad tik už karalaičio te- 
kėtų. O jaunėlė tarė: 

— Štai pro mūsų langus joja jaunikaitis, aš norėčiau būti jo pati — 
ir parodė į karalaitį, kuriam ant dešiniojo peties švietė saulė, o ant kai- 
riojo — Mėnulis. 

— Jau nieko geriau negalėjai sugalvoti? — supyko tėvas. 

Praėjo kiek laiko, ir vyriausioji sesuo ištekėjo už karaliaus, antroji — 
už karalaičio, o jaunėlė vis savo laikosi: „Noriu būti žmona to jauni- 
kaičio, kuris pro šalį jodinėja ant eiklaus žirgo.“ Ką darys radža — tu- 
rėjo pildyti šį jauniausios ir mylimiausios dukters norą. Taip radžos 
duktė ištekėjo už bėdino jaunikaičio, kurio visas turtas buvo žirgas. Jis 
net pastogės savos neturėjo, tad radža gavo padovanoti jauniesiems ma- 
žą namelį. 

Kartą šalį užpuolė priešai. Susišaukė valdovas savo karvedžius ir su 
didele kariauna pasiuntė užpuolikų atremti, bet kariai neįstengė pergalėti 
priešo. Nusiminė radža: nejaugi teks gelbėtis ir bėgti, palikus sostą už- 
kariautojui. Pamatė jaunėlė duktė, kad tėvas nuliūdęs ir susikrimtęs, pri- 
ėjo ir sako: | 

— Tėve, tegu karius į mūšį veda mano vyras! Jis trokšta tau ištiki- 
mai tarnauti ir išgelbėti nuo sunaikinimo ir pražūties tavo valstybę. 

Paklausė radža mylimos dukters patarimo ir leido jaunajam žentui 
vesti karius į mūšį. Kai tiktai sėdo karalaitis ant sparnuotojo žirgo ir, 
iškėlęs aukštai kardą, pasileido į priekį su savo kariauninkais, sudrebė- 
jo priešo pulkai ir išlakstė į visas puses. Niekas negalėjo atsilaikyti 
prieš narsųjį vytį, kuriam ant dešiniojo peties švietė saulė, o ant kairio- 
jo — Mėnulis. Kai priešo kariauna buvo išvyta, nugalėtoją garbingai su- 
tiko radžos rūmai, ir valdovas aukštino ji už narsą ir šaunumą. 

Plačiai pasklido gandas apie nenugalimą karžygį, kuriam ant dešiniojo 
peties švietė saulė, o ant kairiojo — mėnulis. Šį gandą išgirdo ir karalai- 
čio tėvas. 

„Tai, matyt, pavyduolės vyresniosios karalienės apkalbėjo manąją miš- 
kų ežero gražuolę, o ji iš tiesų man pagimdė berniuką, kuriam ant de- 
šiniojo peties švietė saulė, o ant kairiojo — mėnulis. Jį užaugino svetimi 
žmonės, ir jis neturi gimtų namų. .."— pagalvojo karalius ir ryžosi ke- 
liauti į tą šalį pas jaunąjį narsuolį, kuriam ant dešiniojo peties švietė 
saulė, o ant kairiojo — mėnulis. Išžygiavo jis su didele palyda į tolimą 
kelią ir galiausiai pasiekė radžos sostinę. Karalius viską papasakojo 
šalies valdovui; radža liepė pašaukti jaunikaitį į rūmus, o kai šis atėjo, 
paklausė: 

— Mielas žente, tu niekados nieko man nepasakojai apie savo tėvą. 

— Kad aš nieko nežinau apie savo tėvus, — atsakė jaunikaitis.— Nie- 
ko daugiau aš neturiu, tik sparnuotąjį žirgą. 

Tuomet karalius pašoko, apkabino sūnų ir su ašaromis išpasakojo vis- 
ką apie jo gimimą. Kai tėvas ėmė maldauti sūnų grįžti į gimtuosius na- 
mus ir žengti į jo sostą, jaunikaitis pasakė: 

— Aš tik tada sugrįšiu į tėvų namus, kai visos tavo karalienės bus 
tarnaitėmis mano motinai, kurią tu, patikėjęs piktom paskalom, išvarei 
į tvartą. 

Karalius ilgai keikė save už neapdairumą ir pažadėjo visas vyresniąsias 
karalienes padaryti tarnaitėmis miškų ežero gražuolei, pagimdžiusiai ber- 
niuką, kuriam ant dešiniojo peties švietė saulė, o ant kairiojo — mė- 
nulis. 

Ir tada jaunasis karžygys sugrįžo į gimtąją šalį, kur jo laukė laiminga 
motina, šitiek metų ilgėjusis spindulingojo sūnaus. 


Karalius nepaliečiamasis 


Ss seniai vienoje šalyje viešpatavo karalius. Ir gyveno jis su ka- 
raliene, kuri pasaulyje visko bijojo, o užvis labiausiai — numirti gimdy- 
dama. Tačiau ji baiminosi ir kitko: jeigu nebus įpėdinio, tai karalius 
dar kartą ves, ir į rūmus įžengs varžovė... Neramios mintys kaip kirmi- 
nas graužė karalienę; galiausiai ji pasišaukė rūmininką, ištikimą savo 
sargą, ir tarė: 

— Aš tave auksu apipilsiu, jeigu surasi ir pristatysi man naujagimį. 
Bet atsimink: niekas neturi to žinoti — nei karalius, nei jo valdiniai. Imk 
kiek tik nori pinigų, tik lygiai po devynių mėnesių kad pristatytum 
kūdikį. 

Argi praleisi tokią progą pralobti! Rūmininkas ilgai nedelsė ir susi- 
taisė į kelionę. 

Jau ir devintas mėnuo prasidėjo, kai karalienės patikėtinis paliko rū- 
mus, bet lig tol jam nieko nesisekė rasti. Ir štai vienąkart eina jis, Žiū- 
Ii — vidur kelio dulkėse moteriškė išsitiesusi, o šalia jos — naujagimis 
berniukas. 

— O nelaimingoji, kaipgi tau taip atsitiko?— paklausė rūmininkas, pa- 
silenkęs prie moteriškės.— Kaip tu čia atsidūrei su tokia bėda vidury 
kelio? 

— Ak gerasis žmogau, — atsakė moteris liūdnu balsu,— jau šuns da- 
lia geresnė, negu manoji. Nėr tos dienos, kad vyras nemuštų. Iki šiol 

vis kentėjau, vis kaltinau savo likimą. Bet daugiau nebeturiu jėgų. Net 
šiandien jis grįžo girtas, sumušė ir išvarė iš namų. Štai ir atsitiko bėda 
liesiog ant kelio. Dabar nė už kažin ką negrįšiu namo. 

„Paskui laimingą nelabasis sekioja ir patalą kloja“,— šypsodamasis pa- 
galvojo rūmininkas, o užjaučiamu balsu garsiai pasakė: 

— Man, žinoma, labai gaila tavęs, vargšės, bet vis dėlto būtų ge- 
riau, jei grįžtum namo ir susitaikytum su savo vyru. Mylimieji visados 
piktai barasi, meiliai taikosi: čia mušasi, čia bučiuojasi! .. 

— Ne, ne, geriau jau mirsiu, bet negrįšiu pas tą nenaudėlį! Nebėr man 
kelio į namus! 

— Nešnekėk taip! Juk tu dabar motina ir turi rūpintis savo vaikeliu. 
Pažiūrėk, koks nuostabus tas mažylis!.. 

— Koks tėvas, toks ir sūnus! Jei mano valia būtų, čia pat jį nugaluo- 
čiau!.. Vis tiek vargšelis mirs badu. 

— Jeigu šitaip, tai atiduok tą berniuką man. Aš gerai sumokėsiu už 
jį!— sušuko rūmininkas ir išsitraukė kapšą su pinigais. 

Moteris norėjo atsikratyti kūdikiu ir mielai sutiko, kad tas jį pasiim- 
tų. Karalienės pasiuntinys apsidžiaugė, jog pagaliau jam nusišypsojo lai- 
mė, pakėlė nuo žemės berniuką ir paklausė: 

— (O kokios kastos jisai? 

— Sarkių — batsiuvių — kastos, — atsakė moteris. 

— Sarkių! ..— pasibaisėjęs sušuko rūmininkas ir tuoj vėl paguldė vai- 
ką šalia motinos.— Kastos nešvariųjų!.. Juk jo net paliesti negalima! 

Rūmininkas ilgai mąstė, kokia didelė nuodėmė sosto įpėdiniu padaryti 
nepaliečiamąjį. Bet ilgiau ieškoti nebuvo kada, karalienės paskirtasis lai- 
kas baigėsi. Tad jis vėl pakėlė nuo Žemės vaikelį ir tarė moteriškei: 

— Na tai, kas, kad berniukas batsiuvių kastos! Juk tu jo dar nepalie- 
tei, o kūdikis visada švarus, nes jis dievo tvarinys!.. 

Rūmininkas pasiėmė naujagimį ir iškeliavo atgalios. 

O rūmuose visi jau nekantravo dėl įpėdinio. Išleidusi patikimą tarną 
ieškoti kūdikio, karalienė visaip stengėsi vaizduoti, jog ji laukiasi. Kad 
atrodytų pilnesnė, pasirišdavo pagalvį. Dienos bėgo, o iš rūmininko vis 
nebuvo jokios žinios. Ir štai pagaliau karalienei pranešė, kad josios pa- 
siuntinys sugrįžo ir parsigabeno didžiulę skrynią. Tą pačią naktį kara- 
lienė susilaukė berniuko. Savo ištikimam tarnui ji paliepė slapta papiauti 
avį ir krauju apšlakstyti patalą. Paskui išėmė iš skrynios vaikelį ir pa- 
guldė šalia laimingos motinos. Ir tik tada rūmininkas nuėjo pas karalių, 
nunešė jam linksmą žinią: „Įpėdinio susilaukei!" 

Iš džiaugsmo valdovas įsakė mušti būgnus ir linksmintis visiems val- 
diniams, kad į pasaulį atėjo sosto įpėdinis. Rūmuose buvo iškelta didelė 
puota, karalius dosniai apdovanojo visus dvariškius. 

Diena po dienos karalius ėjo vis senyn, o karalaitis augo ir tvirtėjo. 
Visi rūmai jį labai gerbė ir mylėjo. Tik ištikimasis karalienės tarnas 
šalinosi jo. Net po senojo valdovo mirties, kai karalaitis įžengė į sostą, 
rūmininkas nerodė jam jokio nuolankumo ir nevykdė jo įsakymų. Tik iš 
pagarbos savo motinai ilgai kentė naujasis valdovas. Bet vienąkart jo 
kantrybė baigėsi, ir įpykęs jis įsakė nepakenčiamam rūmininkui palikti 
šalį. 

„Štai visada taip būna, — nuliūdęs mąstė atstumtasis rūmininkas, — juk 
aš nepaliečiamosios sūnų padariau karalium, o jis ne tik rūmų tarnybą 
man atėmė, bet dar ištrėmė ir iš savo krašto.“ 

Ėjo rūmininkas, sunkių minčių slegiamas, kažkaip kniubtelėjo ir į ak- 
menį persiskėlė kaktą. Nubėgo jis prie upės kraujo nusiplauti. Šliūkš- 
telėjo vandens ant veido, atsimerkė, ogi žiūri — negirdėto neregėto gra- 
žumo žiedas plaukia upe. 

„Štai kur gera proga susigrąžinti valdovo palankumą“,— pagalvojo rū- 
mininkas, išgriebė iš vandens žiedą ir sugrįžo į rūmus. 

Žiedas buvo toks gražus, jog karalius iš tiesų negalėjo atsispirti. Pri- 
ėmęs dovaną, jis paklausė: 

— O ar tu žinai, nuo kokio jis medžio? 

— Ne, valdove, nežinau, — atsakė rūmininkas, — aš jį pamačiau upėje! 

Karalius pagalvojo ir tarė: 

— Jeigu taip, tai eik ir surask tą medį; jei man neatneši šakelės su 
žiedais — liepsiu tave pakarti! 

Ką darys rūmininkas, turėjo leistis į kelionę ieškoti taip žydinčio me- 
džio. Priėjo jis prie upės, kuria tada plaukė žiedas, ir patraukė aukštyn 
prieš srovę. Ėjo ėjo ir išėjo į laukymę, priaugusią dubo žolės, kur 
rinkdavosi šventieji atsiskyrėliai — sadhai. Žiūri — susėdę atsiskyrėliai 
aplinkui laužą, ant kurio pastatytas katilas su verdančiu aliejum, ir link- 
čioja galvas tiesiai ties katilu. Nuo jų kaktų rieda prakaito lašai; įkritę 
į verdantį aliejų, jie virsta pumpurais, 0 tie pumpurai paskui krinta 
į upę ir, išsiskleidę gražiausiais žiedais, plaukia upe žemyn... 

Apsidžiaugė rūmininkas, kad sužinojo stebuklingojo žiedo paslaptį, ir 
pagalvojo: „Jeigu šventieji atsiskyrėliai siuntė man savo žiedą, vadi- 
nasi, aš nenusidėjau tada, kai batsiuvių kastos sūnų padariau karaliaus 
sūnum, vadinasi, jie laimina ir mane, ir karalių nepaliečiamąjį.“ 

O rūmuose jau nekantriai jo laukė valdovas,— iš savo motinos jis 
sužinojo viską, kaip jį atgabeno į rūmus ir kaip jis tapo karaliaus sūU- 
numi. Kai rūmininkas papasakojo apie šventųjų atsiskyrėlių siųstą žie- 
dą, jis netikėtai paklausė: 

— O dabar sakyk man, kodėl nenori gerbti valdovo, kurį pats iš- 
rinkai? 

Tada senasis rūmininkas ir pasakė tai, ko nežinojo nė pati karalienė. 

— Bet galiausiai supratau, — užbaigė jis, — kad aš niekuo nenusidėjau, 
padaręs jus, nepaliečiamosios sūnų, karaliumi, todėl nuo šiol gerbsiu jū- 
sų šviesybę, kaip kad gerbia visi valdiniai. 

Nuo tada senasis rūmininkas ištikimai tarnavo savo valdovui. O ar 
liko paslaptis paslaptim — niekas nežino. Gal kas ir nujautė, kad soste — 
nepaliečiamosios sūnus, bet tylėjo. Ir gerai darė, juk ne veltui sakoma: 
tylėjimas — auksas. 


Karalaitė beždžionė 


V iso šalyje gyveno garsus karalius, kurį aukščiausiasis buvo ap- 
dovanojęs ne tik turtu, bet ir sūnumis. Jis turėjo septynis sūnus, vieną 
už kitą taiklesnius šaulius. Kartą pasišaukė juos tėvas ir tarė: 

— Na, sūneliai, atėjo metas pasirodyti, kokie šauliai jūs esat. Kiek- 
vienas paleis iš lanko strėlę, ir į kieno namus strėlė pataikys, iš ten ir 
pačią sau imsite. 

Broliai šovė iš lanko paeiliui. Šešios strėlės nulėkė į žymių ir turtingų 
žmonių rūmus, o jaunėlio karalaičio paleista strėlė pataikė į didžiulį 
medį. Priėjo visi prie to medžio, žiūri — drevėje beždžionėlė betupinti. 

Susimąstė karalius, ką daryti: jeigu valdovo žodis tvirtas, tai jauniau- 
siam, mMylimiausiam sūnui reikėtų vesti beždžionę. Ilgai dar būtų mąs- 
tęs karalius, bet karalaitis žingtelėjo į priekį ir tarė: 

— Aš imu tą, kurią man siunčia likimas. 

Taip mažutė beždžionėlė tapo jaunojo karalaičio pati. 

Po vestuvių karalius padovanojo kiekvienam sūnui po rūmus, ir šie 
juose gyveno, svečius viešnagėn kvietėsi. Štai atėjo eilė jauniausiam 
karalaičiui kelti puotą, ir jis labai nusiminė. Bepigu broliams, — jų pačios 
ir priimti, ir pavaišinti gali, — o ką darys jis su savo beždžionėle? Ilgai 
sėdėjo karalaitis, liūdnų minčių slegiamas, staiga beždžionėlė jam sako: 

— Neliūdėk be reikalo, manasis karalaiti! Viskas tavo rūmuose bus 
nė kiek ne prasčiau, negu pas kitus. Geriau nunešk štai šitą laišką prie 
ano medžio, kur mane suradot. 

Paklausė karalaitis beždžionėlės ir nuėjo prie medžio, augančio paeže- 
rėje. Tik įmetė į drevę laišką, staiga, rodos, kad smogs kažkas, ir jis 
atsidūrė ežere. Veltui kapanojosi karalaitis vandenyje, kol paslaptinga 
jėga jį išmetė į krantą. Apsidairė aplinkui — nebepažįsta senųjų vietų: 
priešais platus kelias bėga, abipus kelio gražūs namai stovi, ir viskas 
žieduose, žalumynuose paskendę. 

Negalėjo atsistebėti karalaitis: „(Gal aš sapnuoju?“ Ne, mato, kad vis- 
kas iš tikrųjų taip ir yra. Priėjo jis prie savo rūmų, o rūmai lyg ne jo 
būtų. Karalaitis ilgai nedrįso įeiti vidun, bijodamas pakliūti į svetimus 
namus. O kai įėjo, savo akimis negalėjo patikėti: priešais jį stovėjo ne- 
apsakomo grožio mergaitė. Gražuolė nusilenkė jam ir tarė: 

— Nesistebėk, karalaiti, aš — tavo pati. Piktasis burtininkas pavertė 
mane beždžionėle, bet šiandien aš vėl atvirtau į mergaitę, kad galėčiau 
priimti mūsų svečius. Jau seniai viskas paruošta, Nėr ko gaišuoti, kviesk 
visus į puotą... 

Tai išgirdęs, karalaitis labai apsidžiaugė. Jis tuoj išsiuntė pasiuntinį 
pakviesti tėvų, brolių ir visų žymių jų karalystės žmonių. Kai visi su- 
sirinko, prasidėjo šauniausia puota. Dailiai apsirengusios mergaitės auk- 
siniuose dubenyse nešiojo prašmatniausius valgymus. Širdį glostė nuosta- 
biausia muzika. Akį džiugino gražiausios šokėjos. 

Karalius su karaliene negalėjo atsigėrėti savo jaunėliu sūnum ir jo 
pačia. Iš didelės meilės karalienė padovanojo marčiai brangius deimanto 
karolius. Galiausiai puota baigėsi, ir smagūs, linksmi svečiai pradėjo 
skirstytis į namus. 

Tik broliai iš pavydo buvo juodi kaip debesys: kur jaunėlis tiek tur- 
to ėmė? Ir kaip čia staiga jo biaurioji beždžionė virto gražiausia kara- 
laite? Pasišaukė jie savo jauniausiąjį brolį ir pradėjo kvosti. O karalai- 
tis nieko neslėpė, pats viską išpasakojo. Tada broliai ėmė įkalbinėti leng- 
vatikį karalaitį: 

— Klausyk, brolau! Mes tik gero tau norim. Tavo pati, pasivertus gra- 
žia karalaite, tikriausiai kur nors paslėpė savąjį beždžionės kailį. Juk 
jeigu ji užsimaus jį, vėl pavirs beždžionėle. O jei tą kailį sudegintum, 
tai ji amžinai paliktų tokia graži, kaip dabar. Paklausyk mūsų, nesigai- 
lėsi!.. 

Taip pasakę, broliai išsiskubino namo. O karalaitis susimąstė: jam pa- 
tiko brolių patarimas. Suskato jis ieškoti beždžionėlės kailio, o suradęs — 
nedvejodamas įmetė į ugnį. Kai tiktai kailį apėmė liepsna, gretimame 
kambaryje sėdėjusi karalaitė pašoko ir ėmė blaškytis, lyg būtų degina- 

ma. Šaukdama ir dejuodama, ji išbėgo iš rūmų ir dingo. Apstuloęs ka- 
ralaitis žiūrėjo, nieko nesuprasdamas. Atsitokėjęs puolė vytis, bet jos 
nebuvo nė padujų. 

Ilgai bėgo karalaitis, tikėdamasis pasivyti pačią. Bebėgdamas susitiko 
atsiskyrėlį ir paklausė, ar šis nematęs karalaitės. Atsiskyrėlis atsakė: 

— Kaipgi, mačiau aš tavąją karalaitę — bėgo visa liepsnose ir verkė 
iš skausmo. Štai imk šitą kepurę, ji tau pravers: kai tik užsidėsi, būsi 
nematomas. 

Padėkojo karalaitis atsiskyrėliui, paėmė iš jo stebuklingąją kepurę ir 
leidosi į tolimą kelią. Ėjo jis, ėjo ir sutiko antrą atsiskyrėlį. Karalaitis 
ir jį paklausė, ar nematęs jo pačios. 

— Mačiau, mačiau tavo karalaitę, — atsakė atsiskyrėlis.— Ji gailiai ver- 
kė ir dejavo iš skausmo. Gerai, kad išėjai jos ieškoti. Imk štai manuo- 
sius sandalus, kai apsiausi jais — jie tave nuneš ten, kur panorėsi. 

Karalaitis padėkojo atsiskyrėliui, apsiavė stebuklingaisiais sandalais ir 
nulėkė dingusios pačios ieškoti. Kiek jis lėkė, niekas nežino, tiktai ke- 
lyje susitiko dar vieną atsiskyrėlį, kuris pasakė, jog irgi matęs karalaitę, 
o paskui, palinkėjęs laimingos kelionės, idavė jam svarią lazdą: 

— Imk štai šitą lazdą. Jeigu prireiks ką nors nubausti, tai tik jai pa- 
sakyk, ir ji beregint išpildys tavo įsakymą. 

Pagarbiai nusilenkė karalaitis, padėkojo atsiskyrėliui ir patraukė to- 
lyn. Galiausiai sutiko senį, seniausią ir išmintingiausią iš visų atsiskyrė- 
lių, ir tas jam tarė: 

— Tavo pati — karaliaus Puškaro duktė — prie mirties. Todėl, kad pa- 
klausei savo brolių ir sudeginai beždžionės kailį, karalaitė dabar kenčia 
neapsakomas kančias, ir niekas nieko jai negali padėti: nei daktarai, nei 
burtininkai, nei žvaigždininkai. Guli nelaimingoji ir kankinasi savo tė- 
vo rūmuose. Bet ją dar galima išgelbėti — imk šitą balzamą, jis ją iš- 
gydys. 

Karalaitis padėkojo iš visos širdies gerajam atsiskyrėliui ir paliepė 
sandalams kuo greičiau nešti į karaliaus Puškaro salą. Netrukus jis at- 
sidūrė tos šalies sostinėje. Nusileidęs ant žemės, karalaitis nusivilko 
drabužius ir kūną išsitrynė pelenais, kad būtų panašus į vargingą jogą — 
klajūną. Didžiojoje aikštėje jis susikūrė laužą ir, parietęs kojas, atsisėdo 
prie ugnies ant tigro kailio. Ir pradėjo eiti pas jį žmonės patarimų, 
o jis spėjo jų troškimus, taikė susipykusius, ramdė šeimyninius kivirčus, 
tildė vaidus ir barnius, lyg viskas jam būtų buvę žinoma šiame mieste. 

O karalaičiui ir iš tiesų viskas buvo žinoma, nes naktimis jis su nemato- 
ma kepure klaidžiodavo miesto gatvėmis ir klausydavosi, ką žmonės šne- 
ka, ko ginčijasi ir dėl ko pykstasi. 

Girdas apie išmintingą, viską žinantį jogą greit pasklido po visą mies- 
tą, pasiekė ir karaliaus rūmus. Kai tiktai karalius sužinojo, jis tuoj pa- 
liepė savo tarnams: 

— Eikit ir kuo greičiausiai atveskit tą išminčių į rūmus. Gal jis žinos, 
kaip išgydyti mūsų dukterį. 

Nuskubėjo tarnai pas jogą svetimšalį ir persakė jam valdovo norą. 
Bet šis sėdėjo kaip sėdėjęs, lyg visai nieko nebūtų girdėjęs. Tada kara- 
lius pasiuntė ministrus, bet ir ministrai grįžo nieko nepešę. Ką darys 
karalius, ryžosi pats eiti pas išminčių. Atsistojo priešais keliauninką, 
pasisveikino, pagarbiai sudėjęs rankas, ir papasakojo, kokias kančias 
kenčia jo duktė. Tuomet išminčius pakilo nuo tigro kailio ir su karalium 
pasuko rūmų link. Kai jis įėjo į miegamąjį ir pamatė karalaitę, savo 
pačią, besiblaškančią ligos patale, vos galėjo sulaikyti ašaras ir skubiai 
puolė tepti žaizdas ant jos kūno. O kai baigė, princesei tuoj pasidarė 
lengviau, ir ji kietai užmigo. 

Jis atėjo ir antrą dieną, ir trečią tepti balzamu nudegimų, ir netrukus 
princesė visai pasveiko. Visi miestelėnai garbino jogą už išmintį ir su- 
manumą. 

— Kuo galėčiau tau atsidėkoti?— paklausė jį karalius. 

— O valdove, šiandien aš negalėsiu nieko atsakyti. Rytoj, kai ateisiu 
į rūmus, duosiu atsakymą. 

Tai taręs, jis išėjo. Naktį, kai miestas jau miegojo, jis nusimazgojo 
visą kūną, apsitaisė savais drabužiais, paskui užsidėjo nematomą kepurę, 
sugrįžo į rūmus, praėjo pro sargybinį ir užlipo į karalaitės kambarį. Ji 
dar nemiegojo, gulėjo ir godojo savo liūdnas godas apie karalaitį. Išgir- 
dusi šlamesį prie durų, ji paklausė: 

— Kas ten? 

Tada karalaitis nusitraukė nuo galvos kepurę, pasirodė jai, ir ji paži- 
no. Taip juodu susitiko ir ilgai tylėjo, žodžio negalėdami ištarti. Paskui 
karalaitis nuo pradžios iki galo apsakė, kaip viskas buvo, kai jis pa- 
klausė brolių patarimo, ir sušuko: 

— Tai aš čia kaltas, kad tu tiek iškentėjai ir vos nežuvai!.. 

— Niekuo tu nekaltas, — ėmė raminti jį karalaitė.— Taip likimo buvo 
lemta. Juk nuo šiol daugiau nebebūsiu beždžionėlė. Matai, viskas tik 

į gera išėjo, ir dabar belieka mums grįžti namo. Tiktai nežinau, ar išleis 
mane tėvas. 

— Aš jau pats tuo pasirūpinsiu, rytoj viskas bus sutvarkyta, — pasa- 
kė karalaitis ir, užsidėjęs savo kepurę, niekieno nepastebėtas išėjo iš 
rūmų. 

Kitą dieną, kai saulė jau buvo gerokai pakilusi, į rūmus susirinko vi- 
sos karalystės dvariškiai — jiems labai magėjo sužinoti, ko gi pagaliau 
paprašys svetimšalis. Karalius atsisėdo į sostą, o netrukus pasirodė ir iš- 
minčius, pasitiesė tigro kailį ir klestelėjo priešais karalių. Valdovas su- 
dėjo rankas, sveikindamas jį, ir paklausė: 

— O išminčių išminčiau! Tai kuo gi aš galiu atsidėkoti tau? 

— O valdove, tenenustebina tavęs mano prašymas, ir, jeigu prižadi jį 
išpildyti, aš pasiruošęs pasakyti, kuo gali man atsilyginti, — pasakė sve- 
timšalis. 

Ir karalius pažadėjo išpildyti bet kokį prašymą, o kad tas jo pažadas 
tikrai tvirtas — triskart pakartojo: 

— Aš atiduosiu visa, ko panorėsi. 

Tada svetimšalis tarė: 

— Aš išgydžiau karalaitę nuo sunkios ligos ir už tai nieko daugiau 
nenoriu, tik jos pačios. 

Kai išgirdo karalius šitokius nuskarusio svetimšalio žodžius, iš pyk- 
čio jam akyse visas pasaulis aptemo. 

— Kaip tu išdrįsai pagalvoti apie tai?— rūsčiai užriko valdovas.— 
Žmogus, nei tėvo, nei motinos neturįs, karaliaus dukters panūdo! Nie- 
kados šito nebus, nors ir triskart prisiekiau, kad išpildysiu bet kokį tavo 
prašymą. Pažadas pažadu, o mano dukters nematysi!.. Ir nešdinkis iš čia 
geruoju, nes mano sargybiniai parodys tau trumpiausią kelią iš rūmų! 

Kad ir kaip pyko karalius, svetimšalis nė kiek nesumišo. Jis iškėlė 
„lazdą ir pasakė jai: 

— Na brangute! Perbėk per visų čia susirinkusiųjų galvas, tiktai ka- 
ralaitės nekliudyk. 

Ir lazda beregint pradėjo uoliai darbuotis: ji mušė visus iš eilės, ne- 
žiūrėdama nei rango, nei luomo. Pasigirdo dejonės ir šauksmai: 

— Padėkit!.. 

— Gelbėkit!.. 

— Sargyba!.. 

Ir visi puolė bėgti, kur kas išmanydamas. Tiktai karalius pasiliko be- 

sėdįs soste. O lazda jau ir prie jo galvos artėja. Nebeištvėrė karalius — 
pašoko išsigandęs, nusilenkė svetimšaliui ir ėmė maldauti: 

— O didysis išminčiau! Aš sutinku atiduoti tau dukterį, tik gelbėk 
mane nuo lazdos! 

Išgirdęs tokius žodžius, karalaitis liepė lazdai grįžti, kur buvusi, o pas- 
kui nusilenkė ir pasakė: 

— O valdove! Aš ne tik esu vertas tavo dukters, — juk aš irgi kara- 
liaus sūnus, — bet žinok dar, kad tavo duktė — jau seniai mano pati, 
pasiklausk ją. 

Karalius neapsakomai nustebo, girdėdamas tatai iš užklydusio varge- 
tos lūpų, bet karalaitė patvirtino, jog tikrai taip esą, ir viską papasakojo 
tėvui, 

„Jeigu jis sukorė tokį kelią, pasiryžęs surasti ir išgydyti mano duk- 
terį, vadinas, iš tiesų jis ją myli“, — pagalvojo karalius apsidžiaugęs ir 
dosniai apdovanojo savo žentą. 

Netrukus jaunasis karalaitis su gražiąja karalaite iškako atgal į savo 
šalį. Kelionėje jie aplankė visus atsiskyrėlius, grąžino nematomąją ke- 
purę, stebuklingus sandalus ir lazdą. O sugrįžę namo, gyveno didelėje 
meilėje ir sutarime. | 


Senelė ir gaidys 


V rianė kaime gyveno neturtinga moteriškė. Visi jos artimieji jau 
seniai buvo išmirę, ir ji pasiliko vienut viena pasaulyje. Senoji eidavo 
į mišką žabų rinkti, taip ir stūmė dienas, vos galą su galu durdama. 

Kartą, bekiūtinėdama po mišką, ji surado pakrūmėj kiaušinį. ,Tik- 
riausiai bus laukinės vištelės“, — nudžiugo senelė, parsinešė jį namo ir 
giliai nukišo į patį kampą. Praėjo kelios dienos — staiga tamsiam kam- 
pe kažkas tyliai suciepsėjo. Žiūri senelė — ogi iš kiaušinio išsiritęs gel- 
tonpūkis viščiukas. Baisiai apsidžiaugė senoji ir pradėjo jį labai prižiū- 
rėti, lepinti visaip. Būdavo, pati sau nors ir kiaurą dieną nė trupinėlio 
burnon neįsidės, o viščiuką visados sočiai prilesins. Ir iš viščiuko greit 
užaugo gražus gaidys. 

Vienąsyk jis priėjo prie senosios ir sako žmogaus balsu: 

— O budhi-ama!! Gal turi kiek pinigų? Duok man, aš nueisiu į krau- 
tuvę, nupirksiu ko nors. 

Išgirdo senelė, kad gaidys žmogaus balsu šneka, labai nusistebėjo ir 
įdavė jam vienintelę paisą, kurią turėjo užsislėpusi. 

Nuėjo gaidys su ta moneta į didelę krautuvę, kur pardavinėjo ryžius, 
ir prašo: 

— Prekijau, ei prekijau! Įpilk man ryžių už vieną paisą! 


!Budhi-ama — tetulė, senelė. 

Kai šis išgirdo, kad gaidys su juo šneka žmogaus balsu, net išsižiojo 
iš nustebimo, o paskui paklausė: 

— Tu manai daug ryžių gausiąs už vieną paisą? Na gerai, sakyk, 
kur įpilti? 

— Pilk štai, kiek tilps, man į ausį, — prašo gaidys. 

Nusišypsojo prekijas: „Tai kvailas gaidys. Išmoko žmonių šnekos, bet 
protelio vis tiek neįgavo. Argi daug tilps į gaidžio ausį?'— ir sutiko 
pilti. 

Bet — o stebuklas!.. Pylė prekijas, pylė, beveik visus ryžius, kiek bu- 
vo krautuvėje, į gaidžio ausį supylė, o ji vis dar nepilna. Išsigando pre- 
kijas ir kad ims prašyti: 

— Še, turėkis tą savo paisą, nieko man iš tavęs nereikia, tik sugrą- 
žink pusę ryžių... 

Gaidys sutiko — pasiėmė monetą, atpylė prekijui ryžių, kiek tas pra- 
šė, ir išskrido. 

Parsiradęs į namus, gaidys sako senelei: 

— Na, budhi-ama, pašluok aslą! Aš tau čia parnešiau šio to. 

Senelė pašlavė, o jis pakreipė galvą ir kad ims pilti ryžius iš ausies. 
Ryžiai byra, ir vis galo nėra, — senelės trobelė beveik iki lubų jau pilna. 

O paskui nulėkė gaidys pas prekiją, pardavinėjantį pupas, ir tą tokiu 
pat būdu apmovė. Ir vis už tą pačią paisą pripirko druskos, EO 
prieskonių, visko, ko tik reikėjo. 

Ir pradėjo senelė gyventi, vargo nematyti. Paskui ji pralobo ir pa- 
noro sau ir gaidžiui pasistatydinti didelius rūmus, kad šie būtų nė kiek 
ne prastesni už karaliaus. Ką ir besakyti, pati ji dabar atrodė kaip ka- 
ralienė. 

Atsibodo gaidžiui vienam vaikštinėti ir susimanė jis vesti, tačiau ne 
bet ką, o radžos dukterį. 

Išsivalė gaidys plunksnas, išsipustė ir skrenda į radžos rūmus pirštis 
jo dukteriai. Tik jis pakilo į orą, o priešais — bičių spiečius: 

— Broleli gaideli! Broleli gaideli! Z-z-z, kur skrendi?— klausia jį bitės. 

— Skrendu į rūmus pirštis radžos dukteriai, — atsako gaidys. 

— Imk ir mus drauge, z-z-z, žvilgtelėt norim, kaip žmonės rūmuose 
gyvena, — prašo bitės.— Mes tavęs negelsim, z-z-z, gal dar tau reikalin- 
gos būsim. 

Sutiko gaidys paimti bites, liepė joms sulįsti į dešinę ausį ir skrenda 
toliau. Skrido jis, skrido, žiūri — apačioje didžiulis ežeras. 

— Kur taip skubiniesi, gaideli? — klausia ežeras. 


96 


— Skrendu pirštis radžos dukteriai, — atsako jam gaidys. 

— Imk mane kartu,— pradėjo prašyti ežeras.— Gal aš tau dar pra- 
versiu, 

Liepė gaidys ežerui sutekėti į jo kairę ausį ir vėl skrenda. Pakelėje 
kūrenosi ugniakuras. Pamatė jis gaidį, liepsną aukštai iškėlė ir klausia, 
kur šis taip lekiąs. Kai sužinojo, kad į radžos rūmus, labai panoro ir jis 
ten pakliūti — juk ugniakurui dar nė karto netekę ten būti, —ir ėmė 
jis prašyti gaidį, kad kartu pasiimtų. 

— Aš, žinoma, galiu tave paimti, bet ar tu manęs neapdeginsį?— pa- 
siteiravo gaidys. 

— Ką tu, ką tu, kaip galėčiau taip daryti? — pasižadėjo ugniakuras,— 
ko gero, dar tau būsiu naudingas. | 

Gaidys liepė ugniakurui lįsti į kairę ausį, kur jau buvo ežeras, — dėl 
visa ko,— ir skrenda toliau. 

Nežinia, ar ilgai jis ten skrido, ar trumpai, bet galiausiai atskrido prie 
radžos rūmų ir nutūpė ant aukšto medžio šakos. O rūmuose tuo tarpu 
kaip tik ėjo pasiruošimai vestuvėms — pas radžos dukterį piršliai buvo 
atvykę. Todėl visi čia taip ir linksminosi. 

Pamatė gaidys, priskrido prie vieno sargybinio, saugančio rūmus, ir 
šaukia: 

— Ei kary! Eik ir pranešk savo radžai, kad aš atvykau vesti jo 
dukters. 

Išgirdęs tokią paukščio šneką, karys tik nusikvatojo, o paskui su ki- 
tais sargybiniais ėmė gainioti įžūlųjį svečią. 

Tada gaidys šūktelėjo bitėms: 

— Ei bitelės seselės! Prisižiūrėjote rūmų, o dabar metas man pasitar- 
nauti! Na, parodykit šitiems sargybiniams, ko verti bičių gyliai! 

Nespėjo gaidys nė pasakyti, bičių spiečius jau apipuolė sargybinius. 
Šie vos spėjo kudašių išnešti ir tuoj viską apsakė radžai. Nustebo radža, 
liepė pakviesti gaidį į rūmus, tačiau gaidys nė nemano judintis, tupi 
ant aukšto medžio šakos ir laukia, kada pats radža teiksis ateiti. Neišken- 
tė smalsusis radža, sėdo ant dramblio ir nujojo. Štai tik tada gaidys ma- 
lonėjo nusileisti nuo medžio ir šitaip prabilo į radžą: 

— O valdove, aš atvykau iš tolo ir noriu vesti tavo dukterį. Atiduok 
man ją geruoju, antraip susilauksi bėdos! 

Užsirūstino valdovas ir užriko: 

— Ak kvailas padare, vištgalvi tu! Atsirado, mat, kas vertas mano 

gražuolės dukters! Jei brangini savo galvą, greičiau nešdinkis iš mano 
valdų! 

Nepakėlė gaidžio širdis tokių užgauliojimų. Šūktelėjo jis ugniakurą 
ir paprašė padegti rūmus. Tik spėjo jis paprašyti, liepsna beregint ap- 
ėmė visas menes. Ministrai ir patarėjai, tarnai ir sargybiniai išlakstė kas 
kur, nebeliko nė kam gaisro gesinti. Suprato radža, kad tikra bėda ištiko, 
ir ėmė šaukti, jog su viskuo sutinkąs, tegu tik turtai ir rūmai sveiki 
lieką. Štai tada pašaukė gaidys ežerą ir paprašė užgesinti ugnį. Siūbte- 
lėjo vanduo iš kairiosios gaidžio ausies, ir gaisras bematant užgeso. 

Ką beveiks radža — turėjo kelti šaunias dukters su gaidžiu vestuves. 
O po kiek laiko gaidys su jaunąja pačia ir daugybe tarnų bei tarnaičių 
iškeliavo namo. 

Nuo tol senelė laimingai gyveno savo namuose drauge su gaidžiu ir 
jo pačia, radžos dukterimi. 


Kodėl kalčundos 
snapas ir letenėlės auksinės 


Kaas kiratų kraštą valdė radža Tašethangas. Vieną pavakarę vaikš- 
tinėjo jis po sodą. Saulė jau buvo užlindusi už kalnų. Lengvas vėjelis 
nešiojo kvapnų gėlių aromatą. Aplinkui viešpatavo tyla ir ramybė, ku- 
rIios nedrumstė nė bičių dūzgimas. Ir staiga radžos ausį pasiekė gra- 
žiausia giesmė — joje skambėjo ir už kalnų besileidžianti saulė, ir kvap- 
nus vėjelio dvilksmas, ir netgi ramybę nešanti tyluma. Giesmininkas 
seniai jau nutilo, o radža tebestovėjo, pakerėtas nuostabiosios melodijos. 
Kai jis atsitokėjo, pagalvojo: ,„Niekados man dar neteko girdėti ko nors 
panašaus. Ir kokia turėtų būti ta neregėta būtybė, jeigu ji gali savo 
giesme taip užburti žmogaus sielą?" 

Kitą rytą radža atsibudo, kai tik sužėravo dangus. Iš pradžių tebuvo 
girdėti, kaip gaivus rytmečio vėjas šiurena medžių lapus sode, o paskui 
radžos ausis pasiekė tie patys nuostabūs garsai, kurie ir vakar skam- 
bėjo. 

Tašethangas užsimerkė, ir dabar jis, rodos, girdėjo gandharvų — dan- 
giškųjų giesmininkų balsus, kuriems pritardamos, lengvai siūbavo apsa-- 
ros — dangiškosios mergelės. O giesmė tolydžio stiprėjo ir gražėjo, ir 
radžai atrodė, kad už lango sode groja ištisas orkestras geriausių fleiti- 
ninkų. Bet pasiekęs aukščiausią gaidą, giesmininkas staiga nutilo. 

Radža pašoko iš patalo, išbėgo į verandą ir ėmė įdėmiai klausytis, 
tikėdamasis nors akimirką dar pasigėrėti stebuklingais garsais. Bet vi- 
sur aplinkui buvo tylu. Radža pralaukė visą dieną, kada vėl pasigirs pa- 
mėgtoji giesmė. O kai sutemo vakaras, jis su visais savo dvariškiais 
išėjo į sodą, į tą pačią vietą, kur pirmąkart išgirdo gražiąją giesmę. 
Netrukus vakaro tyloje ėmė plaukti tie patys kerintys garsai. Radža ir 
visi, kas buvo su juo, net kvapą užgniaužė. Ilgai skambėjo žavinga me- 
lodija, o kai giesmininkas pailso ir nutilo, valdovas tarė savo dva- 
riškiams: 

— Dar niekada nebuvome patyrę tokios laimės, kaip kad klausyda- 
miesi šio giedojimo. Tačiau iki šiol juk nežinome, kas taip malonina 
mūsų ausį. Todėl įsakau: tučtuojau suieškokit giesmininką ir pristatykit 
čia. Kas išpildys mano įsakymą, bus dosniai atlygintas! 

Išgirdę radžos pažadą, dvariškiai puolė ieškoti. Jie išnaršė visą sodą, 
apžiūrėjo kiekvieną krūmelį, iščiupinėjo kiekvieną šakelę. Galiausiai du 
ministrai aptiko tvenkinį, kuriame jie pamatė varlę. 

— Ar tik ne tu, brangioji, leidi tokius įstabius garsus, kerinčius mūsų 
valdovo sielą?— paklausė ją ministrai.— Nesidrovėk, atvirai pasisakyk, 
ir būsi pristatyta pačiam radžai! 

— Kaipgi, kaipgi!-— sukvaksėjo varlė.— Kas gi daugiau, jei ne aš. Ar- 
gi gali kas lygintis su manim ir balso gražumu, ir skambumu? 

Tuomet ministrai atsargiai pakėlė varlę ir su didžiausia pagarba nu- 
nešė radžai. 

Tašethangas neapsakomai apsidžiaugė, pagaliau išvydęs stebuklingąjį 
muzikantą, ir paprašė varlę dar kartą palinksminti visus savo neprilygs- 
tamu menu, 

Varlė vos nesprogo besipūsdama, išgirdusi tokius malonius žodžius iš 
paties valdovo lūpų. Ji įkvėpė, kiek tik galėjo, oro ir iš visų jėgų už- 
traukė: 

— Kva-aa-kva-kva-kva-kva-aa-kva-kva! 

— Kas gi čia dabar?!— radža piktai pertarė kvarklę,— Bene tu, pagy- 
rų puode, sumanei pasityčioti iš mūsų! Eil Išmeskit šitą apgavikę, įžei- 
dusią mūsų klausą, šunims sudraskyti. O ministrus, kurie išdrįso rodyti 
ją mūsų akivaizdoje, — surakinkit pančiais! 

Rūmų kariai tuoj išmetė varlę šunims, o prasikaltusius ministrus už- 
darė į daboklę; visi kiti vėl šoko ieškoti stebuklingojo giesmininko. 

Ilgai laukė radža, kol pagaliau vienas rūmų tarnas atnešė valdovui 
mažą juodą paukštelį. 

„Vėl kažkokį giedorių surado,— pasklido girdas sode,— tik ir tas tik- 
riausiai bus apsišaukėlis, labai jau varganai išrodo. .." 

Vis dėlto visi dvariškiai tuoj susirinko prie radžos, o tas pažvelgė 
į paukštį ir rūsčiai tarė: 

— Vakarais ir rytais aš gėriuosi kažkieno giesmėmis. Jeigu iš tei- 
sybės tu mums tą džiaugsmą teiki, būsi dosniai atlygintas. Bet jeigu tu 
tik vaizduojiesi, kad gali džiuginti savo giedojimu, tai žiūrėk! Na, o da- 
bar aš klausau. 

Pragydo mažas juodas paukštelis kalčunda, ir visas pasaulis pritvino 
įstabių garsų: 

— Či-či-iu, či-či-iu, čiu-maen. ..— giedojo kalčunda, ir šioje giesmėje 
buvo ir saulė, besileidžianti už kalnų, ir aromatingas vėjelio dvilksmas, 
ir netgi ramybę nešanti tyluma... 

Kai paskutiniai garsai nuslopo, radža tarė paukšteliui: 

— Atleisk man, kalčunda, kad iš karto nepatikėjau tavim. Žinoma, 
tu džiuginai mane savo giesmėmis. Tavo balsas nuostabus, ir tavo gies- 
mė gražiausia pasaulyje. Tik aš nežinau josios prasmės. Gal tu mums 
ją pasakytum? 

Kalčunda nulenkė galvą prieš radžą ir tarė: 

— Aš giedu, kad teikčiau žmonėms džiaugsmą. Šičia ir yra giesmės 
prasmė, ir gyvenimo prasmė... 

Dabar radža nulenkė galvą prieš kalčundą: 

— Tu ne tik saldžiabalsis, bet ir išmintingiausias paukštis. Tesiklauso 
tavo žodžių visi, kas gyvena žemėje! 

Ir radža Tašethangas įsakė išpuošti kuklų juodą paukštelį auksu. 

Sako, nuo tada kalčundos snapas ir letenėlės pasidarė auksinės. 


Protingas beždžioniukas 


V senoje šalyje gyveno berniukas. Jo tėvai buvo tokie neturtingi, jog 
dažnai nei rytą, nei vakare neturėdavo ko į burną įsidėti. 

Kartą berniukas ėjo keliu ir rado metalinį pinigą. Parbėgo jis namo, 
rodo tėvams savo radinį. Pamatė tėvas sūnaus delne pinigą ir sako: 

— Eik, sūnau, nupirk avį. Kirpsim ją, pardavinėsim vilną, iš to ir pra- 
sigyvensim. 

Bet motina nesutinka, ji prašo sūnų: 

— Geriau nupirk, sūneli, maišą kukurūzų, kad nors kartą sočiai pa- 
valgytume, juk jau kelinta diena nė kruopelės nieko burnoj neturėjom. 

Berniukas išklausė tėvų patarimus, bet nusprendė daryti savaip. 

„Ne, aš eisiu ieškoti kokio nors reto daikto, kad niekas tokio neturė- 
tų“, — pagalvojo jis ir iškeliavo į miestą. 

— Ar neturite parduoti tokio daikto, kokio visam pasauly nesura- 
si? — klausinėjo berniukas kiekvieną krautuvininką. 

Bet visi tik pečiais gūžčiojo, pridėdami garsiai: 

— Tikras keistuolis, na ir kam tau tokio daikto, kokio visame pasau- 
lyje nėra? 

O kai kurie net koneveikė jį ir vijo šalin. 

Netekęs bet kokios vilties, berniukas jau suko namų linkui, tik staiga 
žiūri — vienoje krautuvėlėje mažas beždžioniukas. Niekada savo- gyve- 

nime jis nebuvo dar matęs tokio įdomaus gyvūnėlio, tai ir nusprendė, 
kad jam pasitaikė rečiausia būtybė. 

Berniukas tuoj nusipirko beždžioniuką ir paržingsniavo su juo namo. 
Kaip jis didžiavosi, kaip džiaugėsi, pasakodamas tėvams apie šį savo 
pirkinį, tačiau tėvai tik galvomis linkčiojo: 

— Koks tu dar kvailas. Kad būtum pinigą išleidęs geram daiktui. 
Juk prašėm, kad nupirktum avį arba maišą kukurūzų. O tu nepadarei 
šitaip. Teisybę žmonės sako: „Žinos ten varna, kur karvei sopa.“ Ir 
kam tau ta beždžionė? | 

Ilgai barė tėvai berniuką, bet jis nė žodžio nepasakė. 

Greit beždžioniukas paaugo ir pradėjo svetimais stogais karstytis. Kar- 
tą užsiropštė ant gražaus namo, kur gyveno vienas turtuolis. O sis kaip 
tik sėdėjo ant stogo ir skaitė asarfas — auksines monetas. Pamatė bež- 
džioniukas, palaukė, pakol nuo kaitros turtuolis užmigs šalia maišo, ir 
ėmė patyliukais nešioti saujoj po kelias monetas savajam berniukui. 

Vakarop atsibunda turtuolis, gi žiūri — pusė maišo belikę. O netoli 
sėdi mažas beždžioniukas ir tykoja, kaip čia dar keletą pinigėlių pasi- 
glemžus. 

— Ak, tai tu apvogei mane!— sumaurojo turtuolis.— Dabar aš tau pa- 
rodysiu!.. 

Ir jis puolė ir sugriebė beždžioniuką. Tačiau šis nė neišsigando. 

— O dėdule! Argi nepažįsti manęs? Kur matyta, kad dėdė puldinėtų 
savo brangų brolėną? 

— Koks tu man brolėnas?— dar labiau įtūžo turtuolis.— Tu — vagilis, 
išvogei Mano asarfas. Aš tau dabar parodysiu!.. 

— Na, pirma išklausyk mane!— pertarė jį beždžioniukas.— Negi bro- 
lėnas vogs savo dėdės pinigus? Aš atėjau pasikalbėti su tavim. Juk 
tiek daug turi aukso, 0 nėr nei pačios, nei vaikų. Nejaugi nori, kad visi 
turtai atitektų svetimiems? Šito negalima laukti. Tau būtinai reikia vesti 
jauną mergaitę, ir aš surasiu tinkamą nuotaką. Štai dėl to ir atėjau pas 
tave. 

Išgirdęs šitokius žodžius, turtuolis apsidžiaugė ir net dingusias mo- 
netas užmiršo. 

— Ar iš teisybės tu surasi man jauną nuotaką?— nelabai tikėdamas, 
paklausė jis. 

— Negi aš meluočiau tikram dėdei,— atsakė beždžioniukas.— Štai luk- 
telėk dvi tris savaitėles, ir turėsi tokią pačią, kad visi pirštus kramtys iš 
pavydo. 

— Na, jeigu šitaip, tai eik ir kuo greičiau kelk man vestuves!— pa- 
sakė turtuolis, išleisdamas brolėną. 

Grįžo beždžioniukas namo ir sako berniukui: 

— Nueik pas stalių, tegu padaro tau didelę lėlę. Paskui nueik pas pie- 
šėją ir paprašyk išdažyti ją, kad būtų kaip gyva. 

Berniukas pasičiupo keletą monetų ir negaišuodamas išėjo pas meist- 
rus. Jie viską padarė taip, kaip liepė beždžioniukas,— ir tiesiog malonu 
buvo žiūrėti, kokia graži atrodė medinė lėlė. 

Kai viskas buvo padaryta, beždžioniukas nuskubėjo pas turtuolį ir 
džiaugsmingai pranešė jam: 

— Brangusis dėdule, nuotaka jau surasta. Tik kad be papuošalų ir 
brangių drabužių ji nesutinka tekėti. Ką isakysi daryti? 

Išgirdęs tokią žinią, turtuolis vos šokti nepradėjo iš džiaugsmo. ,„Greit 
savo namuose turėsiu gražią pačią, — pagalvojo jis,— dėl jos man jokių 
pinigų negaila. Vis tiek svetimiems atiteks, jeigu nebus įpėdinio.“ Ir 
balsu tarė: 

— Et, menkniekis, brolėne! Argi verta sukti galvą dėl papuošalų ir 
drapanų? Imk, kiek nori, aukso, sidabro, supirk viską, ko reikia, ir pa- 
siskubink: noriu, kad kuo greičiau būtų vestuvės! 

Beždžioniukui tik to ir tereikėjo: jis prisisėmė aukso kiek panešt ant 
nugaros ir nubogino savo mažajam šeimininkui, 

— O dabar medinę lėlę reikia aprengti gražiais drabužiais, siūtais iš 
auksu ir sidabru austos medžiagos, — sako jis berniukui. 

Berniukas ir šiuokart viską padarė, kaip jam liepė išmintingasis bež- 
džioniukas. Tada jis vėl nuėjo pas turtuolį ir pasakė: 

— O dėdule, nuotaka jau beveik pasiruošusi vestuvėms. Tik pritrūko 
aukso papuošalams. 

Turtuolis nepagailėjo dar viso maišo aukso,— taip jis troško greičiau 
išvysti nuotaką savo namuose. 

Parnešė beždžioniukas auksą savo šeimininkui ir liepia išdabinti me- 
dinę lėlę taip, kaip pridera turtingai nuotakai: ant rankų ir kojų uždėti 
apyrankes, į ausis ir į nosį įverti auksinius žiedus, o kaktą papuošti 
žemčiūgų vėriniu. Kai nuotaka jau buvo išpuošta, beždžioniukas nubėgo 
pas turtuolį su linksma žinia: 

— Gali džiaugtis, dėdule! Rytoj jau atves nuotaką. Tik atsimink, tu 
turėsi sėdėti savo kambaryje, kaip ir pridera tokiais atvejais. Ir dar: 
žiūrėk, neik artyn prie jos, nes ji, vargšelė, išsigąs ir apalps. Pats pagal- 
vok, juk mergaitė dar tokia jaunutė, o tu jau pagyvenęs. 


104 


Turtuoliui širdis apsalo iš džiaugsmo, išgirdus tokią naujieną. 

— Tegu veda nuotaką, aš viską darysiu, kaip tu sakysi. 

Kitą dieną medinę lėlę išlydėjo pas jaunąjį. Per visą gatvę nutįso ves- 
tuvinė procesija. Paskui jaunosios palankiną, kurį nešė keturi vyrai, oriai 
žingsniavo giminės, jų tarpe, žinoma, jaunosios tėvai — stalius ir piešė- 
jas. Pirmasis į namus įžengė beždžioniukas ir išvedė jaunąjį į jo kam- 
barį. Tuomet įnešė lėlę nuotaką ir pasodino ant lovos kitame kambaryje. 
Beždžioniukas uždarė duris ir tik tada nuėjo į tą kambarį, kuriame ne- 
kantravo ir kankinosi jaunasis. 

— Na štai, dėdule, mūsų nuotaka jau namuose. Ar nenorėtum žvilg- 
telėti į ją pro plyšelį? Tik atsimink, kol mergaitė apsipras naujuose 
namuose, nesiartink prie jos. Sakiau, kad ji dar visai jaunutė, baikšti 
kaip stirna. Turi būti labai atsargus — ar daug reikia, kad viską paga- 
dintum. Po metų kitų pripras, tada ir galėsi prieiti. 

Turtuolis lipte prilipo prie plyšelio duryse, žiūri — sėdi prieš jį gra- 
žuolė, 

„Tai bent pačią turiu! Jauna, liekna, graži tartum lėlė,— galvoja jis.— 
Tikrai brolėnas padarė mane laimingą...“ 

O beždžioniukas mato, kaip turtuolis šypsosi patenkintas, ir skuba pa- 
sinaudoti proga. 

— Taigi, dėdule,— sako jis,— tavoji laimė sutvarkyta. Dabar vertėtų 
ir apie brolėną pagalvoti. 

— Taip, šitokia pati ne kiekvienam pasitaiko, — sutinka turtuolis, vis 
dar negalėdamas atplėšti akių nuo gražuolės.— Tu nusipelnei atlygini- 
mo. Viskas, kas yra šiuose namuose, dabar tavo. Imk, ko širdis geidžia! 

Pasakyta — padaryta: tuoj beždžioniukas liepė visiems, kas atlydėjo 
nuotaką, imti, nesigailėti turto ir viską gabenti į berniuko namus. Štai 
tada berniukas, kuris nepaklausė tėvo su motina ir nusipirko beždžioniu- 
ką, tarė jiems: 

— Matot, be reikalo koneveikėt mane. Nuo šiol mums nieko nestigs, 
ir vis beždžioniuko rūpesčiu. Nieko nėra gyvenime, kas nebūtų reika- 
linza: netgi akmuo, gulintis ant kelio, ir tas kai kada gali praversti. 

O turtuolis tuo metu baisiai nekantravo, norėjo iš arčiau pasižiūrėti 
į savo pačią. Kasdien jis spoksodavo pro plyšelį, ir jam vis labiau ir 
labiau magėjo prieiti artyn. Galiausiai turtuolis nebeištvėrė — paspaudė 
pečiais duris ir įvirto į kambarį, kur sėdėjo lėlė. Pribėgo jis prie lovos, 

ištiesė ranką, bet, vos tik prisilietė prie pačios, šioji bumbt ir nuvirto ant 
grindų. Išsigando turtuolis, ėmė plūsti save: 

— Ai, koks aš nenaudėlis! Juk man sakė brolėnas: nesiartink prie 
gražuolės, kol ji apsipras naujuose namuose. Netesėjau žodžio, tai iš bai- 
mės ji ir nuleipo. Varge tu mano, ką dabar daryti? 

Turtuolis taip garsiai raudojo, pasilenkęs prie jos, jog net beždžioniu- 
kas išgirdo. Ir atstriuoksėjo pas turtuolį. 

— Kam tu atidarei duris, dėdule?— ėmė šaukti jisai, įbėgęs į vidų, 
o kai pamatė lėlę, gulinčią ant grindų, tai irgi balsu pravirko:— Oi, oi, 
ką tu padarei, dėdule! Aš juk tau sakiau — neik pas ją į kambarį! Ma- 
tai, numirė iš baimės, vargšelė. .. 

Šie baisūs žodžiai lyg druska ar pipirai dar labiau suaitrino žaizdą 
našlio širdyje. 

Ilgai jį guodė beždžioniukas. O paskui ir sako jam: 

— Klausyk, dėdule! Kas buvo, tas pražuvo. Anksčiau reikėjo galvo- 
ti. Ašaros čia nieko nepadės, kad ir kažin kaip šauksi, mirusiosios ne- 
prikelsi. O štai jos kūno ilgai laikyti negalima. Jį reikia kuo greičiau 
sudeginti pagal papročius. Imkim ir nuneškim mirusiąją ant šventosios 
Bahmatės upės kranto ir užkelkim ant laužo. 

Ir dviese jie išnešė lėlę į paskutinę kelionę. Turtuolis eina ir visu bal- 
su rauda: 

— O pačiute, kaipgi aš dabar gyvensiu vienasį.. 

O brolėnas neatsilieka nuo savo dėdulės ir pritaria jam: 

— O tetule, kas dabar manim pasirūpins! 

Visai nusikamavę nuo verksmo ir dejonių, jie pagaliau atėjo prie šven- 
tosios upės kranto ir ten sudegino medinę lėlę. 

Taip mažas beždžioniukas padarė paslaugą berniukui, kuris žūt būt 
norėjo nusipirkti tai, ko visam pasauly nėra. 


| y 
A A SAV 


Gyvačių šventė — Bisketas 


| B Nepalą valdė karalius Šivadeva, kilęs iš Ličhavio giminės, 
o jo sostinė buvo Bhaktapuras. Kai tik Šivadeva įžengė į sostą, šalį 
netrukus užpuolė kiratų karalius su didele kariuomene. Nepaliečių val- 
dovas neturėjo tiek daug karių, todėl negalėjo pasikliauti vien savimi 
ir nuvyko pas deivę Badžrajoginę prašyti pagalbos. Išklausė deivė kara- 
liaus prašymą ir tarė: 

— O Šivadeva, nors tavo kariuomenė ir nedidelė, tu nugalėsi kiratų 
karalių. Tiktai visur klausyk, ką tau patars tavo mokytojas Sekharas 
Ačadžu! 

Grįžęs į sostinę, Šivadeva tuoj liepė pašaukti mokytoją ir persakė jam 
deivės Badžrajoginės žodžius. N 

— Valdove,— nuramino jį mokytojas, — ramiai sau valdyk šalį. Aš pa- 
siversiu tigru ir su visu būriu tigrų išvysiu kiratus iš mūsų valstybės. 
O kai paskui sugrįšiu, mesk į Mane štai šitą ryžio grūdą, ir aš vėl atvir- 
siu Žnogum. 

Tai pasakęs, mokytojas papylė karaliui visą saują ryžių, o vieną grū- 
delį įsidėjo sau į burną ir beregint pavirto tigru. O tas tigras čia pat ka- 
raliaus akivaizdoje virto tūkstančiu tigrų, ir visi puolė į tą pusę, iš kur 
žygiavo kiratų kariuomenė. Pamatę tigrus, priešai mirtinai išsigando ir 
išbėgiojo. 

Kai priešo kariauna jau buvo išvyta, pas karalių vėl prisistatė tigras. 
Karalius metė į jį ryžio grūdą, ir tuoj vietoj tigro išvydo Sekharą. 
Šivadeva džiaugsmingai pasveikino savo mokytoją, dosniai jį apdova-- 
nojo ir su pagarba nulydėjo iki pat namų. 

Girdas, kad Sekharas, pasivertęs tigru, padėjo karaliui, netrukus pa-- 
siekė ir mokytojo pačią Nararupą. Vienąkart ji paklausė savo vyrą: 

— Nejaugi tu iš teisybės gali pasiversti bet kokiu žvėrimi? Oi, kaip. 
norėčiau pamatyti gyvatę adžingarą. Sako, ji labai baisi. 

— Na, jeigu jau taip nori pamatyti gyvatę adžingarą,— tarė jai Sek-- 
haras,— aš išpildysiu tavo norą. Tiktai tu nesibijok tos gyvatės. Ir ne- 
užmiršk mesti į ją šiuos ryžių grūdus, kai jau atsižiūrėsi,— tik tada aš 
vėl galėsiu atvirsti žmogum. 

Viską paaiškino jis savo pačiai, papylė jai ant delno ryžių, o vieną. 
grūdelį įsidėjo sau į burną ir tą pačią akimirką pavirto didžiule adžin- 
gara. Kai Nararupa išvydo siaubingą gyvatę, ji taip išsigando, jog už- 
miršo visus Vyro pamokymus ir atšoko šalin. O Sekharas, tikėdamasis, 
kad ji vis dėlto prisimins jo žodžius ir mes ryžius, puolė jai iš paskos. 
Pamačiusi, kad gyvatė ją vejasi, Nararupa dar labiau išsigando, pasilei- 
do bėgti, kiek kojos neša, net sarį pasikėlė, o ryžius, kuriuos laikė ran- 
koje, paskubomis susigrūdo į burną. Ir atsitiko nelaimė, — net baisu pa-- 
galvoti, — vargšė moteriškė beregint pavirto gyvate. 

Niekas daugiau nežinojo, kas atsitiko, todėl neatsirado žmogaus, ku- 
ris būtų galėjęs jiems padėti. Ir vargšai turėjo gyventi Bhaktapure kaip. 
adžingaros. 

Tik iš karaliaus Šivadevos Sekharas galėjo dar šio to tikėtis: o galgi 
valdovas ims ir staiga susiprotės, padės jam, kaip ir aną kartą, vėl 
atvirsti žmogumi, metęs į juos ryžių grūdus. Todėl kiekvieną dieną dvi 
didžhulės adžingaros pakildavo ant uodegų ir žvelgdavo į karaliaus rū- 
mų langus. Galų gale jas pastebėjo Šivadeva ir išėjo pasižiūrėti tų nuo-- 
stabių gyvačių, kurios niekam nieko bloga nedaro, tik vis žiūri į jo rū- 
mų langus. 

„Šitos jaukiosios gyvatės ne veltui atsidangino į mūsų sostinę. Tik-- 
riausiai tai geras ženklas!“ — pagalvojo karalius ir griežčiausiai uždrau- 
dė liesti adžingaras. 

Šivadeva sugrįžo į rūmus, — jam nė kam ko, kad čia mokytojas Sek- 
haras, pavirtęs gyvate, šaukėsi pagalbos. Netrukus pakilo tokia audra, 
kokios dar nebuvo matę Bhaktapuro žmonės. Staugė vėjas, braškėdami 
virto medžiai, kas gyvas slėpėsi namuose, ir niekas nežinojo, kad di- 

džiosios adžingaroš, Sekharas su savo žmona, praradę paskutinę viltį, 
sugalvojo atsisveikinti su gyvenimu. 

Tais metais užėjo baisi sausra: jau seniai buvo prasidėjusi vasara!, 
o lietaus — nė lašelio, laukai išdžiūvo. Žmonės suko galvas, kuo galėjo 
užsitraukti tokią nelaimę. Prisiminė jie, kaip mieste buvo pasirodžiusios 
dvi adžingaros, kokia audra pakilo tą dieną, kada karalius pamatė gy- 
vates. Ir Šivadeva nusprendė vėl pasišaukti savo mokytoją, tikėdamasis, 
jog šis išgelbės šalį nuo sausros. Bet kai karaliaus pasiuntiniai įėjo 
į Sekharo namus, ten nieko nerado. Ant grindų tebuvo matyti gyvačių 
pėdsakai, kurie ir atvedė prie dviejų negyvų adžingarų. 

Pasiuntiniai pranešė apie tai karaliui, ir jis prisiminė, kaip mokytojas, 
pasišovęs jam padėti, buvo pasivertęs tigru. Tuomet Šivadeva suprato, 
kad tos dvi adžingaros buvo ne kas kita, o mokytojas Sekharas ir jo 
pati. Štai todėl jos kiekvieną dieną pasistiebusios vis žiūrėdavo į rūmų 
langus. Karalius įsakė sukviesti geriausius kerėtojus, jis norėjo išgelbėti 
mokytoją Sekharą. Bet jau buvo vėlu — adžingaros nebeatgijo. 

- Ilgai liūdėjo karalius Šivadeva, o kad mokytojo atminimas žmonėse 

išliktų gyvas, jis paliepė nuo tol švęsti ypatingą šventę — „Bisketą'— 
„Gyvačių šventę“, kadangi nevarų kalba „bisi“ reiškia „gyvatė“. Iki šiol 
kasmet pirmąją naujų metų dieną bhaktapuriečiai nešioja po miestą 
adžingarų atvaizdą, norėdami visiems priminti, jog tai, kas padaryta ge- 
ra, niekados neturi būti užmiršta. 


! Nepale lietus lyja tik pirmaisiais vasaros mėnesiais. 


Zuvis Kantipuro aikštėje 


Seniai seniai Kantipuro miestą valdė karalius Svanandas. Ir jo val- 
dose gyveno garsus žvaigždininkas, vardu Baramis. Ilgą laiką jis ne- 
turėjo vaikų. Bet štai vienąkart Žvaigždininko pati pradžiugino savo vy- 
rą, pasakiusi, jog jie turėsią vaikelį. Su kokiu nekantrumu Baramis laukė 
jo! Jis jau ketino sudaryti ir horoskopą, norėdamas sužinoti, kokia lem- 
tis skirta pirmagimiui. Vos pati atgulė, žvaigždininkas pakabino jos kam- 
baryje gongą ir pasakė: 

— Kai tik vaikelis išvys pasaulio šviesą, vis tiek, kas jis būtų — sūnus 
ar duktė, — tuojau daužk į gongą. O aš žiūrėsiu į vandens laikrodį ir 
tiksliai nustatysiu laiką... 

Netrukus į šį pasaulį atėjo sūnus, ir tėvui tuoj buvo duota žinia — 
sudaužta į gongą. Žvaigždininkas nustatė tikslų gimimo laiką, pradėjo 
sudarinėti horoskopą ir staiga mato: pagal žvaigždes išeina, kad sūnus 
lyg ir ne jo būtų!.. Nusiminė žvaigždininkas: vadinasi, neturi jis sū- 
naus, O ir pati kitam priklauso. Tad ko gi šiuose namuose gyventi? Ir 
išėjo Baramis, kur akys veda... 

Ilgai visi ieškojo tėvo — dingo žvaigždininkas kaip į vandenį. O jo 
sūnus — su tėvu ar be tėvo — augo lyg mėnulis: šeštą dieną buvo atlik- 
tos apvalymo apeigos ir duotas jam Dako vardas. 

Ėjo metai. Berniukas užaugo ir taip pat tapo žymiu žvaigždininku. 
Kartą motina pasakė Dakui, kad tėvas dingęs tą dieną, kai jis isvydęs 

šį pasaulį. Pagalvojo pagalvojo Dakas ir vieną gražią dieną, geriausią 
valandą, kuri Nepale vadinama „šubha sajita“, atsisveikino su motina ir 
išėjo iš namų ieškoti tėvo. 

Ėjo jis, ėjo ir pagaliau priėjo Pataliputros miestą. Taip jau atsitiko, 
jog tuo metu didysis imperatorius Ašoka buvo įsakęs sušaukti į rūmus 
visus garsiuosius žvaigždininkus, kad šie jam pasakytų, kada keliauti 
į šventąsias vietas. Tarp visų susirinkusiųjų į Ašokos rūmus žvaigždi- 
ninkų buvo ir Baramis su Daku. Kol kiti žvaigždininkai dar tik sustati- 
nėjo Žvaigždžių bei žvaigždynų padėtį, Dakas jau nurodė Ašokai ge- 
rIiausią valandą ir dieną. Nustebo Ašoka ir liepė patikrinti, ar jis ap- 
skaičiavo teisingai — juk pernelyg jaunas dar buvo žvaigždininkas. Bet 
visi sutiko su jaunuoju Daku. Tada skirtą valandą ir dieną imperatorius 
iškilo į kelionę po šalis ir karalystes, įsakęs visiems žvaigždininkams 
lydėti jį. 

Baramiui atrodė, kad jis didelis savo amato žinovas, bet šį kartą ste- 
bėjosi Dako sumanumu ir vis laukė progos pasišnekėti su jaunuoju 
žvaigždininku ir pasimokyti iš jo. 

Daug šventųjų vietų aplankė imperatorius Ašoka, ir visur, jam įsa- 
kius, buvo statomi akmeniniai stulpai — šilastambha!. 

Ir štai galiausiai Ašoka su savo palyda pasiekė nepaliečių miestą Kan- 
tipurą — Baramio ir Dako gimtinę. Panoro imperatorius apsistoti šičia 
pailsėti ir duoti atgajaus palydai. Tuomet štai Baramis nuolankiai pa- 
prašė Daką būti jo mokytoju. Dakas mielai sutiko ir pradėjo mokyti — 
kaip nustatyti, kada ir kas gali nukristi iš dangaus į žemę. 

Kartą Dakas sumanė patikrinti, kaip žvaigždininkas perprato jo mokslą: 

— O dabar apskaičiuok, kada ir ko galima laukti iš dangaus arti- 
miausiu laiku? 

Baramis nustatė žvaigždynų padėti ir sako: 

— O mokytojau, tokią ir tokią dieną ir tokią valandą už keturių uo- 
lekčių nuo įėjimo į Anapurnos šventyklą nukris iš dangaus žuvis. 

Peržiūrėjęs Baramio skaičiavimus, Dakas palingavo galvą: 

— Kada nukris iš dangaus žuvis, tu nustatei tiksliai, o štai kur ji 
nukris, nežinai. Kai ateis metas, lauk savo žuvies čia.— Ir Dakas parodė 
į tą vietą Ašano aikštėje, kur dabar matosi pavaizduota žuvis. 


! Šilastambha — akmeniniai stulpai; vienas iš jų su iškaltu indų imperatoriaus 
Ašokos (273—232 m. pr. m. e.) įsakymu iki šiol išlikęs Nepale. 

Išpranašautą dieną ir valandą žuvis tikrai nukrito kaip tik ten. Nustebo 
Baramis, kaip jis galėjo taip apsirikti, juk viską buvo apskaičiavęs pagal 
taisykles, ir klausia Daką: 

— O mokytojau, paaiškink man, kur aš padariau klaidą? 

— Be abejo, tu viską numatei, tik užmiršai, kad vėjas gali nunešti 
žuvį kitur. Štai jis tave ir apgavo! 

Baramis dar kartą nustebo dėl Dako proto bei nuovokumo, ir jis, vėl 
iš naujo viską perskaičiavęs, surado savo klaidą. Dabar senasis Žvaigž- 
dininkas prisiminė sūnui sustatytą horoskopą. Juk ir tada jis visai nepa- 
galvojo apie vėją, atnešusį gongo garsą, užtat irgi galėjo suklysti. Pra- 
dėjo skaičiuoti iš naujo ir mato, jog žvaigždės rodo: gims žvaigždininkui 
sūnus ir pralenks savo tėvą mokslingumu. Susigriebė už galvos Bara- 
mis. Kaip jis galėjo taip apsirikti! Negaišuodamas nė minutės, žvaigždi- 
ninkas parskubėjo namo, rado ten savo pačią ir vos bepažino — vargas, 
rūpesčiai ir metai taip buvo išsekinę ją. 

— Kaip sunku tau buvo be manęs, vargšele!-— tiek tepasakė žvaigž- 
dininkas nevykėlis. 

Tada Baramio pati papasakojo, jog kad ir kaip būdavę sunku, ji nė 
vieno blogo žodžio apie tėvą neištarusi berniukui. Ir štai dabar, kai jų 
sūnus Dakas jau užaugo ir tapo mokytu žmogum, jis išėjęs ieškoti savo 
tėvo. 

— Dakas? Tu sakai — Dakas?— pertarė ją Baramis.— Tai nejaugi jis 
mano sūnus? Aš turiu jį tučtuojau pamatyti!.. 

— Nesiskubink,— sustabdė jį pati, — mūsų sūnus Dakas tuoj bus čia. 

Netrukus į namus parėjo ir jaunasis žvaigždininkas. Kai tik Dakas su- 
žinojo, jog Baramis jo tėvas, norėjo žemai nusilenkti, tačiau šis sulaikė 
jį, sakydamas: 

— Juk tu — mano mokytojas, vadinas, aš, tavasis mokinys, privalau 
žemai nusilenkti, tave pagerbdamas. 

Bet Dakas neleido tėvui to daryti. Taip jie ir negalėjo nuspręsti, kuris 
kuriam turi nulenkti galvą, tad kreipėsi į Kantipuro miesto teisėją, o šis 
pasakė: | 

— Kadangi tėvas mokėsi iš sūnaus, tai tegu jis pagarbos ženklan ir 
lenkia galvą prieš savo mokytoją. 

Tačiau Dakas nenorėjo sutikti su šitokiu sprendimu ir, kad būtų iš- 
reikšta pagarba tėvui, Ašano aikštėje jis paliko pavaizdavęs žuvį, kurią 
nukrisiant tada nuspėjo Baramis. 

Kaip dilgėlė žemėje išaugo pirmoji 


ai senovėje žemė buvo plikut plikutėlė, niekas joje neaugo, ir 
gamtos dievas Poromijem-phalis, norėdamas ją papuošti žaliu apdaru, 
sutvėrė įvairių augalų sėklas. 

Jeigu ne vėjas, Poromijem-phalis būtų turėjęs pats apkeliauti žemę 
ir išbarstyti augalų sėklas. Bet, laimė, aukščiausiasis jau buvo sutvėręs 
ir saulę, ir mėnulį, ir žvaigždes, ir vėją, besmarkaujantį po šį pasaulį. 
Štai pasikvietė jį Poromijem-phalis ir paprašė išnešioti sėklas po visus 
žemės kampelius. 

Įdavė Poromijem-phalis sėklas vėjui, ir šis išpustė išbarstė jas po visą 
žemę, o gamtos dievas ėmė laukti, kada pasirodys pirmieji daigai. Bet 
dienos ėjo, o žemė vis buvo plika kaip buvus. „Kas čia galėtų būti? Kodėl 
sėklos nedygsta?"— susimąstė Poromijem-phalis. Paskui apsidairė, pakėlė 
galvą ir pažiūrėjo į dangų: o ten ryškioje žydrynėje liepsnojo saulė. 

„Gal šis ugninis šviesulys perdaug karštai šildo“, — dingtelėjo gamtos 
dievui galvon, jis pasilenkė ir paėmė nuo žemės keletą grūdelių: varg- 
šeliai buvo sudžiūvę ir visai susitraukę, vos akimi beįžiūrimi, be jokios 
gyvybės. Lauk nelaukęs, kad sudygtų! Vadinasi, visu kuo kalta — saulė. 
Ji taip kaitino savo spinduliais žemę, kad nė viena sėklelė neištverdavo 
ir žūdavo. Nuliūdo Poromijem-phalis. Argi jam galynėtis su ugnine sau- 
1e? Gamtos dievas pasijuto toks bejėgis, kad apsipylė ašaromis. 

— Ką aš bloga padariau saulei?— raudojo Poromijem-phalis.— Kodėl 

ji savo piktą jėgą atgręžė prieš mane ir išdegino visus mano grūdus? 
Kaip aš dabar papuošiu žemę žaliu kilimu? 

Ilgai verkė Poromijem-phalis, jo ašaros biro į saulės išdžiovintą žemę, 
ir ten, kur jos nukrito ant nualsintos dirvos, grūdai godžiai gėrė gaivią 
drėgmę, pamažėle brinko ir leido diegelius. Ir čia pat gamtos dievo aki- 
vaizdoje įvyko stebuklas: žemė apaugo žole ir krūmokšniais. Viskas 
aplinkui sužaliavo, sužydėjo, tik kol kas nebuvo matyti nė vieno medžio. 

Vėl susimąstė Poromijem-phalis: 

— Mano ašaros padėjo išdygti tik žolei ir krūmams. Bet aš noriu re- 
gėti žemę, išsipuošusią miškais ir sodais. Matyt, teks prašyti aukščiau- 
siojo, kad jis savo ašaromis palaistytų žemę. 

Nuėjo Poromijem-phalis pas jį ir sako: 

— O visagali! Aš sutvėriau sėklas ir paprašiau vėją išnešioti jas po 
visą žemę, kad žemė apsiklotų žaliu kilimu, o piktadarė saulė sudžiovino 
mano grūdelius. Bet aš buvau bejėgis prieš ją ir iš sielvarto pravirkau. 
Ir įvyko stebuklas: ten, kur žemėn krito mano ašaros, sužėlė žolė ir 
išaugo krūmai. Tačiau tų mano ašarų būta per maža, kad sužaliuotų 
medžiai ir sodai. Taigi aš ir pagalvojau: juos tik aukščiausiojo ašaros ga- 
lėtų išauginti. Užtat ir atėjau prašyti tavęs: kad mano triūsas nenueitų 
perniek ir kad žemė virstų Žžydinčiu sodu, palaistyk ją savo ašaromis. 

Išgirdęs tokį Poromijem-phalio prašymą, aukščiausiasis sutiko padėti 
gamtos dievui. 

— Tebūnie taip!— sušuko jis.— Bet pirma atnešk iš požemio karalystės 
Griausmingąjį akmenį — Badžradhungą ir iš visų jėgų trenk juo į gra- 
nito kalną Konkonlungą. Ir tada pasigirs baisus dundesys, ir nugrumės 
per visą pasaulį, ir pasirodys ugninis sūkurys, ir debesis dūmų uždengs 
negailestingąją saulę, aptrauks visą dangų, o tada paplūs mano ašaros, 
sočiai pagirdys žemę, suteiks medžiams ir sodams gyvybę. 

Nepagailėjo Poromijem-phalis jėgų, viską padarė, kaip buvo liepęs 
aukščiausiasis: atnešė iš požemio karalystės Badžradhungą ir trenkė juo 
į Konkonlungą. Pažiro kibirkštys, nudundėjo griausmas, o dangų užklojo 
debesys ir apgynė žemę nuo kaitrių saulės spindulių. Paskui debesys 
sutirštėjo, o iš jų ėmė kristi gaivingos ašaros. Sausi grūdai išbrinko, ir 
žemė apsidengė miškais, sodais, pievomis, ir ji pasidarė žalia ir graži. 

O pirmuoju augalu tarp visų kitų augalų, kuriuos išaugino Poromijem- 
phalio ašaros, kiratai laiko dilgėlę. Ne veltui jie taip brangina ją: jaunų 
dilgėlių lapus vartoja maistui, iš jų pluošto gamina drabužius, o dilgė- 
lių šaknimis gydo įvairiausias ligas. 

Susitikimas su laime 


V Aenaras kaime gyveno du broliai. Anksti rytą jie išeidavo į lauką 
ir visą dieną gūbriuodavo kiekvienas savam žemės sklypelyje, o vaka- 
Te grįždavo namo. Net naktimis neturėdavo poilsio: per karštymečius 
vėl reikėdavo eiti pasėlių laistyti. 

Abu broliai vienodai uoliai triūsė, bet jaunėlis labai stebėjosi, kad 
brolio lauke vanduo vis telkšo, o jo sklypelis sausas ir sausas. Žiūrėk, 
jau kaip stropiai užtvenkdavo,— vanduo vis tiek prasigrauždavo į bro- 
lio lauką. Kentėjo kentėjo jaunėlis ir galiausiai ryžosi sužinoti, kas gi 
taip rūpinasi brolio pasėliais, kai jo laukas vis lieka be vandens. 

Vieną naktį jis pasislėpė netoli savo pasėlių ir laukia. Kai tik atėjo 
vidurnaktis, nežinia iš kur atsirado mergaitė, prakasė užtvanką ir pa- 
leido vandenį į brolio lauką. 

„Tai mat, kas čia šeimininkauja!" — tarė sau jaunėlis, tyliai prisėlino 
prie mergaitės ir griebė ją už kasų. 

Mergaitė ėmė šaukti, blaškytis, bet jaunikaitis nuramino, jog nieko 
pikta jai nedarysiąs. 

— Aš tiktai noriu sužinoti, kodėl tu visą vandenį suleidi į vyresniojo 
brolio lauką. Juk manoji žemė jau kelinta diena kaip džiūsta. 

— Aš —tavojo brolio laimė, — atsakė mergaitė, — todėl ir rūpinuosi 
tik jo gerove. 

— O kurgi manoji laimė tuo metu vaikštinėja?— paklausė jaunesny- 
sis brolis. 

— Tavoji laimė toli nuo čia,— pasakė mergaitė.— Jeigu eisi jos ieš- 
koti, pirmiausia prie kelio pamatysi medį, — jo lapų viena pusė žalia, 
o kita — geltona. Paskui sutiksi turtingą pirklį, kuris jau kelinti metai 
stato namus ir niekaip negali užbaigti, nes jie vis sugriūva. Po to prieisi 
didelį ežerą, — per jį tave perkels žuvis ant savo nugaros. Tik tada pa- 
teksi į didelį slėnį, kur ir sutiksi savo laimę. 

Viską įsiminė jaunėlis brolis, ką jam sakė mergaitė, sugrįžo namo, 
susiruošė negaišuodamas ir leidosi į kelionę, pasiryžęs žūt būt surasti 
savo laimę. Nė poros dienų jis dar nekeliavo, žiūri — prie kelio stovi 
medis: jo lapų viena pusė žalia, kita — geltona. 

— Kur eini? — sušlamėjo medis, kai jaunėlis brolis priėjo arčiau. 

Jaunikaitis viską papasakojo medžiui apie mergaitę, savo brolio lai- 
mę, ir pridūrė: | 

— O dabar einu savo laimės ieškoti. 

— Jei sutiksi savo laimę, būk geras, pasiklausk, kodėl mano lapų 
viena pusė žalia, kita — geltona, — paprašė medis. 

Pažadėjo jaunikaitis išpildyti medžio prašymą ir patraukė tolyn. Ėjo 
jis, ėjo, pagaliau sutiko pirklį. 

— Kur keliauji? — paklausė pirklys. 

Šis, kaip ir pirmiau, viską jam mielai išpasakojo, užbaigdamas: 

— Štai ir leidausi į kelionę savo laimės ieškoti. 

Tada pirklys ėmė prašyti: 

— Gerasis žmogau, iškvosk savo laimę, kodėl aš negaliu baigti namų? 
Kodėl jie vis griūva, kai tik pradedu dengti stogą? 

Jaunėlis brolis sutiko išpildyti ir šitą prašymą ir nudrožė tolyn. Ga- 
liausiai jis priėjo ežerą — tokį didelį, kad pats niekaip nebūtų perplau- 
kęs. Čia jis prisiminė žuvį, apie kurią kalbėjo mergaitė, ir ėmė šaukti: 

— O kilnioji bangžuve! 

Netrukus iš vandens išniro žuvis ir paklausė, ko žmogui reikia. Jau- 
nėlis brolis ir jai viską išpasakojo. Tuomet keista liga serganti žuvis 
pradėjo maldauti jaunikaitį, kad tas savo laimę išsiteirautų, kodėl jai 
vandenyje visados šalta, o sausumoje — karšta. Kai jaunikaitis pažadėjo 
tai padaryti, ji užsisodino jį sau ant nugaros ir pernešė per ežerą. 

Toliau kelias vingiavo kalnais. Vakarop jaunikaitis išvydo platų slėnį, 
bet aplinkui nebuvo matyti jokio pėdsako nei žmogaus, nei žvėries. Pa- 
vargo jaunikaitis, tokį ilgą kelią bekeliaudamas, visai nusiplūkė ir apsi- 

stojo nakvynės; užkando jis šio to ir išsitiesė po artimiausiu medžiu. Bet: 
negali užmigti vargšelis— matyt, per daug išvargino tokia sunki ke- 
lionė. 

Kai stojo vidurnaktis, į slėnį ėmė rinktis mergaitės. Suėjusios pradėjo 
šokti, linksmintis, žaisti visokius žaidimus; paskui jos visai priartėjo prie 
medžio, ir jaunikaitis labai lengvai galėjo jas pagauti. Jis ilgai spėliojo, 
kuri iš šitų mergaičių galėtų būti jo laimė. Bet kaip atspėsi, jeigu jos. 
visos buvo kaip viena. Galiausiai jis ryžosi čiupti bet kurią. Ir kai viena 
Mergaitė priėjo visai arti ir ėmė valgyti jo vakarienės likučius, jauni- 
kaitis griebė jai už rankos. Mergaitė sukliko, mėgindama ištrūkti, bet 
draugės neskubėjo į pagalbą ir išlakstė į visas puses. Slėnyje nieko dau- 
giau neliko, tik ji su jaunikaičiu; tada jaunikaitis ir paklausė: 

— Ar ne tu būsi mano laimė? 

— O kam tau reikia žinoti?— savo ruožtu paklausė mergaitė. 

Tuomet jaunėlis brolis pasiguodė, kaip jo lauką visai nualino sausra, 
nors jis triūsia nugaros neatitiesdamas, savo prakaitu gausiai laistyda- 
mas žemę. Išklausė mergaitė ir tarė: 

— Jeigu tik tiek, tai gali daugiau nesisieloti, tavo laukas visados bus. 
apsemtas vandens!— ir jau norėjo ištraukti ranką. 

Bet jaunikaitis nepaleido jos,— jam dar reikėjo sužinoti, ko prašė me- 
dis, pirklys ir žuvis. 

— Palauk, dar ne viskas,— pasakė jis — kai čion ėjau, aptikau prie 
kelio medį, kurio lapų viena pusė buvo žalia, o kita — geltona. Aš pa- 
žadėjau išklausti iš tavęs, kodėl taip. Paskui sutikau vieną turtingą pirk- 
l;, kuris jau seniai statosi namus, bet niekaip negali jų užbaigti, nes. 
kiekvienąkart, kai tik pradeda dengti stogą, tie namai sugriūva. Jis pra- 
šė, kad išsiteiraučiau iš tavęs, dėl ko jam taip nesiseka. Paskui dar ma- 
čiau vieną žuvį, kuri padėjo man atkeliauti pas tave, ją kankina keista 
liga: vandeny visada šalta, 0 sausumoje — karšta. Ji prašė sužinoti, už. 
ką jai skirtos tokios kančios. Kai viską pasakysi, tada ir paleisiu. 

— Na, gerai, — tarė mergaitė, — aš tau padėsiu. Klausykis: vienoj pu- 
sėj to medžio yra užkastas didžiulis ąsotis su brangenybėmis, deimantų. 
spindesys prasimuša pro žemę ir iš tos pusės medžio lapus nušviečia 
geltonai. Iškasus iš po medžio tą ąsotį, visi lapai vėl pasidarytų žali. 
Na, o turtingas pirklys, kuris turi dvi dukras, kenčia per savo vyriau- 
siąją, pagarsėjusią nedoru elgesiu. Kiekvienąkart, kai tik ji ima mylė- 
tis su kuo nors, tėvo namai ir griūva. Pasakyk pirkliui, kad jis tą duk- 
terį greičiau išleistų už vyro, tada galės užbaigti namus. Tegu ir Žuvis 

sužino, dėl ko turi kentėti. Praėjusiame gyvenime ji buvo panditas — 
mokslininkas, kurs niekam nenorėjo perduoti savo žinių. Todėl kitam 
gyvenimui jis gimė žuvim, kurią dabar nuolatos lydi kentėjimai: nei van- 
deny, nei sausumoj ji neturi ramybės. Bet jeigu žuvis atsimintų visa, 
ką žinojo panditas, ir perduotų kam nors kitam, tuomet išsivaduotų nuo 
savo ligos. 

Jaunikaitis giliai įsidėjo į galvą, ką jam sakė mergaitė, ir paleido ją. 
Kitą rytą iškeliavo namo. Priėjęs ežerą, jaunikaitis pašaukė bangžuvę 
ir tarė: 

— Pirma pernešk mane į kitą pusę, o paskui aš tau pasakysiu, kaip 
išsigydyti savo ligą. 

Kaip ir aną kartą, pasisodino bangžuvė jaunikaitį ant nugaros ir per- 
plaukė per ežerą. Čia jis ir atskleidė visą paslaptį. Tada bangžuvė pa- 
sistengė prisiminti, ką žinojo mokslininkas, ir visko išmokė jaunikaitį— 
taip ji išbuvo pagaliau savo ligą. 

Atsisveikinęs su bangžuve, jaunėlis patraukė pas turtingąjį pirklį. Šis 
jau seniai jo laukė ir, kai tik pamatė keliu ateinant, tuoj pasikvietė pas 
save, ėmė vaišinti skaniausiais valgymais. Sužinojęs, kodėl vis negalėda- 
vo užbaigti namų, pirklys negaišuodamas ištekino savo vyriausiąją duk- 
terį — tada galiausiai pasistatė namus. Iš to džiaugsmo jis savo antrąją 
dukterį išleido už šio jaunikaičio. 

Pasiėmęs jaunąją pačią su visu kraičiu, jaunėlis brolis iškeliavo na- 
mo. Jis papasakojo medžiui, ką buvo girdėjęs iš savo laimės. O paskui 
iškasė iš po medžio didelį ąsotį, pilną deimantų ir kitokių brangakme- 
nių. Medis su džiaugsmu viską atidavė jaunėliui broliui, nes jis už viską 
labiau troško vėl būti žalias. 

Taip jaunėlis brolis tapo mokytas ir turtingas. Pasistatė jis didelius 
gražius namus ir apsigyveno juose su savo pačia, užmiršęs visus patirtus 
rūpesčius ir vargus. Niekada jis niekam negailėdavo nei savo turtų, nei 
protingo žodžio. Taip jis pelnė dar ir garbę. Ne veltui apie tokius žmo- 
nes sakoma: 

— Jis surado savo laimę! 


Aklius, šlubis ir kupročius 


NV.ikūsie šalyje gyveno trys beturčiai, trys draugai — aklius, šlubis ir 
kupročius. Kartą, kai jie klaidžiojo po miestą, prašinėdami išmaldos, ak- 
lius rado peilį, šlubis — plaktuką, o kupročius — ylą. O kad jokio kito 
turto neturėjo, tai ir nešiojosi visur šituos daiktus. 

Susiėjo vienąkart jie draugėn ir sutarė: 

— Keliaukim kur nors į kitą šalį laimės paieškoti! .. 

Ir leidosi visi trys kelionėn. Ėjo jie, ėjo, žiūri — pakelėje ožys ga- 
nosi. Pasičiupo keliauninkai ožį ir traukia tolyn. Netrukus jie priėjo tan- 
kų mišką. 

Nors ir baugu buvo lįsti į mišką, bet ką padarysi, — atgal juk negrįši. 
Visą dieną jie klydinėjo po tankumynę, o vakarop pro medžius išvydo 
didelius rūmus. Apsidžiaugė keliauninkai, kad galės puikiai pernakvoti. 

— Draugužiai, čia tokia nuošalė, tad šeimininkas tikriausiai apsidžiaugs, 
mus pamatęs, ir nepašykštės vaišių!— pasakė kupročius, ir visi trys nu- 
skubėjo į rūmus. 

Įėjo jie į vidų, o ten — nė gyvos dvasios, nors durys neužrakintos; 
apsižvalgė keliauninkai, įėję užsisklendė duris ir palypėjo į aukštutinę 
menę. Pririšo kampe ožį, o patys ėmė taisytis nakvynei. 

Nežinojo aklius, šlubis ir kupročius, kad šie rūmai vieno rakšaso — 
Lakhės. Tik jie pradėjo ruoštis miegoti, staiga girdi: apačioje kažkas 
trinka bilda. Tai šeimininkas — rakšasas — sugrįžo; patraukė jis duris, 

o durys iš vidaus užsklęstos. „Kas čia galėjo pas mane susikraustyti? — 
pagalvojo Lakhė ir prikišo ausį prie durų plyšio. 

— Bė-ė-ė-ė!— pasigirdo iš viršaus ožio bliovimas. 

Niekada rakšasas nebuvo girdėjęs dar šitokių garsų ir iš pradžių net 
nusigando, bet jam baisiai knietėjo sužinoti, kas įėjo į jo namus nepa- 
siklausęs. 

— Ei, kas ten?— sušuko Lakhė.— Girdžiu balsą, bet nežinau, ar stip- 
Ius esi. Nagi grybštelėk mane nagais! 

Ir jis įkišo pro durų plyšį pirštą. O aklius išsitraukė peilį ir šnikšt 
per pirštą. Neištvėrė Lakhė, sustūgo: 

— Ai-ai-ail Kaip skauda, kaip skauda!.. 

Tačiau vis tiek jam labai rūpėjo dar kartą išbandyti savo priešininko 
jėgą. Įbruko jis šiaip taip pro plyšį alkūnęą, šūktelėjo: 

— Na, suduok kumščiu! Pažiūrėsim, ką gali. 

Dabar atėjo eilė šlubiui. Užsimojo jis ir kad trenks iš visų jėgų plak- 
tuku rakšasui per alkūnę. 

— Ai-ai-ai!— vėl suklykė Lakhė ir greit ištraukė alkūnę. „Tai bent 
galiūnas į mano namus įsibrovęs! Palauk, reikia Žžvilgtelėt į jį“,— pasi- 
lenkė rakšasas ir prisiplojo prie durų plyšio, o kupročius tik bakst jam 
tiesiai į akį su yla. Griuvo aukštielninkas Lakhė, ėmė raitytis iš skaus- 
mo, O paskui persigandęs nudūmė pas savo bičiulį — rakšasą Lasiną, 
kad šis pagelbėtų. 

— Mano namuose užsidaręs kažkoks baisūnas,— tarė jis, vis aikčioda- 
mas iš skausmo.— Aš jo dar nė nemačiau, o štai jau netekau akies ir 
piršto! Vienas nesusidorosiu su juo. Būk geras, padėk man išvyt tą 
pabaisą! 

— Ką gi, einam. Aš tai jau nepabūgsiu jo!-— pasakė Lasinas, ir jie pa- 
traukė į rūmus. 

Kai antrasis rakšasas išgirdo ožio „„bė-ė-ė-ėl“, jam irgi nyku pasida- 
rė, bet jis to neparodė, ryžosi išbandyti priešininko jėgas. Viskas buvo 
taip, kaip ir anąkart, ir Lasinas paliko be piršto ir be vienos akies. 

— Jis, matyt, labai stiprus! Vienudu neįveiksim. Reikia susišaukti bi- 
čiulius, tada visi urmu pulsim,— pasiūlė Lasinas, ir abu išėjo prašyti į pa- 
galbą kitų rakšasų. 

Pakol Lakhė su Lasinu rinko savo bičiulius bei gentainius, aklius, šlu- 
bis ir kupročius papiovė ožį ir pasitaisė skaniausių valgymų. Viską išdė- 
liojo į dubenėlius, sukrovė juos ant kits kito, kad neatauštų, ir susėdo 
ratu, pasišovę kaip reikiant prisikirsti. 

Tuo metu rakšasai jau atsidangino prie rūmų, apstojo juos ir pradėjo 
tartis: . 

— Reikia pažiūrėt, kas ten viduj! — pasakė vienas. 

— Lipkim kits kitam ant pečių ir žvilgtelkim pro langą, — pasiūlė 
kitas. 

Taip ir nutarė daryti. Kai rakšasai ropštėsi vienas kitam ant pečių, 
jie išgirdo sakant: 

— Nuo kurio galo pradėsim?— Tai šlubis ir aklius klausė savo bičiulį 
kupročių, ką pirmiausia valgyti. 

— Pradėkim gal nuo apačios!-— šis garsiai atsakė. 

Išgirdė kupročiaus žodžius, rakšasai mirtinai išsigando, o pats apati- 
nis visai pametė galvą ir puolė bėgti, užmiršęs, kad jam ant pečių kiti 
sulipę. Visi rakšasai nubildėjo žemėn, nuspaudė vienas kitą, — taip jie 
ir galą gavo. 

Kai pasigirdo toks bildesys, aklius, šlubis ir kupročius metė valgį ir 
puolė prie lango. Žiūri — ogi lauke rakšasai negyvi guli. Iš džiaugsmo 
puotavo trys bičiuliai visą naktį, o rytą prisikrovė visokių gėrybių, kiek 
tik galėjo panešti, ir vėl leidosi į kelionę. 

Ėjo jie, ėjo, galiausiai priėjo mažą kaimelį — ten ir apsistojo nakti- 
gulto. Aklius greit užmigo, tik šlubio ir kupročiaus miegas neėmė, 
Išsidėliojo jie pasigrobtas gėrybes, ir net akys abiem sužibo, kai pa- 
matė auksą. 

— Klausyk, nudaigokim aklių, tada jo dalis mudviem atiteks, — pa- 
siūlė kupročius. 

Šlubis ilgai negalvojo ir sutiko. Sugavo jie nuodingą gyvatę, nukirto 
jai galvą, o rytą iš jos mėsos išvirė plovą ir padavė akliui. Šis valgo ir 
giria: 

— Ai, skanumėlis, ai, gardumėlis. Liežuvį gali praryti! 

— Tai dėl tavęs mudu čia iš kailio nėrėmės, kad būtų skaniau ir 50- 
čiau!-— atsako šlubis su kupročium. 

Aklius pavalgė ir nuo gyvatės nuodų ne numirė, bet praregėjo. Apsi- 
džiaugė jis, išvydęs akių šviesą, paskui žvi'gt į dubenėlį su plovu, o ten — 
gyvatiena! .. Įtūžo jis ir kad ims rėkti: 

— Tai mat, ką jūs man padavėt, niekšai! Numarint mane sumanėte!.. 

— Ką tu, brolau!-— ėmė įtikinėt jį šlubis su kupročium.— Mes penė- 
jom tave gyvatės mėsa, kad praregėtum. Pats matai, kaip viskas į gera 
išėjo! 

Kaip nepatikėsi, jei tu iš tiesų jau nebeaklas. 

Kitą naktį pirmas užmigo kupročius, o praregėjęs aklius ir šlubis sėdo 
aukso skaičiuoti. Skaičiavo skaičiavo, ir pasirodė jiems mažoka. Tada 
abu susitarė nudaigoti kupročių ir pasiimti jo dalį. Prisėlino bičiuliai 
prie miegančiojo, buvęs aklius prispaudė jį, o šlubis atsivėdėjęs rėžė 
plaktuku per kuprą. 

— Ai-ai-ai!— kraupiu balsu suklykė kupročius ir pašoko iš guolio tie- 
sus kaip styga, tarytum niekada kupros nė neturėjęs. Pamatė jis šlubio 
rankose plaktuką ir kad ims šaukti: 

— Ak judu galvažudžiai! Užmušti mane kėsinotės!.. Dabar aš jums 
parodysiu... 

—- Ką tu, ką tu,— sumostagavo rankomis buvęs aklius ir šlubis, — mes 
norėjome ištiesinti tave! Pats matai, kad kupros dabar kaip nebūta! 

Kaip nepatikėsi draugų žodžiais, kai tu iš tiesų jau be kupros. 

Trečią naktį buvęs aklius ir buvęs kupročius, netverdami goduliu, nu- 
tarė atsikratyti šlubio. O šis pamanė, kad bičiuliai tikrai jam nieko blogo 
nedarys, atsigulė kuo ramiausiai ir jau spėjo nukeliauti į sapnų kara- 
lystę, tik staiga kad trenks kažkas per skaudančią koją. Pašoko šlubis iš 
patalo, rėkdamas: 

— Ai-ai-ai! Kaip skauda!-— Ir ėmė lakstyti po kambarį. 

Lekia taip, tarytum niekados ir nešlubavęs, paskui žiūri, kad bičiuliai 
stovi su plaktuku. Viską supratęs, užsipuolė juos: 

— Ak, tai jūs čia, biaurybės? Sugalvojot patyliukais manimi atsi- 
kratyti? 

— Ką tu, atsikvošėk!-— tikina jį draugai — Mes tik norėjom išgydyti 
tave. 

O ar ne teisybė? Juk šlubio koja tikrai buvo sveikutėlė. 

Nuo to laiko trys bičiuliai, išsigydę nuo ligų ir godumo, gyveno visi 
draugėje linksmai ir laimingai. 


Kaip Jagja du plėšikus pergudravo 


V ienoje šalyje gyveno brahmanas Bišnus Šarma. Jo jaunėlis sūnus 
Jagja Šarma iš pat vaikystės buvo labai protingas ir nuovokus. Kai ber- 
niukas paaugo, tėvas išsiuntė jį mokytis į šventąjį Benareso miestą. Pra- 
ėjo kiek metų, Jagja sugrįžo namo ir pirmučiausia išvydo tėvą. Jis sė- 
dėjo ir šildėsi prieš saulutę, rūkydamas pypkę. Bišnus Šarma įdėmiai 
nužvelgė sūnų ir paklausė: 

— Na sūneli, kokių mokslų tave išmokė? 

Jagja viską smulkiai išpasakojo, ko jį mokė Benarese. 

— Taip. O sumanumo tave mokė?— vėl paklausė brahmanas. 

Vargšas Jagja susidrovėjo ir tyliai atsakė: 

— Ne, tėve, sumanumo nesimokiau. 

— Tai keliauk ir mokykis iš naujo, — piktai tarė Bišnus Šarma. 

Ką beliko daryti vargšui Jagjai? Ir vėl jis turėjo palikti tėvų namus, 
kad perprastų dar vieną išmintį — sumanumą. 

Ėjo jis, ėjo, kol vakarop priėjo dharmašalą — namus pakeleiviams. Ne- 
trukus čia užsuko ir du plėšikai. Sužinojęs, kas jie tokie, Jagja Šarma 
irgi sugalvojo apsimesti plėšiku. Po valandėlės jie jau sėdėjo visi drau- 
ge ir šnekučiavosi. 

— Prieš akis dar visa naktis, ir kad taip neprailgtų laikas, papasako- 

kim, kokių keistybių pasitaiko pasaulyje,— pasiūlė pirmasis plėšikas.— 
Tegu kiekvienas iš mūsų nustebina draugus sava istorija, tiktai žiūrėkit, 
reikia viskuo tikėti ir nesakyti: „Ne! Šitaip nebūna!“ Kas tai pasakys, 
tas liks tarnu pasakotojui. 

Taip ir sutarė. Pradėjo pirmasis plėšikas: 

— Anais laikais, dar prie gyvos mano tėvo galvos, dvylika metų. 
nebuvo lietaus, ir valstiečiai buivolų pienu ryžių laukus laistė... Kaip 
manot, ar galėjo taip būt? | 

Jagja Šarma jau buvo besušunkąs, jog tai prasimanymas, bet prisi- 
minė, kad jį norima pagauti už liežuvio, ir linktelėjo galva: 

— Ką gi, man atrodo, viskas — gryna teisybė. 

Priėjo eilė antrajam plėšikui pasakoti savo istoriją: 

— Seniai seniai, mūsų prosenių laikais, pasodinom vieną bulvę, ir iš- 
augo iš jos didelis didelis medis. Keturi vyrai vos nukirto tą medį, iš- 
piovė lentas, o iš jų pastatė tiltą per visą jūrą... Na kaip, buvo taip. 
ar ne? 

— O ko čia stebėtis? Viskas tikra teisybė, — ramiausiai atsakė supra- 
tingas Jagja. 

Dabar jau turėjo ir jis pasakoti. Jagja ryžosi žūt būt apgauti plėšikus 
ir padaryti juos savo tarnais, todėl taip pradėjo: 

— Kadaise mano tėvas statė naujus namus ir pasisamdė dešimt vyrų 
stogo dengti. Tačiau kad ir kaip tie stengėsi, vis negalėjo užbaigti. Mato 
tėvas — nieko nebus, tad nusiuntė du savo tarnus jiems į talką. Užvirė- 
darbas, pluša visi suplukę, bet į pavakarę, kai stogas jau buvo kone baig- 
tas, užėjo uraganas. Viskas aplinkui verpetais ėmė suktis. Vėjas pagrie- 
bė nuo stogo tėvo tarnus ir nunešė nežinia kur. Nuo to laiko visur jų. 
ieškau. Ir kokia laimė — šiandien suradau. Juk tie tarnai — jūs? 

Jagja Šarma baigė pasakoti, ir abu plėšikai, laikę save dideliais gud- 
ruoliais, pajuto, kad žemė slysta iš po kojų. Sutikti — negalima, o prieš- 
tarausi — irgi eisi tarnauti. Visai galvas pametė plėšikai, vienas šaukia 
„Taip!“, antras — „Nel“. Taip ir gavo abu tarnais tapti ir kitą rytą 1y- 
dėti sumanųjį Jagją namo. Pamatė tėvas sūnų su dviem nepažįstamais 
ir klausia nustebęs: 

— O kas čia tokie? 

Sūnus papasakojo viską nuo pradžios. Kai sužinojo brahmanas, kaip 
guviai Jagja privertė plėšikus sau tarnauti, labai apsidžiaugė ir tarė: 

— Sūnau, sugebėti išvengti pavojaus, išeiti sveikam ir gyvam iš grum- 
4iynių ar tinkamai pasinaudoti aplinkybėmis ir yra tas didysis mokslas — 
sumanumas. Tu išlaikei egzaminą ir įrodei, kad šį mokslą esi perpratęs. 
Dabar gyvenk ir džiaukis gyvenimu, kuris tik vienąkart žmogui duotas. 


Ir nuo tol Jagja Šarma gyvena visko pertekęs, o du plėšikai jam tar- 
nauja. 


Gobši anyta 


V laisje kalnų šalyje gyveno valstietis su šeima. Iš viso dvylika žŽmo- 
nių: senis su sene, penki sūnūs ir penkios marčios. Visas vasaras jie 
plušo lauke, augino ryžius. Darbas nelengvas, bet daugiausia jo tekda- 
vo mMarčioms: juk ir sodint, ir laistyt, ir nuo lauko valyt, o dar ir malkas 
iš miško nešioti — vis joms. 

Žiemą nusileisdavo sūnūs nuo kalnų į miestą derliaus parduoti. Tik 
retai kas duodavo didesnę kainą, todėl namuose vis stigo pinigų, užtat 
ryžių — visados pilnutėlės bambukinės kraitės. Tačiau gobši anyta nie- 
kad savo marčių nelepino ryžiais. Vien žirnienę joms tekdavo srėbti. 
Taip ir gyveno pusbadžiu. Bet viskam ateina galas. 

Suėjo kartą marčios ir ėmė guostis savo likimu. 

— Koks čia gyvenimas!-— dejavo visos.— Nuo grūdų kraitės plyšta, 
o mes nė karto negavom saujelės virtų ryžių. Ir pinigų nematom, ir vyrai 
nesirūpina mumis. Ne, taip ilgiau gyventi negalima, reikia ką nors daryti! 

Jauniausioji marti ir pasiūlė: 

— O gal pačios neatsiklausdamos pasiimkim ryžių iš didžiosios krai- 
Llėsė Nusinešim į lauką nemačiom, išsivirsim, prisivalgysim lig soties — 
nė šuo nesulos. 

— Ne, šitaip negalima, — prieštaravo vyriausioji marti. — Jeigu sužinos, 
iš namų išvarys. 

— Jūs tik niekam neišsiplepėkit,— ramino visas jaunėlė.— Aš apsiimu 
viską padaryt. 

— Na, tai ir daryk, kaip išmanai,— atsakė marčios vienu balsu.— Tik 
mes čia niekuo dėtos! Nieko nežinom, nieko nematėm. 

Kai sutemo vakaras, jauniausioji marti užsėlino ant aukšto, prapiovė 
skylę bambukinėj kraitėj, o auštant, kai dar visi miegojo, susišlavė išbi- 
rusius ant aslos grūdus ir vėl užkišo skylę. Nuvalė ryžius — pilną dube- 
nėlį, išaižas atgal sukimšo, o pati į lauką išdrožė. Paskui kiekvieną rytą 
ji vis prisipildavo ryžių iš didžiosios kraitės, ir taip apsukriai, kad se- 
nieji nieko nenumanydavo. 

Gerai dabar marčioms viskas klojosi, kartais jos net mėsos ar sviesto 
pasmaguriaudavo — juk gaudavo pinigų už ryžius. 

Bet atėjo diena, kai ryžiai didžiojoje kraitėje baigėsi ir beliko vien 
išaižos. Vėl susirinko marčios tartis, kaip bėdą nuo savęs nustūmus ir 
bausmės išvengus. Nieko gudraus nė viena negalėjo sugalvoti. Tada su- 
pratingiausioji jaunėlė marti tarė: 

— Šiąnakt užsidėsime kaukes: viena kuri nors muš būgnelį, o ki- 
tos — lakstys laiptais aukštyn žemyn ir garsiai šauks: „„Ėhė-hė-hė! Ei, 
duokit šen ryžius iš didžiosios kraitės!“ Pamatysit, mus palaikys pikto- 
siomis dvasiomis. Kai įvarysim visiems baimės, greit patyliukais grįšim 
kas sau ir apsimesim, kad miegam... 

— Gerai!-— sušuko moterys vienu balsu.— Taip ir padarysim. Nieko 
gerėsnio nesugalvosi! | 


Kai tik visi namuose sumigo, marčios užlipo ant laiptų, užsimaukšlino 
baisingas kaukes, jaunėlė paėmė į rankas būgnelį ir pradėjo mušti į jį, 
o kitos kad ims lakstyti aukštyn žemyn, trypdamos ir šaukdamos: 

— Ėhė-hė-hė! Ei, duokit šen ryžius iš didžiosios kraitės! 

Nuo trepsėjimo ir šūksnių pirmasis atsibudo senis. Įsiklausė: tikriau- 
"siai piktoji dvasia namus apsėdo. Baisiai išsigandęs, ėmė purtyti senę: 

— Girdi, motin, kas ant laiptų dedasi. Aš tau sakiau, negobšauk, so- 
čiai penėk marčias. Bet argi tave, užsispyrėlę, perkalbėsi! O dabar su- 
laukėm: piktosios dvasios užpuolė namus, žada visus ryžius suvalgyt 
iš didžiosios kraitės! 

Per visą naktį senis su sene akių nesudėjo. Tik kai visi namiškiai jau 
buvo sukilę, jie išdrįso išeiti iš savo kambario. 

— Martelės! Ar negirdėjot naktį ant laiptų triukšmo ir svetimų bal- 
sų?— drebančiu balsu paklausė anyta. 

— Balsųė Kokių balsų? Mes miegojom ir nieko negirdėjom,— sakė 
vienos. 

— Tikrai, tikrai, kažkas šaukė, bet mes labai išsigandom ir nėjom iš 
kambario,— sakė kitos. 

Tada senis su sene užlipo ant aukšto pažiūrėti ryžių — ogi didžiojoje 
kraitėje vienos išaižos belikusios. 

— Matai, sene, visi ryžiai prapuolė!— riktelėjo senis.— Štai kuo bai- 
gėsi tavo gobšumas. Marčias badu marinai, užtat piktąsias dvasias sočiai 
papenėjai. Ziūrėk, kad daugiau negailėtum ryžių, — piktai pridūrė jis,— 
nes dar didesnę bėdą užsitrauksi! 

Nuo tos dienos anyta pradėjo maitinti savo marčias ryžiais. 


Kvailutis Latobungas 


(ias kitados senutė. Jai augo vienintelis sūnus, vardu Latobun- 
gas, bet ir tas buvo kvaišelis. Nuo ryto ligi vakaro jis dalbstėsi pakam- 
piais, nieko neveikdamas. Kartą motina ir sako jam: 

— Klausyk, sūneli, ar neatsibodo tau taip sėdėt namie dienų dienas? 

— O ką daryti?— klausia kvailutis. 

— Eitum, išminties pasimokytum iš kilnių žmonių. 

Paklausė Latobungas motinos, išėjo kilnių žmonių ieškoti. Ėjo jis, ėjo 
ir sutiko gaują vagių. Vagys pasiėmė Latobungą — kartais ir kvailys 
juk gali praversti. Ir pradėjo jie mokyti berniuką vagystės. Naktį įsi- 
brovė visi į vienus namus, Latobungui liepė ieškoti, kas sunkiau, ir greit 
nešti pro langą. Ilgai kvailys grabinėjosi patamsyje, vis ieškojo sun- 
kiausio daikto. Galiausiai viename kampe jis atsidūrė į dvi girnapuses 
ir labai apsidžiaugė — čiupo jas ir susirietęs trilinkas išvilko iš namų. 

Kai susiėję vagys ėmė klausinėti vieni kitų, kas ką laimėjo, Latobun- 
gas išdidžiai parodė girnapuses. Supyko vagys: 

— Koks tu kvaišas! Na, kas gi tokius daiktus vagia? Reikia griebti, 
kas skamba. 

Kitą naktį vėl visi išėjo vogti. Latobungas gerai įsikalė į galvą, kas 
jam buvo sakyta, ir ėmė ieškoti skambiausio daikto. Galų gale aptiko 
varinį katilą, padaužė, ir katilas garsiai suskambėjo. Kvailutis, laimin- 
gas ir patenkintas, tuoj griebė katilą ir išbogino lauk. ' 

Vėl susirinko vagys ir pamatė Latobungo rankose katilą. 

— Na ir kvailys tu! Argi tokius daiktus kas vagia? Reikia ieškot, kas 
garsiai skamba ir blizga baltai — ėmė jį mokyti vagys, vildamiesi, kad 
kitąkart kvailutis suras sidabro. 

Trečią naktį sulindo jie į vienus namus. Vagys pasklido po kambarius, 
o Latobungas atsidūrė virtuvėje, kur ant viryklės buvo užkaistas pienas. 
Pasižiūrėjo jis į pieną — juk baltas ir smagiai kliunksi. Apsidžiaugė Lato- 
bungas: ,„Na, dabar tai radau, ko reikia.“ Pasičiupo jis puodelį su pienu 
ir puolė pro duris, bet užkliuvo už senės, kuri miegojo ant grindų, ir 
apliejo ją verdančiu pienu. Senė taip ėmė rėkti, jog visus namus pri- 
kėlė. Vagims pavyko pasprukti, o Latobungą nutvėrė. 

Šeimininkas ėmė kvosti kvailutį, kas iis toks ir kaip pateko į sveti- 
mus namus. Latobungas mikčiodamas atsakė: 

— Tik nepamanykit, kad aš vagis. Aš mačiau, kaip vagys susikraustė 
į jūsų namus, bet pats rėkti neišdrįsau, tai nutariau pažadinti senę iI 
kliūstelėjau ant jos verdančio pieno. Patys matot, kad jūsų turtą išgel- 
bėjau nuo vagių! 

Išklausė šeimininkas ir pagalvojo: „Tikriausiai šitas vaikinas irgi va- 
gims padeda. Bet kokia iš jo nauda? Tuoj matyti, kad kvaišas. O juk 
tikrai jis išgelbėjo mūsų turtą.“ 

Šeimininkas skėlė kvailiui porą skambių antausių ir išvijo iš namų, pri- 
sakęs daugiau čia nesirodyti. 

Gailiai verkdamas, Latobungas nuėjo pas savo bičiulius. Bet vagys irgi 
gerokai jį apkūlė, iškalbėdami: 

— Jokios naudos nėr iš tavęs, kvaily! Vienas tik vargas,— juk per 
tavo kvaišumą mes vos vos neįkliuvom!— Ir išvarė Latobungą iš savo 
gaujos. 

Vargšelis Latobungas sugrįžo namo, viską pasipasakojo motinai. „Jau 
geriau jam nemokytam būti“, — pagalvojo šioji ir daugiau nesiuntė sū- 
naus Mokytis išminties. 

Praėjo kelios dienos, ji ir vėl sako sūnui: 

— Sūneli, ko tu sėdi namie, sudėjęs rankas? Eitum į žmones, pačios 
pasiieškotum! 

— O kaip aš rasiu tą pačią, mamyte?— paklausė Latobungas. 

— Keliauk prie šaltinio, — patarė jam motina.— Kai ateis vandens gra- 
ži mergaitė, mesk į ją akmenėlį — ji atsisuks, pažiūrės, o tu nusišypsok 
jai. Matysi, gal kuri nors ir tekės už tavęs!.. 

Išėjo Latobungaš pačios sau ieškoti. Atsisėdo jis prie šaltinio, žiūri — 
graži mergaitė vandenį ąsočiu semia. Prisiminė kvailutis motinos pata- 

rimą ir pradėjo ją mėtyti akmenukais. Bet mergaitė neatsisuka, nepa- 
žiūri į jį, nors Latobungas jau pilnas rieškučias akmenukų išmėtė. Tada 
jis paėmė didelį akmenį ir kad paleis — mergaitei tiesiai į galvą. Mer- 
gaitė parkrito ir mirė. Išsigando Latobungas, pačiupo mirusiąją, nuvilko 
į mišką ir užkasė. 

Pamatė motina, kad sūnus grįžta vienas, ir klausia: 

— O kurgi pati? Tai nesugebėjai prisivilioti mergaitės? 

— Taigi, prisiviliosi jas!— sumurmėjo Latobungas.— Jau kaip stengiau- 
si atkreipti vienos gražuolės dėmesį, bet ji lyg nematė manęs. Tada pa- 
leidau akmenį, o ji kebėkšt ir užvertė kojas. 

Išsigando motina, ėinė bartis: 

— Ak kvaily tu, kvaily, ką tu padarei!-— O paskui klausia:— Tai kur 
ją dėjai? 

— Miške užkasiau,— atsako Latobungas. 

Kuo greičiausiai išbėgo motina į mišką, įbaudė sūnų niekur kojos iš 
namų nekelti, kol pargrįš. 

Susirado ji tą vietą, kur kvailutis užkasė negyvą mergaitę, iškasė ją 
ir įmetė į upę, o duobėn paguldė nugaišusią ožką. Tik tada moteriškė 
parsirado namo ir liepė sūnui eiti į kiemą ir laukti, kol iš dangaus pra- 
dės kristi furaula — spraginti kukurūzai. Išsiuntė sūnų į kiemą ir slapta 
ėmė berti pro langą furaulą. Latobungas vaikštinėja pakiemiais, rankioja 
furaulą ir kemša į burną, net abu žandai plyšta, o pats galvoja: ,„Matai, 
ko būna pasaulyje, juk tikrai furaula krinta iš dangaus!“ 

Tuo metu žmonės sukruto ieškoti mergaitės. Po poros dienų pas juos 
užėjo kaimynė ir paklausė Latobungą, ar nežinąs, kur dingusi mergaitė, 
josios dukterėčia. Šis nė negalvodamas leptelėjo: 

— Taigi aš ją užmušiau ir užkasiau miške. 

Kaimynė paprašė, kad jis parodytų, kur užkasė. Nuvedė Latobungas 
ją į mišką, surado duobę ir ėmė kasti. ,Kas gi čia dabar?" Žiūrėk, ožkos 
ragai pasirodė iš žemės. Nustebęs Latobungas klausia: 

— Ar tavo dukterėčia buvo su ragais? 

— Ką čia pliauški niekus, argi žmogus būna su ragais? Kask toliau!-— 
liepia moteriškė. 

Pakasęs giliau, Latobungas pamatė ožkos uodegą ir vėl klausia: 

— O tavo dukterėčia su uodega buvo? | 

— Užteks tau, kvaily, malti liežuviu!— supyko moteris.— Greičiau 
kask, aš pati pamatysiu. 

Galiausiai Latobungas iškėlė iš duobės nugaišusią ožką ir pats ne ma- 
žiau nustebo, negu moteriškė. 

— Aš tikrai žinau, kad šitoje duobėje užkasiau tavo dukterėčią, — 
pasakė kvailys.— Bet ji kažkodėl pavirto į ožką. 

— Gal atsimeni, kurią dieną tai buvo?— paklausė jį moteriškė. 

Latobungas tuoj atsakė: 

— Žinoma! Tai buvo tą dieną, kai iš dangaus furuala krito. 

Išgirdusi Latobungo atsakymą, kaimynė numojo ranka: ką čia tikėsi 
tokio kvailio žodžiais! 

Ir vėl vaikštinėja Latobungas vienas, vis sau pačios neranda. Mato 
motina, kad be jos nieko nebus — reikia suieškoti sūnui nuotaką. Netru- 
kus iš tiesų pasitaikė tinkama mergaitė iš vargingos šeimos — tėvai su- 
tiko išleisti ją už kvailučio, nes šis gyveno pasiturimai. 

Taigi ir buvo atšoktos vestuvės, o netrukus, kaip visada pagal papro- 
čius, tėvai pasikvietė jaunąjį Žentą paviešėti į savo namus. 

— Baisu vienam eiti per mišką. Ką daryti?— ėmė klausinėti motiną 
Latobungas. 

— Kai jau pajusi, kad bijai, rėk garsiai: „„Aa-ūū! Aa-ūū!"— ir baimė 
praeis, — patarė motina. 

Paklausė kvailutis jos patarimo, eina ir šaukia visa gerkle: 

— Aa-ūū!.. Aa-ūū!.. 

O miške tuo metu ėjo medžioklė. Medžiotojai jau buvo visai arti 
prisėlinę prie elnio, bet tuo tarpu kvailys kad subliaus: ,„Aa-ūū!“— ir 
nubaidė žvėrį. Tada supykę jie pagriebė Latobungą ir gerokai aplamdė 
jam šonus. Eina vargšelis, verkia, šonus glosto. O priešais vestuvių pro- 
cesija pasirodė. Pamatė jaunosios gentainiai raudantį Latobungą ir puo- 
lė prie jo su kumščiais. Muša ir vis pritaria: 

— Žinosi, kvaily, kaip ašaromis temdyt žmonėms šventę! 

— Tai ką aš turėčiau daryti?— paklausė Latobungas, kai jį pagaliau 
paleido. | 

— Neverkti! Eik linksmai keliu ir džiaukis viskuo!-— sakė jam žmo- 
nės. 

Latobungas taip ir padarė: traukia tolyn, garsiai kvatodamas. O prie- 
šais — laidotuvių procesija: žmonės eina tylūs, o mirusiojo giminės gai- 
liai ašaroja. Pamatė jie besijuokiantį kvailutį, apstojo ir ėmė gėdinti: 

— Žmonėms tokia nelaimė, o tu, mulki, juokiesi!— Ir vėl jam įkrėtė 
į kailį. 

Galiausiai Latobungas pasiekė savo uošvio namus. Šis pagarbiai suti- 
ko prie slenksčio, įvedė į trobą, pasodino ant kilimo ir pradėjo klausi- 
nėti, ar Mama sveika, kas jų krašte girdėti. Į visus klausimus kvailutis 
tik taip atsakinėja: 

— (Gerai, labai gerai!-— taip mokė jį motina. 

Paskui ėmė uošvis apie save pasakoti: 

— Kad žinotum, ženteli, kaip man šiais metais nesiseka. Neapsiginu 
bėdų. Čia buivolas nuo uolos nukrito, čia karvė susirgo, o čia dar visos 
avys ir ožkos išdvėsė. .. 

Klausosi Latobungas ir savo varo: 

— Gerai, labai gerai!.. 

Uošvis, žinoma, gerokai nustebo, bet nieko nepasakė kvailučiui. 

Atėjo metas vakarieniauti, ir žentą pakvietė į virtuvę. Latobungas 
visą dieną buvo nevalgęs. Gausūs niuksai ir gumbai, gauti kelionėje, nė 
kiek nesumažino apetito. Jau norėjo kvailutis įnikti į valgį, bet prisimi- 
nė, ką jam griežčiausiai buvo prisakiusi motina išlydėdama: „Žiūrėk, ne- 
valgyk svečiuose daug. Kad paskui man nereikėtų raudonuoti, išgirdus 
žmones šnekant, jog tu besotis. . ." 

Argi galėjo Latobungas nepaklausyti motinos? Tad ir išėjo iš virtuvės 
alkanų alkaniausias. | 

Jau metas buvo miegoti. Uošvis paklojo svečiui patalą savo kamba- 
ryje. Latobungas paklusniai atsigulė, bet vis negali užmigti — ne mie- 
gas galvoj, kai grobas grobą ryja. Palaukė, kol visi sumigo, atsikėlė ir 
pradėjo naršyti po kambarį, ieškodamas, kuo kirminą nuraminti. Tik du 
vištos kiaušinius surado, bet lyg tyčia tuo metu kažkas nukrito žemėn, 
ir atsibudo uošvis. Latobungas sutriko, nežino, kur kiaušinius dėti, o kai 
uždegė šviesą, jis ėmė ir susikišo juos už žandų. Apspito gentainiai, 
klausinėja, kas atsitiko, bet kvailutis tyli, nes negali burnos praverti. 
Uošvis pamatė, kokie žento žandai išsipūtę, ir pagalvojo, jog skaudu- 
liai vargšeliui iškilo, tad negaišuodamas nubėgo pas barzdaskutį, kad 
šis prapiautų baisingas votis. Atėjo barzdaskutys, pačiupinėjo Latobungo 
žandus ir nedvejodamas šnirkštelėjo vieną skustuvu. Pliūptelėjo gelto- 
nai baltas skystis, ir žandas subliuško. Tada barzdaskutys jau norėjo 
antrą žandą prapiauti, ir jau ėmė galąsti skustuvą. Tačiau Latobungas 
nelaukė, susičiupo už žando, nė neatsisveikinęs išpuolė iš uošvijos ir te- 
kinas leidosi namo. 

Kelyje alkanas Latobungas staiga prisiminė furaulą, krintančią iš dan- 
gaus, ir dar labiau paspartino žingsnį!.. Bėga jis ir vis galvoja, kaip 

paprašys pačią, kad pavalgydintų furaula. O kad neužmirštų, kaip tas 
skanusis valgis vadinasi, nuolatos kartoja: ,,„Furaula! Furaula!..“ 

Bebėgdamas Latobungas užkliuvo už akmens ir — bumpt!— išsitiesė 
kaip ilgas. Kai atsikėlė, tas žodis išgaravo iš galvos. Ilgai jį stengėsi 
prisiminti kvailutis, pagaliau jam toptelėjo: „„Ufraula“!. Grįžta jis namo 
ir liepia savo pačiai pagaminti ufraulos. O toji žiūri, nieko nesupranta, 
ko tasai iš jos nori. 

Peralkęs Latobungas supyko ir tvojo lazda pačiai. Pati verkdama susi- 
griebė už galvos: 

— Oi, mirštu! Tu man gumbą įdėjai, apskritą kaip furaula!.. 

Išgirdęs šį žodį, Latobungas net pašoko iš džiaugsmo: 

— Tai tos furaulos aš ir prašiau tave!-— sušuko jis. 

Nuo tol pati kasdien valgydina Latobungą furaula, nors jis kartais vie- 
toj furaulos ima reikalauti ufraulos. 


! Ufraula — nepalų kalba — šokliukas. 


J] 


| MUR EYĮ APT 


Pati, kraičio gavusi vištą 


e kaime kartą gyveno pats su pačia. Neseniai jie buvo vedę 
ir vaikų dar neturėjo. 

Jaunoji pora šiaip taip stūmė dienas, abu buvo pliki kaip tlilvikai. 
Tėvai savo dukrai kraičio tik vištą davė, bet ne paprastą, o stebuklingą. 
Kasdien ji sudėdavo po keletą kiaušinių savo šeimininkei, tad jauna- 
martė ir rytą, ir dieną, ir vakare vis persivalgydavo kiaušinienės su ry- 
žiais. Pati valgydavo, 0 vyrui nė paragauti neduodavo. Gal dėl to ji 
kasdien ėjo vis storyn, o vargšelis vyras — liesyn. 

Kartą pas juos užsuko senas vyro bičiulis ir labai nustebo: 

— Kaipgi čia, brolau? Tu lyg skeletas, kur nupieštas šventyklos sie- 
noje, o tavo pati išpampus, na, kaip koks maišas, pilnas grūdų! 

Kol pati buvo šalia, vyras nieko nedrįso sakyti, o kai tik ji išėjo, pa- 
skubomis ėmė pasakoti: 

— Matai, brolau, mano pati turi vištą, kurią tėvai kraičio jai davė. 
Toji višta kasdien po keletą kiaušinių sudeda, ir maniškė nieko dau- 
giau neveikia, tik kiaušinienę kepasi. Užtat ji ir sustorėjo! 

— Betgi ji ir tau gal duoda kąsnelį, tai ko tu toks sunykęs? 

— Kad taip būtų,— atsiduso vyras.— Ji viena visus kiaušinius suval- 
go, juk višta jos, ne mano. 

Tai išgirdęs, bičiulis pasikrapštė pakaušį, paskui ir sako: 

— Na, čia nedidelė bėda, aš žinau paslaptį, kaip galima greit pasi- 
taisyti. Tik pažadėk, kad viską darysi, kaip sakysiu. 

Jaunasis vyras nieko daugiau netroško, tik sočiai pavalgyti. Ir gėda 
buvo: šalia savo pačios jis atrodė jau toks sumenkęs ir silpnas. Todėl 
su džiaugsmu sutiko klausyti bičiulio. 

— Viską padarysiu, kaip liepsi, tik gelbėk! 

— Jeigu taip, tai klausyk,— pradėjo mokyti bičiulis — dar šiandien 
pasiklausk savo pačią, ar nenorėtų ji gauti gražios papūgos? Jei norės, 
pažadėk, jog atneši tą paukštę. Bet sakyk, kad kelias ilgas, sunkus, todėl 
tegu įdeda kelionėn dvylika kiaušinių ir pusę pathio! ryžių. Pasiimsi 
kiaušinius, ryžius ir greit atbėgsi pas mane. Supratai? 

Tai pasakęs, svečias išėjo. O šeimininkas nuskubėjo klausti pačios, ar 
nenorėtų ji turėti namuos gražios papūgos. „(O kodėl gi ne?— pagalvojo 
storulė.— Juk ją galima išmokyti kalbėti, ir, kai vyras bus išėjęs iš na- 
mų, papūga linksmins mane.“ Pati tuojau atnešė dvylika kiaušinių, pusę 
pathio ryžių, viską sudėjo į krepšį, ir vyras, pasičiupęs paviržį, nulėkė 
tiesiai pas bičiulį. 

Šis, pamatęs jį su pilnu krepšiu, labai apsidžiaugė. Pirmučiausia juo- 
du prisikepė kiaušinienės su ryžiais ir sočiai prisikirto. O paskui bičiulis 
ėmė mokyti: 

— Kai pareisi namo ir pati užklaus apie papūgą, sakyk, kad kol kas 
tik medį užtikai, kur papūga nakvoja. Ir jeigu ji nori, kad rytoj ta 
paukštė būtų namuose, tegu tau įdeda dvi dešimtis kiaušinių ir pathį 
ryžių. 

Į pavakarį vyras parėjo namo. Tik peržengė slenkstį, tuojau pribėga 
pati. 

— O kur papūga?— klausia jinai. 

— Tu manai, taip paprasta sugauti papūgą! Gerai sakoma, kad die- 
vas pagailėjęs protelio moterims, — negi viską vienu matu padarysi“ Šian- 
dien man pasisekė surasti, kuriam medy papūga nakvoja, o rytoj aš ją 
sugausiu. Tik įdėk man rytdienai dvi dešimtis kiaušinių ir pathį ryžių! 

Moteriškė patikėjo ir viską sutaisė, kaip buvo sakyta. O rytą vyras, 
pasiėmęs paviržį, vėl nuskubėjo pas savo bičiulį. Po sočių pietų bičiulis 
toliau moko: 

— Kai šiandien tavo. pati užklaus, ar sugavai papūgą, sakyk, kad jau 
suradai medyje jos lizdą, o rytoj parneši ir paukštę! 


|! Pathis — tūrio matas, apytikriai 4 1. 

Vos spėjo vyras duris atidaryti, tuoj pribėga prie jo pati ir nekant- 
raudama prašo kuo greičiau parodyti papūgą. 

— Nusiramink; brangioji. Rytoj jau tikrai turėsi papūgą! Šiandien su- 
radau jos lizdą, betgi tau reikia paukštės! Taigi dar pakentėk truputį. 
Ir neužmiršk įdėti į kelionę trisdešimt kiaušinių ir vieną pathį ryžių. 

Pati taip norėjo papūgos, jog sutiko sėdėti alkana, kad tik jos užgaida 
būtų išpildyta. Todėl nieko daugiau neklausinėdama, viską suruošė ke- 
lionei. O vyras, pasičiupęs kiaušinius su ryžiais, iš pat ryto nudrožė 
pas bičiulį mėgautis valgiais. 

Kai vakare jis grįžo namo, pačiai pasakė, jog tik pamatyti papūgą pa- 
sisekę, o sugauti ją tikįsis rytoj. Ir pridūrė: 

— Kelias į kalnus tolimas, ir kaskart vis sunkiau nusigauti ten — 
griūtys aplinkui, taigi nešykštėk paviržio. Įdėk tris su puse dešimties 
kiaušinių ir du pathius ryžių! 

„Pati nė nemanė abejoti vyro žodžiais, dabar jai tik papūga tebuvo 
galvoj. Atnešė ji vyrui ir kiaušinių, ir ryžių, o šis, kaip visada, iš pat 
ryto nuėjo pas savo bičiulį, ir ten jie iškėlė šaunią puotą. Vakarop bi- 
čiulis pažiūrėjo į jį ir sako: 

— Man rodos, tu jau truputį atsiganei! Dar keletą dienų sočiai pa- 
valgysi, ir vėl būsi panašus į žmogų. 

Vyras žvilgtelėjo į veidrodį — iš tiesų jis geriau atrodo, o paskui 
klausia: 

— Ką šiandien pasakyti pačiai? 

Pasikrapštė pakaušį gudrusis bičiulis ir tarė: 

— Sakyk, kad matei papūgos kiaušinius lizde ir nutarei parsinešti 
namo papūgiukus! 

Taip vyras ir pasakė pačiai, vėl paprašė, kad šioji jam įdėtų į kelionę 
tris dešimtis kiaušinių ir tris pathius ryžių. 

Tačiau jai jau gerokai įgriso tie pažadai, be to, įgriso kasdien sėdėti 
alkanai, todėl tarė savo vyrui: 

— Ar ne per brangiai atsieis man tavoji papūga? 

Bet kaip atsisakysi svajonės turėti namuose kalbančią papūgą! Ne, 
negalima. Ir rytą ji vėl sutaisė vyrui paviržį. 

— Žiūrėk, kad šiandien be papūgos negrįžtum!-— pasakė rūsčiai. 

Vyras pažadėjo tikrai parnešti ir nuėjo pas savo bičiulį. Jie vėl su- 
šveitė visus kiaušinius ir ryžius. Tada vyras susirūpino, ką vakare reikės 
pasakyti, juk pati nebenori ilgiau laukti. 

— Nebijok, palauks dar, nenusprogs. Dar taukinė jai truputį suplo- 
nės, — nuramino bičiulis ir juokdamasis pridūrė:— Žinai, drauguži, pa- 
sakyk jai, kad paukščiukus matei, bet jie dar neapsiplunksnavę, todėl 
nusprendei juos parsinešti rytoj. 

Pamatė pati, kad vyras vėl tuščiomis rankomis grįžta, ir ėmė šaukti: 

— Ir šiandien pareini be papūgos, apgavike tu! Tai ar jau man ir 
reikės gyventi be papūgos? 

— Aš nė nemanau tavęs apgaudinėti. Bet, kaip sakoma, kad sūnus 
gimtų, vien norų maža. Ten yra paukščiukai, tiktai dar be plunksnų. 
Na pagalvok, kam gi tau beplunksniai papūgiukai? Palauk iki rytojaus. 
Jie truputėlį paaugs, ir aš juos parsinešiu. Nenusimink, turėsi savo pa- 
pūgą. 

Ilgai dar jis įkalbinėjo pačią, kol ji pagaliau patikėjo. 

— Tai tikrai rytoj parneši?— paklausė ji vyrą. 

— Na, žinoma. Tiktai man juos reikės nešti ant kupros, o kelias juk 
tolimas. Todėl valgyti įdėk dvigubai daugiau! 

Pati pritaisė paviržio tiek, kiek prašė vyras. O jis susidėjo kiauši- 
nius, ryžius susipylė į maišą ir nudrožė į bičiulio namus. Ten jie visą 
dieną kiaušinienę su ryžiais valgė. Kai baigė, bičiulis tarė: 

— Parėjęs pasakyk pačiai, kad jau išėmei paukščiukus iš lizdo, bet 
jie buvo tokie sunkūs, jog vos-ne-vos atnešei iki mano namų ir čia pa- 
likai. Pažadėk rytoj anksti rytą pargabenti juos namo! Ir neužmiršk pri- 
durti, kad maišas su papūgiukais bus pakabintas ant stulpo prieš jūsų 
namą. Tegu į trobą jinai parsineša. 

Kai vyras be nieko grįžo namo, pati pajuodo visa. Bet jis nedavė jai 
nė prasižioti. 

— Tu tikriausiai manai, kad aš vėl neparnešiau papūgiukų? Būk ra- 
mi, aš juos sugaudžiau, bet taip pailsau bevilkdamas, kad palikau pas 
bičiulį. Rytoj dar su tamsa einu parsinešti. Atsibusi ir pamatysi maišą 
su papūgiukais,— aš jį pakabinsiu kieme ant stulpo. Būk gera, į trobą 
pati susinešk. Tada žinosi, kokia lengva buvo mano našta. 

Patikėjo vyro žodžiais pati ir pralinksmėjo. Jau po vidurnakčio, o ji 
nė bluosto nesudėjusi, vis apie papūgą galvoja. Sulig pirmaisiais gai- 
džiais vyras tarė: 

— Aš einu paimti to maišo, o tu, kai tik prašvis, dirstelėk pro langą! 

Kai jau visai prašvito, pati pravėrė langą, žiūri — ant stulpo maišas 
kabo. Apsidžiaugė, išbėgo į kiemą, traukia nuo stulpo maišą. Visai nu- 
siplūkė, kol jį nukabino. Tada užsivertė jį ant pečių ir parbogino į tro- 

bą. Atsargiai pastatė ant grindų, ilgai narpliojo užrištą mazgą. Ir kaip 
ji nustebo, kai iš maišo išlindo josios pačios vyras, tik gerokai pastorė- 
jęs per tas dienas. 

Na matai,— prašneko jis juokdamasis,— gavai dar geresnę papūgą, 
negu ta, apie kurią svajojai. Juk šitoji papūga ne tik kalbėti moka... 
Žiūrėk, kad šertum kasdien kiaušiniene! .. 


Keturi plėšikai 


Kao gyveno moteriškė. Vienąkart josios vyras iškeliavo į sveti- 
mus kraštus uždarbiauti, ir pasiliko ji visuos namuos vičvienaitė. Tėvai 
gyveno labai toli — per dieną vos galėtum pasiekti juos, o kaimynų gre- 
ta irgi nebuvo, tad jeigu kokia bėda, nė pagalbos nėr kur šauktis. Suži- 
nojo keturi plėšikai ir sukruto, kaip čia svetimu geru pasipelnyti. 

Vieną gražią dieną pasibeldė plėšikai į duris ir sako moteriškei: 

— Atidaryk, sesule, mus tavo tėvas atsiuntė. Jis prašo, kad greičiau 
aplankytum, nes jis labai serga ir visaip gali atsitikti. 

Bet ne taip lengvai moteriškę apgausi. „Šitie Žmonės visai nepanašūs 
į Mano žemiečius, ir kalba jų skiriasi, — pagalvojo jinai, — ko jiems čia 
prireikė? Matyt, blogų kėslų turi“, — o balsiai tarė: 

— Jau vėlus metas. Iki sutemų niekaip nepasieksim tėvo namų. Kas 
bus, tas, lauksiu ryto, o tada anksti ir eisim. 

Naktį moteriškė sugalvojo, kaip pamokyti šituos perėjūnus, užsima- 
niusius ją apvogti. Visą savo turtą ji patyliukais išnešė ir išslapstė pas 
kaimynus, kurie arčiausiai gyveno. O iš tėvų gautą kraitinę skrynią pri- 
dėjo pilną didžiausių akmenų ir užrakino. 

Rytą keturi plėšikai vėl atėjo — ragina moteriškę, kad skubėtų pas 
sergantį tėvą. Moteriškė užrakino duris, ir jie visi drauge leidosi į ke- 
lionę. 

Ėjo jie, ėjo, priėjo patį vidurį miško. Čia plėšikai ir pasisakė, kas 
tokie esa: 

— Na, stok, kvaile! Patikėjai, mat, kad tėvas mus siuntė pas tave! 
O mes nė nežinom, kur tie tavo tėvai gyvena. Ir nė galvoj mums jie! 
Mums tik reikia iškvosti, kur tu savo turtus slepi. Ką dabar pasakysi? 

— Aš viską jums pasakysiu, tik palikite mane gyvą, — pradėjo mal- 
dauti moteriškė.— Pasigailėkite, aš pati štai raktus atiduosiu ir dar pa- 
rodysiu, kur kas padėta. 

— (Gerai,— sutiko plėšikai, — grįžtam atgal! 

Beeinant atgalios, sutemo, ir gavo visi miške apsinakvoti. Kai tik plė- 
šikai užmigo, moteriškė išvogė iš jų savo raktus ir parbėgo namo. 

Atsibunda plėšikai — nei raktų, nei šeimininkės. Ir nuskubėjo visi iš 
paskos pasižiūrėti, ką gero būtų galima išsinešti iš jos namų. Atėjo, ati- 
darė pamažu duris ir pirmučiausia žvilgtelėjo į kamaraitę, o ten — 
skrynia. 

„Tai štai kur turtai slepiami!" — apsidžiaugė jie. Puolė visi prie skry- 
nios, 0 jos atkelti negalima. „Oho, kokia sunki. Kaip čia mums ją 
išvilkus, kad nesubildėtų. .." Ir įsiręžę, patrūkdami plėšikai bogina skry- 
nią į Mišką. Atsidūrę miške, pastatė ją ant žemės, nudaužė spyną ir ne- 
kantraudami atvožė dangtį, o ten vietoj aukso, sidabro — vieni akmenys. 

— Na palauk, balandėle, daugiau tu mūsų neapgausi! Dabar tau bus 
riesta!— pasakė plėšikai ir kitą naktį vėl atsidangino į moteriškės namus. 

Iššniukštinėjo viską nuo viršaus lig apačios — nieko gero nerado. Tuo- 
met pasišnekėjo jie ir nutarė išboginti su visa lova kietai įmigusią mo- 
teriškę, o paskui nubausti ją, kad daugiau dorų plėšikų nemulkintų. 

Pakėlė plėšikai lovą ir neša. Tačiau kad ir kaip stengėsi tyliai nešti, 
vis tiek moteriškė pajuto, bet apsimetė, jog miega kaip negyva. Priėję 
mišką, pastatė lovą ant žemės ir ėmė ginčytis, kuriam turėtų atitekti mo- 
„teriškė. O kol jie ginčijosi, moteriškė išlipo iš lovos ir įsiropštė į aukš- 
tą Medį. 

Ilgai kivirčijosi pagrobėjai ir vis negalėjo susitarti, kuriam turėtų ati- 
tekti apgavikė moteris. Galų gale sutarė, jog tegu ji pati renkasi. Atsi- 
gręžė — ogi lova tuščia! 

Puolė plėšikai ieškoti, visur aplink išnaršė, išlandžiojo, bet nieko ne- 
surado. Staiga vienam toptelėjo galvon žvilgtelėti aukščiau. Žiūri — 
sėdi ant šakos moteriškė ir moja ranka jam. Apsidžiaugė plėšikas, nie- 
ko savo bendrams nesako ir slapta irgi patyliukais ropščiasi |] medį. 

Užsiropštė jis ligi šakos, kur sėdėjo moteriškė, o toji apkabino ir šnabž- 
da jam į ausį: 

— Aš pamojau tau, kad tu man labiausiai patinki. Jei nori, kad bū- 
čiau tavo, išpildyk vieną mano užgaidą: pasiek liežuviu savo nosies ga- 
liuką. .. 

— Šitą tai mes tuoj padarysim,— atsako plėšikas ir ima tempti liežu- 
vį prie nosies galo. 

Moteriškė greit išsitraukė iš užančio peilį ir šnirkšt plėšikui per lie- 
žuvį, o jį patį koja nugrūdo. Šis kūlversčiais nubrazdėjo per šakas ir 
bumbtelėjo ant žemės. Apspito jį draugai, klausia, kas nutiko, o plėši- 
kas žodžio neištaria, Mykia ir kruvinus burbulus leidžia iš burnos, o pas- 
kui iš skausmo ir visai nugeibo. Išsigando piktadariai, galvas kraipo; 
čia jie ir pamatė moteriškę medyje — sėdi prakeiktoji ant šakos ir šyp- 
sosi jiems. Nebeištvėrė plėšikai, iš baimės atbuli ėmė trauktis, galiau- 
siai puolė bėgti. O iš paskos jiems —ir beliežuvis plėšikas nukurnėjo, 
kai tik atsigavo. 

Kada jų nė pėdsakų nebeliko, išlipo moteriškė iš medžio ir lyg nie- 
kur nieko parėjo namo. Nuo šiol ji ramiausiai gyveno — plėšikai iš tolo 
jos namų lenkėsi. O paskui ir vyras iš tolimų kraštų parsirado. Viską 
jinai jam papasakojo. Šis klausėsi, džiaugėsi ir galvojo: „Tai bent pati 
man kliuvo — gudri, kaip ir pridera moteriškei, ir narsi kaip tikras 
vyras." 


Kaip senis tinkamos marčios ieškojo 


Seniai labai seniai gyveno senis su sene. Ilgai jie neturėjo vaikų. Ir 
štai, kai jau visai buvo praradę viltį, gimė berniukas. Senieji tėvai 
nepaprastai mylėjo sūnų, lepino, tenkino visas jo užgaidas,— ir užaugo 
baisus tinginys, šapelį nuo žemės pakelti, ir tai jam buvo sunku. 

Kai tik sūnus sumito, tėvas su Motina nutarė tuojau jį apvesdinti, nes 
labai norėjo sulaukti anūko. Bet senis buvo išrankus ir nė nemanė pri- 
imti į namus bet kokią marčią. Jis norėjo surasti sūnui tokią pačią, kuri 
ir pamokytų jį, ir į dorą kelią įstatytų, atpratintų nuo tinginio. Galiau- 
siai tėvas lyg ir nužiūrėjo tinkamą pačią, iškėlė vestuves, gyvena ir 
anūkų laukia. 

ilgainiui senis susimManė patikrinti, ar užtektinai protinga ir nuovoki 
jaunamartė. Pasišaukė jis sūnų ir sako: 

— Klausyk, sūneli, dabar tu jau vedęs, ko gero, ir vaikelių greit su- 
silauksi. O išmaitinti juos ne taip lengva, pinigų daug reikia. Mumis 
nepasikliauk: kiek čia mums beliko gyventi? Kol aš dar pagaliu, traukim 
į pietus uždarbiauti. O namie čia ir vienos moteriškos susitvarkys. 

Patiko sūnui tėvo žodžiai. Nors ir buvo jis tingus, bet labai norėjo 
svetimų kraštų pamatyti. Motina su marčia išruošė juos į kelionę, sočiai 
privalgydino, ir vyrai išėjo. 

Sukorė senis su sūnum visą kosą! ir priėjo kalnus, kuriuos reikėjo 
perkopti, jei norėjai atsidurti lygumoje. Anksčiau seniui būdavo vieni 
juokai užlipti ant kalno, o dabar jau prieškalnėje pradėjo gailiai de- 
juoti, aimanuoti: 

— Oi sūneli, visai, matyt, pasenau. Nebeužkopsiu vienas ant kalno, 
šitaip prisikimšęs pilvą. Parbėk namo, paprašyk savo pačią bambukinio 
krepšio ir virvės. Aš atsisėsiu į krepšį, o tu neši mane ant nugaros, ki- 
taip nieko nebus, nepereisim per kalnus. 

Sūnus sugrįžo namo, o tėvas atsisėdo po medžiu pailsėti. 

— Ko taip greit grįžai?— paklausė jaunamartė, pamačiusi savo vyrą. 

— Tėvas taip apsunko po sočių pusryčių, kad dabar nebeužlipa ant 
kalno. Paieškok greičiau krepšio ir virvės, — aš nešiu jį ant nugaros. 

Surado pati krepšį, virvę ir padavė vyrui. 

Netrukus jis jau vėl buvo ten, kur laukė tėvas. 

— Na štai, tėve, viskas yra, sėskis į krepšį, aš tave nešiu. 

Pasisodino sūnus tėvą į krepšį, įsiręžė, užsivertė ant kupros ir pūkš- 
damas, šnopšdamas lipa į kalną. Vos vos užnešė ligi viršaus. O iš ten 
beliko abiem nusileisti į apačią. Tačiau tėvas staiga sunerimo: 

— Žinai, sūneli, juk mudu negerą valandą išėjom. Aš neapskaičiavau, 
kada prasideda sajita, tai ir nesiseks mums! Grįžkim namo, verčiau ki- 
tąkart eisim. 

Nors ir norėjosi sūnui pažiūrėti, kaip žmonės lygumoje gyvena, bet 
jis nesipriešino tėvui — jau baisiai nuvargino pirmoji kelionės diena. 
Taigi ir grįžo juodu namo. Kitą dieną susitiko senis su marčios tėvais, 
pasišnekėjo, grąžino jiems vestuvių dovanas, o paskui, pagal visus pa- 
pročius, ir jaunamartę išsiuntė į tėvų namus. 

Kiek palaukęs, senis suieškojo sūnui kitą pačią. Antrą dieną po ves- 
tuvių jis ir vėl siūlo sūnui eiti uždarbiauti. Susikrovė jie savo mantą, 
gerai pasistiprino ir išėjo. 

Ir vėl, kaip ir anąkart, kai tik pasiekė kalno papėdę, senis pradėjo 
skųstis ir dejuoti, kad nevalios užlipti ant kalno. Gavo sūnus bėgti namo 
krepšio ir virvės. Naujoji pati, kaip ir pirmoji, tuoj suieškojo krepšį ir 
virvę, ir jis patenkintas grįžo pas tėvą. Atsisėdo senis į krepšį, o sūnus 
prakaituodamas gūbrina į viršų. Vargais negalais jis pasiekė viršukalnę, 

I! Kosas — ilgio matas, apytikriai lygus 3 km. 

2 Nepale, pagal papročius, visus svarbius darbus reikia pradėti, kada „gera valan- 


da" — sajita, ir nieko nereikia pradėti, kai „negera valanda“ — kusajita. 

ištiesė nutirpusius pečius ir jau leisis tuščiomis žemyn, bet senis vėl 
liūdnu balsu sako: 

— Oi, kaip nesiseka mums, sūneli. Kol sėdėjau krepšyje, vis skaičia- 
vau ir skaičiavau mintinai, ir, žinotum, išėjo, kad ir šiuokart į kelionę 
leidomės pačią negeriausią valandą — kusajitą! Jeigu eisim toliau, gali 
didelė nelaimė ištikti. 

Labai nesinorėjo sūnui grįžti, bet negi tėvui priešgyniausi? Parėjo 
juodu namo, nė vienos nakties svetur nepernakvoję. 

Vos sulaukęs ryto, senis išsiuntė atgal tėvams jaunamartę su visomis 
vestuvių dovanomis, o pats ėmė galvoti, kur jam dabar ieškoti naujos 
marčios. Ir nusprendė, kad šiuokart gal reikėtų sūnų drauge pasiimti. 

Ėjo jie, ėjo abu, kol priėjo kažkokį kaimą. 

„Na, išbandysiu čia laimę!“ — pagalvojo senis ir pasakė sūnui, jog 
šitame kaime ieškosią nakvynės. 

Ilgai klaidžiojo po namus, žiūrinėjo, klausinėjo. Galiausiai krito į akį 
tėvui viena mergaitė, ir jis, pasiėmęs sūnų, nuėjo į josios namus, Ant 
slenksčio pasitiko šešiolikmetė gražuolė. 

— Ei nani!-— kreipėsi senis, — ar nepasakytum, kur tėvas? 

— Išėjo laistyti, — trumpai atsakė mergaitė. 

— O kur motina? 

— Išėjo sodinti! 

— O kur tavo brolis? 

— Išėjo šviesos! 

Nieko nesuprato vaikinas — pastatęs akis, jis žiūrėjo į jaunąją šeimi- 
ninkę, o paskui nustebęs pažvelgė į tėvą. O tam, matyt, patiko mergai- 
tės atsakymai. 

— Nani, ar neleistum mums atsipūsti savo namuose?— švelniai pa- 
klausė jis. 

Mergaitė tik galvą linktelėjo, žodžio netarusi, įleido į vidų. 

Netrukus parsirado josios tėvas, motina ir brolis. Tėvas parėjo iš 
lauko, kur laistė ryžių daigus, motina iš daržo, sodinusi daržoves, o bro- 
lis atsinešė iš kaimynų žibalinę lempą. 

Po sočių vaišių senis be ilgų šnektų tuoj ėmė piršti mergaitei savo 
sūnų. Jos tėvai sutiko, ir po keleto dienų buvo atšvęstos vestuvės. Grįžo 
senis su jaunavedžiais į savąjį kaimą ir vėl siūlo sūnui eiti uždarbiauti. 
Priėjo jie kalno papėdę, o gudrusis senis ir šiuokart siunčia vaikiną 
krepšio ir virvės. 

Pamatė jaunamartė, kad vyras grįžo, ir klausia: 

— Kodėl taip greit? 

Vyras ėmė prašyti, kad ji suieškotų krepšį ir virvę — reikės seną tė- 
vą ant kalno užnešti. Bet moteriškė tik nusijuokė: 

— Tai bent pokštas! Ir kas taip sugalvojo? Jeigu norit abu pasiekti 
viršukalnę, reikia ne ant pečių tempti tėvą, o pasakoti jam kokią nors 
įdomią istoriją. Klausantis smagių pasakų ar juokų, stačiausias skardis 
šlaitu atrodys! Jokio krepšio, jokios virvės aš tau neduosiu, geriau 
pasuk galvą, prisimink kokį nors įdomų nuotykį! 

Ką darys vyras? Gavo grįžti pas tėvą be nieko. 

— Ko gi tu, sūneli, tuščiom grįžai?— paklausė senis. 

Ir jis papasakojo, kaip iš jo išsijuokė jaunoji pati. Bet keista — tėvas 
irgi nusijuokė ir sako: 

— Na, traukiam namo, sūneli. Ačiū dievui, nebereikės dangintis iš 
savo krašto ir uždarbių ieškoti svetur. 

Ir tikrai, kai į senio namus parėjo naujoji marti, vargai pasibaigė. 
Jos visur buvo pilna — ir lauke, ir namie. O žiūrėdamas į vikrią pačią, 
ir tinginys vyras nenorėjo atsilikti. 


NNNNNS 


Kaip beturtis radžai dėde tapo 


I šias kartą vargingas žmogelis. Nors jis buvo ir neturtingas, nie- 
kada nesielvartavo ir su darbais nesiplėšė: sėdi sau namie visą dieną 
ir laukia, kada pati kokio nors viralo pakiš. O šioji valgyt jam nepavy- 
dėjo, bet visada iškalbėdavo: 

— Kaip negėda, tinginių panti, sėdėt užsikorus man ant sprando? Juk 
tu gi vyras! 

Atsibodo jam klausytis pačios priekaištų, ir vienąkart tarė: 

— Na ko tu kasdien vis tą patį mali? Jeigu tau taip reikia pinigų, par- 
nešiu tiek, kiek širdis geidžia. 

Ir tuoj išdrožė iš namų. Tačiau greit paeiti negalėjo — batai buvo vi- 
siškai suplyšę ir smukčiojo nuo kojų. Nuklibikščiavo žmogelis ligi kur- 
piaus dirbtuvėlės ir paprašė sutaisyti batus. Šis užlopė atmestinai ir 
sako: 

— Iš jūsų man viena rupija! 

O vargetos kišenėj ne tik kad rupijos — paisos nėra! Bet jis galvos 
dėl to nesuka. Mostelėjo gretimos krautuvėlės pusėn ir atsainiai pa- 
sakė: 

— Tą savo rupiją gausi iš krautuvininko, kuris prekiauja saldėsiais. 
Aš pasakysiu jam! 

— Ne, gerasis pone,— nesutinka kurpius,— jau verčiau pats sumokėk. 
Kas užtikrins, kad jis atiduos man už tave rupiją? 

— Netiki? Tai einam kartu. Pamatysi, kaip aš jam liepsiu atiduoti. 

Nelaukęs, kol kurpius išeis iš savo dirbtuvės, vargeta sparčiu žings- 
niu nudrožė link saldumynų krautuvėlės. Kurpius dar buvo toli toli, 
o jis jau spėjo prisipirkti visko net už visą rupiją. Kai krautuvininkas 
ištiesė ranką, laukdamas pinigų, vargeta parodė į ateinantį kurpių ir iš- 
didžiai pareiškė: 

— Pinigus gausi iš to kurpiaus. Aš jam liepiau sumokėti, — antai jis 
ateina. 

Pasakė vargeta ir greit išsinešdino. Priėjo kurpius prie krautuvininko 
ir klausia: 

— Tau sakė apie rupiją? 

— Taip, taip! Žinoma, sakė!— patvirtino krautuvininkas, galvodamas, 
jog šnekama apie tą rupiją, už kurią pirko pas jį prekes. 

O kurpius suprato, kad krautuvininkas sutinka užmokėti jam rupiją 
už pataisytus batus. Ir pradėjo jie ginčytis, aiškintis, katras katram sko- 
lingas. 

Tuo tarpu gudrusis vargeta spėjo nueiti ligi upelio, kur skalbėjų šei- 
ma — pats su pačia ir vaikais — žlugtą velėjo. Sustojo jis prie mažylių 
ir žiaumoja chalvą, saldainius, o jiems net akys blizga. 

- — Mes irgi norim!.. Norim saldainio!— ėmė verkšlenti vaikai ir pe- 
šioti tėvą su Motina. 

Gavo šie prašyti vargetą: 

— Klausyk, brolau, mes tau užmokėsim, duok vaikams saldumynų. 
Ramybės dabar nebus. 

— Kad pats ne kažin kiek turiu, o aš taip saldumynus mėgstu, — at- 
sakė vargeta.— Jeigu norit, kad vaikeliai pasmaližiautų, drožkit greičiau 
antai prie ano kalno. Ten kažkokia proga puota keliama ir vaišinami 
visi pakeleiviai. Tik pasiskubinkit, nebeliks! 

— Na ką gi, eisim su vaikais, jie dabar neatstos, kol negaus. O tu 
būk geras, pasaugok mūsų žlugtą, pakol sugrįšim,— paprašė skalbėjai. 

— Kaip čia išsaugosi, kai juos išdžiaustėt visu upės pakraščiu. Su- 
rinkit ir suriškit į vieną ryšulį Tada man bus lengviau sužiūrėti! Ir 
atsiminkit, kad negaliu čia ilgai užsibūti. Jei laiku negrįšit, viską mesiu 
ir nueisiu. 

Skalbėjai greitai surišo į ryšulį visus rūbus, kuriuos tądien buvo atsi- 
nešę skalbti, ir su vaikais nužingsniavo prie tolimo kalno. 

Kai tik šie dingo iš akių, gudruolis atsirišo ryšulį, išsirinko geriausius 
daiktus, susigrūdo į kibirą ir patraukė tolyn. Ėjo jis, ėjo, kol priėjo pa- 

miškę. Čia išsiėmė skalbinius, rūbus, viską iškabinėjo -ant aukšto medžio 
šakų, o pats nešioja vandenį iš upelio ir laisto medį. Tuo tarpu pro šalį 
ėjo turtingas mahadžanas — pirklys. Jam gerai pasisekė parduoti visas 
prekes ir dabar patenkintas grįžo namo. Pamatė mahadžanas medį, ant 
kurio augo įvairiausi rūbai, labai nustebo ir paklausė žmogų, nešio- 
jantį vandenį: 

— Klausyk, brolau, kam tu taip gausiai laistai tą medį? 

Vargeta tik ranka numojo,— girdi, nematai, kad žmogus dirba, ko 
čia lendi su kvailais klausimais. Paskui nepatenkintas atsakė: 

— Argi pats nematai, eitum, kur ėjęs, ir netrukdytum darbo dirbti! 

O kvailas mahadžanas jau tiesiog miršta iš smalsumo. 

— Nejau tikrai rūbai užaugo ant šito medžio? 

— Tai kam gi aš jį laistyčiau?— atsakė vargeta ir dar išdidžiai pridū- 
rė:— Tik pažiūrėk, kokius nuostabius daiktus užauginau ant šio medžio, 
ir tik per vieną valandą! 

Kaip nepatikės mahadžanas gudruoliu, kai savo akimis regi nepa- 
prastą stebuklą! Ir panūdo jis pirkti pelningąjį medį, kad ir kiek už jį 
prašytų. 

— Ar neparduotum man šito medžio?— meilikaujamai pradėjo pirk- 
lys.— Aš užmokėsiu, kiek panorėsi! 

— Tik paskutinis kvailys parduotų medį, ant kurio kas valandą užau- 
ga nauji rūbai, — atsakė gudruolis. 

Tačiau mahadžanas taip prisispyręs prašė, ir gudruolis sutiko: 

— Na gerai, tebus tavo viršus! Kad jau taip nori įsigyti pelningą 
medį, galiu jį parduoti už tris tūkstančius rupijų. Tik kai kuriuos rūbus 
aš sau pasiimsiu. 

Mahadžanas nesipriešino: juk vis tiek ant medžio užaugs nauji rūbai. 
O gudročius išsirinko brangiausius daiktus, paėmė iš pirklio tris tūks- 
tančius rupijų ir švilpaudamas nudrožė keliu. 

Dabar mahadžanas ėmė stropiai laistyti medį. Ir vis žvilgčioja aukš- 
tyn, tikisi pamatyti, kaip ant šakų mezgasi nauji rūbai. Deja! Medis 
kažkodėl liovėsi vedęs vaisius — ant šakų kybojo tik tie patys skudurai, 
kuriuos paliko pardavėjas. 

O gudročius per tą laiką priėjo miestą. Apsivilko jis gražiausiais, bran- 
giausiais drabužiais ir eina į namus, kur lošiama kauliukais. Tuo tarpu 
ten pramogavo šalies valdovas su savo dvariškiais. Pamatęs turtingai 
apsirengusį nepažįstamąjį, radža sumojo, kad šitoks galėtų turėt pinigė- 

lio, ir pakvietė jį palošti. O kai radža paklausė gudročių, kaip į jį kreip- 
tis, šis atsakė: 

— Mano vardas Mamadžus!. 

Nusistebėjo radža tokiu keistu vardu, bet pradėjo mesti kauliukus ir 
viską pasaulyje užmiršo, mūsų gudročių Ponu dėde vadina. 

Čia jau prasidėjo azartiškas lošimas, o ten vis dar ginčijosi kurpius 
su krautuvininku, vis nepermanydami, katras katram skolingas rupiją. 
Kurpius sakė: „Tu man turi sumokėti rupiją už pataisytus nepažįstamo 
keliauninko batus.“ O krautuvininkas šaukė, kad kurpius turįs atiduoti 
jam rupiją. Galų gale suprato, kad juos abu apgavo tas perėjūnas. 
Kurpius ir sako: 

— Ko čia mudu tuščiai ginčijamės, tik laiką gaištam. Einam ieškoti 
to sukčiaus. 

Ir jie išėjo. Kai kurpius su krautuvininku priėjo upę, išgirdo šauks- 
mus ir verksmą. Tai apgauti skalbėjai aimanavo, skundėsi savo likimu. 

— Ir ką dabar mes, vargšai, darysim? Juk tas niekšas pavogė visus 
brangiausius daiktus! Kuo užmokėsim už juos? 

Priėjo kurpius su krautuvininku ir klausia: 

— Kas atsitiko? Ko verkiat? 

Skalbėjai papasakojo, kaip juos apgavo vienas keliauninkas. 


— Tai tas pats nenaudėlis, kuris ir mus apsuko!-— vienu balsu sušuko 
kurpius su krautuvininkų.— Na, einam kartu! Tegu tik mes jį surasim, 
tada parodysim! | 


Ir kurpius, krautuvininkas, skalbėjai su visais vaikais leidosi kelio- 
nėn ieškoti apgaviko. Ėjo jie, ėjo, o kai priėjo pamiškę, kur mahadža- 
nas stropiai laistė medį, skalbėjai tuoj pažino savo daiktus ir puolė klau- 
sinėti, kaip jų rūbai atsidūrė ant medžio. 

Papasakojo mahadžanas viską nuo pradžios, tada ir šie pasisakė, jog 
ir juos apgavo tas pats perėjūnas. Baisiai supyko mahadžanas ir pa- 
traukė drauge su visais ieškoti gudročiaus. Netrukus jie priėjo namą, 
kur radža su savo patarėjais lošė kauliukais, o šalia jų sėdėjo ir gudro- 
čius, apsirengęs gražiausiais, brangiausiais drabužiais, pavogtais iš skal- 
bėjų. Vos tik pamatę, tuoj visi jį pažino, bet nė vienas nedrįsta priei- 
ti — labai jau didelis ponas išrodo. Sustojo prie durų suglumę ir nežino, 
ką daryti. Pirmasis įsidrąsino skalbėjas: 


I! Mamadžus— ponas dėdė. 

— Juk tas drapanas, kuriomis ponas vilki, šįryt aš skalbiau!-— Ir jau 
norėjo pulti apgaviką. 

Sugriebė jį kiti, laiko ir atkalbinėja: 

— Palauk, nesiskubink! Ar maža pasauly panašių Žmonių. Tai kas, 
kad jis primena tavąjį apgaviką, o jeigu apsiriksim, tada geruoju mums 
nesibaigs. 

Tuo tarpu radža pasisuko į gudročių ir sako: 

— Ponas dėde, jūsų eilė mesti. 

Kai išgirdo jie šitokius žodžius, išsigando nejuokais: 

— Ėhė, mes, matyt, apsirikom, čia radžos gentainis sėdi. O valdovo 
dėdė juk nesukčiaus. Aišku, kad čia ne tas, kurio ieškom. 

Ir, dėkodami likimui, visi patyliukais išėjo, nežinodami, kur toliau 
ieškoti apgaviko. O gudročius išlošė iš radžos keletą tūkstančių ir — na- 
mo. Grįžęs liepia savo pačiai demblį patiesti. Kai šioji patiesė, jis pripylė 
ant demblio krūvą pinigų. 

— Iš kur tu taip praturtėjai?— pastatė akis nustebusi pati. 

— O kam tau žinoti?! -— atsakė beturtis nusijuokdamas. 

Nors gudročius ir nepasakė, iš kur pinigų ėmė, — nesupyko, tik ir ji 
linksmai nusijuokė. 


Užsispyrėlė Daš-bačanė 


V ioje šalyje kitados gyveno nelaimingas žmogus. Jis turėjo pačią, 
ir pati buvo tokia garsi, jog prieš ją vyras atrodė tik blankus šešėlis. 
Matyt, todėl niekas net nežinojo, koks jo vardas. Užtat šio bevardžio 
vyro pati pagarsėjo kaip Panč-bačanė. Žinoma, tai nebuvo tikras, tėvų 
duotas vardas, o tik pravardė, ir maždaug reiškė: „Moteris, nesiteikianti 
tau atsakyti, kol penkis kartus neišplūsi jos“. 

Ir nebuvo pasaulyje kitos tokios užsispyrėlės, kaip Panč-bačanė. Bet 
kai gimė duktė, Panč-bačanė prieš ją atrodė kaip romi avelė. Ir duktė 
jau pelnė sau pravardę Daš-bačanė. Iš tikrųjų, kad teiktųsi atkreipti 
dėmesį, reikėdavo ją išplūsti mažų mažiausia dešimt kartų. Mama buvo 
kur kas sukalbamesnė — užtekdavo jai išgirsti penketą smarkių žodelių, 
ir ji vis dėlto padarydavo, kas liepta. O dukrai — net po dešimties smar- 
kesnių žodžių atrodydavo perdaug sunku, pavyzdžiui, šapelį nuo žemės 
pakelti! .. 

Daš-bačanė taip pagarsėjo, jog nė vienas jaunikaitis iš kaimynystės 
nesiryžo jai pirštis. Jau vien ištarus šį vardą, jaunikiai sudrebėdavo, 
tad, nors ir kaip tėvas stengėsi surasti Daš-bačanei vyrą, nieko iš to 
neišėjo. 

Girdas apie nepaprastą merginą galiausiai pasiekė vieną jaunikaitį, 
kuriam ligi Daš-bačanės namų buvo trys dienos kelio; ir panūdo jis 
vesti ne ką kitą, o šią merginą, ir iškeliavo pirštis. Po trijų dienų jau- 

nikaitis priėjo kaimą, kuriame gyveno jo išrinktoji Daš-bačanė. Pagal 
visus papročius jis padėjo prieš būsimą uošvį vestuvių dovaną ir tarė: 

— Ne upė prie žmogaus, o žmogus turi eiti prie upės, kad numalšintų 
savo troškulį. Štai aš ir atėjau į jūsų sodą nuskinti kvapnaus žiedo. 
Jeigu sutinkate, priimkit iš manęs šią kuklią dovaną. 

Daš-bačanės tėvas labai nustebo: jis jau visai nesitikėjo surasti jau- 
nikį priešgynai dukrai, o čia staiga prisistatė gražus bernaitis ir, matyt, 
labai nori ją vesti. Tačiau, kad paskui nebūtų kokių nesusipratimų, tėvas 
papasakojo svečiui, kokio blogo būdo Daš-bačanė, kad jinai nė galvos 
nepasuks, pakol dešimt kartų jos neišplūsi. Bet jaunikaitis vis tiek ne- 
atlyžta: 

— Neatmeskit mano prašymo! Jūs tik pasakykit „taip“, o visa kita 
palikite man. 

— Ką gi, — atsakė tėvas prasidžiugęs,— jei jau taip nori vesti mano 
dukterį ir žinai, kokia ji užsispyrėlė, aš negaliu prieštarauti. Iš teisybės 
aš labai džiaugiuosi, kad ją išleidžiu už gero žmogaus. 

Taip Daš-bačanė ištekėjo už jaunikaičio, o kad žentas nors kiek būtų 
atlygintas už tokį jo ryžtą, tėvas nutarė duoti dukrai gerą kraitį. 

— Klausyk, ženteli,— kreipėsi jis į jaunikaitį.— Nors aš ir perspėjau, 
kad mano duktė užsispyrusi ir nepaklusni, tu vis tiek ją vedei ir mane 
išvadavai iš didelio rūpesčio. Dabar mano eilė kuo nors tau atsilyginti. 
Aš noriu duoti Daš-bačanei didesnį kraitį, bet neišmanau, ko tau reikia. 
Pats žinai, kad dukters klausti neverta, todėl ir teiraujuos. 

— Kad ir kokia ten būtų Daš-bačanė, ji dabar mano pati, ir tai di- 
džiausia man dovana. Bet aš nenorėčiau tavęs užgauti, nieko nepriim- 
damas. Jeigu jau taip nori mus apdovanoti, duok katę, šunį ir ožį! 

Įdavė tėvas žentui ir dukterį, ir kraitį, ir jaunavedžiai su kate, šunimi 
ir ožiuku leidosi į kelionę. Vakarop jie priėjo vieną kaimą ir susirado 
nakvynę. Kad nereikėtų pirmą dieną po vestuvių dešimt kartų plūsti 
pačios, jaunikaitis nusprendė pats pataisyti vakarienę. Prisinešė malkų, 
vandens, nuplovė ryžius, daržoves ir užkūrė ugnį. Beliko tik virti. Bet 
jis pirma pradėjo pustyti savo riestą peilį; išsigalandęs kaip reikiant, 
pamėgino pirštu ašmenis ir tarė: 

— Ei katyte! Išvirk mums valgyti, o aš eisiu pasivaikščioti po gryną 
orą. Tik, kai grįšiu, žiūrėk, kad vakarienė būtų gatava! Jei ne — sužinosi, 
ar aštrus Mano peilis! 

Pasakė ir išėjo. Katė, žinoma, nevirė ryžių, neruošė daržovių, ir grį- 

žęs jaunikaitis vienu mostu nurėžė jai galvą. Paskui pats išvirė vakarie- 
nę, pavalgydino jaunąją pačią, nepamiršo ir šuns su ožiu. 

Sekančią dieną jie nakvojo kitame kaime. Ten jaunikaitis šuniui liepė 
išvirti valgyti, bet ir šis susilaukė tokio pat likimo, kaip ir katė. O trečią 
naktį jaunavedžiai jau praleido savo namų pastogėj. Šiuokart jaunasis 
šeimininkas vakarienę virti paliepė ožiui. Tačiau ir šis susilaukė tokio 
pat galo, kaip katė, kaip šuo. Jaunikaitis nemėgo tuščiai aušinti burnos, 
tad ir nepaklusnus ožys liko be galvos. O vakarienę vėl pačiam vyrui 
teko ruošti. 

Išaušo nauja diena, ir atėjo Daš-bačanės eilė, kadangi jau nebuvo likę 
nė vieno gyvulėlio, kuriuos buvo įdavęs tėvas. Išsigalandęs riestą peilį, 
jaunikaitis šį kartą kreipėsi į pačią: 

— Šiandien valgyt virsi tu! Kol aš dirbsiu lauke, tu namų ruošą eik. 
Jeigu ligi vakaro nieko nenuveiksi, paskui nesigailėk! Nerasiu vaka- 
rienės, nebus ir tavęs! 

Grįžęs vakare namo, jaunikaitis savo akimis nepatikėjo. Jo laukė va- 
karienė — ne šiaip sau vien išvirti ryžiai, o aštuoniasdešimt keturi pa- 
tiekalai. O dailiai apsirengusi pati taip nuoširdžiai sutiko savo vyrą iIr 
svečius, kuriuos šis drauge atsivedė, jog visi negalėjo atsistebėti jo- 
sios geru būdu ir svetingumu ir linkėjo jaunavedžiams laimės. 

Kuris kvailesnis? 


V išisjs šalyje gyveno du draugai — Čantus ir Dalė. Eina jie kartą 
keliu, o priešais — kažkoks Žmogus atžingsniuoja. Priėjęs visai arti, jis 
iškėlė delnus į viršų ir žemai nulenkė galvą, kaip ir pridera damajui!, 
o paskui nužingsniavo toliau. 

Čantus ir Dalė paėjėjo dar kelis žingsnius, ir staiga abu sustojo: da- 
majis juk tik vienąkart nulenkė galvą, vadinasi, kažkurio jis nepa- 
sveikino. 

— Ei, kaip tu manai, katrą iš mudviejų pasveikino damajis?— paklau- 
sė Čantus draugą. 

— O ką gi daugiau, jei ne mane?— trumpai atsakė šis. 

Bet Čantaus nesutrikdė šitoks draugo pasitikėjimas savimi: 

— Ot ir ne, jis mane pasveikino, nes mudu seni pažįstami. 

— Sakyk tu man, seni pažįstami! Svarbiausia — įtakingumas visuome- 
nėje! 

— Gali ką nori galvoti, bet aš įsitikinęs, kad jis nusilenkė man,— 
atkakliai tvirtino Čantus. 

— Kertam lažybų: kurio bus "teisybė, tam kitas ožį duoda,— sutin- 
ki?— pasiūlė Dalė. 


!Damajai— viena iš žemiausių kastų, kuriai priklausė siuvėjai, muzikantai; jie pri- 
valėdavo sveikintis sutiktuosius tradiciniu nusilenkimu — džadau. 

— Sutinku!-— atsakė draugas, ir jie sukirto rankomis. 

Tiktai pats damajis galėjo išspręsti jų ginčą, todėl abu draugai apsi- 
suko ir — vytis. 

— Palauk, damaji!-— pertardami vienas kitą, ėmė jie kamantinėti siu- 
vėją.— Pasakyk atvirai, kuriam iš mūsų nusilenkei? 

Damajis net išsižiojo, išgirdęs tokį netikėtą klausimą, ir nežinojo, ką 
atsakyti. O Čantus pamanė, kad šiam galvoj trūksta vieno šulo ir jis 
nesupranta, ko jį klausia, ir pradėjo aiškinti viską iš pradžios. 

Išklausė damajis, o paskui ramiai tarė: 

— Tai jūs norit sužinot, kuriam nusilenkiau? Na ką gi, galiu pasakyt: 
tam, kuris judviejų kvailesnis! 

Pasakęs damajis nuėjo savo keliu. O draugai pastoviniavo, pastovinia- 
vo ir nudrožė pas pančas, kad šie nuspręstų, kuris iš jų kvailesnis. 

Pančos išklausė ginčininkus ir liepė abiem papasakoti kokią nors is- 
toriją, — tuoj visiems bus aišku, kuris iš draugų užvis kvailiausias. 

Pirmasis savo kvailumą įrodyti ryžosi Čantus ir pradėjo pasakoti: 

— Aš turiu dvi pačias, abi vienodai myliu, na ir jos Mane myli. Kar- 
tą sėdžiu namie ant kilimo, rūkau kaljaną, o mano pačios irgi šalimais 
susėdo: viena iš vienos pusės, kita — iš kitos. Apėmė toks snaudulys, ir 
aš padėjau galvą ant pagalvio. Maniškės irgi prigulė šalia, bet pagalvio 
neužteko, tai jos galvas padėjo ant mano iškėtotų rankų. Netrukus abi 
užmigo ir taip saldžiai miegojo, kad aš nedrįsau jų žadinti, net kai iš 
kaljano man ant krūtinės iškrito Žarijos. 

Taip ir gulėjau, bijodamas pajudinti rankas, kad neprižadinčiau jų, 
nors žarijos nepakenčiamai degino kūną. Jeigu norite, galiu parodyti 
baisius randus, kurie nuo tada liko man ant krūtinės... 

Tai argi gali būti kas kvailesnis už mane?— baigė Čantus. 

Dabar Dalė turėjo įrodyti, kad jis visų kvailiausias, ir pradėjo: 

— Aš turiu tik vieną pačią, o ir toji keistoka: niekad neleis ramiai 
pasėdėti — tol nesiims jokio darbo, kol kartu su ja neisi dirbti. 

Vieną vasaros dieną visi mūsų kaimynai buvo išėję į laukus, tik mu- 
du su pačia namie dykinėjom. 

„Klausyk, motin,— neiškenčiau aš, — ar ne metas būtų į lauką eiti, že- 
mę purenti? Jei taip visą vasarą sėdėsi namie, tai ir valgyt nebus ko. 


Pamosuotum truputėlį kauptuku!..“ Štai taip, labai mandagiai ją pa- 
prašiau, nešaukdamas, nesibardamas. O ji kad puls mane: „Tai ką, nori, 
kad aš viena visą žemę apdirbčiau? Ne-e, ne tokią sutikai!"— „Na gerai, 

gerai!— sumostagavau rankomis, bandydamas ją nutildyti. — Rytoj eisim 
abu, vis tiek tavęs neapginčysi.“ 

Kitą rytą, tik prašvitus, mudu išėjom į lauką, visą dieną plušom ir 
grįžom namo jau sutemus, vos bepavilkdami kojas — taip buvom išalkę 
ir pavargę. 

Namie aš priėjau prie krosnies, gal, sakau, kokia žarijėlė dar rusena, 
ugnį galėsim užsikurti, bet visos žarijos seniai buvo užgesusios. Tada 
pasisukau į savo teisėtą pačią ir ėmiau prašyti: „Klausyk, aš tiesiog 
mirštu badu. Dėl dievo meilės, nueik pas kaimynus žarijų, užkurk kros- 
nį ir išvirk ko nors užvalgyti.“ 

Bet ji irgi buvo pavargus ir išalkus ne mažiau už mane, be 5: nebuvo 
pratusi ką nors daryti viena, todėl tik galvą krestelėjo: „Nori valgyti — 
nueik pats!'— „Tai jau ne!-— supykau aš.— Greičiau badu mirsiu, bet ko- 
jos iš namų nekelsiu!“ 

Tačiau netrukus taip ėmė riesti alkis, kad ir šįkart sutikau eiti su pa- 
čia žarijų. Išėjom mudu iš namų; pati laiko rankose geležinę krosnelę, 
o aš pačią nešu ant kupros užsivertęs, kad ji vėl nesakytų — dirbam ne 
po lygiai. Taip ir ėjom nuo namų prie namų — juk buvo jau vėlu, ir visi 
seniai užsigesinę židinius. Mus lydėjo minia kikenančių žioplių. Galiau- 
siai nusigavom ligi vienų namų, kur, laimė, buvo vestuvės. Ten prisi- 
žėrėm krosnelę žarijų ir patraukėm atgalios. 

Nuėjom pusę kelio, geležinė krosnelė įkaito ligi raudonumo, ir pati, 
suėmus už kraštų, pastatė ją ant mano plikės. Galva tiesiog eižėjo nuo 
karščio, bet ką darysi? Numesi krosnelę — eisi miegot alkanas. Todėl, 
sakau, verčiau pakentėsiu ir baigiau bėgt ligi namų su įkaitusia krosnele 
ant galvos ir su pačia ant kupros... | 

Kas mane matė tada, visi sakė, kad kvailesnio žmogaus visam pasauly 
nerasi. Na, argi ne taip? 

Klausydamiesi pančos net už pilvų susiėmę kvatojosi,— ašaros jiems 
bėgo iš akių. O nusiraminę jie pasitarė ir paskelbė nuosprendį: 

„Kvailys iš viso nevertas pagarbos. O kuris kvailesnis — Čantus ar 
Dalė — tegu jie patys nusprendžia.“ 


Du broliai 


e kaime du broliai. Vyresnysis buvo vardu Kalus, o jaunesny- 
sis — Bhalus. Kai tėvai mirė, iš pradžių broliai gyveno kartu. Bet kuo 
toliau, tuo labiau Kalų ėmė kankinti gobšumas — taip norėjosi vienam 
susigrobti visą turtą. Štai jis ir sako broliui: 

— Klausyk, brolau, gana ant sprando man sėdėti. Jau ne mažas esi, 
gali ir pats savo ūkyje suktis. Atiduosiu tau tavo dalį ir žinokis sau! 

Bhalui ir pačiam įgriso gyventi su gobšuoliu broliu: kai tėvas su mo- 
tina mirė, dar nė karto sočiai pavalgyti negavo. Todėl nesiginčijo su 
broliu ir sutiko dalytis. Tiktai Bhalus nežinojo, kad pančos buvo nutarę, 
jog bus teisingiausia, jei vyresnysis brolis pats jam paskirs dalį. 

O Kalus net šokinėja iš džiaugsmo, kad pančos jam patikėjo visas da- 
lybas. Pagalvojo jis, pagalvojo ir užrašė broliui sukrypusią lūšną, lopi- 
nėlį žemės ir seną sukriošusį jautį. 

Ką galėjo padaryti Bhalus? Norom nenorom turėjo sutikti su brolio 
sprendimu. Taip ir pradėjo gyventi; nusivalo derlių nuo savojo žemės 
lopinėlio, šiaip taip nuo bado ginasi. Dar gerai, kad Bhalus jautį turė- 
jo, — kaipgi kitaip nudirbsi darbus ūkyje? Tačiau ne veltui sakoma: kur 
vargas, ten ir nelaimės. Ateina jis kartą prie gardo, žiūri — jautis nu- 
gaišęs. Susigriebė už galvos jaunėlis brolis: kaip dabar žemę arsi, javus 
kulsi? Bet nemėgo Bhalus dejuoti ar dievų pagalbos šauktis. Greit su- 
metė, kad ir negyvas jautis dar gali duoti naudos. Nuvilko Bhalus jautį 

į džamindaraus — dvarininko kukurūzų lauką, pastatė jį ir paramstė bas- 
liais. O pats netoliese pasislėpė. 

Neilgai trukus, atėjo dvarininkas patikrinti, ar niekas netrypia jo ku- 
kurūzų, žiūri — kažkieno svetimas jautis jaunus želmenis šlemščia, net 
galvos nepakelia. Baisiai perpyko šeimininkas, čiupo molio grumstą ir 
kad paleis į jautį! Jaučio kojos sulinko, ir jis brinkt ant žemės. Bhalus 
to tik ir laukė — pripuolė prie kritusio gyvulio ir ėmė šaukti nesavu 
balsu: 

— Ak tu, nenaudėli, už ką tu mano jautį užmušei? 

— Aš tik išvaryt jį norėjau, juk jis vos visų mano kukurūzų nenu- 
ėdė,— ėmė teisintis dvarininkas. 

— Ak tu, prakeiktas mėsiau, dėl keleto kukurūzų lapelių gyvybę 
atėmei šventam gyvuliui!.. Na palauk, šitas tau geruoju nesibaigs. Aš 
skundą paduosiu, tau brangiai atsieis kraujas nelaimingo gyvulėlio! 

Dvarininkui net dantys pradėjo barškėti iš baimės — didelis nusidėji- 
mas užmušti šventą gyvulį!-— ir jis ėmė prašyti Bhalų: 

— Pasigailėk, brolau, aš visai nenorėjau užmušti jo. Dievaži, ne. Jei 
nori, imk visą mano auksą, tik niekam nesakyk, kad taip atsitiko! 

Dėl akių Bhalus dar patriukšmavo, parėkavo, paskui sutiko. Dvari- 
ninkas pripylė jam pilną maišą aukso, ir jaunėlis brolis patraukė namo. 

Niekad jis dar nebuvo matęs šitiekos aukso. „Gerai būtų sužinojus, 
kiek čia yra tų auksinių monetų“,— pagalvojo Bhalus ir nuėjo pas brolį 
pasiskolinti saiko, kuriuo tasai ryžius seikėjo. Kalus davė, ko jo prašė, 
bet pirma saiko dugną ištepė medum: baisiai rūpėjo broliui, ką gi tas 
vargeta Bhalus susimanė seikėti. O kai grąžino jaunėlis turtingajam 
broliui saiką, šis žvilgtelėjo vidun ir savo akimis netiki: prie dugno trys 
auksinės monetos prilipusios!.. 

Pažaliavo iš pavydo gobšusis Kalus ir nubėgo pas brolį iškvosti, iš 
kur tasai tokius turtus ėmė. O Bhalus ir sako jam: 

— Viskas buvo labai paprastai. Mano jautis iškaršo ir nudvėsė, o aš 
jį pardaviau brahmanui. Sako, atseit, pats nugaišęs šventas gyvulys lai- 
mę nešąs, tai ir atseikėjo jis man visą maišą aukso. 

Išgirdęs brolį taip šnekant, gobšusis Kalus nukurnėjo namo. „Na, jei- 
gu tu už negyvą jautį gavai maišą aukso, tai už negyvą karvę duos 
dvigubai daugiau, juk karvė dar šventesnis gyvulys“, — pagalvojo Kalus, 
tuoj nudobė karvę ir nugabeno į turgų. Stovi prie skerdienos ir šūk- 
čioja: 

— Štai negyva karvė! Kam reikia negyvos karvės! Kas daugiau duos, 
tam ir atiteks! 

Subėgo visas turgus, užsipuolė gobšųji Kalų: 

— Ką tu, pusgalvi, atskalūnais mus laikai? Mes tau parodysim, kaip 
karvės Mėsa žmones gundyti!-— Ir taip primušė nedorėlį, kad tasai visas 
mėlynėmis paėjo. 

Vos vos ligi namų nusikapstė Kalus, trina mėlynes ir keikia brolį: 
„Oi, koks niekšas tas Bhalus! Galvoji sau apmovęs mane, ir viskas baig- 
ta? Aš tau išvarysiu norą tokius juokus krėsti!“ 

Kai sutemo, prisėlino jis prie brolio namų, palaukė, kol Bhalus išeis 
vaudens parsinešti iš šaltinio, ir padegė lūšną. Grįžta jaunėlis, o iš jo 
lūšnelės vieni pelenai belikę. Suprato Bhalus, jog tai gobšaus ir pikto 
brolio darbas. ,Na palauk, broleli!-— galvoja.— Aš tave dar ne taip pa- 
mokysiu. ..“ 

Kitą rytą benamis Bhalus susėmė sudegusios lūšnos pelenus ir kietai 
prigrūdo maišą. Paskui tą maišą užsivertė ant pečių ir nugūbrino prie 
upės. O ten tuo tarpu skalbėjai baltinius skalbė. 

— Ei jūs, — šūktelėjo Bhalus,— matot štai šitą maišą? Jis pilnas auksi- 
nių monetų. Man reikia plaukti į kitą pusę, tai kol kas jį paliksiu čia 
prie jūsų. Tik žiūrėkit, kad neaptaškytumėt vandeniu. Jei bent vienas 
lašelis užkris, auksas iškart pelenais pavirs! 

Tai pasakęs, gudruolis Bhalus nuplaukė į kitą pusę upės. O kai grįžo 
atgal, tuoj pripuolė prie maišo. Atrišo jį ir kad ims šaukti nesavu balsu: 

— Ak nenaudėliai! Ak vagys! Ar aš jūsų neperspėjau, kad atsargiau 
savo skudurus plautumėt. Per jus iš viso mano aukso beliko tik pelenai! 
Bet šitas jums taip nesibaigs: einu pas radžą ir paprašau, kad jums skir- 
tų mirties bausmę. 

Pasižiūrėjo skalbėjai į maišą — iš tikrųjų vieni pelenai. Jie išsigando 
nejuokais, o seniausias skalbėjas pagriebė Bhalų už rankos ir su ašaro- 
mis ėmė maldauti: 

— O pone, neik pas radžą, mes už šitą jums duosim kitą maišą auk- 
sinių monetų! | 

Dar ilgai jie įkalbinėjo gudragalvį, pagaliau šis nusileido. Įdavė jam 
skalbėjai maišą aukso, užvertė ant asilo, kurį priedo dar pridėjo, kad 
tik greičiau nešdintųsi šalin tas įpykęs nepažįstamasis. 

Grįžta Bhalus namo ir tyčia pasuka pro savo brolio langus. Tas pamatė, 
kad Bhalus vedasi asilą, ant kurio dar vienas maišas aukso uždėtas, ne- 
ištvėrė, išbėgo iš namų ir klausia: 

— Ar nepasakytum, brolau, kaip čia tau pasisekė šitaip praturtėti? 

— O ko man slėpti nuo mylimo brolio,— atsako gudrusis Bhalus.— 
Kažkoks niekšas sumanė keršyti ir sudegino mano trobą. Bet šitoji ne- 
laimė man tik laime virto. Susėmiau maišan sudegusios lūšnos pelenus 
ir nudanginau pas radžą. O radža man už juos davė maišą aukso. Sako, 
galėjau dar daugiau gauti, nes sudegusio namo pelenai nuo visokių ligų 
gydą. 

Gobšuolis Kalus tuoj įbėgo vidun. Išnešė vertingesnius daiktus iš savo 
trobos ir užkūrė ją. Vos begalėjo sulaukti, kada ugnis išblės, ir kad 
puls žerti pelenus į maišus. Du maišus pripylė ir — tiesiai į radžos rūmus. 

— O valdove,— kreipėsi jis į radžą,— štai mano sudegusių namų pe- 
lenai. Visas ligas kaip ranka atima, todėl aš noriu gauti už juos ne du, 
o tris Maišus aukso! 

— Ką čia paisto tas kvailys? — supyko radža.— O gal jis mus kvailiais 
laiko? Ei, išmeskit jį iš rūmų ir gerai įkrėskit į kailį! 

Grįžo godusis brolis į savo kaimą — visas sumuštas, sudaužytas ir dar 
savo pastogę praradęs. ,„Na gerai,— galvoja, — užu šitą pokštą tu man 
galva atsakysi!" 

Tą pačią naktį prisėlino jis prie pašiūrės, kur kietai miegojo Bhalus, 
užmetė ant brolio maišą, tvirtai užrišo, paskui nuvilko ant krašto prara- 
jos ir nustūmė. Nubrazdėjo maišas žemyn ir dribtelėjo ant krūvos smė- 
lio, — vargšelis Bhalus, ačiū dievui, tik susitrenkė, bet kaulai liko sveiki. 
Atsitokėjęs Bhalus mąsto: „Nejaugi gobšus ir piktas brolis gaus viršų? 
Na, nieko! Kad tik iš bėdos išsikapstytume!“ Ir tuo metu kažkur netoli 
ėmė kaukšėti arklio kanopos. Bhalus, nieko nelaukdamas, pradėjo garsiai 
Tėkti visokiais balsais, šnekėtis pats su savim ir juoktis. 

Išgirdo pro šalį jojęs raitelis, nulipo nuo arklio, priėjo arčiau prie keis- 
to maišo ir klausia: 

— Ei, kas ten? Žmogus ar piktoji dvasia? 

— Aš tai žmogus, o tu kas toks būsi:— pasigirsta balsas iš maišo.— 
Kam trukdai man šnekėtis su tėvais, kurie iškeliavę į dausas? 

— O ar negalėčiau ir aš pakalbėt su savo tėvu ir motina, kurie štai 
jau penkeri metai, kaip paliko šį pasaulį?:— ėmė prašyti keliauninkas. 

— Nežinau,— atsako gudruolis,— ne kiekvienam juk pavyksta! 

— Bet aš meldžiu jus, pone, dievai jums atlygins už tai! 

— Na gerai, — nenoriai sutiko Bhalus.— Atrišk maišą! 

Kai tik keliauninkas įlindo į maišą, gudruolis pamažu užrišo jį, šoko 
ant žirgo ir nušuoliavo į savo kaimą. 

Žiūri gobšusis Kalus ir savo paties akimis netiki: „Nejaugi čia Bhalus 
sveikas ir gyvas ant žirgo taip joja?“ O šis atšuoliavo prie jo ir sako: 

— Ką, brolau, stebiesi, kaip gyvas likau po tavo išmonės? Tiek jau 
to, paskutinįkart pasakysiu paslaptį. Kai tu nustūmei mane į prarają ir 
aš lėkiau tiesiai į mirties glėbį, pamatė mano šviesaus atminimo tėvas 
ir motina, kokia nelaimė mane ištiko, ir atskubėjo padėti. Jie ne tik 
mane išgelbėjo, bet ir leido dar prašyti, ko noriu. Štai ir paprašiau žirgo, 
ir, kaip matai, gavau!.. 

Argi galėjo gobšusis Kalus praleisti tokią progą? 

„Na, aš tai jau paprašysiu kokio brangesnio daikto, negu žirgas“ — 
pagalvojo jis ir liepė įkišti jį į maišą ir nustumti į prarają. Du stiprūs 
vaikinai švystelėjo gobšuolį žemyn, ir, kol maišas lėkė į prarają, iš jo 
tiktai buvo girdėti: 

— Oi mama, mamyte!.. 

Kai gobšus ir piktas Kalus dingo prarajoje, niekas daugiau Bhalui ne- 
trukdė ramiai ir laimingai gyventi. 


Zvaigždininkas 


(io kartą žvaigždininkas. Ir tuose kraštuose, kur jis gyveno, vie- 
nais metais užėjo baisi sausra: kad bent lašelis lietaus nukristų. Žemė 


užkilti debesis ir nors kiek pakrapnoti, bet saulė vis negailestingai ke- 
pino, gąsdindama artojus. Štai tada žvaigždininkas pasidėjo lentelę, api- 
bėrė ją smėliu ir nubraižė, kaip sustojusios žvaigždės ir Žvaigždynai: jis 
norėjo atspėti laiką, kada gi prasidės lietūs. 

Ilgai jis mėklino, skaičiavo ir galiausiai nustatė, kad lietus turėtų lyti 
kaip tik šią dieną. Tada jis greit numetė lentelę, pasiėmė kauptuvą ir 
išėjo į lauką. 

Tuo metu, kai žvaigždininkas pureno savo dirvą, dievų dievas Indra, 
pasivertęs žmogum, nusileido žemėn pasidairyti, kaip gyvena žmonės. 
Pamatė jis, kad žvaigždininkas pluša prakaituoja vidury lauko, ir klausia: 

— Ką čia veiki? 

— Ogi žemę purenu, ryžių daigus sodinsiu,— atsakė žvaigždininkas. 

— Tai ko taip skubinies? Juk visi tavo kaimynai kantriai laukia, ka- 
da užkils debesys, — vėl paklausė Indra. 

— O aš — žvaigždininkas, todėl galiu sužinoti, kada reikėtų laukti lie- 
taus. Viską apskaičiavau, ir išėjo, kad šįvakar turėtų lyti, taigi ir skubu. 

— Žiūrėk tu man, koks žinovas. Nebus šiandien lietaus!-— įtūžo Indra 
ir beregint grįžo į dausas. 

„Visus vandenis aš valdau,— pagalvojo jis— o čia kažkoks menkas 
žmogelis, pasivadinęs Žvaigždininku, sprendžia, mat; kada turi lyti. Na 
jau ne. Pažiūrėsim, kaip jis pasodins savo ryžius, jeigu aš neduosiu 
žemei lietaus. Ogi imu ir įsakau visą vandenį supilti į mano dangiškuo- 
sius rūmus!“ 

Indra tuoj susišaukė tarnus ir liepė jiems sunešti į rūmus visą van- 
denį, bet taip, kad nė vienas lašelis nenukristų žemėn. Tarnai pradėjo 
nešioti vandenį didžiuliais kibirais. Vienas kibiras netyčia apvirto, ir 
vanduo pasiliejo ant žemės. Tuo tarpu žvaigždininkas ir pasodino ryžius 
savo lauke... 

Kad ir kaip Indra norėjo paimti viršų, vis tiek žmogaus buvo teisybė. 


Brahmano ūsai — vaistai nuo 
piktųjų dvasių 


V asis šalyje gyveno brahmanas, vardu Lokrandžanas. Nors ir ne- 
buvo jis didelių mokslų ėjęs, užtat gudrumo turėjo su kaupu. Tenykš- 
čiai žmonės laikė jį mokyčiausiu, protingiausiu visoje apylinkėje ir, kai 
reikėdavo atlikti kokias nors religines apeigas, tik jį kviesdavosi. 

Kasmet per četurmasą — ilgiausią pasninką — valstiečiai pagal papro- 
čius prašydavosi brahmaną paskaityti iš šventųjų knygų. Lokrandžanas 
sėsdavosi, sukryžiavęs kojas, priešais šūsnį šventųjų knygų, imdavo vie- 
ną iš jų ir pradėdavo pasakoti, kas ten parašyta. Valstiečiai, patys ne- 
moką skaityti, klausydavo visokių jo prasimanymų ir stebėdavosi — koks 
mokslingas tas jų brahmanas! O šis, didžiuodamasis visų rodoma pagar- 
ba, oriai glostydavo savo ilgus ūsus. Juk ne veltui sakoma: „Tarp ak- 
lųjų ir vienaakis — karalius.“ 

Kartą pro tą kaimą keliavo vienas panditas — mokslininkas, grįžtąs 
į savo kraštus iš Indijos. Pamatė jis, kad žmonės renkasi aplink brahma- 
ną klausytis šventųjų knygų, ir prisėdo šalia. Tačiau savimi patenkintas 
nemokša Lokrandžanas tauškė tokias nesąmones, jog panditui pagailo 
valstiečių, ir jis nusprendė brahmaną nubausti, 


Kai Lokrandžanas, baigęs pasakoti, ėmė dalinti, kaip ir pridera tokiais 
atvejais, savo klausytojams gėles, jis prisiartino prie pandito ir, išdi- 

džiai sukdamas savo ilgą ūsą, atkišo ir jam keletą žiedlapių. O ant tų 
žiedlapių netyčia užkrito plaukas iš brahmano ūsų. Visiems matant, pan- 
ditas labai atsargiai, su didžiausia pagarba nuėmė užkritusį plaukelį ir 
įsidėjo į liemenės kišenę. 

Nusistebėjo kaimiečiai tokiu keistu nepažįstamojo elgesiu ir visi per 
kits kitą puolė klausinėti: 

— Sakyk, garbingasis pone, kam tau prireikė šito plaukelio iš mūsų 
brahmano ūsų? Juk jį reikėjo numesti, ir viskas! 

— O ne! Šventąsias knygas aiškinančio brahmano ūsai — didelė bran- 
genybė!-— atsakė jiems panditas.— Tai patys geriausi vaistai nuo piktųjų 
dvasių ir nuo pilvo sopės. Todėl taip rūpestingai įsidėjau šitą plaukelį. 

Panditas dar nespėjo baigti, žmonės beregint apipuolė šventiką ir nu- 
rovė visus ūsus. O išmintingasis panditas, nubaudęs apgaviką, patraukė 
toliau į savo gimtinę. 


V 


2 ŠA Ss Ų 


į te TA PN 


*- a G 45 £4 


i AL RS VI 
" i) > RI (I 
Ll 


Supratingas berniukas 


Gyveno viename krašte senukas, vardu Dajasinhas. Jis turėjo sūnų 
Ništhursinhą ir anūką Čalaksinhą. Kai jam suėjo septyniasdešimt metų, 
mirė pati, ir namų raktus jis atidavė marčiai. Visų gerbiamam Daja- 
sinhui atėjo sunkios dienos: naujoji šeimininkė prastai maitino, iš kam- 
bario išvarė, ir teko dabar miegoti šaltame rūsyje. Nepavydėtina dalia 
žmogui, kuris neseniai pats tvarkė savo namus ir buvo viso ko šei- 
mininkas. 

Kartą senasis Dajasinhas gulėjo ant suplyšusio demblio ir galvojo apie 
savo skaudų likimą. Jis prisiminė tuos laikus, kai gimė sūnus, kaip jis 
tada visas švytėjo ir džiaugsmo ašaros tekėjo per skruostus. Dabar jis 
irgi liejo ašaras, bet iš didelio sielvarto. Senukui taip skaudu pasidarė, 
kad jis pašoko, supykęs nuspyrė demblį ir ėmė lazda tvoti per tuščią 
statinę, atstojusią jam stalą. Laimė, tą dieną sūnus ir marti buvo išvykę 
kažkur su reikalais, ir namie šeimininkavo tik vienas anūkas Čalak- 
sinhas, ne pagal metus protingas ir sumanus vaikas. Išgirdo jis bildesį, 
nubėgo į apačią ir klausia, už ką senelis Dajasinhas muša nekaltą sta- 
tinę. 

— Tu nori, anūkėli, žinoti, kuo prasikalto statinė? Tai klausyk! Anks- 
čiau tavo senelis valgė ryžius, kaip ir visi žmonės, prie stalo, o dabar 
jis turi vienas srėbti skystą putrą, pasistatęs dubenį ant senos statinės. 

Taigi ir išgiežiu ant jos savo nuoskaudą!.. Bent tu, anūkėli, nebūk toks 
žiaurus, kaip tavo tėvai!-— pasakė senelis ir vėl pravirko. 

Čalaksinhui net širdį suspaudė, taip jam pagailo senelio. Nors jis dar 
buvo mažas, tačiau protingas ir drąsus. Kiek pagalvojęs, berniukas tarė: 

— Na, seneli, turėsi dar kartą padaužyti į tuščią statinę, kai grįš namo 
tėtis su mama. Tik nesupyk, kad ir ką aš pasakyčiau... 

Vakare, vos grįžo namo sūnus su marčia, Dajasinhas, kaip buvo susi- 
tarta, ėmė smarkiai daužyti lazda. 

— Ei tu, sukriošėli!-— riktelėjo anūkas.— Ar neatsibodo belsti ten į sta- 
tinę! Ko reikia? 

— Aš valgyt noriu,— atsakė iš rūsio senelis. 

— Ak šitaip! Dvėsk sau badu, tik nedaužyk mūsų statinės. Juk jos 
dar prireiks Man, kai tėtis pasens. Jeigu sudaužysi, ant ko gi aš jį penė- 
siu skysta putra? 

Išgirdo Ništhursinhas šitokius žodžius iš sūnaus lūpų, susimąstė: dabar 
jis blogas savo tėvui, o ateis laikas, ir sūnus gali pasekti jo pavyzdžiu. 
Ne, verčiau gerumu užsitarnauti ir sau sočią senatvę! 

Sako, nuo tada jis pradėjęs rūpintis savo senuoju tėvu. Taip mažasis 
Čalaksinhas pamokė tėvus išminties. 


Kaip Khataras Džha pamokė godųjį 
Latarą Džha 


Sua labai seniai gyveno panditas Lataras Džha. Jis buvo labai šykš- 
tus, o jo pati — dar šykštesnė. Panditas tarnavo pas Mithilos kunigaikš- 
tystės radžą, todėl turėjo susikrovęs didelius turtus. Tiktai niekas jo tais 
turtais nepasidžiaugė: Lataras Džha niekam saujelės ryžių neduodavo, ir 
jeigu vargeta peržengdavo slenkstį ir paprašydavo išmaldos, jis piktai 
atšaudavo: 

— Tu manai, kad aš visą pasaulį galiu sušelpti? | 

O kai pavargęs keleivis naktį pasibelsdavo į jo namų duris, prašyda- 
mas nakvynės, Lataras Džha su pačia apsimesdavo, jog kietai miega ir 
negirdi. 

Sužinojo apie tai kitas panditas Khataras Džha ir panūdo šykštuolius 
pamokyti. Ilgai suko galvą jis, ką čia padarius. Pagaliau dingtelėjo jam 
gera mintis, ir jis tuoj išėjo pas Latarą Džha. 

Ėjo ėjo, kol pavakare priėjo šykštuolio pandito namus. Pasibeldė — 
niekas neatsako. Tada jis taip pradėjo trankyti duris, kad pro langą 
išsigandę sužiuro Lataras Džha su pačia. Pamatęs šeimininkus, pakelei- 
vis pradėjo maldauti: 

— O garbieji žmonės, ar nepriimtumėt nakvynės? Jau visai sutemo, 
nebeturiu jėgų toliau eiti, o čia aplink žvėrys slankioja. .. 

Bet nesiklausė šių maldavimų godusis panditas ir jo pati, jie ėmė šauk- 
ti pro langą: i 

— Nešdinkis iš čia! Mūsų namai ne valkatoms!.. Mums ir patiems 
vietos neužtenka. 

Khataras Džha nė kiek nesutriko, tik dar gailesniu balsu ėmė prašyti: 

— Nevarykite manęs, gerieji žmonės, na, kurgi aš eisiu? Jau naktis. 
O jeigu neatsiras troboj tuščio kampo, tai leiskit pernakvoti bent tvarte, 
kartu su gyvuliais. Aš neprašau nė gurkšnelio vandens, kad tik pastogę 
nakčiai turėčiau. 

„Matyt, vis tiek neatsikratysi neprašyto svečio. O antra, man regis, 
tas žmogus irgi panditas. Gal jis žino nemaža įdomių istorijų, tai tegu 
palinksmina mane už tai, kad įsileidžiu į namus!" — pagalvojo godusis 
Lataras Džha ir liepė pačiai atidaryti duris. 

Kai tik Khataras Džha peržengė slenkstį, šeimininkas tarė: 

— Jei neklystu, tu irgi išprusęs panditas. Gal už nakvynę papasako- 
tum ką nors įdomaus? 

Khatarui Džha to ir tereikėjo: 

— Galiu papasakot vieną istoriją, tik bijau, kad dėl jos nesusipyk- 
tumėt tarp savęs. 

Abu šeimininkai ėmė įtikinėti keliauninką, kad jie niekados nesusi- 
pyks dėl kažkokios istorijos, ir Khataras Džha pradėjo porinti apie savo 
klajones. Pandito pačiai greit nusibodo klausytis svečio, ir ji atsigulė, 
o Khataras vis dar pasakojo: 

— O paskui turėjau dar keistesnį nuotykį. Mano kelias tarp Harša- 
puro į Šankhapurą ėjo pro didelį tvenkinį. 

Sustojau prie kranto, ėmiau žiūrėti į vandenį ir staiga ant dugno pa- 
mačiau žėrintį deimantą. Visaip bandžiau, bet negalėjau jo pasiekti. 

Išgirdo Lataras Džha ir net suvirpėjo visas iš godumo. Argi jis galėjo 
leisti, kad brangakmenis atitektų kam nors kitam, o ne jam? Todėl 
per pusę žodžio pertarė Khatarą Džha: 

— Jūs tikriausiai išvargęs po tokios sunkios kelionės. Geriau jau ei- 
kit miegot. Antai ten, kampe, demblys. Tiesa, jis truputį skylėtas, bet 
dar nieko! 

Paguldė šeimininkas svečią ir išskubėjo iš namų ieškoti deimanto. Ėjo 
jis, ėjo, pagaliau priėjo tvenkinį. Žiūri — iš teisybės dugne kažkas blyk- 
čioja. Nusirengė panditas ir šoko į vandenį. Nėrė ten, kur, jo numaty- 
mu, buvo deimantas; iš dugno pakilo dumblas, vanduo susidrumstė, ir 
tas žėrėjimas dingo. Išsiropštė panditas į krantą, vėl ėmė žiūrėt į van- 


170 


denį — tikrai: vidury tvenkinio žėri deimantas. Dar kartą šoko į van- 
denį, pasinėrė, visą dugną išmaišė, bet nieko nerado. Ir ilgai dar nelai- 
mėlis panditas graibė trokštamą deimantą, nenutuokė, kad vidury tven- 
kinio atsispindi Mėnulis: švariame vandeny jis ryškiai žėrėjo, o kai van- 
duo susidrumsdavo, iškart dingdavo. 

O namie po poros valandų atsibudo pandito pati — nėr vyro šalia. 
„Kaip ilgai jis klausosi tų svečio pasakojimų!“ — pagalvojo ji, atsikėlė, 
nuėjo į gretimą kambarį, ogi žiūri, kad Khataras Džha vienas. 

— Kur šeimininkas?— paklausė ji. 

— Ko nežinau, tai nežinau, — skėstelėjo rankomis Khataras Džha,— 
tik Mačiau, kad buvo čia kažkokia moteriškė, ir tavo vyras išėjo su ja 
į tą pusę, — jis parodė į rytus. Šykštuolio pati nieko daugiau neklausi- 
nėjo ir išpuolė vyro ieškoti. 

Tuo metu, tuščiai nusikamavęs, grįžo namo Lataras Džha. Įeina jis 
į savo kambarį — nėra pačios. 

— Kur dėjosi mano pati?— rūsčiai paklausė jis svečią. 

— Ogi neseniai buvo čia kažkoks, ir tavo pati išėjo su juo!— Khata- 
ras Džha mostelėjo ranka į vakarus. Nė trupučio negaišuodamas ir ne- 
klausinėdamas, Lataras Džha išbėgo ieškoti pačios. Visą naktį jie klai- 
džiojo, ieškodami vienas kito, o paryčiu išvargę grįžo namo ir netikė- 
tai abu susitiko. 

Pamatė panditas savo pačią, vos bepavelkančią kojas, ir baisiu balsu 
užriko: 

— Sakyk, kur nelabasis nešiojo visą naktį? 

Bet pati dar garsiau suspigo: 

— O su kuo tu valkiojaisi? .. 

Ilgai jie šūkavo ir barėsi. Net muštis pradėjo. Tačiau atbėgo tvarkos 
prižiūrėtojai ir suėmė triukšmadarius. Netrukus Lataras Džha ir jo pati 
buvo nuvesti pas radžą. 


Valdovas pažino savo panditą ir labai nustebo, o kai šis papasakojo, 
kad viskuo kaltas Khataras Džha, kuris buvo užklydęs į jo namus, radža 
liepė tuojau sučiupti ir atvesti jį į rūmus. Kai atvedė, radža ir klausia, 
kaip jis išdrįsęs supykdyti garbingą panditą su pačia. 

— O valdove,— atsakė Khataras Džha,— aš tiesiog norėjau juos pa- 
mokyti. Juk pasaulis nėra regėjęs tokių šykštuolių, kaip Lataras Džha 
ir jo pati!.. Jie net saujelės ryžių gaili vargšui, be manęs, dar niekas 
jų namuose nėra gavęs nakvynės. Todėl ir nutariau juos nubausti! 

Tai išgirdęs, radža paklausė savo panditą, ar tai teisybė. Lataras Džha 
neišdrįso meluoti. 

„Juk pandito darbai meta šešėlį ir jo valdovui“, — pagalvojo radža ir 
norėjo skaudžiai nubausti Latarą Džha. Tačiau panditas taip nuolankiai 
maldavo dovanoti dar šį kartą, žadėdamas pasaulį nustebinti savo dos- 
numu, jog radža jo pasigailėjo. Pasaulio savo dosnumu Lataras Džha 
tikriausiai taip ir nenustebino, bet Khataro Džha pamoka išėjo jam į nau- 
dą — vis dėlto jis pasidarė nebe toks šykštus. 


Bežadė karalaitė 


L šalyje gyveno karalius Čakrabhudža. Jis turėjo jauną duk- 
terį, gražuolę karalaitę Abolą, kuri per visą gyvenimą žodžio nebuvo 
ištarusi. Girdas apie bežadę gražuolę Abolą pasklido po visą pasaulį, 
ir daugelis svajojo apie nuostabią karalaitę. Tačiau tėvas prisiekė, kad 
tik už to leis savo dukterį, kuris ją prakalbins. Štai ir pradėjo plaukti 
į Čakrabhudžos rūmus įvairių šalių karaliai bei karalaičiai ir pasakoti 
gražiajai Abolai visokiausias istorijas, kad šioji liautųsi tylėjusi, bet 
karalaitė tik klausėsi, nė žodžio nepratardama. Ir jaunikiai, nieko ne- 
pešę, grįždavo atgal. 

Sužinojo apie tai Trigarto šalį valdęs karalius Devbhudža, jis irgi pa- 
nūdo išbandyti laimę ir iškeliavo į tolimą kelionę. 

Ilgas ir sunkus buvo kelias. Tik po daugelio dienų jis pasiekė rūmus, 
kuriuose gyveno bežadė Abola. Devbhudža buvo pagarbiai sutiktas ir 
nuvestas į karalaitės kambarius. Pažvelgė į ją Trigarto valdovas, — ro- 
dos, širdis nustos plakusi iš meilės. 

„Žūt būt turiu išpešti iš jos nors vieną žodį“, — pagalvojo Devbhudža 
ir pradėjo pasakoti: 

— Kitados vienoje šalyje gyveno karalius. Jis turėjo pačią, kuri la- 
bai jį mylėjo. Tačiau karalius niekaip negalėjo tuo patikėti ir vis no- 
rėjo išbandyti karalienę. Vienąkart bemedžiodamas valdovas sugalvojo 

nusiųsti į rūmus savo karius, kad šie parneštų jo rūbus, aplaistytus nu- 
kauto elnio krauju. Pasakyta — padaryta. Atšuoliavo kariai į rūmus, 
padėjo priešais karalienę kruvinus josios vyro rūbus ir jau ims pa- 
sakoti, kaip žuvo valdovas, susigrūmęs su tigru, bet karalienė pamatė 
kraują ir apalpo, o po valandėlės mirė. Tada kariai nulėkė pranešti val- 
dovui, kokia nelaimė atsitiko. Karalius nepatikėjo jų žodžiais, manyda- 
mas, jog karalienė bus panorėjusi šitaip išbandyti jo ištikimybę. Bet 
kai grįžęs pats savo akimis pamatė, jog pati iš tiesų mirusi, nežinojo 
nė kur dėtis iš sielvarto. Nerasdamas paguodos, jis nusprendė kartu su 
karaliene žengti ant laužo ir pasitraukti iš šio pasaulio. Sužinojo dva- 
riškiai, kad valdovas ruošiasi susideginimo apeigoms, ir pradėjo maldau- 
ti, kad jis nepaliktų jų, bet karalius buvo nepalenkiamas. 

Atlydėjo valdiniai mirusią karalienę ir karalių ant upės kranto, kur 
turėjo suliepsnoti šventasis laužas. Ir valdovas liepė visiems pasišalinti. 
Tik ištikimas šuo nepaliko šeimininko. 

Pačiam vidurnakty, nusileidę nuo Kailaso kalno, paupiu keliavo Šiva 
su Parvate! ir išgirdo karaliaus raudą. Pagailo Parvatei jo, ir ji ėmė 
prašyti savo vyrą: 

— O didysis Mahadeva, išgelbėk vargšą valdovą nuo nelaimės, — pri- 
kelk iš numirusių karalienę. | 

Negalėjo Siva nepaklausyti savo mylimos Parvatės, priėjo jis prie ka- 
raliaus ir sako: 

— Klausyk, žmogau! Karalienė, tavo pati, paliko šį pasaulį, nes iš- 
mušė likimo skirta valanda. O tau dar lemta septyniasdešimt metų gy- 
venti šioje žemėje. Jeigu sutinki pusę savo amžiaus paaukoti jai, tai 
galiu ją prikelti iš numirusių. Bet atsimink, tu iškart daugeliu metų pa- 
senėsi, o tavo pati dar labiau pajaunės. 

Karalius su džiaugsmu sutiko, ir tą pačią akimirką karalienė atgijo — 
ji atrodė kaip šešiolikmetė gražuolė. Vienu akimoju valdovas trisde- 
šimt penkeriais metais paseno, jis švelniai apglėbė ją ir nusivedė į rū- 
mus. Iš paskos juos lydėjo ištikimas šuo. 

Kiek paėjus, karalius pajuto, kad jam. kojos apsunko. Atsisėdo po 
medžiu, padėjo galvą karalienei ant kelių ir beregint kietai užmigo. 
O pro šalį tuo tarpu ėjo jaunas gražus turtuolio sūnus. Pažvelgė jis 


I Šiva, arba Mahadeva, ir jo žmona Parvatė— vyriausieji dievai induizme. Pasak 
padavimo, jie gyvena ant šventojo Kailaso kalno. 

į Žaviąją karalienę ir iškart galvą pametė. Priėjo arčiau ir pamatė, kad 
gražuolės vyras stipriai miega. Jaunikaitis ėmė maldauti ją: 

— O žavingoji, nejaugi tu nori pražudyti savo jaunystę su tuo iškar- 
šusiu seniu? Maldauju, bėgam iš čia. Su manim rasi tikrą laimę. 

Karalienė irgi iš pirmo žvilgsnio pamilo dailų jaunikaitį. Ji pamažėle 
atstūmė miegantį vyrą, atsikėlė ir paklusniai nusekė iš paskos. 

Kad ir kaip lojo ištikimasis šuo, žadindamas karalių, deja, šis neatsi- 
budo. Tada šuo nusekė bėglių pėdomis, kad žinotų, kur jie eina. Jis tol 
juos lydėjo, kol šie įėjo į kažkokį namą, paskui jis grįžo atgal, o tuo 
tarpu karalius, atsibudęs ir neradęs šalia savęs karalienės, iš nevilties 
rovėsi plaukus. 

— O brangiausioji, — raudojo jis,— kaipgi tu galėjai palikti mane? Jei- 
gu mums vis tiek lemta gyventi skyrium, tai kam dievai vėl mus su- 
jungė? 

Pribėgo šuo prie karaliaus ir tempia jį į tą pusę, kur karalienė nuėjo 
su jaunikaičiu. Ilgai nesumojo šeimininkas, ko iš jo nori ištikimasis 
šuo, galiausiai suprato ir nuskubėjo paskui jį. 

Šuo atvedė savo šeimininką prie to namo, kur gyveno turtuolio sū- 
nus. Papirkęs tarnus, karalius tuoj sužinojo, kas pagrobė karalienę. Bet 
ką jis galėjo padaryti? Čia jis neturėjo jokios valdžios, nes šitas mies- 
tas priklausė jau kitai karalystei. Tačiau karalius tvirtai pasiryžo: tol 
negrįš, kol neatkeršys piktadariui. Ir, kad tesėtų pažadą, stojo tarnauti 
čionykščiam radžai. 

Kartą jaunoji karalienė iš tolo pamatė savo buvusį vyrą ir tuoj per- 
prato jo kėslus. 

— O mielasis,— tarė ji savo išrinktajam,— svetimšalis, kuris tarnauja 
pas valdovą,— tavo pikčiausias priešas. Ar atsimeni senį — mano vyrą, 
miegojusį tada po medžiu? Tai jis. Nudaigok jį, kol ne vėlu, nes baig- 
sis mūsų laimė. 

Sužinojo turtuolio sūnus, kur gyvena svetimšalis, atėjo pas jį ir sako: 

— Daug girdėjau apie jūsų išmintį ir gerumą. Padaryk malonę, būk 
mano mokytojas — taip reikia išmintingo patarimo, kad nežinau, nė kaip 
toliau gyventi. Neatsisakyk aplankyti mano namus, ten ir pats pamaty- 
si, koks rūpestis slegia mane. 


Senasis karalius norėjo atsisakyti, bet paskui pagalvojo, kad pats liki- 
mas siunčia jam tokią puikią progą atkeršyti, ir sutiko eiti į nekenčiamo 
varžovo namus. 

O tas savo sode buvo iškasęs gilią duobę ir, kai senasis karalius ėjo 
pro šalį, pastūmė jį į ją. Paskui užpylė duobę žemėmis ir nubėgo namo 
papasakoti jaunajai karalienei. 

Tačiau karaliui nebuvo lemta mirti. Laimė, ištikimasis šuo, kuris sekė 
iš paskos, atkasė duobę ir ištempė iš ten šeimininką. Pamažėle atsigavo 
senasis karalius, ir jo širdis suliepsnojo baisia neapykanta! Išsitraukė 
jis iš už juostos aštrų durklą, prisėlino prie trobos ir pasislėpė už pra- 
virų durų. Ilgai laukti nereikėjo: turtuolio sūnus užsimanė pažiūrėti, 
ar gerai užpylė duobę žemėmis. Kai tik pamatė jį karalius, švystelėjo 
durklu ir nukirto galvą. Išgirdusi šauksmą, išbėgo karalienė. Nesitver- 
damas pykčiu, karalius nutvėrė jai už plaukų ir jau irgi užsimojo durk- 
lu, bet jaunoji gražuolė pradėjo nuolankiai prašyti: 

— O didysis karaliau, pasigailėk tos, kuri visada tik tave vieną my- 
lėjo. Kaip aš šaukiausi tavęs tą pražūtingą valandą, kai šitas niekšas 
jėga privertė eiti su juo. Tačiau tu neatsibudai — nesulaukiau jokios 
pagalbos. Ačiū dievams, mudu štai vėl kartu, ir niekas daugiau nesu- 
drums mūsų laimės! 

Taip šnekėjo ji, raudodama prie savo senojo vyro kojų. Ir argi galėjo 
karalius nepatikėti moterim, kurią mylėjo? O kas daugiau beliko da- 
ryti karalienei? Tik susitaikyti su likimu. Bet širdyje liepsnojo pyktis, 
ir ji nutarė išgiežti jį ant šuns, kurį laikė visų nelaimių kaltininku. 
Karalienė davė sau žodį, kad šuo žus nuo tos pačios rankos, nuo kurios 
žuvo josios mylimasis. 

Po kurio laiko karalius su karaliene ir ištikimuoju draugu šunimi iš- 
keliavo į savąjį kraštą. Ėjo jie, ėjo ir pasiprašė viename kaime nakvy- 
nės. Vidurnaktį karalienė apsimetė, kad ją suėmė baisūs skausmai. Ji 
vaitojo ir taip sunkiai kvėpavo, kad, rodos, tuoj tuoj mirs. Senasis ka- 
ralius nežinia ką būtų padaręs, kad tik būtų galėjęs palengvinti jai 
kančias. 

— Kas tau, brangioji?— lyg pakvaišęs iš sielvarto klausinėjo jis ap- 
simetėlę.— Sakyk, kuo galėčiau padėti? 

— O mielasis mano, jau mirtis ateina. Tokia liga vienąkart buvo 
sugriebusi, kai dar pas tėvus gyvenau. Ir tada, atsimenu, tėvas išgelbė- 
jo mane, patepęs šuns krauju. Tai vienintelis vaistas, kurs galėtų padėti. 

— Nebijok, brangioji — sušuko karalius.— Aš tikrai surasiu šunį ir 
atnešiu tau jo kraujo. 

— Ak, jaučiu, kad tik akimirkos beliko gyventi,— sudejavo karalie- 
nė.— Vėlu dabar „ieškoti svetimo šuns, o savas tau, matyt, brangesnis 

už mane. Sudie! Jei dievai bus maloningi, susitiksim po mirties! 

Tai pasakiusi, karalienė išvertė akis ir taip giliai atsikvėpė, lyg jau 
čia būtų paskutinis jos atsidūsėjimas. Tada senasis karalius išsitraukė 
durklą ir nukirto ištikimąjį šunį, kuris ne kartą jį išgelbėjo nuo mir- 
Les: 54 

Kai Devbhudža papasakojo iki šios vietos, karalaitė Abola sušuko: 

— Oi, koks kvailas tas karalius! Nejaugi jis nesuprato, kad jo pa- 
ti — klastinga apgavikė... 

Ir, ištarusi savo pirmuosius žodžius, ji apsipylė gailiomis ašaromis. 

Taip karalius Devbhudža prakalbino bežadę karalaitę Abolą ir tapo 
josios jaunikiu. Abola džiaugsmingai uždėjo jam vestuvinę girliandą — 
svajambarą. Ir žvaigždininkai nustatė dieną, kada turėtų būti jų vestu- 
vės, ir tos vestuvės buvo. 

Kartą Devbhudža pasakė savo mylimai pačiai: 

— Matai, kokios klastingos gali būti moterys. Tu juk prisimeni, ką 
aš pasakojau apie karalienę, taip greit užmiršusią, kas yra gėra. 

— O mielasis! Bet ir vyrai, deja, taip pat greit užmiršta, kas gėra. 
Juk senasis karalius nė negalvodamas pakėlė kardą prieš savo ištiki- 
mąjį šunį, kuris tiek kartų išgelbėjo jam garbę ir gyvybę! Patariu ir tau 
niekada neužmiršti šitos pasakos. 

Devbhudža nusišypsojo, linktelėjo galva, pritardamas savo pačiai. Taip 
jie abu ir išgyveno iki gilios senatvės didelėje santarvėje ir laimėje. 


Kieno nuotaka? 


as kartą turtingas pirklys Dhanapalas. Nors vertėsi prekyba, ta- 
čiau buvo labai sąžiningas ir geras. Užtat ir žmonės jį gerbė, ir turtų 
deivė Lakšmė globojo pirklio namus. O kai gimė duktė, savo grožiu 
ir orumu ji pralenkė pačią deivę, turinčią trisdešimt dvi tauriausias 
ypatybes. Todėl ir praminė ją Lakšme-devi. Be mažytės dukrelės, pirk- 
lys turėjo dar tris sumitusius sūnus, kurie padėjo jam prekiauti. Ilgą 
laiką visa šeima gyveno gražiai ir laimingai, be jokių bėdų. Tik štai 
Dhanapalo pati staiga ėmė liesėti ir blykšti, lyg ją būtų graužusi baisi 
širdgėla. 

Ilgai pirklys kamantinėjo, kas taip kankina vargšę moterį, ir ji ga- 
liausiai prisipažino, jog ją neramina vienintelės dukters likimas. Štai 
jeigu Lakšmė-devi laimingai ištekėtų, motinos širdis liautųsi kentėjusi. 

Dhanapalas, labai mylėjęs savo pačią, pažadėjo tuoj pat pasirūpinti 
dukters likimu. Tesėdamas savo žodį, kitą rytą jis liepė savo sūnums 
traukti į šiaurę, rytus ir vakarus ieškoti sesei jaunikio, o pats išėjo 
į pietus. 

Ir pradėjo tėvas su sūnumis visur dairytis jaunikio Lakšmei-devi. Gir- 
das apie josios grožį buvo plačiai nuskambėjęs per visą kraštą, todėl ir 
jaunikių nestigo. Visi jaunikaičiai tik svajojo apie tokią žavią nuotaką. 
Kur kas sunkiau buvo rasti tinkamiausią. Bet galų gale ir tėvas, ir bro- 

liai kiekvienas pagal save išrinko jaunikį ir susitarė dėl vestuvių. Ir 
taip jau pasitaikė, kad visi jas paskyrė tą pačią dieną. 

Pirmasis namo pargrįžo tėvas. Jis džiaugsmingai pranešė motinai, kad 
jaunikis surastas, kad jungtuvių diena paskirta, ir visi namai sujudo su- 
kruto — pradėjo ruoštis vestuvėms. Buvo pakviesti auksakaliai; visos 
kaimynės puolė dirbti lėkštes iš tapario lapų; imta iš naujo dažyti na- 
mus; siuvėjai siuvo vestuvinius rūbus; giminėms ir pažįstamiems buvo 
siuntinėjami kvietimai; žodžiu, visiems užteko darbų, kaip paprastai 
prieš vestuves. 

Tuo metu sugrįžo iš savo kelionių ir pirklio sūnūs. Jie pamatė, kad 
namuose pats įkarštis vestuvių ruošos ir kad jungtuvės turi įvykti jų 
sutartą dieną, ir niekam iš brolių neatėjo į galvą, jog tėvai dar nežino 
apie parinktus jaunikius. Kaip ir visiems namuose, broliams darbų irgi 
buvo iki kaklo, ir jie nesurado laiko pasišnekėti. Ir nė vienas iš jų 
nežinojo, kad tą dieną į namus atvyks iškart keturi jaunikiai iš keturių 
pasaulio kraštų. 

Pagaliau viskas buvo suruošta: susirinko kaimynai, atvyko giminės 
ir pažįstami; ypatingos vaišės buvo pataisytos jaunikiui ir jo gentai- 
niams. .. Ir štai tą pačią valandą iš keturių pasaulio kraštų prie pirklio 
namų artėjo vestuvių procesijos — džanti. Iš visų pusių aidėjo muzikos 
garsai. Procesijos sustojo, ir į namus įžengė keturi jaunikiai su savo 
svitomis, 

Ką daryti? Suglumo ir tėvai, ir broliai. Pirmoji atsitokėjo nuotaka. Ji 
liepė kviesti prie vaišių ir jaunikius, ir svečius, ir visus, kas atvyko 
iš.tolo. Ką jau ką, o vaišinti šiuose namuose mokėjo, ir viskas kol kas 
ėjo sklandžiai. Bet netrukus jau reikėjo pradėti vestuvių apeigas. Pagal 
papročius nuotaka jaunikiui turėjo būti atiduodama prie šventosios ug- 
nies. Ir štai brahmanai užkūrė laužą; pradėjo skaityti šventraštį ir mėtyti 
į ugnį ryžių grūdus. Beliko šventąja gija surišti jaunojo ir jaunosios 
pirštus. Bet juk negalėjo Lakšmė-devi tekėti už keturių jaunikių. O šie 
nė vienas nenorėjo atsisakyti pažadėtosios mergaitės. Tada nuotaka tarė: 

— O garbingieji jaunikaičiai! Tėvas tik už vieno gali išleisti mane. 
O jūs čia susirinkote keturi. Gerai pagalvokite ir pabandykite gražumu 
išspręsti, kuriam iš jūsų turėčiau atitekti. Jeigu jau nė vienas nenorės 
atsisakyti manęs, tai leiskite man pačiai paieškoti išeities ir pasielgti 
taip, kaip man atrodo protingiausia. 

Kas gi savu noru atsisakys tokios gražuolės! Ir paprašė jie nuotaką 

daryti taip, kaip jai atrodo geriausia. O šioji viską jau buvo apgalvojusi 
ir nusprendusi. 

Nusilenkė Lakšmė-devi tėvui, motinai, broliams, apėjo aplink laužą ir 
šoko į ugnį. 

Sukrėstas. nuotakos mirties, vienas jaunikis pamąstė: „Kaip galima gy- 
venti, kai žinai, jog netyčia tapai kito mirties priežastim. Dabar ir tavo 
visas gyvenimas bus vien kančia. Vienintelė išeitis — padaryti taip, kaip 
nuotaka padarė. Jei nebuvo lemta mudviem būti kartu čia, žemėje, tai 
aš ją surasiu aname pasaulyje.“ Ir jis taip pat šoko į ugnį. 

Antrasis jaunikis po Lakšmės-devi mirties ryžosi amžinai klajoti ir vi- 
są savo gyvenimą paskirti velionės nuotakos atminimui. 

Trečiasis — ramiausiai grįžo namo ir vedė kitą mergaitę, — kokie čia 
gali būti įžadai mirusiajai, jeigu ji netapo jo pati2.. 

Ir tiktai ketvirtasis jaunikis nenorėjo pasiduoti likimui ir ryžosi atimti 
iš jo savąją nuotaką, kad ir kažin kiek reikėtų vargti ar kentėti. Kupi- 
nas kilniausių troškimų, jaunikaitis leidosi į kelionę. Kartą jis užėjo pas 
vieną mokslininką — panditą, o šis seniai jau rengėsi šventųjų vietų lan- 
kyti, bet niekaip neišsirengdavo, nes neturėjo kam palikti namų prie- 
žiūros. Priėmė jis jaunąjį pakeleivį ir paprašė, kad šis pašeimininkautų, 
kol juodu su pačia lankysis šventose vietose; panditas pažadėjo grįžti 
po keturių mėnesių ir patarė per tą laiką skaityti iš jo knygų slaptingus 
kerėjimus — mMantras. 

Vienąkart pakliuvo jaunikaičiui į rankas knyga, kur buvo parašyta, 
kaip suteikti mirusiajam antrąjį užgimimą. Jaunikaitis nepaprastai apsi- 
džiaugė, tikėdamasis atgaivinti savo nuotaką. Kai po keturių mėnesių 
grįžo brahmanas, jis atidavė jam namų raktus ir tuojau iškeliavo į Lakš- 
mės-devi tėviškę. Susirado tą vietą, kur vestuvių dieną degė šventasis 
laužas, ir ėmė kalbėti magiškus kerėjimus. Ištarus paskutinį žodį, prieš 
jį stojosi Lakšmė-devi, bet kartu su mergaite iš numirusių prisikėlė ir 
tas jaunikis, kuris tada irgi šoko į ugnį. 

Ir vėl įsiliepsnojo ginčai dėl nuotakos: dabar du jaunikiai negalėjo 
nuspręsti, katras iš jų vertas mergaitės rankos? Tas, kuris dėl jos pa- 
aukojo savo gyvybę, ar tas, kuris atgaivino ją? Kol juodu ginčijosi, atsi- 
rado ir trečiasis jaunikis, kuris klajojo po pasaulį, kartodamas Lakšmės- 
devi vardą. Dabar jau buvo trys jaunikiai. Jie patys, žinoma, vėl nieko 
negalėjo nuspręsti. Šiuokart ir Lakšmė-devi nežinojo, kaip pasielgti. Ta- 
da jie nutarė kreiptis į Gorkho kunigaikštystės radžą. 

Sužinojęs, kas nutiko, radža liepė sušaukti į rūmus visos šalies teisė- 
jus. Lakšmės-devi jaunikiai išdėstė savo ginčą ir prašė teisingai išspręsti 
bylą. 

Ilgai tarėsi teisėjai ir galiausiai paskelbė jaunikiams: 

— O jaunikaičiai! Gerai suprantame, kad jūs visi trys norite vesti to- 
kią gražią mergaitę, kaip Lakšmė-devi, ir jau daug ką paaukojote dėl 
jos. Jeigu anksčiau būtumėte pas mus atėję, kai Lakšmė-devi siūlė jums 
patiems geruoju susitarti, nebūtų reikėję veltui kentėti. Tačiau jūs tik 
dabar šaukiatės teismo pagalbos, ir mes, teisėjai, atsižvelgdami į esamą 
padėtį, nusprendžiame: 

Pirma. Jaunikis, kuris šoko į ugnį paskui nuotaką ir iškeliavo į aną 
pasaulį, galėtų siekti Lakšmės-devi rankos tik pirmajame užgimime. Ant- 
rajame užgimime jie jau susieti giminystės ryšiais. Dabar jie dvyniai, 
o įstatymas draudžia broliui tuoktis su seserim. 

Antra. Žmogus, suteikęs Lakšmei-devi antrąjį gyvenimą, taip pat ne- 
gali būti vyru, kadangi jis dabar yra josios tėvas. Ir Gorkho kunigaikš- 
tystės radžos teisėjai negali duoti leidimo šitokioms jungtuvėms. 

Trečia. Atsižvelgdami į šias aplinkybes, teisėjai vienu balsu nusprendė, 
kad Lakšmės-devi jaunikiu iš visų trijų tegali būti tas, kuris savo gyve- 
nimą pašventė žuvusiosios atminimui ir klajojo po pasaulį, kartodamas 
Lakšmės-devi vardą. Tuo jis įrodė savo meilę ir ištikimybę teisėtai nuo- 
takai. 

Visi sutiko, kad teismo nuosprendis teisingas, ir gražioji Lakšmė-devi 
galiausiai atšventė vestuves. 


Kas dorybė, o kas nusidėjimas? 


Kas Bhadrapuro mieste gyveno dorovingas brahmanas Karuna- 
kantas. Jis vis bijodavo, kad tyčia ar netyčia padarys kokį nors nusidė- 
jimą, todėl dažnai eidavo patarimų pas savo dvasios mokytoją. 

Vieną kartą išsirengė Karunakantas į turgų pirkti aliejaus lempelei. 
Kelyje jis sutiko musulmoną: šis varėsi šventą karvę, negailestingai 
tvodamas lazda per nugarą. Pamatęs tokį baisų reginį, brahmanas labai 
susisielojo ir, priėjęs prie musulmono, paklausė: 

— Kur tu varai tą vargšę karvę, brolau? Ir kam šitaip ją muši? 

— O pone brahmane,— atsakė tas, — aš esu musulmonas ir mėsinin- 
kas. Kaip ir mano senelis, ir mano tėvas, aš piaunu karves, parduodu 
mėsą — iš to ir gyvenu. Šitą karvę nusipirkau kaime už penkias rupijas 
ir dabar varausi į savo krautuvėlę. Jeigu aš gailėsiuos karvės, tai kas 
pagailės mano alkanų vaikų? 

Išgirdęs tokį atsakymą, brahmanas iš pradžių sutriko, o paskui, kiek 
pagalvojęs, pasiūlė: 

— Broli musulmone, parduok man tą karvę. Aš užmokėsiu dešimt ru- 
pijų. Tu pirkai tik už.penkias, taigi penkias rupijas turėsi gryno pelno, 
ir dar nereikės laiko gaišti, kol parduosi mėsą. Tai kaip, sutinki? 

— O badže!,— džiaugsmingai atsakė mėsininkas,— žinoma, sutinku 
parduoti karvę tokiomis sąlygomis, kas gi atsisakys penkių rupijų? 


I! Badžė-—-brolis. 

Nupirko Karunakantas karvę už dvigubą kainą ir grįžo namo. 

Kitą dieną dorovingasis brahmanas vėl išėjo į turgų. Ir vėl kelyje 
jis sutiko tą patį musulmoną, šiuokart besivarantį jau dvi karves. Karu- 
nakantas tuoj suprato, kas laukia šių gyvulių, todėl sustabdė musulmoną 
ir paklausė: 

— Broli, o kodėl šiandien tu dvi karves varaisi žudyti? 

— Tesaugo jus visagalis alachas!— atsakė mėsininkas.— Vakar jūs 
nupirkot iš manęs karvę už dešimt rupijų, ir man nereikėjo visą dieną 
sėdėti krautuvėlėje. Na, o šiandien aš jau dvi karves pirkau ir už jų 
mėsą tikiuosi gauti dukart daugiau. 

Karunakantas vos neapalpo, tai išgirdęs: juk dėl. jo kaltės dabar grė- 
sė pražūtis dviem šventiem gyvuliam. 

— O broli. — ėmė maldauti brahmanas,— parduok man ir šitas kar- 
ves! Aš už jas duosiu dvidešimt rupijų. Noriu išgelbėti gyvybę šiems 
gyvuliams, nes nėra didesnio nusidėjimo, kaip žudyti karvę. Paklausyk 
mano patarimo, mesk tą nedorą amatą. Susirask kokį nors kilnų darbą, 
o pradžiai galiu tau paskolinti pinigų. 

Bet musulmonas atsakė: 

— O badže, juk anąkart sakiau, kad ne aš išsirinkau šitą amatą. Ma- 
no protėviai irgi buvo mėsininkai. Kaipgi galiu atsisakyti tokio pelnin- 
go darbo? Argi šiaip jau pirklys gali būti ramus dėl savo rytdienos? 
O mes, mėsininkai, visada parduosim savo prekę. 

Negalėjo užginčyti Karunakantas. Teko jam ir šį kartą nupirkti kar- 
ves ir grįžti namo. O mėsininkas džiūgavo: juk be jokio vargo uždirbo 
penkiolika rupijų! .. Todėl ir sekančią dieną Karunakantas, eidamas į tur- 
gų, vėl pamatė tą patį musulmoną, besivarantį jau keturias karves. 
Brahmanas nežinojo kur dėtis iš sielvarto, pagalvojęs, koks likimas lau- 
kia šių šventų gyvulių. Ir jis liūdnu balsu tarė musulmonui: 

— Broli, argi tu nesupranti, kokį didelį nusidėjimą ruošiesi daryti“ 
Juk aš vakar maldavau tave, kad mestum šitą darbą. Bet tu Manęs ne- 
paklausei ir šiandien jau varaisi žudyti keturis vargšus gyvulius. O Hari!, 
kokią žiaurią širdį tu davei šitam mėsininkui! 

Musulmonas tuoj jam atsakė: 

— Ponas brahmane, betgi jūs pats vakar sutikot, kad negaliu mesti 
amato, kuris maitina mano šeimą. Jeigu surasiu patikimesnį ir pelninges- 
nį darbą, tada mesiu. O dabar dėkoju už tai, kad apsaugojot mane nuo 


! Hari -— kreipinys į dievą Višnų. 

nusidėjimo ir padėjot gerai uždirbti. Aš niekada neužmiršiu jūsų geru- 
mo. Juk už jūsų pinigus galėsiu atidaryti antrą krautuvėlę. 

Karunakantas pajuto, jog žemė slysta iš po kojų: „Vadinasi, kuo aš 
būsiu geresnis, tuo daugiau šventų gyvulių pasiųsiu į pražūtį?“ Maty- 
damas, kad pats nesugebės išsiaiškinti tokio painaus klausimo, brahma- 
nas nuėjo pas savo dvasios mokytoją. Viską išpasakojo jam ir pa- 
klausė: 

— O mokytojau, aš suprantu, kad sunkiai nusidėjau, nes per mane 
mėsininkas musulmonas galėjo žudyti vis daugiau karvių. Sakyk, kaip 
išpirkti tokią didelę kaltę? 

— O mano sūnau, iš teisybės tu esi nusidėjęs, nors savo rankomis 
nenudobei nė vienos karvės. Padėti žmogui piktam darbe protu, turtais, 
veiksmais, žodžiu ir net troškimais — didelis nusidėjimas. Bet jau kas 
buvo, tas buvo. Yra tik vienas būdas išpirkti savo kaltę. Imk šitą ak- 
menį ir padėk po medžiu, po to akylai stebėk, ar jis nepradės leisti at- 
žalų. Jeigu akmuo sulapos, vadinasi, būsi išpirkęs kaltę. O tada vėl 
ateik pas mane. 

Karunakantas padėkojo mokytojui už patarimą ir, pasiėmęs akmenį, 
iškeliavo namo. Sutemo naktis, ir brahmanas gavo apsinakvoti miške, 
ten ir padėjo po medžiu slaptingąjį akmenį. Kiekvieną dieną jis ateida- 
vo prie to medžio ir palaistydavo akmenį. Prabėgo keleri metai, o ak- 
muo vis neleido atžalų. Karunakantas labai sielojosi, supratęs, kad vis 
dar neišpirko savo kaltės. 

Kartą po tuo medžiu apsistojo keturi vagys — jie nė nepastebėjo su- 
sigūžusio Karunakanto. Susėdo visi pavėsyje ir pradėjo šnekėtis. 

— Ne, brolyčiai, iš smulkių vagysčių niekad neprasikursim,— tarė 
vienas vagis.— Šiandien eisim ieškoti didelio grobio, kad paskui užtektų 
visam gyvenimui!.. 

Pritarė jam ir kiti, ir tada vagys ėmė galvoti, kaip ir ką padarius. Ga- 
lų gale jie nusprendė sutemus padegti kaimą ir per sąmyšį išnešti iš 
namų visą turtą. 

Karunakantą apėmė siaubas, išgirdus tokį baisų kėslą. Jis pagalvojo: 
„O Hari! Šie niekšai nori įstumti į vargą daug žmonių, kad tik patys 
pralobtų. Negalima sėdėt rankų sudėjus. Reikia kaip nors gelbėti 
kaimą...“ 

Ir Karunakantas taip tyliai prisėlino prie vagių, kad nė vienas jų ne- 
pastebėjo. Rankose jis turėjo kirvį, kurį buvo pasiėmęs iš namų — sakė, 
malkų prisikaposiąs. Ir užsimojo dorovingasis brahmanas kirviu ir vienu 

kirčiu nurėžė piktadariams galvas. Ir kaip nustebo brahmanas, pamatęs, 
jog staiga sulapojo akmuo. 

„Kaip keista!— susimąstė Karunakantas.— Nukirtau keturis žmones, 
o juk sunkiai nusidėjau. Ir koks stebuklas! Aš išpirkau kaltę, kad per 
mane mėsininkas galėdavo daugiau karvių nužudyti! O Hari! Aš ne- 
įstengiu šito suprasti!.." 

Jis kuo greičiausiai nuskubėjo pas savo mokytoją ir viską jam pa- 
pasakojo. 

— Ko gi čia stebėtis, sūnau mano!-— atsakė mokytojas.— Ne visada 
pirmu akimoju nusidėjimą pripažinsi nusidėjimu, o dorybę — dorybe. 
Atsimink: nuodėmingas tas, kas teikia kitiems kančių, nors ir atrodo, 
kad jis pamaldus, sąžiningas. O jeigu nusidedi kitų laimės dėlei, tai 
čia jau ne nusikaltimas. Štai ir tu, gelbėdamas vieną karvę, prisidėjai 
prie dviejų nužudymo, o gelbėdamas dvi, į pražūtį pastūmėjai keturias. 
Laikydamas save geradariu, tu darei blogą darbą. O kad išgelbėtum 
daugelį kaimo žmonių, tu nudobei keturis vagis. Manydamas, jog esi 
baisus nusidėjėlis, tu atlikai dorą darbą ir išpirkai visas savo prieš tai 
padarytas kaltes. Todėl akmuo ir sulapojo. Eik namo ir džiaukis gyve- 
nimu. O ateityje, ketindamas ką nors veikti, pirmiausia pagalvok: ar 
tavo poelgis teiks laimės kitiems! 

Karunakantas žemai nulenkė galvą prieš savo dvasios mokytoją, pa- 
dėkojo už pamokymą ir iškeliavo namo. 


(R Bežaldė karalaitė 


Kas vagis? 


e keturi draugai — karaliaus, ministro, miesto galvos ir vieno 
turčiaus sūnūs. Ir visiems keturiems atrodė, jog išminties, pasisemtos 
vien iš knygų, yra per maža. Svarbiausia Žmogui — pažinti patį gyve- 
nimą. Tik taip sužinosi tikrąją visa ko vertę. Todėl ir nusprendė jie, 
kol dar nevedę, paklajoti po pasaulį. 

Netrukus draugai išsirengė į kelionę. Jie pasiėmė, kas būtiniausia, ir 
kiek pinigų. Tiktai karalaitis slapta nuo visų į tiurbano klostę įsibruko 
nepaprasto gražumo deimantą. „Svetur visaip gali atsitikti. O gal ir 
pravers sunkią valandą“,— pagalvojo jis. 

Ėjo draugai, ėjo ir temstant priėjo pamiškę. Visi jau buvo taip nu- 
vargę, jog nutarė apsinakvoti čia pat miške. Užvalgė kiek ir sugulė 
aplinkui laužą. Tik turčiaus sūnus nemiegojo,— jam pirmajam išpuolė 
budėti. Ilgai jis sėdėjo, o paskui, neturėdamas ką veikti, ėmė apžiūrinėti 
miegančiuosius. Tai jis ir pastebėjo karalaičio tiurbane keistą mazgelį. 
Sergėtojui taip smalsu pasidarė, jog jis nebeištvėrė ir peiliu prapiovė 
medžiagą, ir — sužibo brangakmenis. Argi galėjo praleisti tokią progą 
turčiaus sūnus? Nė akimirkos nedvejodamas, jis išsiėmė deimantą ir 
paslėpė. 

Atbudėjęs skirtą laiką, jis prižadino miesto galvos sūnų, o pats atsi- 
gulė miego. Tą naktį budėjo visi, ir auštant eilė priėjo karalaičiui. 

Pakirdęs karalaitis tuoj suprato, kad deimantas pavogtas. „Žinoma, 
čia kurio nors iš draugų darbas,— pagalvojo jis.— Bet kaip sužinoti, ku- 
ris pavogė? Juk mes esam svetimoje šalyje. O svetur pyktis su draugais 
nedera. Reikia taip padaryti, kad ir „gyvatę užmuštum, ir lazdos nesu- 
laužytum.“ | 

Todėl, kai draugai atsikėlė, karalaitis nė puse žodžio neužsiminė apie 
dingusį deimantą. 

Neilgai trukus jie atkeliavo į vienos karalystės sostinę. Sužinojęs, kad 
tos šalies valdovas esąs labai išmintingas ir teisingas, karalaitis nuėjo 
į rūmus ir viską jam apsakė. 

— Išmintingasis valdove,— ėmė prašyti karalaitis, — tik tu vienas gali 
man padėti. Neatsisakyk, patark ką nors. Aš nenoriu pyktis nė su vienu 
draugu, nors tikrai žinau, kad kažkuris iš jų pavogė brangakmenį. Ką 
daryti, kad atgaučiau brangakmenį ir visiems likčiau draugas? 

Radža pažadėjo ne vien patarimu padėti jaunikaičiui. Ir karalaitis 
išėjo. 

Kitą rytą į tuos namus, kur buvo apsistojęs karalaitis su draugais, 
atvyko keturi radžos kariai ir liepė svetimšaliams sekti paskui juos. 
Tik karalaitis žinojo, kas ir kaip, o kiti trys nieko nenutuokė. Nė vienas 
nedrįso prieštarauti, ir visi išėjo į rūmus. Kai keturi draugai stojo prie- 
šais radžą, šis akylai nužvelgė juos ir tarė: 

— O svetimšaliai, aš noriu su jumis pasišnekėti, kad žinočiau, kas 
jūs per žmonės, kiek kuris protu ir išmintimi esate apdovanotas. Aš 
papasakosiu vieną istoriją. O jūs klausykitės ir nė žodžio pro ausis ne- 
praleiskite, 

Vienoje šalyje karaliui ir pirmajam ministrui tą pačią dieną kiekvie- 
nam gimė sūnus. Jau iš pat mažens berniukus siejo didelė draugystė. 
Kartą ministro sūnus juokais pasakė: „O prince, kaip būtų gerai, kad 
mes ir vestuves keltume tą pačią dieną. Juk paskui vienam tektų liū- 
dėti, kai kitas linksminsis!" 

„Na ką gi, drauguži, — atsakė princas,— pasistengsim, kad savo vestu- 
ves atšvęstume kartu. O jeigu dėl ko nors taip neišeitų, prisiekim: kat- 
ras pirma ves, tas atsiųs draugui savo nuotaką vestuvių naktį.“ 

Draugai prisiekė. Ir taip jau atsitiko, kad princas anksčiau už mi- 
nistro sūnų susirado princesę. Tuoj po vestuvių jis tarė jai: „Brangioji, 
kad ir kaip tave myliu, negaliu laužyti žodžio, kurį daviau savo drau- 
gui — ministro sūnui. Mes, dar būdami vaikai, susitarėm: katras pirma 

ves, tas atsiųs draugui savo nuotaką vestuvių naktį. Taigi tu privalai 
eiti pas jį.“ 

Princesė nesipriešino vyrui. Aptaisyta brangiais drabužiais, ji išėjo 
į ministro sūnaus namus. Kiek paėjus, kelią jai pastojo keturi vagys. 
Kai pamatė taip puošniai apsirengusią princesę su šitiek brangenybių, 
jiems sublizgo akys, ir jau buvo bepuolą prie jos. Tačiau vienam jų 
labai panūdo sužinoti, kaip tokiu metu čia atsidūrė jauna turtinga mote- 
ris. Princesė viską apsakė vagims, kur ir ko einanti taip vėlai, ir papra- 
šė: „„Gerieji žmonės, leiskite, kad aš ministro sūnui pasirodyčiau tokia, 
kokią mane išsiuntė vyras. O grįždama aš pati jums atiduosiu visas bran- 
„ genybes." 

Nustebo vagys, išgirdę tokį princesės prašymą, bet patikėjo ir palei- 
do — keliauk sau. 

Po kiek laiko princesė jau buvo ministro sūnaus namuose. Jaunikai- 
tis labai apsidžiaugė, matydamas, kad princas ištesėjo savo žodį, ir pa- 
sakė: „Princese, tavo vyras man ne tik draugas, bet ir anadata — mai- 
tintojas ir geradarys, jis teikia mums duoną kasdieninę ir malones. To- 
dėl jis man kaip tėvas, o tu dabar man būsi antroji motina. Aš laimin- 
gas, kad princas išlaikė duotą žodį draugui. Bet ir aš noriu būti jam 
tikras draugas, todėl prašau tave grįžti pas jį“. 

Atgalios princesė ėjo tuo pačiu keliu. Vagys baisiai nustebo dėl to- 
kio jos sąžiningumo, ir, kadangi ji tesėjo savo žodį, jie nieko jai nedarė 
ir leido grįžti pas vyrą. 

— Na, o dabar, — baigdamas pasakė radža,— aš noriu, kad man pasa- 
kytumėt: kuris iš jų buvo doriausias? 

Pirmasis jam atsakė karalaitis: 

— O valdove, nėra abejonės — doriausias iš jų princas, kadangi jis 
ištesėjo dar vaikystėje duotą žodį ir savo princesę nusiuntė į svetimo 
žmogaus namus. 

— O valdove,— tarė ministro sūnus, — pagal mane, doriausias — Mi- 
nistro sūnus, kuris gražiąją princesę sugrąžino princui. 

Miesto galvos sūnus pasakė: 

— O valdove, man atrodo, kad doriausia buvo princesė. Juk ji pati 
ryžosi daryti tokį žingsnį, kad tik vyras galėtų tesėti duotą pažadą. Be 
to, ji išlaikė savo Žodį vagims ir grįžo tuo pačiu keliu, kuriuo ėjo pas 
ministro sūnų. Kaip matote, ji ne tik dora, bet ir drąsi. 

Galiausiai turėjo prabilti. turčiaus sūnus. 

— O valdove, kas gi dar galėtų būti doresnis už vagis, atsisakiusius 
lobio, kurį pats likimas siuntė jiems į rankas. Juk jie ne tik pirmąkart 
paleido princesę, bet ir paskui nieko iš jos neatėmė. Iš tikrųjų tie vagys 
buvo doriausi žmonės pasaulyje. 

Kai draugai kiekvienas išsakė savo nuomonę, radža juos paleido. O po 
kiek laiko liepė atvesti į rūmus turčiaus sūnų. 

— Aš matau, tave labai traukia brangenybių blizgesys. Dabar net 
aklam aišku, kad tu pavogei karalaičio deimantą. Jeigu neatsibodo gy- 
venti, atiduok brangakmenį, aš jį grąžinsiu tam, kieno jis yra. Princas 
nieko nežinos, jūs po senovei liksite draugai. Jei negrąžinsi deimanto, 
geruoju nesibaigs. Šitas brangakmenis neįkainojamas, ir anksčiau ar vė- 
liau princas vis tiek sužinos. 

Turtuolio sūnus tuojau prisipažino ir, prisiekęs nieko svetimo daugiau 
neimti, atidavė deimantą radžai. O šis, išgarbintas užu savo išmintį, įtei- 
kė jį princui. 

Taip vieną iš draugų gyvenimas gerai pamokė. 


Kaip jautis veršiūką atsivedė 


12 buvo labai seniai. Pas vieną turtingą džamindarą — dvarininką — 

tarnavo piemuo, didžiai sąžiningas ir doras žmogus: per visą savo gy- 
venimą jis nieko neapvylė, neapgavo. Ir nieko daugiau nepažino, tik 
darbą: čia karves melžk, čia žolę piauk, čia gyvulius šerk ar iš gardo 
mėšlą mėžk —ir taip visą mielą dienelę, o vakare dar šeimininkams 
sviesto, rūgpienio patiek, nors pats nė šlakelio nematai. 

Vienakart šeimininkas atidavė piemeniui seną karvę, matyt, nuspren- 
dė, kad vis tiek iš jos nebus jokios naudos. Bet piemuo labai apsidžiau- 
gė: gal dievas duos — karvė dar veršiuką atsives, tada bent senatvėj 
pieno pageIrs. 

Po metų žiūri — karvė tikrai veršiuko laukia. Piemuo neapsakomai 
džiūgavo, o dvarininkas iš apmaudo net susirgo nemiga. Kai karvė su- 
laukė veršiuko, dvarininkas ėmė sukti galvą, kaip čia jį sau pasiėmus. 
Tą dieną piemuo nuo pat ryto išėjo į mišką, štai ir sukruto godusis dža- 
mindaras: greit pamelžė karvę, pačiupo veršiuką ir paguldė šalia savo 
jaučio. Grįžta piemuo iš miško, žiūri — šeimininkas ką tik atsiradusį ver- 
šiuką pienu girdo. 

— Ką jūs čia veikiate, pone?— nustebęs paklausė piemuo. 

— Ar aklas esi? Juk matai, kad mano jautis veršiuką atsivedė, tai aš 
jį ir girdau,— piktai atrėžė dvarininkas. 

Piemuo tik nusijuokė. 

— Argi gali jautis atvesti veršiuką? Čia mano karvės veršiukas. 

Dvarininkas pašoko ir kad užriks, kad ims trypti kojomis: 

— Ar kvaištelėjai? Negi nematai, kad jautis ir pieno davė savo jau- 
nikliui. Tai ką, pagal tave, aš meluoju, vadinasi? 

Piemeniui jau buvo ne juokai, ir jis baikščiai tarė: 

— Ne, šeimininke! Veršiukas priklauso man, jeigu jau kartą pado- 
vanojai karvę. Juk iš teisybės negali gi jautis. .. 

Piemuo nespėjo užbaigti, ir šeimininkas skėlė jam per ausį. 

— Tik pamanykit, jis dar ginčysis su manim! Kas tu toks man — 
samdinys ar šeimininkas? Tu privalai klausyti, o ne mokyti. Ar aš 
toks paskutinis kvailys, kad nesuprasčiau, kas ir kaip? O jei nepatinka, 
gali nešdintis sau, kur nori! 

Ką darys piemuo? Apsiverkė ir iškeliavo prašyti pančų pagalbos, juk 
tik jie galėjo išspręsti šitą ginčą su šeimininku, 

Tikėdamiesi ligi soties prisivalgyti pas džamindarą, pančos išklausė 
piemens prašymą, ir netrukus dvarininko namuose buvo suruoštas pan- 
čų teismas. Seimininkas nešykštėjo, vaišino dosniai. Pančos prisikimšo 
pilvus ir nusprendė, kad veršiukas priklauso dvarininkui, kadangi jau- 
tis dvarininko. 

Kur dar turėjo vargšas piemuo kreiptis, kas jį užtars, kas padės? Bai- 
gėsi taip, kaip toj patarlėj: „Net dievų mokytojui Brihaspatei sunku, 
kai nieko nėra šalia.“ Ir išėjo piemuo, kaip visada, į mišką žolės piauti. 
Eina jis ir gailiai verkia. Išgirdo piemens verksmą šakalas, priėjo artyn 
ir klausia: 

— Kokia bėda nutiko, brolau, kad taip gailiai verki? 

— Vis tiek niekas manęs iš tos bėdos nevaduos. Kas iš to, kad pa- 
sipasakosiu?— liūdnai atsakė piemuo. 

— Bet juk bėdoje galima užjausti — tarė šakalas, — tada ir kentėti ją 
lengviau. Pasakyk, gal aš tau ir padėsiu! 

Piemuo viską jam papasakojo. O šakalas, kurį ne veltui išmaningumo 
ministru — Džambumantriu vadina, ir sako: 

— Ar verta dėl tokių niekų sielvartauti. Na, sukviesk dar kartą pan- 
čas į džamindaro namus, o paskui jau mano reikalas! 

— Tai tu iš teisybės galėsi man padėti? — abejodamas paklausė piemuo. 

— Eik ir kviesk pančas, pats pamatysi!— trumpai atsakė šakalas. 

Parbėgo piemuo į kaimą ir tuoj prašo pančas, kad šie rinktųsi pas dža- 
mindarą pakartotinai ginčo spręsti, ir pasako jiems, kad šiuokart net 

Džambumantris malonės atvykti. Pančos sutiko, kadangi jiems visai ne 
pro šalį buvo dar kartą užvalgyti džamindaro namuose. Ir tikrai vaišių 
užteko ir dabar. Po sočių pietų vyriausiasis panča pradėjo: 

— Ne veltui žmonės sako: priglaustas šunelis turi rankas laižyti šei- 
mininkui, o ne kandžiotis. 

— Taip, jūs teisus, — tuoj pasigavo džamindaras,— negalima samdi- 
niams duoti valios. Jie paskui dievaižin ką prasimanys. Štai girdėjot, ką 
šitas piemuo kalba? Esą, mano jaučio veršiukas jam priklausąs. 

— Matyt, jis mus visus kvailiais laiko, — pridūrė kažkuris. 

Visi ėmė garsiai kvatotis. Tik piemuo nesijuokė. Laikas bėgo, o Džam- 
bumantris vis nesirodė. Ir piemuo visai nusiminė. Pagaliau atsibodo pan- 
čoms laukti šakalo, ir jie jau norėjo skirstytis namo. Bet kaip tik tarp- 
duryje pamatė Džambumantrį. Dvarininkas norėjo suniekinti svarbiau- 
sią piemens liudytoją ir tarė: 

— Kodėl gi jūs, pone Džambumantri, verčiate visus laukti? Gal bu- 
vote kuo užsiėmęs — vištas vogėte kaimyno kieme? 

Džambumantris ramiai atsakė: 

— Nieko nepadarysi. Buvo rimta priežastis. Einu aš čia, žiūriu — upė 
dega, o ant tos ugnies žuvis kepa. Kaip galėjau neparagauti? O kai pil- 
vas prikimštas, patys žinote, labai nepaskubėsi. Per tai ir pavėlavau. 

Džamindaras nusikvatojo ir ėmė gėdinti šakalą: 

— Kaip tau ne gėda taip meluoti! Kur matyta, kad upė degtų! 

— Na, jeigu jautis gali veršiuką atsivesti, tai upė juo labiau gali 
degti!-— atsakė jam Džambumantris. 

Džamindaras net liežuvį prikando. Neliko kas bedarą, turėjo grąžinti 
veršiuką piemeniui. 


Vienoje šalyje gyveno žvirblis, o kadangi likimas jam lėmė būti paukš- 
čiu, tai jis nieko daugiau neveikė, tik skraidžiojo ir maisto sau ieškojo. 
Nuo kitų paukščių jis skyrėsi tuo, kad labai mėgo švarą: nieko į snapą 
nepaims, kol neišsimaudys ir letenėlių nenusivalys. Ir jo lizde, kur pažiū- 
Iėsi, Visur švaru, sutvarkyta. 

Vieną rytą žvirbliui pasisekė rasti žirniuką. Apsidžiaugė žvirblis, kad 
nereikės niekur skristi pusryčių, bet lyg tyčia dar buvo neišsimaudęs 
ir letenėlių nenusivalęs. Tad su žirniuku snape pirmiausia nuskrido prie 
upės. Pasidėjo žirniuką ant akmens tilto pakraštyje ir nustraksėjo prie 
vandens. Išsimaudė žvirblis ir grįžta ten, kur buvo palikęs žirniuką, žiū- 
Ii — Ogi ant akmens nieko nėra. 

Veltui jis ieškojo savo žirniuko: kelis kartus apėjo akmenį, ir po juo 
žvilgtelėjo, ir aplinkui — lyg į žemę būtų prasmegęs tas nelemtas grūdas! 

— Juk aš pasidėjau žirniuką štai ant šito akmens! Kurgi jis galėjo 
dingti? ..— Skėsčiojo sparnais žvirblis. 

"Tuo metu per tiltą ėjo stalius ir nešėsi piūklą. 

„Gal kartais žirniukas nuriedėjo po mediniu tilto grindiniu?“ — topte- 
lėjo į galvą žvirbliui, ir jis tuojau paskrydėjo prie staliaus. 

— Klausyk, brolau! Ar nepasipainiojo čia tau po kojų žirniukas, kurį 
aš pamečiau? Būk geras, padėk man jį surasti, antraip liksiu alkanas. 

— Tu manai, kad aš kitų darbų neturiu?— piktai atrėžė stalius.— Pats 
pametei, pats ir ieškok to savo žirniuko.— Ir nužingsniavo toliau. 

Ką darys vargšas žvirblis? Vėl ėmė ieškoti dingusio žirniuko, tik, de- 
ja, veltui. 

Po valandėlės ant tilto pasirodė kareivis. Žvirblis tuoj prilėkė prie jo 
ir pradėjo prašyti: | 

— Kareivėli, ar negalėtum pagelbėti? Kažkur čia nuriedėjo mano žir- 
niukas, ir niekaip negaliu rasti. O štai tas stalius nė trupučio nepadėjo 
man. Nubausk įį! 

Bet ir kareivis nepanoro padėti mažam paukšteliui, nudrožė tolyn 
savu keliu, burbtelėjęs: 

— Nelauk, žvirbli, iš niekur pagalbos!.. 

Žvirblis labai nusiminė, išgirdęs tokius žodžius iš kareivio lūpų. 

„Vargingam paukšteliui niekas nenori padėti šiame pasaulyje“, — pa- 
galvojo sau vienas ir staiga pamatė ateinantį karininką. 

— O ponas karininke!— ėmė maldauti žvirblis — nubauskite savo ka- 
reivį, Man atsitiko bėda, ir prašiau gelbėti, o jis atsisakė. .. 

Karininkas buvo dar blogesnis už savo kareivį, jis nesiteikė nė pa- 
žvelgti į varganą paukštį, tik paspartino žingsnį. Žvirblis jau neturėjo 
jokios vilties rasti žirniuką. Jam atrodė, kad pasaulyje išvis nėra tokių, 
kas noriai padėtų, kai reikia. Jis jau ketino skristi ieškotis kitų pusry- 
čių, bet pamatė prie tilto besiartinantį ministrą. 

„Dar kartą išbandysiu laimę“, — pagalvojo žvirblis ir pradėjo jį mal- 
dauti: 

— Jūsų šviesybe, būkite maloningas varganam žvirbliui. Štai tas ka- 
rininkas atsisakė man padėti. Ar negalėtumėt jo nubausti? 

Žvirblis nuoširdžiausiai tikėjosi, kad šiuokart jo prašymas bus išklau- 
sytas. Ir kaip jis nusivylė, kai ministras ne tik nepadėjo, bet dar labai 
piktai išplūdo jį. 

Dabar žvirblis tvirtai nusprendė iš niekur daugiau pagalbos nesišauk- 
ti. Tačiau visai atsitiktinai tuo keliu per tiltą jojo ant dramblio pats 
radža. Argi praleisi tokią progą! Juk radža valdo visą šalį, ir jau jis, 
pagalvojo žvirblis, tikrai nubaus visus, kas išdrįso skriausti mažą paukš- 
telį. Taigi jis pagarbiai prisiartina prie radžos, žemai nusilenkia ir sako: 

— O didysis valdove! Tūkstantį kartų lenkiuosi tau! Aš, vargingas 
paukštis, maldauju tave, visagalį, pagalbos. Pamečiau štai žirniuką, ku- 
rį laikiau pusryčiams. Ir nė vienas, į ką tik kreipiausi, nei užjautė, nei 

padėjo man bėdoje. Pasigailėk manęs ir nubausk tuos, kurie neišklausė 
mano prašymo. 

Laukdamas radžos atsakymo, žvirblis nuolankiai pasitraukė atgal. Bet 
valdovas, išdidžiai sėdintis ant didelio dramblio, dėjosi nieko negirdįs 
ir ramiausiai pralingavo pro šalį. 

Daugiau žvirblis neturėjo kuo pasikliauti. Jeigu jau pats radža pro au- 
sis nuleido jo prašymą, tai iš kur daugiau galėjai tikėtis pagalbos? Kas 
gi tavęs pagailės, kas iš bėdos vaduos? O tuo tarpu pro šalį ropojo ma- 
ža skruzdėlė. 

— Ko čia stovi lyg mietą prarijęs?— suzyzė ji. — Ar nematai, kad pas- 
kui radžą jo palyda traukia, sutryps tave kaip vabalėlį! 

— Matau,— atsakė žvirblis.— Ir tegu trypia, vis tiek nėr gyvenimo 
vargdieniui šiam pasauly. Nieks nenori jam padėti. 

Ir žvirblis papasakojo skruzdėlei, kaip jis pametė žirniuką, kaip krei- 
pėsi pagalbos į stalių, paskui į kareivį, į karininką, ministrą ir net 
į patį radžą. 

— Na, nieko! Jie nepadėjo, tai aš tau padėsiu surasti žirniuką,— nu- 
ramino skruzdėlė ir puolė vytis dramblį, ant kurio išdidžiai sėdėjo radža. 

Šiaip taip ji pasivijo dramblį, užsiropštė jam ant kojos, paskui lyg 
per kokį kalną priropojo per jo pilvą prie pat ausies ir sušuko kiek 
turėjo kvapo: 

— Ei, brolau drambly! Pasakyk savo radžai, kad padėtų žvirbliui. Jei 
ne, tai aš įlįsiu tau į straublį ir taip įgilsiu, kad mirsi neužmirši! O jeigu 
radža nenorės padėti, numesk jį! 

Dramblys, kuriam teko laimė ant savo nugaros nešti patį radžą, žino- 
ma, buvo labai išdidus ir neprieinamas. Tačiau argi jis galėjo nepaisyti 
mažos skruzdėlės, kuri grasino įlįsianti jam į straublį ir įgilsianti? Todėl 
skubiai tarė radžai: 

— O valdove! Tu turi padėti tam žvirbliui. Kitaip skruzdėlė įgils man, 
ir aš būsiu priverstas numesti tave žemėn. 

O argi galėjo radža tokius žodžius nuleisti negirdom? Jam visai nesi- 
norėjo dribtelėti ant dulkinos žemės, ir dar visos palydos akyse, todėl 
jis tuoj pasišaukė ministrą ir paliepė jam: 

— Na, negaišuodamas malonėk padėti vargšui žvirbliui surasti pa- 
mestą žirniuką, kitaip man teks pagalvoti, ar nevertėtų keisti savąjį mi- 
nistrą! 

Ministras tuojau pasikvietė karininką ir tarė: 

— Greičiau padėk žvirbliui! Žiūrėk man!.. 

Karininkas beregint pašaukė kareivį ir liepė viską padaryti, ko Žvirb- 
lis prašė. Tada kareivis tuoj leidosi ieškoti staliaus, kuris tuo metu jau 
buvo toli toli. Kareivis nusivarė nuo kojų, kol surado nelemtąjį stalių. 

— Klausyk, mielasis, ieškok žirniuko, kurį pametė tas žvirblis. Jei 
ne — būsi pakartas prie tilto! .. 

Ilgai ieškojo stalius žirniuko, bet pagaliau jį rado ir atidavė Žvirbliui. 
Tai štai kaip viskas baigėsi! .. Ir žvirblis tą dieną neliko alkanas. 


4 


Ly 
r 
NY 
„L“ y) į | U 2 


Kaip senelį su senele iš numirusių 
prikėlė 


Seniai labai seniai gyveno senelis ir senelė. Ir nors abu beveik po 
šimtą metų jau turėjo, nė karto gyvenime sočiai nepavalgė — tokie 
neturtingi jie buvo. 

Pasinorėjo kartą seneliui paplotėlių selročių. 

— Mirštu, motin, kaip noriu selročių, nueik pas krautuvininką, pa- 
prašyk saujos miltų, o aš gal gausiu truputį aliejaus. 

Senelė džiaugsmingai sutiko. Ir senelis, pasiėmęs indą, išėjo į miestą 
aliejaus, 0 jo pati — į artimiausią krautuvėlę miltų. Tik vakarop pargrį- 
žo namo, abu patenkinti — baisiai šiuokart sekėsi: visko gavo, ko rei- 
kėjo. Iškepė senelė selročių, išėjo net penki paplotėliai. Žinoma, išal- 
kusiems seneliams argi daug penki paplotėliai? Jie ir penkiskart po pen- 
kis būtų suvalgę. Pažiūrėjo senelis į paplotėlius, rydamas seilę, ir sako: 

— Namie aš šeimininkas, tai man privalu daugiau. Imu sau tris, o tau 
palieku du. Manyčiau, tu neprieštarausi. 

— Dar ko!-— atšovė senelė.— Visada tu gviešdavaisi daugiau, o dabar, 
prieš mirtį, nenusileisiu. Argi dar kada nors iškepsiu tokių skanių? Ne 
jau, šiuokart aš imu tris, o tau liks du. 

— Niekados to nebus!— supyko senelis.— Juk aš prašiau iškepti sel- 

ročių! Tai dabar mano eilė spręsti, kiek katram valgyti. Tu gauni tik 
du, ir viskas. 

Ilgai kivirčijosi senelis su senele: nė vienas nesutiko tenkintis dviem 
paplotėliais. Pagaliau senelis ir sako senelei: 

— Klausyk, motin, padėkim paplotėlius ligi rytdienos. O rytą, kas 
pirmas atsibus, gaus du, o kas pramiegos, tam bus trys paplotėliai. Tai 
kaip, sutinki? 

Pagalvojo senelė, pagalvojo ir sutiko. Nuėjo abu miegoti, o paplo- 
tėlius į skrynią įkišo. Rytą seneliai, lyg susitarę, atsibudo kartu, bet guli 
abu užsimerkę, apsimeta, kad miega. 

Senelė tyliai kiūto ir sau galvoja: „Tuojau tas mano kvailutis atsikels 
pirmas, ir turės tada du paplotėlius imti, o aš tris suvalgysiu. ..“ Senelis 
irgi guli, nė nekruta, vis lūkuriuoja: „Kelkis, kelkis, balandėle. Vis tiek 
ilgiau už mane neišgulėsi..." Taip ir gulėjo nepajudėdami seneliai tris 
dienas ir tris naktis. 

Jau net kaimynai pradėjo spėlioti, kas ten atsitiko. Ketvirtą dieną jie 
nutarė pažiūrėti, kas pas juos dedasi. Atidaro duris, ogi žiūri, kad senelis 
su senele pasliki guli. „Ė-ė, matyt, mūsų seneliams galas atėjo!“ — pa- 
galvojo Žmonės ir suskato ruoštis laidotuvėms: padarė bambukinius neš- 
tuvus, uždėjo ant jų senelį su senele ir nunešė prie upės, kur buvo jau 
sukrautas laužas. Suguldė abu greta ant to laužo ir uždegė žabus. 

Plykstelėjo liepsna, sutraškėjo šakelės, ir ugnis jau artėjo prie miru- 
siųjų. Pirmiausia ėmė svilti seneliui plaukai ant pakaušio. Jis nebeištvė- 
rė, pašoko nuo laužo ir suklykė baisiu balsu: 

— Oi-oi-o0i-0i! Pasprink tu, prakeiktoji, su tais savo trim, o man ir 
dviejų užteks. 

Nespėjo jis dar taip pasakyti, ir senelė pašoko, džiaugsmingai šauk- 
dama: 

— Man bus trys! Man bus trys! 

O stovėję aplink laužą žmonės, kai išgirdo, kad mirusieji tarp savęs 
šnekasi, išsigando ir išlakstė į visas puses. Senelis su senele nuturseno 
namo pasidalinti tų nelemtų paplotėlių. 


Kas klausėsi — aukso girlianda! 
Kas sekė — gėlių tam girlianda. 
Te pasaka skrenda padangėn, 

O kai jos prireiks, tesugrįžta ji, 

